(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΡΟΑ΄

Παρασκευή, 19 Ιουλίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας του Βουλευτή κ. Δ. Νατσιού , σελ.   
3. Ανακοινώνεται ότι τη συνεδρίαση παρακολουθούν μαθητές από Ελλάδα και Ισπανία, στο πλαίσιο του ευρωπαϊκού προγράμματος «Summer Youth Exchange», σελ.   
4. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση του δελτίου επικαίρων ερωτήσεων της Δευτέρας 22 Ιουλίου του 2024, σελ.   
2. Συζήτηση επικαίρων ερωτήσεων:   
 α) Προς τον Υπουργό Υποδομών και Μεταφορών με θέμα: «Απαιτείται άμεση και επίσημη ενημέρωση για το έργο Ύδρευσης Κέρκυρας καθώς και για τυχόν νέους σχεδιασμούς ερήμην της τοπικής κοινωνίας», σελ.   
 β) Προς τον Υπουργό Εθνικής Οικονομίας και Οικονομικών:   
 i. με θέμα: «Προβλήματα στην Ηλεκτρονική Τιμολόγηση» , σελ.   
 ii. με θέμα: «Απίστευτες αστοχίες στο σύστημα και ταλαιπωρία πολιτών και λογιστών με ευθύνη της κυβέρνησης της ΝΔ. Να δοθεί παράταση στην υποβολή φορολογικών δηλώσεων», σελ.   
 iii. με θέμα «Επιβεβλημένη η παράταση του χρονικού περιθωρίου υποβολής των τρεχουσών φορολογικών δηλώσεων λόγω ανακυψάντων προβλημάτων», σελ.   
 γ) Προς τον Υπουργό Εσωτερικών:   
 i. με θέμα: « Άμεση μετεγκατάσταση του Εργαστηρίου Ειδικής Επαγγελματικής Εκπαίδευσης και Κατάρτισης (ΕΕΕΕΚ) Κορδελιού Ευόσμου και κατασκευή κτιρίου για τη στέγαση του», σελ.   
 ii. με θέμα: «Απαράδεκτη και επικίνδυνη η κατάσταση του Φράγματος Θεραπειού στην Περιφερειακή Ενότητα (ΠΕ) Έβρου», σελ.   
 δ) Προς τον Υπουργό Παιδείας, Θρησκευμάτων και Αθλητισμού:   
 i. με θέμα: «Να σταματήσει η διαδικασία επιστροφής των τροφείων από τους υποψήφιους διδάκτορες που λαμβάνουν υποτροφία από το ΙΚΥ», σελ.   
 ii. με θέμα: « Άμεση ανάγκη επαναλειτουργίας των οικοτροφείων για τη φιλοξενία κωφών και βαρήκοων μαθητών πρωτοβάθμιας εκπαίδευσης, σπουδαστών ΟΑΕΔ, ΣΑΕΚ και φοιτητών πανεπιστημίων», σελ.   
 iii. με θέμα: «Πλήθος αναπληρωτών εκπαιδευτικών προερχόμενων από την ιδιωτική εκπαίδευση αποκλείεται από επικείμενους διορισμούς με υπαιτιότητα του ΥΠΑΙΘΑ», σελ.   
 iv. με θέμα: «Συμμόρφωση με αποφάσεις του Συμβουλίου της Επικρατείας που αφορούν διορισμό επιτυχόντων εκπαιδευτικών διαγωνισμών ΑΣΕΠ 2004, 2006 και 2008», σελ.   
 v. με θέμα: «Συνεχείς καθυστερήσεις, παλινωδίες και παρατάσεις για την εισαγωγή του πολλαπλού βιβλίου στα σχολεία της χώρας», σελ.   
 vi. με θέμα: «Συνεχείς καθυστερήσεις, παλινωδίες και παρατάσεις για την εισαγωγή του πολλαπλού βιβλίου στα σχολεία της χώρας», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Υγείας: «Κύρωση της από 28.3.2024 Επιμέρους Σύμβασης Δωρεάς - Έργο ΧΙΙ, Παράρτημα 14 της από 6.9.2018 κύριας Σύμβασης Δωρεάς μεταξύ του Ιδρύματος «Κοινωφελές Ίδρυμα Σταύρος Σ. Νιάρχος» και του Ελληνικού Δημοσίου για την ενίσχυση και αναβάθμιση των υποδομών στον τομέα της υγείας», σελ.   
2. Κατάθεση Εκθέσεων Διαρκών Επιτροπών:

H Διαρκής Επιτροπή Παραγωγής και Εμπορίου καταθέτει τις Εκθέσεις της επί των σχεδίων νόμων:  
 Α) Υπουργείου Υποδομών και Μεταφορών «Κύρωση της Συμφωνίας τροποποίησης διατάξεων της Σύμβασης Παραχώρησης του Έργου της Μελέτης, Κατασκευής, Χρηματοδότησης, Λειτουργίας, Συντήρησης και Εκμετάλλευσης του τμήματος Μαλιακός - Κλειδί του Αυτοκινητοδρόμου Πάτρα - Αθήνα - Θεσσαλονίκη - Εύζωνοι (Π.Α.Θ.Ε.)» και   
 Β) Υπουργείου Ναυτιλίας και Νησιωτικής Πολιτικής «Κύρωση της Σύμβασης Παραχώρησης αναφορικά με τη χρήση και εκμετάλλευση ορισμένων χώρων και περιουσιακών στοιχείων εντός του Λιμένα Ηρακλείου», σελ.

ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β., σελ.

ΓΕΡΟΒΑΣΙΛΗ Ο., σελ.

ΚΩΝΣΤΑΝΤΙΝΟΠΟΥΛΟΣ Ο., σελ.

ΛΑΜΠΡΟΥΛΗΣ Γ., σελ.

ΠΛΑΚΙΩΤΑΚΗΣ Ι., σελ.

ΟΜΙΛΗΤΕΣ

Α. Επί διαδικαστικού θέματος:  
 ΒΙΛΙΑΡΔΟΣ Β. , σελ.   
 ΓΕΡΟΒΑΣΙΛΗ Ό. , σελ.   
 ΓΕΩΡΓΙΑΔΗΣ Σ. , σελ.   
 ΚΤΕΝΑ Α. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΛΑΜΠΡΟΥΛΗΣ Γ. , σελ.   
 ΝΟΤΟΠΟΥΛΟΥ Α. , σελ.   
 ΠΛΑΚΙΩΤΑΚΗΣ Ι. , σελ.   
 ΠΟΛΑΚΗΣ Π. , σελ.   
  
Β. Επί των επικαίρων ερωτήσεων:  
 ΑΥΛΩΝΙΤΗΣ Α. , σελ.   
 ΔΕΛΗΣ Ι. , σελ.   
 ΔΗΜΑΣ Χ. , σελ.   
 ΗΛΙΟΠΟΥΛΟΣ Α. , σελ.   
 ΚΤΕΝΑ Α. , σελ.   
 ΜΑΚΡΗ Ζ. , σελ.   
 ΝΑΤΣΙΟΣ Δ. , σελ.   
 ΝΟΤΟΠΟΥΛΟΥ Α. , σελ.   
 ΠΑΠΠΑΣ Ν. , σελ.   
 ΠΑΡΑΣΤΑΤΙΔΗΣ Σ. , σελ.   
 ΠΑΡΑΣΥΡΗΣ Φ. , σελ.   
 ΣΠΑΝΑΚΗΣ Β. , σελ.   
 ΤΑΧΙΑΟΣ Ν. , σελ.   
 ΤΣΙΡΩΝΗΣ Σ. , σελ.   
 ΦΩΤΟΠΟΥΛΟΣ Σ. , σελ.   
  
Γ. Επί του σχεδίου νόμου του Υπουργείου Υγείας:  
 ΑΘΑΝΑΣΙΟΥ Μ. , σελ.   
 ΒΑΡΤΖΟΠΟΥΛΟΣ Δ. , σελ.   
 ΒΡΕΤΤΟΣ Ν. , σελ.   
 ΓΙΑΝΝΟΥΛΗΣ Χ. , σελ.   
 ΚΑΛΑΜΑΤΙΑΝΟΣ Δ. , σελ.   
 ΚΑΡΑΜΠΑΤΣΩΛΗ Κ. , σελ.   
 ΚΑΤΣΑΦΑΔΟΣ Κ. , σελ.   
 ΚΟΝΤΗΣ Ι. , σελ.   
 ΚΟΝΤΟΤΟΛΗ Μ. , σελ.   
 ΚΡΗΤΙΚΟΣ Ν. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΛΑΜΠΡΟΥΛΗΣ Γ. , σελ.   
 ΛΙΝΟΥ Α. , σελ.   
 ΜΠΙΜΠΙΛΑΣ Σ. , σελ.   
 ΠΑΡΑΣΤΑΤΙΔΗΣ Σ. , σελ.   
 ΠΟΛΑΚΗΣ Π. , σελ.   
 ΣΚΟΝΔΡΑ Α. , σελ.   
 ΣΤΑΜΑΤΗΣ Γ. , σελ.   
 ΣΤΥΛΙΟΣ Γ. , σελ.   
 ΣΥΡΕΓΓΕΛΑ Μ. , σελ.   
 ΤΣΙΜΑΡΗΣ Ι. , σελ.   
 ΦΕΡΧΑΤ Ο. , σελ.   
 ΧΑΛΚΙΑΣ Α. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΟΑ**΄**

Παρασκευή 19 Ιουλίου 2024

Αθήνα, σήμερα στις 19 Ιουλίου 2024, ημέρα Παρασκευή και ώρα 9.00΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ε΄ Αντιπροέδρου αυτής κ. **ΟΔΥΣΣΕΑ ΚΩΝΣΤΑΝΤΙΝΟΠΟΥΛΟΥ**.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Καλή σας ημέρα, κυρίες και κύριοι συνάδελφοι. Αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 18-7-2024 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΟ΄ συνεδριάσεώς του, της Πέμπτης 18ης Ιουλίου 2024, σε ό,τι αφορά την ψήφιση στο σύνολο του σχεδίου νόμου: «Εκσυγχρονισμός θεσμικού πλαισίου για το ενέχυρο και σύσταση Ενιαίου Ηλεκτρονικού Μητρώου Ενεχύρων επί κινητών, απαιτήσεων και άλλων δικαιωμάτων και άλλες διατάξεις».)

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Πριν προχωρήσουμε στη συζήτηση του σημερινού δελτίου των επικαίρων ερωτήσεων, επιτρέψτε μου πρώτα να ανακοινώσω στο Σώμα το δελτίο επικαίρων ερωτήσεων της Δευτέρας 22 Ιουλίου 2024.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 1260/10-7-2024 επίκαιρη ερώτηση του Βουλευτή Α΄ Ανατολικής Αττικής της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Γεωργίου Καραμέρου προς τον Υπουργό Κλιματικής Κρίσης και Πολιτικής Προστασίας,με θέμα: «Πολύμηνες καθυστερήσεις στην καταβολή της επιδότησης ενοικίου στους πληγέντες από πυρκαγιές στην ανατολική Αττική».

2. Η με αριθμό 1264/12-7-2024 επίκαιρη ερώτηση του Βουλευτή Δράμας της Κοινοβουλευτικής Ομάδας «ΠΑΣΟΚ – Κίνημα Αλλαγής» κ. Αναστασίου Νικολαΐδη προς τον Υπουργό Ανάπτυξης,με θέμα: «Τεράστια καθυστέρηση στην καταβολή εγκεκριμένων επιχορηγήσεων σε επιχειρήσεις του Νομού Δράμας που υπήχθησαν στις διατάξεις του ν.4399/2016 και έχουν ολοκληρώσει τις σχετικές επενδύσεις».

3. Η με αριθμό 1259/10-7-2024 επίκαιρη ερώτηση του ΣΤ΄ Αντιπροέδρου της Βουλής και Βουλευτή Λάρισας της Κοινοβουλευτικής Ομάδας «Κομμουνιστικό Κόμμα Ελλάδας» κ. Γεωργίου Λαμπρούλη προς τον Υπουργό Υγείας, με θέμα: «Για την καταβολή των ποσών στους γιατρούς που προκύπτουν από τις αποφάσεις του Συμβουλίου της Επικρατείας».

4. Η με αριθμό 1265/12-7-2024 επίκαιρη ερώτηση του Βουλευτή Α΄ Αθηνών της Κοινοβουλευτικής Ομάδας «Νέα Αριστερά» κ. Δημητρίου Τζανακόπουλου προς την Υπουργό Πολιτισμού,με θέμα: «Πειθαρχικές διαδικασίες και εσωτερικός έλεγχος στο Υπουργείο Πολιτισμού».

5. Η με αριθμό 1270/13-7-2024 επίκαιρη ερώτηση του Βουλευτή Λάρισας της Κοινοβουλευτικής Ομάδας «Νίκη» κ. Γεωργίου Ρούντα προς τον Υπουργό Εθνικής Άμυνας, με θέμα: «Αποφάσεις στη Σύνοδο του ΝΑΤΟ για οικονομική και στρατιωτική βοήθεια στην Ουκρανία».

6. Η με αριθμό 1277/15-7-2024 επίκαιρη ερώτηση της Βουλευτού Α΄ Ανατολικής Αττικής της Κοινοβουλευτικής Ομάδας «Πλεύση Ελευθερίας» κ. Ελένης Καραγεωργοπούλουπρος τον Υπουργό Ψηφιακής Διακυβέρνησης,με θέμα: «Ελληνικό Κτηματολόγιο σε αποδρομή υπό την πίεση αλλότριων συμφερόντων».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 1266/12-7-2024 επίκαιρη ερώτηση του Βουλευτή Αιτωλοακαρνανίας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Μιλτιάδη Ζαμπάρα προς τον Υπουργό Περιβάλλοντος και Ενέργειας, με θέμα: «Αδιανόητο φιάσκο της κυβέρνησης με τις επιδοτήσεις ρεύματος σε μικρομεσαίες επιχειρήσεις».

2. Η με αριθμό 1271/14-7-2024 επίκαιρη ερώτηση του Βουλευτή Κοζάνης της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Παρασκευά Κουκουλόπουλουπρος τον Υπουργό Περιβάλλοντος και Ενέργειας, με θέμα: «Στις «συμπληγάδες» του ενεργειακού σχεδιασμού και η τηλεθέρμανση».

3. Η με αριθμό 1275/15-7-2024 επίκαιρη ερώτηση του Βουλευτή Ηρακλείου της Κοινοβουλευτικής Ομάδας «Κομμουνιστικό Κόμμα Ελλάδας» κ. Εμμανουήλ Συντυχάκηπρος τον Υπουργό Υγείας, με θέμα: «Για την άμεση επαναλειτουργία της παιδοψυχιατρικής κλινικής του ΠΑΓΝΗ».

4. Η με αριθμό 1268/12-7-2024 επίκαιρη ερώτηση του Βουλευτή Αιτωλοακαρνανίας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Μιλτιάδη Ζαμπάρα προς τον Υπουργό Αγροτικής Ανάπτυξης και Τροφίμων, με θέμα: «Πρόγραμμα Αλιεία, Υδατοκαλλιέργεια και Θάλασσα 2021-27».

5. Η με αριθμό 1279/15-7-2024 επίκαιρη ερώτηση του Βουλευτή Ιωαννίνων της Κοινοβουλευτικής Ομάδας «Κομμουνιστικό Κόμμα Ελλάδας» κ. Νικολάου Έξαρχουπρος τον Υπουργό Υγείας, με θέμα: «Προσλήψεις προσωπικού του κλάδου μαιών/μαιευτών στην μαιευτική κλινική του Πανεπιστημιακού Γενικού Νοσοκομείου Ιωαννίνων (ΠΓΝΙ)».

6. Η με αριθμό 1288/15-7-2024 επίκαιρη ερώτηση της Βουλευτού Α΄ Θεσσαλονίκης της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Ουρανίας Θρασκιά προς τον Υπουργό Υγείας, με θέμα: «Σε αδιέξοδο οι καθαρίστριες του Ψυχιατρικού Νοσοκομείου Θεσσαλονίκης (ΨΝΘ) με συμβάσεις εργασίας ορισμένου χρόνου - Ο Υπουργός εμμένει στο outsourcing».

7. Η με αριθμό 1280/15-7-2024 επίκαιρη ερώτηση του Βουλευτή Β΄ Θεσσαλονίκης της Κοινοβουλευτικής Ομάδας «Κομμουνιστικό Κόμμα Ελλάδας» κ. ΛεωνίδαΣτολτίδη προς τον Υπουργό Περιβάλλοντος και Ενέργειας,με θέμα: «Να μην κλείσουν οι Ατμοηλεκτρικοί Σταθμοί (ΑΗΣ) Μελίτης και Μεγαλόπολης».

8. Η με αριθμό 1281/15-7-2024 επίκαιρη ερώτηση του Βουλευτή Μαγνησίας της Κοινοβουλευτικής Ομάδας «Κομμουνιστικό Κόμμα Ελλάδας» κ. Βασιλείου Μεταξάπρος τον Υπουργό Υγείας,με θέμα: «Σοβαρά προβλήματα στη λειτουργία του Νοσοκομείου Βόλου».

9. Η με αριθμό 1282/15-7-2024 επίκαιρη ερώτηση του Βουλευτή Ιωαννίνων της Κοινοβουλευτικής Ομάδας «Κομμουνιστικό Κόμμα Ελλάδας» κ. Νικολάου Έξαρχουπρος τον Υπουργό Αγροτικής Ανάπτυξης και Τροφίμων, με θέμα: «Άμεσα μέτρα στήριξης των βιοπαλαιστών κτηνοτρόφων».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 4841/22-5-2024 ερώτηση του Βουλευτή Μεσσηνίας της Κοινοβουλευτικής Ομάδας «Νέα Δημοκρατία» κ. Ιωάννη Λαμπρόπουλου προς τον Υπουργό Αγροτικής Ανάπτυξης και Τροφίμων, με θέμα: «Αντιμετώπιση της λειψυδρίας στον Νομό Μεσσηνίας με προγραμματισμό και κατασκευή λιμνοδεξαμενών και φραγμάτων».

2. Η με αριθμό 2769/23-1-2024 ερώτηση του Βουλευτή Αχαΐας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Ανδρέα Παναγιωτόπουλουπρος τον Υπουργό Υγείας, με θέμα: «Παράνομες μετακινήσεις - τοποθετήσεις προϊσταμένων του Γενικού Νοσοκομείου Θεσσαλονίκης «Ιπποκράτειο» και πειθαρχικές διώξεις».

3. Η με αριθμό 4057/1-4-2024 ερώτηση της Βουλευτού Β3΄ Νότιου Τομέα Αθηνών της Κοινοβουλευτικής Ομάδας «Νέα Αριστερά» κ. Θεανώς Φωτίου προς την Υπουργό Εργασίας και Κοινωνικής Ασφάλισης**,** με θέμα: «Να μπορούν οι νέοι πτυχιούχοι που παρακολουθούν μεταπτυχιακές σπουδές να εγγράφονται στα Μητρώα Ανέργων της Δημόσιας Υπηρεσίας Απασχόλησης (ΔΥΠΑ)».

4. Η με αριθμό 4987/31-5-2024 ερώτηση του Βουλευτή Ηρακλείου της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Χαράλαμπου Μαμουλάκη προς τον Υπουργό Υποδομών και Μεταφορών,με θέμα: «Πόσα χρόνια θα σχεδιάζει να σχεδιάσει η επιτελική ΝΔ την αξιοποίηση του πρώην αεροδρομίου Νίκος Καζαντζάκης;».

Κυρίες και κύριοι συνάδελφοι, προχωρούμε τώρα στο προγραμματισμένο για σήμερα δελτίο των επίκαιρων ερωτήσεων.

Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα πως σχετικά με τη συζήτηση των επίκαιρων ερωτήσεων στο πλαίσιο του κοινοβουλευτικού ελέγχου την Παρασκευή 19 Ιουλίου 2014, οι επίκαιρες ερωτήσεις που θα συζητηθούν είναι οι εξής: 1253/8-7-2024, 1261/10-7-2024, 1263/11-7-2024, 1267/12-7-2024, 1273/15-7-2024,1274/15-7-2024, 1276/15-7-2024,1278/15-7-2024,1269/12-7-2024.

Θα συζητήσουμε τώρα την έκτη με αριθμό 1269/12-7-2024 επίκαιρη ερώτηση δεύτερου κύκλου του Βουλευτή Κέρκυρας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Αλέξανδρου Αυλωνίτη προς τον Υπουργό Υποδομών και Μεταφορών, με θέμα: «Απαιτείται άμεση και επίσημη ενημέρωση για το έργο ύδρευσης Κέρκυρας καθώς και για τυχόν νέους σχεδιασμούς ερήμην της τοπικής κοινωνίας».

Ορίστε, κύριε συνάδελφε, έχετε τον λόγο.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Ευχαριστώ, κύριε Πρόεδρε.

Είμαι ιδιαίτερα ευχαριστημένος που έχετε έρθει εσείς, κύριε Υφυπουργέ, γιατί βλέπω από το βιογραφικό σας ότι έχετε χρηματίσει στην τοπική αυτοδιοίκηση και έτσι νομίζω ότι όσα πω θα τα έχετε βιώσει και θα τα καταλάβετε.

Η Κέρκυρα αυτό το χρονικό διάστημα περνάει μια σοβαρότατη δοκιμασία και νομίζω ότι και σε άλλα νησιά, ειδικά του Αιγαίου –αλλά και της Λευκάδας, θα έλεγα- υπάρχει πρόβλημα στην ύδρευση των κατοίκων. Έχουν σε πολύ μεγάλο βαθμό στερέψει οι γεωτρήσεις με αποτέλεσμα να έχουμε σε μεγάλο αριθμό ακυρώσεις από τουρίστες.

Θα μου πείτε, γι’ αυτό σας κάλεσα σήμερα; Όχι φυσικά, αλλά προσπαθώ να καταδείξω τι ακριβώς συμβαίνει στην Κέρκυρα και αυτή η επίκαιρη ερώτηση που συζητάμε σήμερα θα έχει πάρα πολλούς ανθρώπους που θα την παρακολουθήσουν. Γι’ αυτό και δίνω ιδιαίτερη σοβαρότητα σε αυτή τη συζήτηση που κάνουμε.

Ακούστε, κύριε Υφυπουργέ, από το 1990 προσπαθούμε στην Κέρκυρα να βρούμε λύση έτσι ώστε να έχουμε πληρότητα στην ύδρευση ολόκληρου του νησιού. Το 1990 άρχισε μια μελέτη. Ολοκληρώθηκε αυτή η μελέτη ύδρευσης με τη μέθοδο της κατασκευής φραγμάτων. Επανειλημμένα Υπουργοί, Υφυπουργοί, Πρωθυπουργοί έχουν έρθει στην Κέρκυρα λέγοντας και υποσχόμενοι ότι εντός των αμέσως προσεχών μηνών θα γίνει η δημοπράτηση.

Ξεκινήσαμε από έργο το οποίο χρηματοδοτεί η Ευρωπαϊκή Ένωση, φύγαμε από αυτό –πέραν της τεράστιας διχογνωμίας στην αρχή αν θα φέρουμε νερό από το Γαλάζιο Μάτι της Αλβανίας ή αν θα φτιάξουμε το έργο των φραγμάτων, το ξεχνάω αυτό- και έρχεται ο κ. Καραμανλής ο οποίος ήταν Υπουργός Υποδομών και μας διαβεβαίωσε πριν από λίγο καιρό ότι το έργο των φραγμάτων θα εξελιχθεί με τη μέθοδο του ΣΔΙΤ και ότι έχουμε εξασφαλίσει την ίδια συμμετοχή από το Πρόγραμμα Ανάκαμψης, απ’ αυτό το χρηματοδοτικό εργαλείο.

Έρχεται ο κ. Μητσοτάκης σε αναπτυξιακό συνέδριο της Κέρκυρας και με βερμπαλιστικό τρόπο δίνει απάντηση στο μεγάλο ερώτημα της Κέρκυρας ότι το έργο αυτό θα χρηματοδοτηθεί και θα δημοπρατηθεί άμεσα. Είναι σε εξέλιξη ένα έργο το οποίο θα μας έλυνε πολλά προβλήματα, ειδικά τώρα με αφαλάτωση περίπου είκοσι εννέα εκατομμύρια και συνοδά έργα στην περιοχή της κεντρικής Κέρκυρας που έχει το μεγάλο πρόβλημα. Γι’ αυτή τη δημοπράτηση είχε βρεθεί και ο ανάδοχος και, προσέξτε, πριν από λίγες μέρες εμφανίζεται ο κ. Μητσοτάκης ο οποίος λέει στη Λευκάδα ότι το έργο της Κέρκυρας θα αρχίσει από μηδενική βάση!

Αυτό δεν έχει ξανασυμβεί στη σύγχρονη πολιτική ιστορία του τόπου. Υπάρχει και μια απίστευτη φημολογία στην Κέρκυρα με έντονες αντιπαραθέσεις σε όλο το θεσμικό επίπεδο, δημιουργώντας έτσι μια τεράστια ανησυχία στον κόσμο. Αν βάλουμε σε αυτήν την τεράστια ανησυχία και αθροίσουμε και το μέγιστο πρόβλημα ότι μία δημοπρασία που θα έλυνε σοβαρότατα προβλήματα της καθημερινότητας στην κεντρική Κέρκυρα ποτέ δεν ανατέθηκε και ποτέ δεν δημοσιοποιήθηκε, αν και δημοπρατήθηκε το έργο, αντιλαμβάνεστε τη σοβαρότητα του όλου προβλήματος.

Έρχομαι, λοιπόν, σήμερα και σας ρωτώ ευθέως –εφ’ όσον δεν έχω και πολύ χρόνο- και θέλω μια απάντηση πηγαίνοντας στην Κέρκυρα αύριο, για το εξής: Το έργο της κατασκευής των φραγμάτων θα εκτελεστεί; Έχετε επιλέξει να κάνουμε κάποιο άλλο έργο, να φέρουν νερό από την απέναντι ακτή;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ολοκληρώστε, κύριε Αυλωνίτη. Έχετε φθάσει τα τέσσερα λεπτά. Θα τα πείτε τα υπόλοιπα στη δευτερολογία σας.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Τελειώνω, κύριε Πρόεδρε.

Και βλέπω έναν εκ των τριών δημάρχων και τον περιφερειάρχη να αλλάζουν τη θέση τους λέγοντας ότι κουβεντιάζουμε το θέμα του να υδρευτεί η Κέρκυρα από την απέναντι ακτή.

Παρακαλώ, λοιπόν, να μου απαντήσετε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ορίστε, κύριε Υπουργέ, έχετε τον λόγο.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Ευχαριστώ, κύριε Πρόεδρε.

Κύριε Βουλευτά, προφανώς ερωτάτε για ένα θέμα το οποίο έχει ιδιαίτερη σημασία. Κανένας δεν μπορεί να το αρνηθεί και φαντάζομαι ότι το πρόβλημα δεν αφορά στο πώς αντιλαμβάνονται το έργο οι φορείς της τοπικής αυτοδιοίκησης από άποψη καθημερινότητας, αλλά πώς το αντιλαμβάνονται οι πολίτες και οι επιχειρηματίες και φυσικά και οι επισκέπτες και οι δυνητικοί χρήστες του δικτύου.

Αυτό είναι μια πραγματικότητα η οποία είναι αυτή που μας επιβάλλει το γεγονός ότι το έργο αυτό αποτελεί προτεραιότητα και για εμάς, αλλά και για την Κέρκυρα. Βεβαίως, από το να αποτελέσει ένα έργο προτεραιότητας μέχρι να μπορέσει να εκτελεστεί, υπάρχει μία απόσταση η οποία πρέπει να διανυθεί και η οποία δεν είναι πάντοτε εύκολη. Στην απόσταση αυτή παρεμβάλλεται ο σημαντικότερος παράγων όλων ο οποίος είναι η χρηματοδότηση.

Πάμε, λοιπόν, στο έργο της Κέρκυρας. Το έργο για το οποίο αυτή τη στιγμή το Υπουργείο Υποδομών και Μεταφορών μπορεί να μιλάει είναι μόνο το έργο των φραγμάτων. Είναι το έργο του φράγματος Μελισσουδίου και η εκτροπή Καλαμιώτισσας, τα συνοδά έργα –ας μην τα αναφέρω, τα ξέρετε- και, φυσικά, τα αντλιοστάσια της Χρυσηίδος.

Δεν θα αναφέρω τα υπόλοιπα. Μένω μόνο σε αυτά. Καταλαβαίνετε το πλέγμα των έργων το οποίο συγκροτούσε τη στρατηγική για την Κέρκυρα. Τα ξέρετε καλύτερα από εμένα.

Αυτό δεν είναι ένα έργο το οποίο αυτή τη στιγμή ως υποψήφιο προς συμβασιοποίηση δεν είναι εν εξελίξει. Συνεχίζει να είναι σε εξέλιξη μια διαδικασία διαγωνισμού, η οποία είναι ΣΔΙΤ. Σε αυτό, λοιπόν, υπήρξε η αρχική σκέψη της χρηματοδότησης από το Ταμείο Ανάκαμψης. Αυτή ήταν μία υπόθεση του 2022. Η αλήθεια είναι ότι η χρηματοδότηση από το Ταμείο Ανάπτυξης δεν είναι εφικτή για τον πολύ απλό λόγο, ότι, πρώτον, το ΣΔΙΤ είναι μια διαδικασία η οποία για να συμβασιοποιηθεί χρειάζεται τον χρόνο της, ειδικά όταν πρόκειται για έναν ανταγωνιστικό διάλογο στον οποίο πρέπει να υπάρχει μία κατάληξη στις τελικές οριστικές μελέτες του συγκεκριμένου έργου και όχι σε εκτροπή από το συγκεκριμένο έργο. Και, φυσικά, στη συγκεκριμένη περίπτωση συντρέχει και η προϋπόθεση της εύρεσης χρηματοδοτικών πόρων.

Η προσπάθεια, λοιπόν, που έχει γίνει, είναι να συνεχιστεί η δημοπρασία και την ίδια ώρα αυτό το οποίο αναζητούμε είναι η χρηματοδοτική συμβολή του δημοσίου, που αποτελεί το κλειδί για την προώθηση του ΣΔΙΤ, που είναι της τάξεως των 60 εκατομμυρίων ευρώ, για να προχωρήσει το έργο.

Εμείς δεν έχουμε κάτι άλλο στο σχεδιασμό μας, ούτε ο κεντρικός σχεδιασμός των έργων με την έννοια του στρατηγικού σχεδιασμού είναι υπόθεση του Υπουργείου Υποδομών και Μεταφορών, πολλώ δε μάλλον, όταν αυτά αφορούν έργα ύδρευσης που χαρακτηρίζονται και ως περιβαλλοντικά έργα.

Εάν υπάρξει οτιδήποτε άλλο, το οποίο προέρχεται από το νησί, είναι κάτι το οποίο μπορεί στην πορεία να το δούμε ή να μην το δούμε, αλλά σε κάθε περίπτωση στην ημερήσια διάταξη του Υπουργείου Υποδομών και Μεταφορών, δεν υπάρχει κάτι καινούργιο σε σχέση με το έργο της ύδρευσης της Κέρκυρας, εκτός από αυτό το έργο που έχετε εσείς υπ’ όψιν σας και στο οποίο αναφέρεστε, που είναι το έργο των φραγμάτων και των συνοδών έργων, στα οποία αναφέρθηκα και τα οποία -επαναλαμβάνω- τα ξέρετε πολύ καλά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο συνάδελφος κ. Αυλωνίτης έχει τον λόγο.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Ευχαριστώ, κύριε Πρόεδρε.

Κύριε Υφυπουργέ, σας είπα αρχικώς, ότι ο Πρωθυπουργός της χώρας, προσφάτως, στη Λευκάδα είπε ότι ξεκινάμε από μηδενική βάση. Αυτά που μας είπατε, τα γνωρίζω. Γνωρίζω ότι απεντάχθη το ποσό των 60 εκατομμυρίων, που θα ήταν υποχρεωμένη η Ελλάδα να συμμετάσχει στη διαδικασία των ΣΔΙΤ από Ταμείο Ανάκαμψης. Αυτά τα γνωρίζει η κερκυραϊκή κοινωνία.

Θέλουμε μια απάντηση στο ερώτημα: Υπάρχει περίπτωση εγκατάλειψης του έργου των φραγμάτων και η επιλογή άλλης μεθόδου ύδρευσης του νησιού της Κέρκυρας; Αυτό είναι το συγκεκριμένο ερώτημα. Θα πρέπει να σας υπενθυμίσω ότι για το έργο των φραγμάτων, εκτός από τη μελέτη, έχει ολοκληρωθεί η διαδικασία των απαλλοτριώσεων και η πατρίδα μας έχει δαπανήσει περίπου το ποσόν των 12 εκατομμυρίων. Σήμερα στην Κέρκυρα η ένταση του προβλήματος είναι τεράστια και η επιλογή της λέξης «τεράστια» δεν είναι τυχαία.

Αντιλαμβάνεστε ότι υπάρχει σε εξέλιξη ένα δημοπρατηθέν έργο των 29 εκατομμυρίων που αν από το 2022 είχε αρχίσει να εκτελεστεί, δεν θα είχαμε πρόβλημα ύδρευσης, τουλάχιστον, στην κεντρική Κέρκυρα, όπου τα φαινόμενα της λειψυδρίας είναι μεγάλα και έχουμε ακυρώσεις, γιατί περιοχές τουριστικές δεν έχουν νερό. Αυτό είναι το βασικό. Ενώ το αρχικό έργο των φραγμάτων περιλάμβανε όλα αυτά -δηλαδή, αφαλάτωση στην κεντρική Κέρκυρα και συνοδά έργα, τα δύο φράγματα και ύδρευση της περιοχής της νότιας Κέρκυρας- τώρα από όλα αυτά, δεν υπάρχει τίποτα σε εξέλιξη. Υπήρχε τα δύο τελευταία χρόνια βροχόπτωση, περίπου κατά 50% μειωμένη.

Υπό αυτήν την έννοια, λοιπόν, πρέπει να μας απαντήσετε συγκεκριμένα: Πρώτον, γιατί το έργο της κεντρικής Κέρκυρας, ύψους 29,1 εκατομμύρια εγκαταλείφθηκε και δεύτερον, γιατί απεντάχθηκε το ποσό των 60 εκατομμυρίων από το Ταμείο Ανάκαμψης, με αποτέλεσμα η διαδικασία των ΣΔΙΤ να σταματήσει, ενώ είχε φτάσει στο στάδιο του ανταγωνιστικού διαλόγου και για ποιον λόγο απεντάχθηκε από το Ταμείο Ανάκαμψης και μάλιστα σε οριακό σημείο, όπου είχαν επιλεγεί τρεις εταιρείες, για να εκτελέσουν το έργο των φραγμάτων.

Επιπλέον, όταν ο Πρωθυπουργός της πατρίδας μας λέει ότι ξεκινάμε από μηδενική βάση, σημαίνει ότι εγκαταλείπουμε τη μέθοδο των φραγμάτων και επιλέγουμε είτε από το Γαλάζιο Μάτι της Αλβανίας -διακρατική συμφωνία δεν βλέπω- είτε από την απέναντι ακτή από τη Σαγιάδα, που είναι περίπου είκοσι χιλιόμετρα με υποθαλάσσιο αγωγό, που αν ξεκινήσουμε ένα τέτοιο πρόγραμμα ούτε μετά από τριάντα χρόνια δεν θα έχουμε νερό στην Κέρκυρα.

Προσέξτε: Επί τριάντα - τριάντα πέντε χρόνια που είμαι εγώ στην Κέρκυρα και ασκώ το επάγγελμά μου, πίνουμε νερό, αγοράζοντας νερό. Δεν έχει πόσιμο νερό η Κέρκυρα. Αντιλαμβάνεστε τι τεράστια οικονομικά συμφέροντα, ουσιαστικά λειτουργούν εκεί, και που θα ήθελαν η ύδρευση της Κέρκυρας, ειδικά στο πόσιμο νερό να γίνεται από την απέναντι ακτή.

Άρα, λοιπόν, δημιουργήθηκε μια τέτοια αντιπαράθεση στην κοινωνία, ότι τα συμφέροντα είναι εκείνα που σταματούν την εξέλιξη του έργου. Θα παρακαλούσα πάρα πολύ να μου απαντήσετε σε αυτό. Υπάρχει στη σκέψη της Κυβέρνησης και στο Υπουργείο σας η περίπτωση εγκατάλειψης της μεθόδου της κατασκευής φράγματος. Ένα ναι ή ένα όχι.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ο κύριος Υφυπουργός έχει τον λόγο.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Κατ’ αρχάς, θα σας παρακαλούσα να μην συνδέετε την Κυβέρνηση και προσωπικά τον Πρωθυπουργό με θεωρίες συνωμοσίας, ειδικά όταν αυτές αναφέρονται σε συμφέροντα τοπικών κοινωνιών στα οποία ουδείς εξ ημών έχει την παραμικρή ανάμειξη και πιθανότατα, ούτε καν την γνώση. Σε αυτό θέλω να είμαι πάρα πολύ ξεκάθαρος, δεν υπάρχει τέτοιο ζήτημα.

Βεβαίως, στη συνάντηση του Πρωθυπουργού με τους φορείς στη Λευκάδα ήμουν και εγώ. Δεν θυμάμαι να ειπώθηκε με έμφαση, έτσι όπως το λέτε, αυτή η φράση. Εκείνο το οποίο ειπώθηκε, είναι ότι πρέπει να δούμε το θέμα της λειψυδρίας στα νησιά γενικώς σε μηδενική βάση, όπως είπε ο Πρωθυπουργός. Δεν φωτογράφισε την Κέρκυρα. Την Κέρκυρα, προφανώς, πρέπει να τη δούμε, υπό την έννοια ότι πρέπει σε κάθε περίπτωση να βρεθεί ένα χρηματοδοτικό εργαλείο, για να προχωρήσει ο στρατηγικός σχεδιασμός ο οποίος έχει επιλεγεί.

Εγώ δεν μπορώ να σας πω εάν υπάρχουν εναλλακτικές λύσεις ή εάν αυτές κυοφορούνται στην τοπική κοινωνία ή εάν έχουν σχέση με οτιδήποτε άλλο, αλλά δεν είναι πρόθεση της Κυβέρνησης να κάνει συνομιλητές τρίτους οι οποίοι προτάσσουν τα συμφέροντά τους. Το μόνο το οποίο αυτή τη στιγμή αποτελεί το βασικό κριτήριο για την Κυβέρνηση, είναι το πώς θα λυθεί το πρόβλημα της λειψυδρίας για τους κατοίκους και σας επαναλαμβάνω ξανά, για τους επισκέπτες του νησιού.

Τώρα, να σας απαντήσω για το Ταμείο Ανάκαμψης. Κοιτάξτε, το Ταμείο Ανάκαμψης είναι μια υπόθεση η οποία όταν ξεκίνησε, υπήρχε η γενικότερη αντίληψη ότι είναι ένας μηχανισμός ο οποίος θα έχει διάρκεια και ο οποίος θα μας επιτρέψει, με τη γνωστή διαδικασία του facing, να μπορούμε να μεταφέρουμε έργα τα οποία δεν ολοκληρώνονται σε μία προγραμματική περίοδο σε μια επόμενη προγραμματική περίοδο του ίδιου προγράμματος. Πλην, όμως, στην πορεία αποδείχθηκε ότι το Ταμείο Ανάκαμψης δεν είναι ένας θεσμός που είναι αγαπητός σε πολλούς κύκλους της Ευρωπαϊκής Ένωσης, ειδικά στις βόρειες χώρες και δεν είναι καθόλου σίγουρο ότι θα πάρει παράταση με δεδομένο, ότι μέχρι το τέλος του 2025, θα πρέπει να έχουν ολοκληρωθεί όλα τα έργα τα οποία έχουν ενταχθεί στο Ταμείο Ανάκαμψης και να έχουν εκπληρωθεί τα ορόσημα που θα επιτρέψουν τις σχετικές εκταμιεύσεις όχι για κάθε έργο χωριστά, αλλά για το σύνολο των ποσών τα οποία δικαιούται η χώρα.

Αυτό ήταν το κριτήριο με το οποίο έργα όπως αυτό, όπως η ύδρευση της Λευκάδας που μπήκε στο ΠΔΕή το φράγμα Τσικνιά που υπογράφουμε τη Δευτέρα είναι έργα τα οποία βγήκαν από το Ταμείο Ανάκαμψης και αυτό το οποίο εμείς επιχειρούμε είναι να διασφαλίσουμε πιστώσεις με εναλλακτικές λύσεις και να μπορέσουμε να τα προχωρήσουμε. Αυτό συμβαίνει με το Ταμείο Ανάκαμψης. Κάποια από αυτά τα έργα που είναι επιλέξιμα από το ΠΔΕ προχώρησαν. Για τις υδρεύσεις θα βρεθεί οπωσδήποτε λύση το συντομότερο δυνατό.

Επιτρέψτε μου να πω ότι σε ό,τι μας αφορά στην Κυβέρνηση -και νομίζω αυτό είναι σαφές από χθες- υπάρχει μία αισιοδοξία. Το γεγονός ότι η εκ νέου Πρόεδρος της Επιτροπής κ. Φον ντερ Λάιεν, μίλησε για έναν επίτροπο, ο οποίος θα έχει ως αντικείμενο τις μεσογειακές χώρες και τα προβλήματα ανάπτυξης αυτών, είναι μία ελπίδα ότι πραγματικά ζητήματα που έχουν να κάνουν με τα ιδιαίτερα προβλήματα που εμφανίζονται στη Μεσόγειο υπό την κλιματική κρίση, θα μπορέσουν να τύχουν χρηματοδότησης από την Ευρωπαϊκή Ένωση.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με τη δεύτερη με αριθμό 1272/15-7-2024 επίκαιρη ερώτηση πρώτου κύκλου του Βουλευτή Ηρακλείου της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Φραγκίσκου Παρασύρη προς τον Υπουργό Εθνικής Οικονομίας και Οικονομικών, με θέμα: «Προβλήματα στην ηλεκτρονική τιμολόγηση».

Ο συνάδελφος κ. Παρασύρης έχει τον λόγο.

**ΦΡΑΓΚΙΣΚΟΣ ΠΑΡΑΣΥΡΗΣ:** Ευχαριστώ, κύριε Πρόεδρε.

Κύριε Υπουργέ, η ερώτηση αφορά στη διασύνδεση των λογισμικών λειτουργίας, των ERP, των POS και των ταμειακών και πώς όλη αυτή η πρωτοβουλία που έχετε αναλάβει έχει επηρεάσει τη λειτουργία των μικρομεσαίων κατά βάση επιχειρήσεων, οι οποίες αποτελούν και τον κορμό της ελληνικής οικονομίας σε πάρα πολύ υψηλό, μάλιστα, ποσοστό.

Γνωρίζετε ότι εμείς ως πολιτικός χώρος κάθε τέτοια πρωτοβουλία τη στηρίζουμε, όπως και κάθε εκσυγχρονισμό που επιχειρείται, προκειμένου να γίνονται καλύτερες διασταυρώσεις, για να πατάσσεται η φοροδιαφυγή. Είμαστε δίπλα σε κάθε τέτοια πρωτοβουλία.

Ένα τέτοιο σημαντικό βήμα ήταν, για παράδειγμα, το myDATA και ο τρόπος με τον οποίο υλοποιήθηκε, όπου δόθηκε ο χρόνος έτσι ώστε να μπορέσουν όλες οι επιχειρήσεις να προσαρμοστούν σε αυτά τα δεδομένα.

Δυστυχώς ανάλογος χρόνος δεν υπήρχε σε σχέση με την ηλεκτρονική τιμολόγηση. Και εδώ θέλω να ξεκινήσω λέγοντας ότι το myDATA ενώ ήταν μια καλή πρωτοβουλία και με κάποια επιπλέον βήματα θα μπορούσε να αποτελέσει τον δημόσιο πάροχο, έτσι ώστε να γίνεται η ηλεκτρονική τιμολόγηση μέσω των myDATA, εσείς επιλέγετε να δώσετε το έργο αυτό σε ιδιώτες παρόχους, οι οποίοι ακριβώς επειδή είναι πολύ συγκεκριμένες εταιρείες στη χώρα μας -τρεις, τέσσερις είναι πιστοποιημένοι μέχρι σήμερα και μάλιστα είναι εξαγορασμένοι και από τις εταιρείες λογισμικού- δημιουργούν συνθήκες ολιγοπωλίου και συνθήκες αθέμιτου ανταγωνισμού στο επίπεδο αυτό, επιβαρύνοντας τρομερά με ένα κόστος τη λειτουργία των μικρομεσαίων επιχειρήσεων. Αφού δεν επιλέξατε να πάτε με το myDATA για έναν δημόσιο πάροχο, δεν δώσατε ούτε καν τις οδηγίες έτσι ώστε να υπάρχει ένα ενιαίο apping, ένα ενιαίο πρωτόκολλο διεπαφής, έτσι ώστε όλες οι εταιρείες ERPs να μπορούν να δεχθούν τα λογισμικά των παρόχων να «κουμπώνουν» πάνω τους.

Ερωτάσθε, λοιπόν, γιατί κάνατε αυτή την επιλογή και δεν προχωρήσατε με έναν δημόσιο πάροχο και γιατί, αφού δεν μπορέσατε να το κάνετε αυτό, δεν δώσατε αυτή την οδηγία έτσι ώστε να φτιαχτεί ένα κοινό apping για όλους, έτσι ώστε να μπορέσει να λειτουργήσει υγιώς ο ανταγωνισμός.

Η δεύτερη ερώτηση -και τελειώνω, κύριε Πρόεδρε, σε είκοσι δευτερόλεπτα- αφορά στα ζητήματα του B2G. Μια πολύ μικρή επιχείρηση η οποία έχει τιμολόγηση στο δημόσιο δυόμισι, τρεις χιλιάδες ευρώ είναι αναγκασμένη τώρα να πληρώνει το κόστος ηλεκτρονικής τιμολόγησης για το PEPPOL, το οποίο είναι αυξημένο. Νομίζω ότι εκεί πρέπει να πάρετε μια πρωτοβουλία. Το δεύτερο είναι γιατί εταιρείες που είναι εντατικής λιανικής, όπως είναι φούρνοι, φαρμακεία, βενζινάδικα, αναγκάζονται μέσα από τον ιδιωτικό πάροχο να δίνουν ένα ημερήσιο κόστος στην έκδοση των αποδείξεων ενδεχομένως και πάνω από 50 ευρώ. Και αυτό είναι ένα πολύ μεγάλο κόστος για μια μικρομεσαία επιχείρηση.

Και το τελευταίο. Υπάρχουν πόλεις, όπως είναι το Ηράκλειο –και πρέπει να σας το πω αυτό-, το κέντρο του Ηρακλείου,…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε συνάδελφε, ολοκληρώστε.

**ΦΡΑΓΚΙΣΚΟΣ ΠΑΡΑΣΥΡΗΣ:**…το οποίο έχει πολύ χαμηλές ταχύτητες ίντερνετ. Επειδή γίνονται επτά βήματα, επτά διαδρομές προκειμένου να εκδοθεί η απόδειξη, δημιουργούνται καθυστερήσεις και ουρές. Πώς σκέπτεσθε να αντιμετωπίσετε αυτό το πρόβλημα;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κύριε Υπουργέ, έχετε τον λόγο.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):**  Ευχαριστώ, κύριε Πρόεδρε.

Κύριε συνάδελφε, χαίρομαι πάρα πολύ που λέτε ότι είναι κοινός στόχος η αντιμετώπιση της φοροδιαφυγής. Είναι το αυτονόητο. Βέβαια το αυτονόητο τα τελευταία χρόνια το έχουμε χάσει σε κάποιες περιπτώσεις. Και εμείς θεωρούμε ότι είναι μια πάρα πολύ σημαντική μεταρρύθμιση. Πάμε όμως να δούμε ένα προς ένα τα θέματα τα οποία έχετε θίξει.

Αναφορικά με το επαρκές χρονικό διάστημα για την απόσυρση των φορολογικών μηχανισμών των ΕΑΦΔΣΣ, των Ειδικών Ασφαλών Φορολογικών Διατάξεων Σήμανσης Στοιχείων και τη διασύνδεση ERP - POS να αναφέρω αρχικά ότι μετατίθενται ως εξής οι παρακάτω καταληκτικές ημερομηνίες, με σκοπό τη διευκόλυνση των επιχειρήσεων να ανταποκριθούν στις υποχρεώσεις απόσυρσης, αντικατάστασης ταμειακών μηχανισμών και διασύνδεσης λογισμικών ERP με τα POS.

Πρώτον, όσον αφορά στις ΕΑΦΔΣΣ - φορολογικοί μηχανισμοί, που είναι συσκευές εγκεκριμένης φορολογικής σήμανσης παραστατικών λιανικής και χονδρικής πώλησης όλων των επιχειρήσεων, αποσύρονται υποχρεωτικά έως 31 Ιουλίου του 2024.

Οι απλοί ΦΗΜ -Φορολογικός Ηλεκτρονικός Μηχανισμός, ταμειακή μηχανή- που χρησιμοποιούνται και από επιχειρήσεις εστίασης, όπως είπατε, με σερβίρισμα σε τραπεζοκαθίσματα, αποσύρονται υποχρεωτικά και αυτές ως τις 31 Ιουλίου του 2024.

Ειδικά οι επιχειρήσεις που έχουν διασυνδέσει τα POS με τα ταμειακά τους συστήματα υποχρεούνται να αποσύρουν τις ΕΑΦΔΣΣ, τις συσκευές εγκεκριμένης, όπως είπα, φορολογικής σήμανσης που χρησιμοποιούν, έως τις 31 Οκτωβρίου του 2024.

Πρατήρια καυσίμων παύουν τη χρήση των ΕΑΦΔΣΣ που διαθέτουν, έως και 31 Δεκεμβρίου του 2024 και έχουν υποχρέωση διασύνδεσης των ταμειακών συστημάτων με τα οποία αντικαθιστούν τις ΕΑΦΔΣΣ με τα POS έως 1-1-2025.

Από 1η Αυγούστου του 2024 οι επιχειρήσεις εστίασης με σερβίρισμα σε τραπεζοκαθίσματα, που σήμερα χρησιμοποιούν τις ΕΑΦΔΣΣ ή απλούς ΦΗΜ, έχουν υποχρέωση να επιλέξουν ένα από τα παρακάτω ταμειακά συστήματα: ΦΗΜΑΣ Εστιατορίου, ΦΤΜ Εστιατορίου, ΑΔΗΜΕ Εστιατορίου ή πάροχο ηλεκτρονικής έκδοσης στοιχείων. Έτσι, λοιπόν, είναι στη διακριτική τους ευχέρεια τι θα επιλέξουν και δεν είναι υποχρέωση να συνεργαστούν με πάροχο.

Επίσης, δεν πρέπει να παραλείπουμε τις εξαιρέσεις από την υποχρέωση αντικατάστασης των απλών ΦΗΜ, πρώτον, σε οντότητες που ασκούν τη δραστηριότητά τους σε οικισμό με πληθυσμό κάτω των πεντακοσίων κατοίκων και σε νησιά με πληθυσμό κάτω των τριών χιλιάδων εκατό κατοίκων, πλην των τόπων που έχουν ανακηρυχθεί ως τουριστικοί.

Όσον αφορά τις συναλλαγές πώλησης σε πακέτα, το take away, τη διανομή, το delivery, την αυτοεξυπηρέτηση, καθώς και κατά τη διενέργεια συγκεκριμένων συναλλαγών η επιχείρηση δεν παρακολουθεί τα ανοιχτά τραπέζια.

Στο σημείο αυτό επιτρέψτε μου να πω ότι είναι η τέταρτη παράταση που δίνεται για την αντικατάσταση των ΕΑΦΔΣΣ. Όλοι νομίζω καταλαβαίνουμε ότι οι ΕΑΦΔΣΣ είναι εστίες φοροδιαφυγής και έχει έρθει η στιγμή που πρέπει να το αντιμετωπίσουμε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, έχετε τον λόγο. Παρακαλώ να ολοκληρώσετε εντός τριών λεπτών.

**ΦΡΑΓΚΙΣΚΟΣ ΠΑΡΑΣΥΡΗΣ:** Κατ’ αρχάς, κύριε Υπουργέ, και μόνο το ότι πάμε σε μία τέταρτη παράταση επιβεβαιώνει ότι δεν δώσατε εξαρχής ή δεν είχατε γνώση των ακριβών χρονοδιαγραμμάτων που απαιτούνται τουλάχιστον από την αγορά έτσι ώστε να προσαρμοστεί. Ωστόσο δεν μου απαντήσατε σε κανένα από τα ερωτήματα που σας έθεσα.

Ξαναλέω, οδηγείτε την ηλεκτρονική τιμολόγηση, με συγκεκριμένες οδηγίες, με συγκεκριμένα βήματα, σε ολιγοπώλια ακόμη και στο κομμάτι της πληροφορικής, των εταιριών πληροφορικής στη χώρα μας. Υπάρχουν δύο – τρεις εταιρείες αυτή τη στιγμή οι οποίες έχουν καθετοποιήσει ουσιαστικά την αγορά λογισμικά, ιδιωτικοί πάροχοι ηλεκτρονικής τιμολόγησης, και οι οποίες δίνουν προσφορές πολύ συγκεκριμένες και πολύ υψηλές, επιβαρύνοντας πάρα πάρα πολύ τις μικρομεσαίες επιχειρήσεις με ένα επιπλέον κόστος.

Δεύτερον, δεν μου απαντήσετε σε σχέση με έναν επαγγελματία ο οποίος βρίσκεται απέναντι, ας πούμε, από ένα κέντρο υγείας κάπου στην Καστοριά, ο οποίος εκδίδει ένα τιμολόγιο για το κέντρο υγείας πάνω από 2.500 ευρώ. Αυτός γιατί πρέπει να είναι αναγκασμένος να δώσει 500 ευρώ συν την εγκατάσταση για PEPPOL και ηλεκτρονική τιμολόγηση και δεν προχωρήσατε σε έναν δημόσιο πάροχο ηλεκτρονικής τιμολόγησης;

Και το τελευταίο. Γιατί δεν δώσατε οδηγίες για ένα κοινό apping, ένα κοινό πρωτόκολλο στο οποίο επάνω να «κουμπώσουν», να παραμετροποιηθούν δηλαδή, όλοι οι υπόλοιποι πάροχοι μαζί με τα EFT-POS, τα οποία έχουν εκατόν τριάντα άλλα λογισμικά και δυστυχώς ακόμη και με τις παρατάσεις που έχετε δώσει δεν πρόκειται αυτά να «κουμπώσουν»;

Όλα αυτά διαμορφώνουν μία κατάσταση αναταραχής στον κόσμο της μικρομεσαίας επιχειρηματικότητας και των επαγγελματιών, και όχι μόνο της μικρομεσαίας, αλλά γενικότερα της ελληνικής επιχειρηματικότητας. Δημιουργούν αναστάτωση, διότι είτε είναι οι παρατάσεις, είτε είναι οι οδηγίες, είτε το ότι δεν δίνετε απαντήσεις συγκεκριμένες, υπάρχει μια τεράστια αναταραχή στην αγορά. Όσον αφορά το χρονικό διάστημα δε στο οποίο θα διασυνδεθούν τα EFT με τα POS μέχρι 1-1-2025 που είναι, σύμφωνα με τις σημερινές τουλάχιστον οδηγίες όπως αυτές ισχύουν, υποχρεωμένοι όλοι να περάσουν στην ηλεκτρονική τιμολόγηση και στη διασύνδεση, αυτό δεν πρόκειται να γίνει. Όλη η αγορά το γνωρίζει. Είναι εκατόν τριάντα διαφορετικά λογισμικά των POS. Δεν πρόκειται αυτά ποτέ να διασυνδεθούν με τα λογισμικά, με τους ιδιώτες παρόχους. Άρα είναι μία αποτυχία και μια αστοχία πολιτικής, διότι δεν ξεκινήσατε σωστά ούτε σε σχέση με το χρονικό διάστημα, αλλά ούτε και σε σχέση με τις κατευθυντήριες γραμμές.

Απαντήστε μας, λοιπόν, γιατί οδηγείτε όλο αυτό το πράγμα πάλι σε μία ολιγοπωλιακή δομή και διάρθρωση, εξυπηρετώντας ουσιαστικά τους δύο-τρεις μεγάλους παίκτες πληροφορικής στην ελληνική αγορά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Κύριε συνάδελφε, είπατε και εσείς ότι στο πλαίσιο της εναρμόνισης της οδηγίας του 2014 για την έκδοση ηλεκτρονικών τιμολογίων στο πλαίσιο των δημοσίων συμβάσεων έχει επιβληθεί ηλεκτρονική τιμολόγηση και για τις συναλλαγές μεταξύ οικονομικών φορέων και του ευρύτερου τομέα, το λεγόμενο B2G που είπατε προηγουμένως, προοδευτικά από τον Σεπτέμβριο του 2023 έως τον Ιανουάριο του 2025, οπότε και θεσμοθετείται η καθολική υποχρέωση ηλεκτρονικής τιμολόγησης των δημοσίων συμβάσεων. Η υποχρεωτική τιμολόγηση, όμως, για τις B2G συναλλαγές διενεργείται αποκλειστικά μέσω παρόχων υπηρεσιών ηλεκτρονικής έκδοσης στοιχείων. Ακολουθούμε επομένως ορθά την ευρωπαϊκή οδηγία.

Η πλατφόρμα myDATA, στην οποία κάνατε αναφορά, ακολουθεί τις προδιαγραφές του ανωτέρω ευρωπαϊκού προτύπου και έχει σχεδιαστεί ώστε να αναπτυχθεί, προκειμένου να χρησιμοποιείται για την ηλεκτρονική τιμολόγηση, τόσο σε B2G συναλλαγές, όσο και B2B μεταξύ οντοτήτων και B2C μεταξύ ιδιωτών.

Ως προς αυτό, λοιπόν, να διευκρινίσω ότι το B2G δεν παρακολουθείται από την ΑΑΔΕ, αλλά από τη Γενική Γραμματεία Πληροφοριακών Συστημάτων. Επομένως το myDATA δεν λαμβάνει τα τιμολόγια B2G, αλλά μόνο τα τιμολόγια B2B και B2C. Κατ’ εφαρμογήν της προβλεπόμενης διαδικασίας υπεβλήθη από τη χώρα μας αρμοδίως αίτημα παρέκκλισης στην Ευρωπαϊκή Επιτροπή για την εφαρμογή υποχρεωτικής ηλεκτρονικής τιμολόγησης που αφορά τις εγχώριες χονδρικές συναλλαγές της B2B. Εφόσον εγκριθεί το υποβληθέν αίτημα παρέκκλισης, η χώρα μας σχεδιάζει εντός του 2024 να διευρύνει τη λειτουργικότητα της εφαρμογής έκδοσης της διαβίβασης παραστατικών, το τιμολόγιο που παρέχει η ΑΑΔΕ δωρεάν και θεωρείται αξιόπιστη λύση για όλες τις επιχειρήσεις και κυρίως μικρομεσαίες για την έκδοση και διαβίβαση δεδομένων σε πραγματικό χρόνο για συναλλαγές χονδρικής, καθώς και για συναλλαγές λιανικής που δεν υποχρεούνται σε χρήση ΦΗΜ.

Από κει και πέρα σχετικά με το κόστος που αναφέρατε, θα σας πω ότι το αρχικό κόστος υπαγωγής σε πάροχο υπηρεσιών ηλεκτρονικής έκδοσης στοιχείων ή αναβάθμισης των υφιστάμενων προγραμμάτων διαχείρισης που χρησιμοποιούν οι οντότητες κατά περίπτωση αναμένεται να αντισταθμιστεί με τη μείωση του διαχειριστικού κόστους. Κατά συνέπεια, οι οντότητες θα ανταποκρίνονται άμεσα και με χαμηλότερο κόστος στις φορολογικές υποχρεώσεις.

Αναφορικά με το ολιγοπώλιο που αναφέρατε, αναφέρατε ότι δύο, τρεις επιχειρήσεις είναι το 70% με 80% της αγοράς. Δεν γνωρίζετε. Να σας ενημερώσω ότι έχουν αδειοδοτηθεί δεκαεννέα -όχι δύο, τρεις- πάροχοι υπηρεσιών ηλεκτρονικής έκδοσης στοιχείων. Οι σχετικές αδειοδοτήσεις αναρτώνται στην επίσημη ιστοσελίδα της ΑΑΔΕ με στόχο την καλύτερη πληροφόρηση ενδιαφερομένων. Άρα μπορείτε και εσείς ο ίδιος να ανατρέξετε και να τις βρείτε.

Κλείνοντας, όσον αφορά τις χαμηλές ταχύτητες του διαδικτύου -είπατε συγκεκριμένα για το Ηράκλειο- που συνεπάγονται καθυστερήσεις, παρατηρείται συχνά το φαινόμενο η ταχύτητα του διαδικτύου πράγματι να διαφέρει ανάλογα με την επιλογή του τηλεπικοινωνιακού παρόχου ανά περιοχή. Επομένως, η επιχείρηση μπορεί να επιλέξει τον κατάλληλο πάροχο με σκοπό τη βελτίωση της ταχύτητας και τη μείωση της καθυστέρησης στην έκδοση του παραστατικού. Είναι επομένως στην απόλυτη διακριτική της ευχέρεια. Σε κάθε περίπτωση όμως η χρήση του διαδικτύου με την ανταλλαγή των απαραίτητων στοιχείων κατά τη διαδικασία έκδοσης παραστατικού μέσω παρόχου ηλεκτρονικής τιμολόγησης είναι περιορισμένη και απολύτως απαραίτητη, συνδυάζοντας την ακεραιότητα με την εμπιστευτικότητα των δεδομένων και ταυτόχρονα την ενημέρωση της φορολογικής αρχής στη συγκεκριμένη συναλλαγή.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Η πρώτη με αριθμό 1262/11-7-2024 επίκαιρη ερώτηση δεύτερου κύκλου του Βουλευτή Β3΄ Νότιου Τομέα Αθηνών της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Νικόλαου Παππά προς τον Υπουργό Εθνικής Οικονομίας και Οικονομικών, με θέμα: «Απίστευτες αστοχίες στο σύστημα και ταλαιπωρία πολιτών και λογιστών με ευθύνη της Κυβέρνησης της ΝΔ. Να δοθεί παράταση στην υποβολή φορολογικών δηλώσεων» και η τρίτη με αριθμό 1253/8-7-2024 επίκαιρη ερώτηση δεύτερου κύκλου, του Βουλευτή Α΄ Ανατολικής Αττικής της Κοινοβουλευτικής Ομάδας «Ελληνική Λύση» κ. Στυλιανού Φωτόπουλου προς τον Υπουργό Εθνικής Οικονομίας Οικονομικών, με θέμα: «Επιβεβλημένη η παράταση του χρονικού περιθωρίου υποβολής των τρεχουσών φορολογικών δηλώσεων λόγω ανακυψάντων προβλημάτων», οι οποίες αναφέρονται στο ίδιο θέμα θα συζητηθούν ταυτόχρονα χωρίς να επηρεάζουν το δικαίωμα των ομιλητών ως προς τον χρόνο ομιλίας τους σε εφαρμογή της διάταξης της παραγράφου 4 του άρθρου 131 του Κανονισμού της Βουλής.

Κύριε Παππά, έχετε τον λόγο.

**ΝΙΚΟΛΑΟΣ ΠΑΠΠΑΣ:** Ευχαριστώ, κύριε Πρόεδρε.

Κύριε Υφυπουργέ, αυτή την ώρα που συζητάμε μέσα στην Αίθουσα απέναντι ακριβώς, στην πλατεία Συντάγματος, έχουν συγκέντρωση οι φοροτεχνικοί και για τις 11.00΄ έχουν προγραμματίσει παράσταση στο Υπουργείο Εθνικής Οικονομίας. Ελπίζουμε πραγματικά η πολιτική ηγεσία του Υπουργείου -δεν βρήκε τον χρόνο να έρθει στις ερωτήσεις ο κύριος Υπουργός- να τους δεχθεί και να έχει κάτι να τους πει.

Έχουμε μια αίσθηση ότι η τακτική σας απέναντι στους φοροτεχνικούς είναι εκδικητική και ελπίζω και εσείς προσωπικά να μην ασπάζεστε αυτό που προ ημερών είχε πει ο κ. Χατζηδάκης ότι η πρόνοιά σας την οποία διαφημίσατε σχεδόν ως μια καταπληκτική νέα πρωτοβουλία, ενώ προϋπήρχε, για τις προσυμπληρωμένες φορολογικές δηλώσεις κατέληξε να είναι μεγάλο φιάσκο. Από το ένα εκατομμύριο τριακόσιες χιλιάδες δηλώσεις που λέγατε ότι θα συμπληρωθούν, συμπληρώθηκαν τετρακόσιες τριάντα χιλιάδες. Επιβεβαιώστε ή διαψεύστε τα νούμερα. Και σαν να μην έφτανε αυτό, από αυτές τις προσυμπληρωμένες έχουμε πάρα πολλές στις οποίες υπάρχουν λάθη που δεν οφείλονται σε λάθη των φοροτεχνικών και των λογιστών, αλλά στο γεγονός ότι υπάρχει καθυστέρηση των δημοσίων φορέων να αποστείλουν τα δεδομένα. Έχουμε πλέον την πεποίθηση ότι σκοπίμως καθυστερήσατε, ειδικά σε σχέση με τη φορολόγηση των ελευθέρων επαγγελματιών, για να μην βγουν στο φως οι υποχρεώσεις οι οποίες προκύπτουν από τη νομοθεσία την οποία ψηφίσατε στο τέλος του προηγούμενου έτους και σχετίζεται με την τεκμαρτή φορολόγηση.

Δύο πάρα πολύ απλές ερωτήσεις:

Πρώτον, τι θα κάνετε για να διορθωθούν τα λάθη;

Δεύτερον, θα δώσετε παράταση για την υποβολή των φορολογικών δηλώσεων; Αυτήν τη στιγμή εκκρεμούν περίπου ενάμισι εκατομμύριο φορολογικές δηλώσεις, οκτώ ημέρες πριν από τη λήξη της προθεσμίας. Αυτό σημαίνει ότι οι φοροτεχνικοί πρέπει να συμπληρώνουν διακόσιες χιλιάδες φορολογικές δηλώσεις την ημέρα και να τις υποβάλουν από τώρα μέχρι το τέλος της προθεσμίας.

Μια απάντηση θα ήθελα, κύριε Υπουργέ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Φωτόπουλε, έχετε τον λόγο.

**ΣΤΥΛΙΑΝΟΣ ΦΩΤΟΠΟΥΛΟΣ:** Ευχαριστώ, κύριε Πρόεδρε.

Τον Απρίλη του τρέχοντος έτους, κατά τη διάρκεια της συζήτησης και ψήφισης του νομοσχεδίου για τον Κώδικα Φορολογικών Διαδικασιών, από αυτό το Βήμα εγώ προσωπικά είχα αναφέρει στον προκάτοχό σας, τον κ. Θεοχάρη, τα προβλήματα που θα προκύψουν με το άνοιγμα των φορολογικών δηλώσεων, όχι γιατί έχω κάποιο κληρονομικό χάρισμα, αλλά γιατί τα ίδια προβλήματα τυγχάνει να τα βλέπουμε και να τα αντιμετωπίζουμε οι λογιστές φοροτεχνικοί κάθε χρόνο.

Ποια είναι αυτά; Αλλαγές στη φορολογία, αποφάσεις στη διάρκεια της φορολογικής περιόδου, μη τήρηση του νόμου, ο οποίος λέει ότι η διάρκεια υποβολής των φορολογικών δηλώσεων πρέπει να είναι πεντάμηνη και όχι τρίμηνη, όπως επιλέξατε φέτος, ασυνεννοησία κυρίως των δημοσίων φορέων και ασυνέπεια στην υποβολή των βεβαιώσεων αποδοχών για τους συνταξιούχους και για τους εργαζόμενους σε αυτές. Αυτά είναι λάθη και προβλήματα τα οποία αντιμετωπίζουμε κάθε χρόνο. Σας το λέω μετά βεβαιότητας. Είμαι φοροτεχνικός τριάντα χρόνια. Από την αρχή λειτουργίας του Taxisnet τα αντιμετωπίζουμε κάθε χρόνο.

Δεν είναι, λοιπόν, κάτι πρωτόγνωρο για σας. Το γεγονός ότι επιλέξατε φέτος να συντομεύσετε τη διάρκεια της φορολογικής περιόδου πραγματικά μάς εκπλήσσει. Το κάνατε εσκεμμένα; Το κάνατε λόγω άγνοιας; Δεν μπορεί να το κάνατε όμως λόγω άγνοιας, όταν φορείς όπως είναι η ΠΟΦΕΕ, όπως είναι τα κόμματα τα κοινοβουλευτικά, σας τα λέγαμε από την πρώτη στιγμή.

Θα ήθελα στη διάρκεια της πρωτολογίας σας, πρώτον, να επιβεβαιώσετε αυτό το οποίο είπε και ο συνάδελφος κ. Παππάς, ότι δηλαδή οι φορολογικές δηλώσεις τις οποίες πολυδιαφημίσατε περί προσυμπλήρωσης και περί αυτόματης υποβολής, κάτι το οποίο δεν αποδείχθηκε, καθώς είναι πολύ λιγότερες από τις αναμενόμενες -τα προβλήματα τα οποία προέκυψαν θα σας τα πω και στη δευτερολογία μου- και δεύτερον εάν προτίθεστε να δώσετε την επιβεβλημένη παράταση για υποβολή φορολογικών δηλώσεων μέσω πιστοποιημένων φορολογικών τουλάχιστον μέχρι τις 30 Σεπτεμβρίου του τρέχοντος έτους.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υφυπουργέ, έχετε τον λόγο.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Ευχαριστώ, κύριε Πρόεδρε.

Αρχικά πρέπει να ξεκινήσουμε με κάτι. Οι προσυμπληρωμένες φορολογικές δηλώσεις νομίζω είναι ένα πολύ σημαντικό άλμα προς τα εμπρός. Και αυτό νομίζω ότι είναι μία κοινή διαπίστωση. Βεβαίως, είμαι ο πρώτος ο οποίος θα πω ότι υπήρχαν και λάθη και παραλείψεις.

Εδώ πέρα θέλω να σταθώ στο γεγονός ότι πράγματι και λογιστές και φοροτεχνικοί και άλλοι άνθρωποι από την αγορά βοήθησαν ώστε να εντοπιστούν και να αντιμετωπιστούν άμεσα κάποια απ’ αυτά τα λάθη και τις παραλείψεις, τα οποία διορθώθηκαν. Όμως, οπωσδήποτε είναι ένα πολύ σημαντικό βήμα προς τα εμπρός και αυτό είναι κάτι το οποίο θα ήθελα να ακούσω και από εσάς κανονικά.

Επειδή, όμως, εδώ πέρα ασκούμε πολιτική, πρέπει να γνωρίζουμε ότι όταν ασκούμε πολιτική την κάνουμε με πολύ συγκεκριμένα δεδομένα. Και θέλω να σας δώσω κάποια στοιχεία από τη διαδικασία υποβολής των φορολογικών δηλώσεων.

Θα ξεκινήσω να πω ότι μέχρι χθες είχαν υποβληθεί ηλεκτρονικά πέντε εκατομμύρια τριακόσιες εννιά χιλιάδες εννιακόσιες εβδομήντα οκτώ δηλώσεις εισοδήματος φυσικών προσώπων.

Τη χθεσινή ημέρα, στις 18 Ιουλίου, είχαμε εκατόν εννέα χιλιάδες εκατόν ογδόντα οριστικές υποβολές Ε1. Την προηγούμενη ημέρα, στις 17 του μηνός, είχαμε εκατόν είκοσι εννέα χιλιάδες εννιακόσιες σαράντα έξι. Την προ προηγούμενη ημέρα, στις 16 Ιουλίου, είχαμε εκατόν δώδεκα χιλιάδες επτακόσιες εξήντα επτά. Την προ προ προηγούμενη ημέρα είχαμε εκατόν τρεις χιλιάδες εννιακόσιες τριάντα τέσσερις.

Θέλω, επίσης, να κρατήσετε ότι σε προσωρινή υποβολή παραμένουν διακόσιες εξήντα χιλιάδες διακόσιες ογδόντα υποβολές Ε1. Τι σημαίνει αυτό το πράγμα; Σημαίνει ότι είναι χτισμένες σε πολύ μεγάλο βαθμό, άρα σχεδόν έτοιμες να υποβληθούν.

Πού θέλω να καταλήξω; Ότι με τη ροή που δείχνουμε να έχουμε φαίνεται ότι η διαδικασία μπορεί να ολοκληρωθεί.

Εδώ πέρα θέλω πάλι να πω ότι η συνεργασία που υπάρχει και με την αγορά και με τους φοροτεχνικούς και με τους λογιστές είναι διαρκής. Όπως ξέρετε, για πρώτη χρονιά το Υπουργείο Οικονομικών δημιούργησε και την Επιτροπή Αρωγής Φορολογικής Πολιτικής, με ανθρώπους από την αγορά.

Ναι, υπάρχουν κάποια ζητήματα -δεν κρυβόμαστε πίσω από το δάχτυλό μας- τα οποία με πολύ καλή συνεργασία και με την αγορά και με την ΑΑΔΕ και με τη φορολογική διοίκηση σε πάρα πολύ μεγάλο βαθμό έχουμε αντιμετωπίσει σε πολύ άμεσο χρονικό διάστημα.

Κάποια άλλα προβλήματα μπορεί να πήραν λίγο περισσότερο χρονικό διάστημα, ειδικότερα με τις προσυμπληρωμένες δηλώσεις που είπατε. Υπήρχε και υπάρχει ακόμη η δυνατότητα της τροποποίησης της δήλωσης.

Μου δίνεται η δυνατότητα και από αυτό το Βήμα να μπορέσω να πω σε όσους συμπολίτες μας δεν έχουν ακόμη υποβάλει τη φορολογική δήλωση να σπεύσουν να το κάνουν.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, έχετε τον λόγο.

**ΝΙΚΟΛΑΟΣ ΠΑΠΠΑΣ:** Κύριε Υπουργέ, και οι επαγγελματίες πρέπει κατ’ αρχάς να κολυμπούν σε μια θάλασσα νόμων και ρυθμίσεων, δεύτερον, να χειρίζονται πρόσθετες διεργασίες που σχετίζονται με το myDATA, να αντιμετωπίζουν τις καθυστερήσεις, να υπερβαίνουν τα εμπόδια ενός μη συνεκτικού ψηφιακού μετασχηματισμού και ελλείψεων στη διαλειτουργικότητα των συστημάτων και να προστατεύουν, βεβαίως, και τους πελάτες τους. Και αντιμετωπίζουν, δυστυχώς, από εσάς μια απαξιωτική συμπεριφορά.

Στην απάντησή σας, πραγματικά, δεν περίμενα να παραθέσετε νούμερα τα οποία ακριβώς βεβαιώνουν ότι δεν βγαίνουν οι ημέρες. Τι είπατε; Είπατε ότι υποβάλλονται γύρω στις εκατό με εκατόν είκοσι χιλιάδες φορολογικές δηλώσεις την ημέρα. Αυτό είπατε.

Εσείς είπατε ότι είναι 5,3 εκατομμύρια οι φορολογικές δηλώσεις που έχουν υποβληθεί. 5,3 εκατομμύρια από τα 6,5 εκατομμύρια! Άρα, έχουμε ένα εκατομμύριο τρακόσιες χιλιάδες συν περίπου τριακόσιες χιλιάδες τροποποιητικές. Ένα εκατομμύριο εξακόσιες χιλιάδες στις οκτώ ημέρες! Είναι διακόσιες χιλιάδες την ημέρα! Και έρχεστε εδώ και μας λέτε ότι με εκατόν είκοσι χιλιάδες την ημέρα βγαίνει ο λογαριασμός;

Δεν θα δώσετε παράταση; Εσείς τα επικαλεστήκατε τα νούμερα, δεν το περίμενα. Τα είχα έτοιμα για να τα προσκομίσω ως επιχείρημα ότι είναι απαραίτητη η παράταση. Και έρχεστε εδώ και μας λέτε τα νούμερα, τα οποία, ακριβώς, αποδεικνύουν ότι δεν βγαίνει ο χρόνος; Σε οκτώ ημέρες πείτε μας πώς θα γίνει. 1,6 εκατομμύριο μαζί με τις τροποποιητικές σε οκτώ ημέρες! Διακόσιες χιλιάδες την ημέρα! Και εσείς ο ίδιος είπατε μόλις τώρα ότι υποβάλλονται εκατό με εκατόν είκοσι χιλιάδες φορολογικές δηλώσεις την ημέρα.

Πώς θα βγει αυτός ο λογαριασμός; Θα τους ακούσετε τους ανθρώπους; Θα τους δείτε; Έχετε ενημέρωση από την πολιτική ηγεσία, από τον Υπουργό, αν θα ανοίξει την πόρτα του μετά από την παράσταση διαμαρτυρίας των φοροτεχνικών; Θα δοθεί μια παράταση;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Φωτόπουλε, έχετε τον λόγο.

**ΣΤΥΛΙΑΝΟΣ ΦΩΤΟΠΟΥΛΟΣ:** Κύριε Υπουργέ, όσον αφορά στο θέμα που θίξατε με τις προσυμπληρωμένες δηλώσεις, θα πούμε –γιατί όσοι ήμασταν εδώ το θυμόμαστε- ότι εμείς είχαμε μιλήσει για προσυμπληρωμένες δηλώσεις οι οποίες θα έχουν προβλήματα και όχι για αυτόματη υποβολή δηλώσεων. Να το ξεκαθαρίσουμε αυτό. Η όλη επικοινωνιακή προσπάθεια της Κυβέρνησης να πείσει τους φορολογούμενους οι οποίοι έχουν εισοδήματα από συντάξεις και από μισθωτές υπηρεσίες ότι θα είναι έτοιμες στο σύστημα μέσα, στο Taxisnet.

Το δεύτερο το οποίο ζητάμε από εσάς είναι αυτό που έχει -όχι από εσάς προσωπικά- βγει προς τα έξω τα τελευταία χρόνια είναι ότι ένας ολόκληρος κλάδος, ο κλάδος των λογιστών-φοροτεχνικών, είναι «παρατασάκηδες». Δεν είναι καθόλου «παρατασάκηδες». Αυτό το οποίο ζητούν είναι η τήρηση του νόμου.

Ο νόμος τι λέει; Πεντάμηνη διάρκεια υποβολής φορολογικών δηλώσεων! Και σας κάνουν μία πρόταση επιπλέον, να είναι ξεχωριστή η διάρκεια υποβολής των φορολογικών δηλώσεων όταν αυτή γίνεται μέσω πιστοποιημένων λογιστών–φοροτεχνικών, το οποίο είναι ένα αίτημα που πρέπει να το δείτε και πρέπει να το νομοθετήσετε, γιατί διασφαλίζει και το κράτος και τον φορολογούμενο και τον πιστοποιημένο επαγγελματία λογιστή.

Το δεύτερο το οποίο δεν είπατε είναι η διαδικασία την οποία έχουμε δει τις τελευταίες ημέρες. Έχετε στείλει διακόσιες πενήντα τρεις χιλιάδες οκτακόσια δεκαέξι emails για τροποποιήσεις σχετικά με δηλώσεις οι οποίες έχουν υποβληθεί. Αυτές τις έχετε υπολογίσει; Είναι περίπου τριακόσιες χιλιάδες τροποποιήσεις -γιατί ποτέ το νούμερο αυτό δεν είναι συγκεκριμένο- στις ήδη υποβληθείσες δηλώσεις.

Όπως είπε και ο συνάδελφος, ο κ. Παππάς, αντικειμενικά δεν υπάρχει περίπτωση να αντέξει το σύστημα διακόσιες χιλιάδες υποβολές φορολογικών δηλώσεων την ημέρα, όταν θα πρέπει να συνυπολογίσετε πως εκτός από τις δηλώσεις των φυσικών προσώπων θα πρέπει να υποβληθούν και οι δηλώσεις των νομικών προσώπων, για τις οποίες δεν έχουμε κάνει κουβέντα και για τις οποίες η ημερομηνία είναι πάλι 26 Ιουλίου και για τις οποίες υπάρχει και ένα πρόβλημα για το οποίο δεν βλέπω να γίνεται συζήτηση. Εάν δηλαδή, για τον άλφα ή βήτα λόγο, για αντικειμενικούς λόγους, εγώ σας λέω, δεν γίνει εμπρόθεσμα η δήλωση, πέρα από τη διοικητική κύρωση των 250 ή 500 ευρώ την οποία επισύρει, επισύρει και άλλα προβλήματα, όπως η μη ένταξη σε αναπτυξιακά προγράμματα, αλλά και η μη απόσβεση της διαδικασίας παραγραφής των φορολογικών υποθέσεων, το οποίο είναι κάτι πάρα-πάρα-πάρα πολύ σημαντικό.

Θα θέλαμε, λοιπόν, εδώ, στο σημείο που βρισκόμαστε να δώσετε μια σαφή απάντηση στους ανθρώπους οι οποίοι βρίσκονται έξω, στους ανθρώπους οι οποίοι έβαλαν πλάτη στη διάρκεια της κρίσης του COVID, και ουσιαστικά μετασχημάτισαν ψηφιακά το κράτος όταν το ίδιο το κράτος δεν μπορούσε.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Αρχικά, απ’ ό,τι φαίνεται, με τα μαθηματικά δεν έχετε καλή σχέση. Και θέλω να γίνω πολύ συγκεκριμένος.

Πέραν των διακοσίων εξήντα χιλιάδων διακοσίων ογδόντα δηλώσεων που είναι σε προσωρινή υποβολή, για να έχετε ακριβή εικόνα, ο ρυθμός υποβολής θα πρέπει να είναι λίγο πάνω από τις εκατό σαράντα χιλιάδες καθημερινά. Άρα, είναι πολύ σημαντικό να μπορέσουν οι συμπολίτες μας που δεν έχουν υποβάλει τις φορολογικές δηλώσεις να το κάνουν άμεσα.

Από εκεί και πέρα, θέλω να υπογραμμίσω πως δεν αφήνουμε κανένα ζήτημα χωρίς να εστιάσουμε πάνω σε αυτό και να το λύσουμε με όσο το δυνατόν καλύτερο και γρήγορο τρόπο.

Πρώτον, δεν άκουσα τίποτα από εσάς για το κατά πόσο συμφωνείτε ότι οι προσυμπληρωμένες δηλώσεις είναι ένα σημαντικό βήμα για τη φορολογική δήλωση. Εννοώ από τον κ. Παπά. Εσείς το αναφέρατε.

Έχετε ασκήσει εξουσία με τον τρόπο που την ασκήσατε, βέβαια. Άρα, νομίζω ότι το γεγονός ότι δεν αναφερθήκατε στο ότι είναι ένα άλμα από τη δική σας πλευρά κάτι λέει.

**ΝΙΚΟΛΑΟΣ ΠΑΠΠΑΣ:** Θάλασσα τα κάνατε.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Ας μην ξεχνάμε ότι όποια από τα προβλήματα δημιουργήθηκαν και για τα οποία γίνεται λόγος επιλύονται και με την υποβολή της τροποποιητικής δήλωσης, η οποία αν υποβληθεί μέσα στην προθεσμία υποβολής των δηλώσεων, επέχει θέση αρχικής χωρίς κυρώσεις.

Από εκεί και πέρα, έως σήμερα έχουν αποσταλεί περισσότερα από οκτώ χιλιάδες μηνύματα σε φορολογούμενους, που μεταβλήθηκαν τα δεδομένα τους και δεν κατέστη δυνατή η προσυμπλήρωση και η αυτόματη οριστικοποίηση της δήλωσής τους. Στο προσεχές διάστημα θα αποσταλούν και άλλα μηνύματα σε επιπλέον φορολογούμενους για τον ίδιο λόγο.

Αντίστοιχα, δρομολογείται και η ενημέρωση φορολογουμένων, που υπέβαλαν δηλώσεις, αλλά εστάλησαν μεταγενέστερα της υποβολής στοιχεία από δημόσιους και ιδιωτικούς φορείς που μεταβάλλουν τελικά τα εισοδήματά τους. Επισημαίνεται ότι οι τροποποιητικές δηλώσεις, που θα χρειαστεί να υποβληθούν για να συμπληρωθούν ή να διορθωθούν οι οίκοθεν υποβληθείσες δηλώσεις, δεν θα επιβαρυνθούν με πρόστιμο αν ο φόρος που προκύψει σε αυτές σε σχέση με το φόρο της αρχικής δήλωσης είναι μέχρι 100 ευρώ οποτεδήποτε και αν υποβληθεί η δήλωση.

Με τις διορθώσεις που κάναμε, παραδείγματος χάριν η γνωστοποίηση για το IBAN λογαριασμού των πολιτών πριν την υποβολή της δήλωσης φορολογίας εισοδήματος έτους του 2023, εφόσον δεν δικαιούνται επιστροφή φόρου από τη δήλωση, είναι πλέον προαιρετική, όπως ξέρετε, σε αντίθεση με την αρχική υποχρεωτική αναγραφή, που ίσχυε για όλους τους φορολογούμενους. Είναι κάτι μικρό, πλην, όμως, ενδεικτικό, της προσπάθειάς μας να συνεχίσουμε να απλουστεύουμε και να βελτιώνουμε διαρκώς τη διαδικασία. Διευκρινίζεται, όμως, ότι σε όσους φορολογούμενους προκύπτει επιστροφή φόρου εισοδήματος πρέπει να προχωρήσουν σε δήλωση IBAN πριν από την υποβολή της δήλωσης, προκειμένου να τους επιστραφεί το ποσό.

Στην προσπάθειά μας αυτή θέλω να τονίσω ότι δεν είμαστε μόνοι. Δουλεύουμε από κοινού με τους πολίτες και τους ειδικούς, τους επαγγελματίες στα απαιτητικά φορολογικά ζητήματα, καθότι οι επισημάνσεις, οι ενημερώσεις και οι προτάσεις παίζουν σημαντικό ρόλο στην όσο το δυνατόν καλύτερη και ορθότερη λειτουργία της ψηφιακής υποβολής των δηλώσεων φόρου εισοδήματος φυσικών προσώπων, που αφορά σε πάνω από εννέα εκατομμύρια πολίτες, είναι στο σύνολό τους ηλεκτρονική. Το ερώτημα είναι αν θέλουμε να έχουμε μία γρήγορη ηλεκτρονική διαδικασία; Ναι, υπήρχαν κάποια ζητήματα. Βλέπετε, όμως, ότι η φορολογική διοίκηση άμεσα αντιδράει ώστε να μπορέσει να τα επιλύσει.

Και κλείνοντας, αναφέρω πάλι τη διαδικασία της συμπλήρωσης φορολογικών δηλώσεων. Προς διευκόλυνση των φορολογουμένων εφαρμόστηκε για πρώτη φορά φέτος -και πρέπει να αξιολογηθεί- όλη η διαδικασία και το πλήθος των δηλώσεων αυτών συναρτάται από δεδομένα στοιχεία φορέων τόσο από το δημόσιο και τον ιδιωτικό τομέα εκτός του Υπουργείου Εθνικής Οικονομίας και Οικονομικών και της ΑΑΔΕ, από το σύνολο της οικονομίας δημόσιας και ιδιωτικής. Και βούλησή μας, προφανώς, ως Κυβέρνηση, νομίζω ότι αυτό είναι για όλα, όμως, τα κόμματα που βρίσκονται εδώ πέρα, είναι να μειώσουμε στον ελάχιστο χρόνο που απαιτείται τη συμπλήρωσή τους, παρακολουθώντας παράλληλα τη ροή υποβολής τους και διορθώνοντας κάθε ατέλεια που εντοπίζουμε.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Συνεχίζουμε με την πρώτη με αριθμό 1261/10-7-2024 επίκαιρη ερώτηση πρώτου κύκλου της Βουλευτού Α΄ Θεσσαλονίκης της Κοινοβουλευτικής Ομάδας «ΣΥΡΙΖΑ - ΠΡΟΟΔΕΥΤΙΚΗ ΣΥΜΜΑΧΙΑ» κ. Αικατερίνης Νοτοπούλουπρος τον Υπουργό Εσωτερικώνμε θέμα: «Άμεση μετεγκατάσταση του Εργαστηρίου Ειδικής Επαγγελματικής Εκπαίδευσης και Κατάρτισης (ΕΕΕΕΚ) Κορδελιού Ευόσμου και κατασκευή κτηρίου για τη στέγαση του».

Ορίστε, κυρία Νοτοπούλου, έχετε τον λόγο για δύο λεπτά.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Ευχαριστώ, κύριε Πρόεδρε.

Κύριε Υπουργέ, φέρνουμε το θέμα του Ειδικού Σχολείου Κορδελιού Ευόσμου στη Βουλή. Δεν υπάρχει καμμία πρόθεση κομματικής εκμετάλλευσης. Άλλωστε είμαι βέβαιη πως εάν και εσείς το επισκεφτείτε θα νιώσετε την ίδια ντροπή που νιώθουμε οι πολίτες της Θεσσαλονίκης για την κατάσταση στην οποία εκπαιδεύονται, βρίσκονται και περνάνε τον χρόνο της ημέρας τους τα παιδιά που είναι άτομα με αναπηρία, αλλά και οι εκπαιδευτικοί που, μέσα σε πολύ δύσκολες συνθήκες, καλούνται να επιτελέσουν το λειτούργημά τους.

Γνωρίζω ότι αυτό το θέμα δεν έρχεται για πρώτη φορά στη Βουλή. Αυτό αποδεικνύει την πολύ μεγάλη σημασία του, αλλά και την αγωνία όλων μας να επιλυθεί. Πριν από λίγες ημέρες, πριν από τις ευρωεκλογές, φέρατε την εθνική στρατηγική για τα δικαιώματα των ατόμων με αναπηρία. Για να μη μείνει στα χαρτιά, όπως πολύ φοβόμαστε, θα πρέπει να συνοδευτεί με την υλοποίηση πολιτικών που δίνουν λύσεις στα προβλήματα των πολιτών σε όλα τα επίπεδα, ένα από αυτά είναι η παιδεία, είναι η εκπαίδευση, είναι η δυνατότητα των μαθητών να έχουν ισότιμη πρόσβαση στην παιδεία κάτω από ασφαλείς, αξιοπρεπείς συνθήκες.

Το συγκεκριμένο σχολείο εγκαταστάθηκε και το 2002, είκοσι δύο χρόνια πριν. Τότε ήταν μια προσωρινή λύση. Είκοσι δύο χρόνια μετά οι άνθρωποι παραμένουν εκεί. Γνωρίζετε το πρόβλημα. Γνωρίζετε ότι φοιτούν τριάντα έξι μαθήτριες και είκοσι εννέα εκπαιδευτικοί, ειδικό εκπαιδευτικό και βοηθητικό προσωπικό.

Επισκέφθηκα τον δήμαρχο της περιοχής, του έθεσα μετ’ επιτάσεως το ζήτημα. Με χαρά διαπίστωσα και τη δική του πρόθεση, δηλωμένη τουλάχιστον, να συμβάλει στην επίλυση του ζητήματος και ενημερωνόμαστε από δημοσιεύματα τις τελευταίες ημέρες ότι προβλέπεται να προχωρήσει σε μία επίσης προσωρινή λύση μεταστέγασης του σχολείου μέχρις ότου να βρεθεί η μόνιμη.

Κύριε Υπουργέ, σας ζητώ ενημέρωση για αυτό, δηλαδή πού πρόκειται να ανοίξει το σχολείο από τον Σεπτέμβρη, σε τι συνθήκες, με ποιο χρονοδιάγραμμα και κυρίως, εκ των προτέρων ζητώ τη δέσμευση σας για τη δημιουργία ενός ειδικού σχολείου, καθώς υπάρχει και χώρος ορισμένος για τη δημιουργία αυτού του σχολείου, μία μόνιμη λύση για την ασφάλεια των μαθητών και των εκπαιδευτικών, που σας διαβεβαιώ ότι καθημερινά τίθεται σε κίνδυνο.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Σπανάκη, έχετε τον λόγο.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Κυρία συνάδελφε, θα συμφωνήσουμε στο ότι σε τέτοιου είδους ζητήματα δεν υπάρχει χώρος για κομματικές ή πολιτικές αντιπαραθέσεις. Από την άλλη πρέπει να αναγνωρίσετε και εσείς ότι το Υπουργείο Εσωτερικών έχει μια ιδιαίτερη ευαισθησία όσον αφορά και στη συνεργασία που έχει με την τοπική αυτοδιοίκηση για την αντιμετώπιση τέτοιων ζητημάτων.

Συνολικά, η Κυβέρνηση στην πολιτική της, γνωρίζετε πάρα πολύ καλά, ότι από το 2019 μέχρι σήμερα έχει κάνει σημαντικότατα βήματα. Και το λέω αυτό, διότι εσείς μου αναφέρετε ένα πρόβλημα, το οποίο είναι όντως πολύ σοβαρό ζήτημα για την περιοχή του συγκεκριμένου δήμου και για τα παιδιά και για τους γονείς της συγκεκριμένης περιοχής. Το πρόβλημα αυτό, όμως, δεν δημιουργήθηκε τώρα. Το πρόβλημα αυτό είναι αρκετά χρόνια.

Έρχομαι, λοιπόν, σήμερα στο Κοινοβούλιο να σας πω θετικά πράγματα. Θέλω να σας πω ότι αμέσως είχα επικοινωνία και με τον δήμαρχο και με τις υπηρεσίες να δω τι έχει γίνει και τι μπορεί να γίνει για να λυθεί το άμεσα ζήτημα αυτό. Σας ενημερώνω, λοιπόν, ότι ήδη εχθές υπεγράφη το πιστοποιητικό καταλληλότητας για τη μεταστέγαση του συγκεκριμένου σχολείου σε δημοτικό χώρο από τον σημερινό χώρο, που είναι μισθωμένος χώρος, σε δημοτικό χώρο κατάλληλο. Εχθές μόλις, ο δήμος πήρε το πιστοποιητικό καταλληλότητας από τη συγκεκριμένη επιτροπή, ώστε να γίνει η μεταστέγαση.

Αυτή, λοιπόν, είναι μία πρώτη προσωρινή λύση. Χρειάζεται μία διαδικασία. Είμαστε σε επικοινωνία με τον δήμαρχο. Ξέρετε πάρα πολύ καλά και την ευαισθησία του σημερινού Υπουργού Εσωτερικών και πρώην Αναπληρωτή Υπουργού Εσωτερικών, του Θοδωρή Λιβάνιου, όταν ήταν στη θέση μου και σήμερα τη δική μου ευαισθησία για το θέμα αυτό.

Άρα, λοιπόν, σας απαντώ ότι αυτή τη στιγμή τρέχουν οι διαδικασίες για την άμεση μεταστέγαση ώστε ένα πρόβλημα πολλών ετών να βρει μία συγκεκριμένη λύση. Επίσης, θέλω να σας πω ότι αυτή η προσπάθεια της μεταστέγασης δεν είναι μία εύκολη διαδικασία, απαιτεί ένα κόστος. Ήδη είμαστε σε συζητήσεις για να μπορέσουμε να δούμε πώς μπορεί να λυθεί το θέμα αυτό.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Νοτοπούλου, έχετε τον λόγο.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Κύριε Υπουργέ, σας ευχαριστώ για την απάντηση.

Ξεκαθαρίζω ότι δεν είμαι εδώ για να αμφισβητήσω προσωπικές ευαισθησίες. Το αντίθετο, εκτιμώ και αναγνωρίζω την αγωνία όλων μας για να επιλυθεί αυτό το αίτημα. Επειδή, όμως, στο τέλος της ημέρας κρινόμαστε από τις πράξεις μας και κυρίως, από τις συνθήκες κάτω από τις οποίες ζουν, διαβιούν, αλλά και εργάζονται οι πολίτες, εκεί γνωρίζετε ότι κρίνεστε και εσείς ως Κυβέρνηση.

Ούτε τα προηγούμενα χρόνια, την περίοδο της πανδημίας, «εκμεταλλευτήκατε» -εντός εισαγωγικών η λέξη-, αξιοποιήσατε τα κονδύλια που υπήρχαν, έτσι ώστε να δώσετε την παραμικρή λύση στα προβλήματα σχολικής στέγης, τουλάχιστον, στην περιφέρεια που εκπροσωπώ, την Α΄ Θεσσαλονίκης.

Ειδικά στα ζητήματα των ειδικών σχολείων, η κατάσταση είναι άθλια και επανερχόμαστε διαρκώς με ερωτήσεις. Αυτό που μας απαντά η Κυβέρνησή σας διαχρονικά είναι ότι δεν είναι αρμοδιότητα του Υπουργείου Εσωτερικών, αλλά του Παιδείας και το Παιδείας ότι δεν είναι αρμοδιότητα του Παιδείας, αλλά είναι του Εσωτερικών και των δήμων. Ένα μπαλάκι γίνονται τα σχολεία. Αυτά επί της αρχής σε σχέση με τα πεπραγμένα της Κυβέρνησής σας.

Για το συγκεκριμένο, όμως, ακούω με χαρά το ότι βρίσκεται μια προσωρινή λύση. Θα ήθελα να μας πείτε πιο συγκεκριμένα τον χώρο, το χρονοδιάγραμμα και κυρίως, τον χρονικό ορίζοντα αυτής της προσωρινής λύσης. Διότι, όπως αποδεικνύεται και από την πράξη σχετικά με αυτό το σχολείο, ουδέν μονιμότερον του προσωρινού.

Από την άλλη μεριά, εγώ θα καταθέσω στα Πρακτικά μια σειρά από επιστολές των γονέων, αλλά και της Διεύθυνσης Δευτεροβάθμιας Εκπαίδευσης Ειδικής Αγωγής, του Συλλόγου Γονέων και Κηδεμόνων, του Συνηγόρου του Πολίτη, διαχρονικά. Θα τα καταθέσω, ακριβώς, για να έχετε εμπεδωμένη όλη την αγωνία που επικρατεί στην πόλη, σχετικά με αυτές τις άθλιες συνθήκες.

Κύριε Υπουργέ, θέλω τη δέσμευσή σας, ζητώ τη δέσμευσή σας για την ένταξη της κατασκευής ενός ειδικού σχολείου στον Δήμο Κορδελιού - Ευόσμου. Σας γνωστοποιώ ότι είναι από τους πιο επιβαρυμένους δήμους σε ολόκληρη την Περιφερειακή Ενότητα Θεσσαλονίκης. Είχα διαχειριστεί αντίστοιχα ζητήματα κατά την περίοδο της διακυβέρνησης του ΣΥΡΙΖΑ. Γνωρίζω από πρώτο χέρι, λοιπόν, ότι υπάρχει μεγάλη ανάγκη.

Προτίθεστε να εντάξετε την κατασκευή, την ανέγερση ενός νέου σχολείου, έτσι ώστε να μετακινηθεί αυτό το ειδικό σχολείο σύντομα, είτε με ΣΔΙΤ είτε από εθνικούς πόρους; Όμως, θα πρέπει να υπάρχει αυτή η δέσμευση και η δέσμευσή σας δεν θα πρέπει να είναι λόγια. Θα πρέπει να είναι χρονοδιαγράμματα, θα πρέπει να είναι κονδύλια, θα πρέπει να είναι λύσεις.

(Στο σημείο αυτό η Βουλευτής κ. Αικατερίνη (Κατερίνα) Νοτοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχτε τον λόγο.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Κατ’ αρχάς, χαίρομαι, διότι νομίζω ότι η απάντηση που σας έδωσα, κυρία Νοτοπούλου, δεν ήταν μια απάντηση να κάνω την ερώτησή σας «μπαλάκι» σε άλλο Υπουργείο. Ήταν μια ξεκάθαρη απάντηση για τη λύση στο ζήτημα αυτό, για το οποίο σας λέω για άλλη μια φορά ότι ακόμα και η μετεγκατάσταση δεν είναι μια εύκολη διαδικασία.

Δεν μπορώ να σας απαντήσω αυτή τη στιγμή για τον χρονικό ορίζοντα. Δεν μπορώ να σας πω περισσότερα. Το μόνο που μπορώ να σας πω είναι ότι στον νέο χώρο, που είναι δημοτικός χώρος, εχθές βγήκε το πρακτικό καταλληλότητας. Σε σύντομο χρονικό διάστημα θα μπορέσω να σας πω περισσότερα.

Αυτό το οποίο, όμως, θέλω να σας πω είναι ότι σε αυτή την προσωρινή λύση συμφωνούν και οι γονείς και ότι ο χώρος είναι λειτουργικότατος.

Σε ό,τι αφορά, όμως, στο προτεινόμενο για μια οριστική λύση -που, ναι, πρέπει να βρεθεί μια οριστική λύση και έχει ανάγκη η συγκεκριμένη περιοχή- συνίσταται στη μελέτη και κατασκευή νέου Εργαστηρίου Ειδικής Επαγγελματικής Εκπαίδευσης σε ιδιόκτητο οικόπεδο του δήμου, στην άνωθεν περιφερειακού περιοχή της Δημοτικής Ενότητας Ευόσμου, το οποίο έχει τον κατάλληλο χαρακτηρισμό και ανέρχεται σε δύο χιλιάδες πενήντα οκτώ τετραγωνικά μέτρα. Είναι σύμφωνο με το κτηριολογικό πρόγραμμα της δευτεροβάθμιας εκπαίδευσης.

Το νέο αυτό σχολείο, η κατασκευή του οποίου προτείνεται και από τον Δήμο Κορδελιού - Ευόσμου ως ριζική και μόνιμη λύση, θα έχει όλες τις απαραίτητες προδιαγραφές για την κάλυψη εξήντα μαθητών. Αν δεν κάνω λάθος, σήμερα είναι σαράντα οι μαθητές. Αυτό το σχολείο θα προορίζεται για εξήντα μαθητές, με τον αντίστοιχο αριθμό καθηγητών που χρειάζεται για την εκπαίδευσή τους. Το εκτιμώμενο κόστος για τη μελέτη και κατασκευή του συγκεκριμένου σχολείου ανέρχεται στο ποσό του 1,5 εκατομμυρίου ευρώ.

Θέλω, όμως, κλείνοντας αυτή την τοποθέτησή μου, να σας πω τι έχει κάνει η Κυβέρνηση όσον αφορά στον συγκεκριμένο δήμο, γιατί πρέπει να βλέπουμε λίγο και τη μεγάλη εικόνα. Από τους ΚΑΠ, δηλαδή από τους Κεντρικούς Αυτοτελείς Πόρους, για το 2024, προβλέπεται ποσό ύψους 556.980 ευρώ για την κάλυψη δαπανών εκτέλεσης έργων και επενδυτικών δραστηριοτήτων και 355.500 ευρώ για την επισκευή και συντήρηση των σχολικών κτηρίων της περιοχής. Αντίστοιχα ποσά είχαν δοθεί στον δήμο και κατά το προηγούμενο έτος 2023.

Το Υπουργείο Εσωτερικών, με στόχο την ενίσχυση της ισόρροπης ανάπτυξης των δήμων της χώρας, τη βελτίωση των υποδομών, την ενίσχυση της ανταγωνιστικότητας της τοπικής οικονομίας, έχει δημιουργήσει, επίσης, το ειδικό πρόγραμμα «ΦΙΛΟΔΗΜΟΣ ΙΙ». Για τη βελτίωση των υποδομών πρωτοβάθμιας, δευτεροβάθμιας εκπαίδευσης, στην πρόσκληση με τίτλο «Επισκευή, συντήρηση σχολικών κτηρίων και αύλειων χώρων και λοιπές δράσεις», συνολικού ποσού ύψους 50 εκατομμυρίων ευρώ, ο Δήμος Κορδελιού - Ευόσμου εντάχθηκε με ποσό 588.700 ευρώ.

Επίσης στο «ΦΙΛΟΔΗΜΟΣ ΙΙ» χρηματοδοτήθηκε για επενδυτικές δραστηριότητες ο Δήμος Κορδελιού με ποσό 622.300 ευρώ. Επίσης, για τη σύνταξη μελετών και υλοποίηση μέσων πυροπροστασίας στις σχολικές μονάδες εντάχθηκε ο Δήμος Κορδελιού με το ποσό των 439.140 ευρώ. Επίσης, για την απρόσκοπτη πρόσβαση των ΑΜΕΑ στους σχολικούς χώρους, με την κατασκευή και τοποθέτηση ραμπών πρόσβασης ΑΜΕΑ, καθώς και για την κατασκευή χώρων υγιεινής για την εξυπηρέτησή τους, ο Δήμος Κορδελιού εντάχθηκε στο πρόγραμμα με το ποσό των 158.100 ευρώ.

Κυρία συνάδελφε, όσον αφορά στα ζητήματα αυτά, ξέρετε ότι η Κυβέρνησή μας έχει μια ιδιαίτερη ευαισθησία και σε αυτή την κατεύθυνση συνεχίζουμε.

Ευχαριστώ πολύ.

**ΙΩΑΝΝΗΣ ΔΕΛΗΣ:** Είναι ντροπή αυτό το σχολείο. Το 1ο ΕΕΕΕΚ είναι ντροπή! Να πάτε…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με τη συζήτηση της πρώτης με αριθμό 4773/17-5-2024 ερώτησης του κύκλου αναφορών-ερωτήσεων του Βουλευτή Α΄ Θεσσαλονίκης της Κοινοβουλευτικής Ομάδας «Κομμουνιστικό Κόμμα Ελλάδας» κ. Ιωάννη Δελή προς τον Υπουργό Εσωτερικών, με θέμα: «Απαράδεκτη και επικίνδυνη η κατάσταση του Φράγματος Θεραπειού στην Περιφερειακή Ενότητα Έβρου».

Κύριε συνάδελφε, έχετε τον λόγο για δύο λεπτά.

**ΙΩΑΝΝΗΣ ΔΕΛΗΣ:** Κύριε Πρόεδρε, θα φύγουμε από το Κορδελιό και από το 1ο Ειδικό Σχολείο. Ελπίζω ότι το κόστος δεν θα εμποδίσει την προσωρινή μετεγκατάσταση, για να κάνω και μια σύνδεση με την προηγούμενη ερώτηση.

Και να πάμε στον βόρειο Έβρο, κύριε Υπουργέ, στο φράγμα του Άρδα, εκεί στο Θεραπειό του Τριγώνου, με χωρητικότητα τριάμισι εκατομμυρίων κυβικών μέτρων, το οποίο αρδεύει εδώ και πενήντα χρόνια πάνω από διακόσιες χιλιάδες στρέμματα στην περιοχή.

Αυτό το φράγμα, λοιπόν, βρίσκεται σε πολύ κακή κατάσταση. Σήμερα, συγκεκριμένα, παρουσιάζει μια εικόνα κυριολεκτικά εγκατάλειψης και ο κίνδυνος να πάθει έμφραγμα αυτή η κυριότερη δομή άρδευσης του Έβρου και να μείνουν χωρίς νερό όλες οι αρδευόμενες εκτάσεις είναι ορατός.

Υπήρχαν ηλεκτρολόγοι οι οποίοι, όμως, συνταξιοδοτήθηκαν και δεν αντικαταστάθηκαν. Μιλώ για ηλεκτρολόγους του φράγματος. Την ηλεκτρολογική υποστήριξη του φράγματος την ανέλαβε πια ένας ιδιώτης.

Επιπλέον, από την πρωτοχρονιά του 2024, εδώ και επτά μήνες δηλαδή, το φράγμα είναι και χωρίς προσωπικό φύλαξης. Δεν υπάρχει κανείς για να το φυλάει, μιας και ο τελευταίος φύλακάς του συνταξιοδοτήθηκε και οι εγκαταστάσεις, φυσικά, του φράγματος σκουριάζουν, καθώς είναι ασυντήρητες για πάρα πολλά χρόνια.

Συγκεκριμένα, το κυριότερο ζήτημα είναι ότι οι πόρτες οι οποίες ρυθμίζουν τη ροή του νερού είναι σε ένα εξαιρετικά οριακό σημείο, έτοιμες να μπλοκάρουν, με ολέθριες φυσικά συνέπειες, αν συμβεί αυτό, για τους αγρότες και για την περιοχή.

Επίσης, έγινε και ένα βοηθητικό φράγμα εκεί κοντά, δίπλα, στο χωριό Κόμαρα και δαπανήθηκαν εκατοντάδες χιλιάδες ευρώ. Αυτό, όμως, το φράγμα εξακολουθεί και σήμερα να παραμένει ανενεργό, χωρίς να «ιδρώνει» κανενός το αυτί ούτε, βέβαια, να απολογείται κάποιος γι’ αυτό.

Σας ρωτάμε, λοιπόν, με βάση τα παραπάνω, κύριε Υπουργέ, τι θα κάνετε, ως Κυβέρνηση, ώστε να εξασφαλιστούν οι προϋποθέσεις, τα χρήματα δηλαδή, προκειμένου να γίνει η συντήρηση, να στελεχωθεί για να λειτουργήσει αποτελεσματικά αυτό το πολύ σημαντικό φράγμα για την περιοχή, να προσληφθεί άμεσα φυσικά και όλο το αναγκαίο προσωπικό, με τους φύλακες, τους ηλεκτρολόγους, για να συνεχίσει τη λειτουργία του αυτό το φράγμα και τι θα κάνετε για να λειτουργήσει και αυτό το βοηθητικό φράγμα που προανέφερα, στα Κόμαρα.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υφυπουργέ, έχετε τον λόγο.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Αναφέρεστε στη λειτουργία δύο φραγμάτων στον Νομό Έβρου, του φράγματος Θεραπειού και του βοηθητικού σε αυτό, όπως είπατε, φράγματος στα Κόμαρα.

Ας τα πάρουμε ένα-ένα, για να δούμε ποια είναι σήμερα εκεί η πραγματική κατάσταση. Το φράγμα Θεραπειού κατασκευάστηκε το 1972 από το Υπουργείο Περιβάλλοντος, Χωροταξίας και Δημοσίων Έργων, το ΥΠΕΧΩΔΕ δηλαδή, κάθετα στον ποταμό Άρδα. Το τότε Υπουργείο Γεωργίας δεν δέχθηκε να το παραλάβει για χρήση και με την ίδρυση των κρατικών περιφερειών η λειτουργία, η συντήρηση και η φύλαξή του περιήλθαν στην αρμοδιότητα της Διεύθυνσης Ελέγχου Κατασκευής Έργων. Από την 1η Ιουλίου του 2011 με τον ν.3852/2010 τη λειτουργία, τη συντήρηση και τη φύλαξη ανέλαβε η Περιφέρεια Ανατολικής Μακεδονίας και Θράκης.

Ίσως γνωρίζετε καλύτερα και από εμένα, κύριε συνάδελφε, ότι το φράγμα Θεραπειού λειτουργεί ανελλιπώς τα τελευταία πενήντα χρόνια. Οι εγκαταστάσεις του συντηρούνται από όργανα της περιφέρειας και τα νερά του ποτίζουν περισσότερα από διακόσιες τριάντα χιλιάδες στρέμματα. Πρόκειται για ένα φράγμα το οποίο βρίσκεται λίγα χιλιόμετρα μακριά από τα σύνορά μας με τη Βουλγαρία και η Κυβέρνησή μας, όπως γνωρίζετε, δίνει μεγάλη σημασία στις ανάγκες που έχουν οι ακριτικές περιοχές της χώρας.

Δεδομένου ότι πρόκειται για ένα πολύ σημαντικό για την περιοχή φράγμα, οι σύγχρονες προδιαγραφές και ανάγκες της περιοχής επιβάλλουν παρεμβάσεις για την αναβάθμιση και τον εκσυγχρονισμό όλων των εγκαταστάσεων και υποδομών του. Χαρακτηριστικό παράδειγμα είναι το πρόβλημα που εντοπίζεται στα θυροφράγματα ρύθμισης της ροής των υδάτων, το οποίο ανέκυψε κατά τη διάρκεια της προηγούμενης αρδευτικής περιόδου του έτους 2023 και για την επίλυσή του έχει ήδη αποσταλεί αίτημα εξασφάλισης χρηματοδότησης ποσού 65.545 ευρώ από το ετήσιο Πρόγραμμα Δράσης έτους 2024 της Περιφέρειας Ανατολικής Μακεδονίας-Θράκης, ώστε με το πέρας της τρέχουσας αρδευτικής περιόδου να γίνουν όλες οι απαραίτητες εργασίες αποκατάστασης στο σύστημα ανύψωσης των θυρών εκτόνωσης του φράγματος και στις ρηγματώσεις που παρουσιάστηκαν στους προσαγωγούς αγωγούς οι οποίες προκαλούν διαρροές.

Επίσης, για τη βελτίωση της χωρητικότητας του φράγματος Θεραπειού έχει κατατεθεί ήδη αίτημα του περιφερειάρχη προς τον Γενικό Γραμματέα Φυσικού Περιβάλλοντος και Υδάτων του Υπουργείου Περιβάλλοντος και Ενέργειας για χρηματοδότηση από το Τομεακό Πρόγραμμα Ανάπτυξης του Υπουργείου Περιβάλλοντος και Ενέργειας ποσού ύψους 5 εκατομμυρίων ευρώ.

Περισσότερα θα αναφέρω στη δευτερολογία μου.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε.

**ΙΩΑΝΝΗΣ ΔΕΛΗΣ:** Σας άκουσα προσεκτικά, κύριε Υπουργέ. Προσπαθήσατε να ωραιοποιήσετε την εικόνα λέγοντας απλώς ότι υπάρχουν κάποια μικρά προβλήματα με τα θυροφράγματα, δώσαμε 60.000-70.000 ευρώ -δεν θυμάμαι το ακριβές ποσό που είπατε- και όλα θα λυθούν. Δεν είναι ακριβώς έτσι. Μόνο έτσι δεν είναι, κύριε Υπουργέ. Τα πράγματα είναι οριακά, είναι κρίσιμα. Οι αγρότες εκεί στην περιοχή, στο Τρίγωνο του Έβρου, είναι αγανακτισμένοι. Μιλούν για εμπαιγμό. Καλά θα κάνετε να πάτε, να βρείτε έναν τρόπο να μιλήσετε με αυτούς να σας τα πουν.

Και φυσικά, για την κατάσταση αυτή στο φράγμα του Θεραπειού, ένα τεράστιο φράγμα, πολύ σημαντικό για την αγροτική οικονομία της περιοχής, έχουν ευθύνη όλες οι προηγούμενες κυβερνήσεις, αλλά μαζί και οι διοικήσεις της περιφέρειας και των δήμων, οι οποίες, όλες αυτές, αν και γνωρίζουν το πρόβλημα, αδιαφορούν. Γιατί, ξέρετε, για να ανακύψει πέρυσι το πρόβλημα αυτό με τα θυροφράγματα, έχει προηγηθεί μια κατάσταση. Το πρόβλημα κάποια στιγμή προκύπτει, ανακύπτει, όμως, τι έχει προηγηθεί; Η υποσυντήρηση, η έλλειψη -μάλλον, η απουσία- οποιασδήποτε συντήρησης για δεκαετίες.

Το θέμα το ανέδειξε, φυσικά, ο Αγροτικός Σύλλογος του Τριγώνου στον Έβρο με ανακοίνωσή του. Από τις αρχές του Δεκέμβρη του 2023 η Λαϊκή Συσπείρωση, η περιφερειακή παράταξη του ΚΚΕ στο Περιφερειακό Συμβούλιο Ανατολικής Μακεδονίας - Θράκης, κατέθεσε σχετική επερώτηση στο περιφερειακό συμβούλιο. Εμείς ως κόμμα στο ΚΚΕ στις 24 του Γενάρη καταθέτουμε ερώτηση προς την Κυβέρνηση για το θέμα. Δεν λαμβάνουμε καμμία απάντηση. Επανερχόμαστε στις 14 Μαρτίου, κύριε Πρόεδρε, του 2024 χωρίς πάλι να λάβουμε κάποια απάντηση. Την επανακαταθέτουμε εκ νέου στις 17 Μαΐου. Μήνες προσπαθούμε να πάρουμε μια απάντηση από την Κυβέρνηση για το πρόβλημα αυτό. Συναντάμε την ίδια κυβερνητική αδιαφορία και ερχόμαστε σήμερα να συζητήσουμε επιτέλους αυτή την ερώτηση που την έχουμε μετατρέψει σε επίκαιρη.

Κοιτάξτε, σύμφωνα με δημοσιεύματα στον Τύπο της περιοχής, ακόμα και οι αρμόδιοι φορείς, όπως για παράδειγμα ο αρμόδιος Αντιπεριφερειάρχης του Έβρου, ο οποίος έκανε αυτοψία στο φράγμα, κυριολεκτικά τρόμαξε με αυτό που αντίκρισε και το χαρακτήρισε ως μία βόμβα έτοιμη να εκραγεί. Δεν είναι δικά μου λόγια. Είπε ότι η υπόθεση του φράγματος χρειάζεται μία υψηλή παρέμβαση, μιας και η κατάσταση με τις πόρτες, λέει, είναι αδιανόητη, αφού δεν τις ανοίγουν για να μην τους μείνουν στο χέρι! Για τις πόρτες του φράγματος μιλάμε, για τα θυροφράγματα.

Φυσικά, όπως σας είπα, αυτό το φράγμα είναι καθοριστικό. Αρδεύει μια περιοχή διακοσίων χιλιάδων στρεμμάτων. Το μέλλον του αγροτικού κόσμου της περιοχής εξαρτάται από αυτό. Εκτός αν θέλετε και εσείς να διώξετε όσους έχουν απομείνει εκεί στην περιοχή, αδιαφορώντας για τη λύση αυτού του σοβαρού προβλήματος.

Ξέρετε, οι παρεμβάσεις οι οποίες θα πρέπει να γίνουν, κύριε Υπουργέ, δεν μπορούν να γίνουν από τον Απρίλιο μέχρι τον Σεπτέμβριο, γιατί καταλαβαίνετε ότι είναι μια καλλιεργητική περίοδος και το φράγμα είναι σε πλήρη λειτουργία. Μπορούν να γίνουν τους επόμενους μήνες, τους υπόλοιπους.

Εν τω μεταξύ, και πρέπει να το πούμε και αυτό, είναι σημαντικό να ειπωθεί ότι δεν υπάρχει για το ζήτημα αυτό ή τουλάχιστον δεν γνωρίζουμε εμείς να υπάρχει κάποια περιβαλλοντική μελέτη, η οποία είναι και βασική προϋπόθεση, κύριε Πρόεδρε, για να ενταχθεί ένα έργο, εν προκειμένω το φράγμα, σε κάποιο χρηματοδοτικό εργαλείο, έτσι ώστε να γίνουν και οι αναγκαίες εργασίες της συντήρησής του. Εν πάση περιπτώσει, είχαμε ακούσει, ο περιφερειάρχης είχε πει ότι θα προβεί σε ενέργειες, ώστε να ενταχθεί αυτό το έργο στο νέο ΕΣΠΑ. Θα θέλαμε να μας πείτε επ’ αυτού.

Σε κάθε περίπτωση, νομίζουμε θα πρέπει να αναγνωρίσετε ότι η κατάσταση είναι κρίσιμη και θα πρέπει να γίνουν άμεσα ενέργειες αποκατάστασης και συντήρησης αυτού του φράγματος, προκειμένου να λειτουργήσει και προκειμένου να μείνουν, τέλος πάντων, και να μη φύγουν και οι τελευταίοι που έχουν μείνει στον Έβρο και ειδικότερα στον βόρειο Έβρο.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Κύριε συνάδελφε, επειδή μας παρακολουθούν οι πατριώτες μας στον Έβρο και επειδή προσπαθείτε με την ερώτησή σας να κινδυνολογήσετε, εγώ θα καταθέσω στα Πρακτικά δύο πρόσφατες φωτογραφίες του φράγματος Θεραπειού. Παρακαλώ πολύ να κατατεθούν.

(Στο σημείο αυτό ο Υφυπουργός Εσωτερικών κ. Βασίλειος - Πέτρος Σπανάκης καταθέτει για τα Πρακτικά τις προαναφερθείσες φωτογραφίες, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεύτερον, σήμερα που μιλάμε έχουμε έξι συγκεκριμένες δράσεις για έργα που αφορούν στη συγκεκριμένη περιοχή γενικότερα. Δηλαδή, την επιχειρηματολογία σας ότι υπάρχει αδιαφορία, ότι φεύγουν τα ΑΦΜ, ότι είναι ανύπαρκτη η Κυβέρνηση ή οτιδήποτε, εγώ θα σας την απαντήσω με συγκεκριμένα έργα:

Πρώτον, αντικατάσταση και υπογειοποίηση αρδευτικών δικτύων ΤΟΕΒ Ερυθροποτάμου Νομού Έβρου προϋπολογισμού 9,5 εκατομμυρίων ευρώ.

Δεύτερον, ενεργειακή αναβάθμιση - εκσυγχρονισμός αρδευτικών εγκαταστάσεων ΓΟΕΒ Ορεστιάδας προϋπολογισμού 2.199.951 ευρώ.

Τρίτον, συντήρηση - λειτουργία αντλιοστασίου κεφαλής ποταμού Άρδα έτους ’23-’24 προϋπολογισμού 227.000 ευρώ.

Τέταρτον, αποκατάσταση ζημιών εγκαταστάσεων αποστραγγιστικών αντιπλημμυρικών αντλιοστασίων Α1 έως Α12 περιοχής Ερυθροποτάμου προϋπολογισμού 2.130.000 ευρώ.

Πέμπτον, επείγουσες παρεμβάσεις για την αποκατάσταση λειτουργικότητας των ρεμάτων των Δήμων Ορεστιάδας, Διδυμοτείχου, Σουφλίου φάση Α΄ προϋπολογισμού 4.137.467,24 ευρώ.

Έκτον, είναι στη διαδικασία ανάθεσης η μελέτη με τίτλο: «Μελέτη περιβαλλοντικών επιπτώσεων αρδευτικών έργων ποταμού Άρδα - φράγμα Θεραπειού μετά των συνοδών έργων μέχρι τους τελικούς αποδέκτες» προϋπολογισμού 250.000 ευρώ.

Να αναφερθώ, όμως, τώρα και στο βοηθητικό αυτού φράγμα Καλύβα στην περιοχή Κομάρων του Νομού Έβρου, η κατασκευή του οποίου αποσκοπούσε στην παροχή νερού στα υφιστάμενα αρδευτικά δίκτυα βόρεια του ποταμού Άρδα σε περιόδους ανεπάρκειας υδάτων του ποταμού ή σε περιόδους διακοπής των εισροών του ποταμού από το βουλγαρικό έδαφος. Η υπογραφή της σύμβασης του έργου για την κατασκευή του εν λόγω φράγματος έγινε στις 2 Μαρτίου του 2004 και η κατασκευή ολοκληρώθηκε στις 29 Αυγούστου 2008. Η προσωρινή παραλαβή έγινε στις 2 Ιουνίου του 2009 και η οριστική παραλαβή έγινε στις 17 Δεκεμβρίου 2013. Το τελικό οικονομικό αντικείμενο του έργου ανήλθε στο ποσό των 9.115.000 ευρώ και προβλέφθηκε η συντήρησή του για χρονική διάρκεια τριάντα έξι μηνών, η οποία έληξε στις 29 Αυγούστου 2011.

Σε ό,τι αφορά στη λειτουργία του φράγματος Καλύβα, ο Γενικός Οργανισμός Εγγείων Βελτιώσεων, ΓΟΕΒ όπως αναφέρεται, καταθέτει κάθε χρόνο στην αρμόδια διεύθυνση τεχνικών έργων της Περιφέρειας Ανατολικής Μακεδονίας και Θράκης αίτημα -με τελευταίο το περσινό, με ημερομηνία κατάθεσης στις 9 Ιανουαρίου 2023- για χορήγηση βεβαίωσης για λήψη νερού άρδευσης των επιφανειακών δικτύων από το φράγμα Καλύβα, έτσι ώστε να μπορεί ο οργανισμός να χρησιμοποιεί ως πηγή υδροδότησης αρδευτικού νερού το φράγμα για την τροφοδοσία του αρδευτικού δικτύου βόρειας περιοχής Άρδα, αλλά με την επισήμανση ότι η χρήση της υδροληψίας αυτής είναι απαραίτητη μόνο σε έκτακτες ανάγκες.

Τα σχετικά αιτήματα του ΓΟΕΒ, δηλαδή του Γενικού Οργανισμού Εγγείων Βελτιώσεων, έχουν γίνει όλα δεκτά μέχρι σήμερα παρ’ όλο που ακόμη δεν έχει απαιτηθεί η χρησιμοποίηση του φράγματος Καλύβα διότι, όπως αναφέρει ο οργανισμός σε έγγραφό του, επαρκούν οι ποσότητες από τον ποταμό Άρδα. Ωστόσο, επειδή όπως είναι φυσιολογικό, με την πάροδο του χρόνου έχουν προκύψει και φθορές στο έργο, επιβάλλεται να γίνουν και κάποιες ενέργειες, όπως να συνταχθεί φάκελος πρώτης πλήρωσης του φράγματος, να συνταχθεί μελέτη θραύσης του φράγματος, να συναχθεί περιβαλλοντική μελέτη για το έργο αντιμετώπισης των διαρροών.

Στο πλαίσιο αυτό, έχει ενταχθεί στο πρόγραμμα δράσης της Περιφέρειας Δυτικής Μακεδονίας και Θράκης η παροχή υπηρεσίας με τίτλο: «Ωρίμανση φακέλου μελέτης για την έγκριση των φραγμάτων της περιφέρειας από τη διοικητική αρχή φραγμάτων, μέσα από την οποία μελέτη θα συνταχθεί και ο φάκελος προ της πλήρωσης του φράγματος Καλύβα. Επίσης, αναμένεται να υποβληθεί από την Περιφέρεια Ανατολικής Μακεδονίας και Θράκης πρόταση στην ανοιχτή πρόσκληση με τίτλο: «Παρεμβάσεις εκτίμησης τρωτότητας και ανθεκτικότητας φραγμάτων έναντι ακραίων καιρικών φαινομένων» της Ειδικής Γραμματείας Διαχείρισης Προγραμμάτων Ευρωπαϊκού Ταμείου Περιφερειακής Ανάπτυξης και Ταμείου Συνοχής Ειδικής Υπηρεσίας Διαχείρισης Προγραμμάτων Περιβάλλον και Κλιματική Αλλαγή και Πολιτική Προστασία.

Μέσα από τη μελέτη της επικαιροποίησης του φακέλου του φράγματος και του σχεδίου αντιμετώπισης επικίνδυνων καταστάσεων φράγματος καθίσταται δυνατή η διενέργεια περαιτέρω ελέγχων και η υλοποίηση συγκεκριμένων πιλοτικών παρεμβάσεων, όπου θα κριθεί ότι αυτό είναι αναγκαίο και μετά την έγκριση του φακέλου από τη διοικητική αρχή φραγμάτων.

Όπως έχω αναφέρει ξανά, κύριοι συνάδελφοι -και εδώ ολοκληρώνω- η Κυβέρνησή μας παρεμβαίνει άμεσα με μεθοδικότητα όπου και όποτε εντοπίζει το οποιοδήποτε πρόβλημα, καθώς και για την πρόληψη ενδεχόμενων προβλημάτων και πετυχαίνει τα καλύτερα δυνατά αποτελέσματα.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε τον κ. Σπανάκη.

Η κ. Νοτοπούλου, της οποίας η ερώτηση είναι έκτη στη σειρά, μίλησε με την κ. Κτενά και τον κ. Ηλιόπουλο για να προηγηθεί.

**ΑΦΡΟΔΙΤΗ ΚΤΕΝΑ:** Κύριε Πρόεδρε, με συγχωρείτε, αλλά αν γίνεται, να προηγηθώ, γιατί έχω να πάω κάπου αλλού.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Οπότε, κυρία Νοτοπούλου, θα προηγηθεί η ερώτηση της κ. Κτενά και μετά η δική σας.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Εντάξει, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Επόμενη, λοιπόν, είναι η τρίτη με αριθμό 1276/15-7-2024 επίκαιρη ερώτηση πρώτου κύκλου της Βουλευτού Β1΄ Βόρειου Τομέα Αθηνών της Κοινοβουλευτικής Ομάδας «Κομμουνιστικό Κόμμα Ελλάδας» κ. Αφροδίτης Κτενά προς τον Υπουργό Παιδείας, Θρησκευμάτων και Αθλητισμού με θέμα: «Να σταματήσει η διαδικασία επιστροφής των τροφείων από τους υποψήφιους διδάκτορες που λαμβάνουν υποτροφία από το ΙΚΥ».

Ορίστε, κυρία συνάδελφε, έχετε τον λόγο για δύο λεπτά.

**ΑΦΡΟΔΙΤΗ ΚΤΕΝΑ:** Κυρία Υπουργέ, επανερχόμαστε στο γνωστό θέμα υποτροφιών του ΙΚΥ, πρώτου και δεύτερου κύκλου και «ώριμων διδακτορικών». Όπως γνωρίζετε, έχουν αρχίσει να στέλνονται εκθέσεις ελέγχου μέσω δικαστικών επιμελητών στους υποτρόφους και τους ζητούν να επιστρέψουν τροφεία πολλών μηνών. Τα ποσά είναι μεγάλα, είναι δεκάδες χιλιάδες. Είναι 12.000 ευρώ και 15.000 ευρώ. Μάλιστα, ζητούν να επιστραφούν μέχρι και 400.000 ευρώ από καρκινοπαθή, η οποία μάλιστα, έχει κάνει αίτηση για να γίνει αναστολή της σύμβασης, λόγω ανωτέρας βίας και δεν έγινε αποδεκτή. Θέλω να πω ότι δεν έπρεπε να έχουμε φτάσει μέχρι εδώ σήμερα και να συζητάμε αυτό το πράγμα το καλοκαίρι του 2024, γιατί το θέμα είναι γνωστό τουλάχιστον από πέρυσι. Ωστόσο, εδώ είμαστε.

Θεωρούμε, λοιπόν, ότι αυτή η πρακτική είναι εξοντωτική απέναντι στους νέους ερευνητές. Δεν είναι τρόπος αυτός για να μεταχειριζόμαστε νέα μυαλά και αν όντως νοιάζεστε για το «brain drain», στέλνετε λάθος μήνυμα σε όσους είναι στο εξωτερικό. Είναι πραγματικά απαράδεκτο να θεωρείται αποκλειστικά υπεύθυνος και να τιμωρείται ο υποψήφιος διδάκτορας με αυτόν τον τρόπο, όταν μια ερευνητική πρόταση, δηλαδή μια εργασία υψηλού ρίσκου, δεν ολοκληρώνεται, όπως έχει σχεδιαστεί.

Δεν θα επεκταθώ, γιατί σε αυτό το σημείο εκείνο που έχει πάρα πολύ μεγάλη σημασία είναι να μην τιμωρηθούν οι υπότροφοι για αστοχίες του προγράμματος και του πλαισίου χρηματοδότησης. Θα επανέλθω στη δευτερολογία μου σε αυτό. Επίσης, ζητάμε να σκύψετε πάνω σε αυτό πρόβλημα των νέων παιδιών και να μην προχωρήσει ο καταλογισμός, ώστε να μη φτάσουν οι οφειλές και στο ΚΕΑΚ, γιατί μετά θα είναι ακόμα πιο δύσκολο να αντιμετωπιστεί το πρόβλημα, αλλά και να σταματήσει η απαράδεκτη διαδικασία επιστροφής των υποτροφιών και να δοθεί λύση είτε μέσω αλλαγής του παραδοτέου υλικού ή οποιαδήποτε άλλη λύση κρίνουν κατάλληλη το Υπουργείο και το ΙΚΥ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Κυρία συνάδελφε, πράγματι επανέρχεστε σε μία ερώτηση που είχατε θέσει τον Απρίλιο και στην οποία είχα απαντήσει. Δεν θα πω κάτι διαφορετικό τώρα. Θα επαναλάβω, λοιπόν, ότι όπως είχα πει τότε και όπως ισχύει, οι υποτροφίες αυτές για τις οποίες μας ρωτάτε συγχρηματοδοτούνται στο πλαίσιο των πράξεων του ΕΣΠΑ της προγραμματικής περιόδου 2014-2020. Ειδικότερα, πρόκειται για το επιχειρησιακό πρόγραμμα «Ανάπτυξη Ανθρώπινου Δυναμικού, Εκπαίδευση και Διά Βίου Μάθηση» του Ευρωπαϊκού Κοινωνικού Ταμείου. Άρα, η υλοποίηση διέπεται από την ευρωπαϊκή και την εθνική νομοθεσία σε ό,τι αφορά και στη διαχείριση και στον έλεγχο.

Το ΙΚΥ είναι ο φορέας υλοποίησης αυτών των πράξεων και οποιοδήποτε αίτημα τίθεται από τους υπότροφους -ενδεικτικά αναφέρω να τροποποιηθεί το φυσικό και οικονομικό αντικείμενο, τα χρονοδιαγράμματα ολοκλήρωσης- υποβάλλεται προς έγκριση στην Ειδική Γραμματεία Διαχείρισης Προγραμμάτων του ΕΚΤ, του τότε Υπουργείου Ανάπτυξης και Επενδύσεων.

Με τον πρώτο κύκλο της πράξης εγκρίθηκαν το 2016 διακόσιες έντεκα υποτροφίες διδακτορικών σπουδών διάρκειας τριάντα έξι μηνών. Τροποποιήθηκε η απόφαση αυτή τον Μάρτιο του 2018 και στον δεύτερο κύκλο εγκρίθηκαν τριακόσιες τριάντα υποτροφίες ίδιας διάρκειας, δηλαδή τριάντα έξι μηνών. Με νέα τροποποίηση τρεις μήνες αργότερα οι υποτροφίες διδακτορικών σπουδών του δευτέρου κύκλου ανήλθαν σε επτακόσιες με την ίδια χρονική διάρκεια.

Τέλος, τον Νοέμβρη του 2021 εγκρίθηκε μια νέα πράξη, αυτή που ονομάζετε εσείς στην ερώτησή σας «ώριμα διδακτορικά», οπότε κατ’ επέκταση εγκρίθηκε νέα πρόσκληση εκδήλωσης ενδιαφέροντος της ειδικής γραμματείας για την προκήρυξη πεντακοσίων θέσεων υποτροφιών. Η πρόσκληση αυτή αφορούσε αιτούντες που η τριμελής επιτροπή τους είχε ορίσει το χρονικό διάστημα από 1-5-2017 έως 30-6-2019 και η διδακτορική τους διατριβή προβλεπόταν να ολοκληρωθεί μέχρι τις 30 Ιουνίου του 2023.

Σε ό,τι αφορά τώρα στις παρατήσεις και για να αποδείξω ότι όντως υπάρχει ευαισθησία και ότι δεν ήταν ανελαστικά τα χρονικά περιθώρια στον βαθμό που επιτρέπεται, θα σας πω ότι είχαν ήδη χορηγηθεί δύο παρατάσεις μετά από σχετικά αιτήματα του ΙΚΥ προς την ειδική γραμματεία, δεδομένου ότι υπήρχαν συνθήκες ανωτέρας βίας, πανδημίας και πήραν έγκριση για την υποβολή των τελικών παραδοτέων μέχρι τις 31-12-2022, παράταση που αντιστοιχεί σε διάστημα πάνω από δώδεκα μήνες και στη συνέχεια μέχρι τις 30-9-2023, δηλαδή δεκαεννέα μήνες επιπλέον.

Πέρα από αυτό, το διοικητικό συμβούλιο του ΙΚΥ σε συνεργασία με την Ειδική Γραμματεία Διαχείρισης Προγραμμάτων του ΕΚΤ αποφάσισε να δοθεί η δυνατότητα στους υποτρόφους πρώτου, δεύτερου κύκλου και των «ώριμων διδακτορικών» να ολοκληρώσουν τα παραδοτέα τους μέχρι τις 31-12-2023. Η συνολική διάρκεια πρώτου και δεύτερου κύκλου, κυρία συνάδελφε, είναι εννέα χρόνια, ενώ των «ώριμων διδακτορικών» έξι χρόνια και οκτώ μήνες. Νομίζω ότι συμφωνούμε όλοι πως πρόκειται για ένα ικανό διάστημα για οποιονδήποτε συνεπή και επιμελή υποψήφιο για να αφιερωθεί και να ολοκληρώσει τη διδακτορική διατριβή του.

Έχει επέλθει η λήξη της προγραμματικής περιόδου του ΕΣΠΑ 2014-2020 και δεν υπάρχει καμμία δυνατότητα το ΙΚΥ να δώσει άλλη παράταση υποβολής των παραδοτέων ή να επαναπροσδιορίσει τα παραδοτέα. Είναι όροι που μνημονεύονται σαφώς και συγκεκριμένα και έχουν γίνει αποδεκτοί και από τους υποτρόφους. Εξετάζονται πάντοτε με αντικειμενικότητα και διαφάνεια τα αιτήματα τα οποία είναι τεκμηριωμένα και ζητούν περαιτέρω παράταση.

Στην παρούσα χρονική στιγμή θα σας πω ότι για τον πρώτο κύκλο έχουν εγκριθεί έξι περιπτώσεις υποτρόφων που επικαλέστηκαν λόγους ανωτέρας βίας και βεβαίως, τους απέδειξαν. Για τα «ώριμα διδακτορικά» ο αριθμός ανέρχεται σε δεκαέξι.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κυρία συνάδελφε, έχετε τον λόγο.

**ΑΦΡΟΔΙΤΗ ΚΤΕΝΑ:** Κυρία Υπουργέ, δεν αμφισβητούμε τα στοιχεία που παραθέτετε ή τους όρους των συμβάσεων. Το πρόβλημα είναι ακριβώς αυτοί οι όροι της σύμβασης. Εκ του αποτελέσματος προκύπτει ότι το ΕΣΠΑ και οι όροι που έχει για τη χρηματοδότηση δεν είναι κατάλληλοι. Διότι το ΕΣΠΑ χρηματοδοτεί πάρα πολλά έργα. Δεν είναι μόνο για τα διδακτορικά. Αυτοί οι όροι, λοιπόν, που καθορίζουν τη λειτουργία αυτού του χρηματοδοτικού εργαλείου δεν είναι κατάλληλοι ούτε για την επίβλεψη ούτε για την εκπόνηση διδακτορικών. Αυτό προκύπτει εκ του αποτελέσματος.

Ξέρετε, είπα και προηγουμένως ότι η ερευνητική εργασία είναι εργασία υψηλού ρίσκου. Δεν μπορείς να γνωρίζεις εκ των προτέρων ούτε το αποτέλεσμα ούτε τον χρόνο ολοκλήρωσης. Δεν γνωρίζεις ούτε καν αν θα ολοκληρωθεί, θα μου επιτρέψετε. Επίσης, είναι πάρα πολλοί οι εμπλεκόμενοι. Δεν είναι ατομική υπόθεση του υποψήφιου διδάκτορα η επιτυχής ολοκλήρωση και η έκβαση ενός διδακτορικού.

Ταυτόχρονα, πολλοί από αυτούς τους διδάκτορες προσφέρουν υπηρεσίες στους φορείς όπου εκπονούν τα διδακτορικά τους. Όλα αυτά τα χρόνια πρακτικά στελεχώνουν ερευνητικά κέντρα. Εργάζονται πάνω στα διδακτορικά τους, ταυτόχρονα προσφέροντας υπηρεσίες στα κέντρα, γιατί τα διδακτορικά είναι ενταγμένα στο ερευνητικό έργο των κέντρων. Και αυτό δεν μπορεί να το παραγνωρίζει η πολιτεία. Φυσικά, το γνωρίζετε πάρα πολύ καλά αυτό και εσείς, όπως και τα ερευνητικά κέντρα.

Δεν θα συζητήσουμε τώρα για το αν είναι αυτός ο τρόπος να χρηματοδοτείται η έρευνα είτε στα ερευνητικά κέντρα των ώριμων ερευνητών, είτε των νέων ερευνητών, των υποψήφιων διδακτόρων. Ο λόγος που είμαστε εδώ σήμερα είναι γιατί πραγματικά πρέπει να δοθεί μία λύση σε αυτό το πρόβλημα. Μεσολάβησαν και πάρα πολλά και ακριβώς χρειάστηκε να δοθούν και παρατάσεις. Ήταν και η πανδημία στη μέση. Ξέρετε, το να τραβάει μια επιστημονική έρευνα τόσα πολλά χρόνια δεν είναι καλό ούτε για την έρευνα. Συμφωνούμε, αλλά δεν είναι υπεύθυνοι, δεν φταίνε γι’ αυτό οι υποψήφιοι διδάκτορες και δεν γίνεται να τιμωρούνται γι’ αυτό το πράγμα, τη στιγμή που όλα αυτά τα χρόνια έχουν παραγάγει έργο. Μπορεί να βεβαιωθεί αυτό μέσα από μια τεχνική έκθεση, όπως ζητάμε.

Σας παρακαλώ πολύ να σκεφτείτε και να σκύψετε πάνω από το πρόβλημά τους. Είναι, ούτως ή άλλως, δύσκολη και μετ’ εμποδίων γίνεται η αναπαραγωγή του ερευνητικού δυναμικού στη χώρα. Μην τους τιμωρείτε περαιτέρω. Είναι πάρα πολύ δύσκολο να βρίσκεται χρηματοδότηση για ένα νέο παιδί να κάνει διδακτορικό. Οι υποτροφίες του ΙΚΥ του ΕΛΙΔΕΚ είναι από τα λίγα εργαλεία που υπάρχουν για να γίνει κάτι τέτοιο. Αποδείχτηκε ότι με το ΕΣΠΑ δεν γίνεται και φαντάζομαι ότι στο μέλλον θα σκύψετε πάνω από αυτό και θα δώσετε μια λύση ώστε με έναν άλλο τρόπο να χρηματοδοτούνται τα διδακτορικά, γιατί, ας πούμε, στο ΕΛΙΔΕΚ έχει ληφθεί αυτό υπ’ όψιν. Το παραδοτέο για τις υποτροφίες του ΕΛΙΔΕΚ είναι η τεχνική έκθεση, δεν είναι το διδακτορικό, γιατί ακριβώς είναι γνωστές οι δυσκολίες ολοκλήρωσης μιας διδακτορικής διατριβής και το πόσοι παράγοντες εμπλέκονται. Και δεν εννοώ μόνο στη χώρα, καθώς υπάρχουν τα διεθνή περιοδικά, κ.λπ..

Άρα, σας παρακαλώ πάρα πολύ, να το δείτε. Το ζητάμε αυτό το πράγμα μετ’ επιτάσεως τόσον καιρό. Έχουμε φτάσει πια στο «παρά ένα» ή στο «και ένα». Δείτε πώς θα αντιμετωπίσετε το πρόβλημα δεκάδων ή εκατοντάδων ίσως παιδιών, νέων ερευνητών που ζητούν πίσω τα τροφεία. Ξέρετε, αυτά είναι χρήματα με τα οποία συντηρήθηκαν όλα τα χρόνια που εργάζονταν πάνω στο διδακτορικό τους και μέσω αυτού προσέφεραν και υπηρεσίες στους φορείς υποδοχής. Είναι απαράδεκτο να τους τιμωρείτε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Για να μην κουράζω, δεν θα επαναλάβω αυτά που είπα. Θα τονίσω, όμως, κυρία συνάδελφε, το χρονικό διάστημα. Σας είπα ότι οι υπότροφοι της πρώτης και της δεύτερης πράξης είχαν εννέα χρόνια και τα ώριμα διδακτορικά είχαν έξι χρόνια και οκτώ μήνες. Τα ώριμα διδακτορικά, όπως ξέρετε και εσείς, ήταν διδακτορικά που είχαν ήδη αρχίσει να δουλεύουν, που είχε ορισθεί η τριμελής επιτροπή.

Άρα, λοιπόν, είναι ένα ικανό διάστημα και χαίρομαι που σας άκουσα να παραδέχεστε ότι επιστημονικά χρειάζεται κι ένας συγκεκριμένος χρόνος να ολοκληρωθούν. Δεν μπορεί να είναι αυτό απεριόριστο και η έρευνα οπωσδήποτε δεν ωφελείται από αυτό.

Θα σας πω και κάποια στοιχεία που έχουν ενδιαφέρον για τα ποσοστά των υποτρόφων που δεν προσκόμισαν τα τελικά παραδοτέα. Στην πρώτη πράξη και τον πρώτο κύκλο το 12,38% των υποτρόφων δεν υπέβαλε παραδοτέα, στον δεύτερο κύκλο το 11,14% και στα ώριμα διδακτορικά το 16,82%. Αυτό σημαίνει ότι όντως οι επιμελείς, οι συνεπείς, με όλες αυτές τις παρατάσεις που δόθηκαν –και ορθά- έκαναν πολύ σωστά τη δουλειά τους. Σας ανέφερα και ποιοι υπότροφοι είχαν τεκμηριωμένα λόγους ανωτέρας βίας και πήραν την αναβολή.

Θα ολοκληρώσω λέγοντας ότι για την υλοποίηση των πράξεων που είναι αρμοδιότητα του ΙΚΥ, το ΙΚΥ ως δικαιούχος ευθύνεται για την παραλαβή, για τον έλεγχο των παραδοτέων, για την αποζημίωση των ωφελουμένων, για την καταχώρηση των δαπανών, για τη συλλογή και την καταχώρηση των απογραφικών και όλες τις άλλες γραφειοκρατικές διαδικασίες στο διάστημα που χρειάζεται, τριάντα έξι αρχικά, χρόνια αργότερα.

Τα χρονικά περιθώρια δεν έχουν μόνο εξαντληθεί επιστημονικά ή ερευνητικά. Έχουν εξαντληθεί γιατί έχει ολοκληρωθεί η προγραμματική περίοδος του ΕΣΠΑ 2014 - 2020. Αυτή η προγραμματική περίοδος ολοκληρώνεται στις 31-12-2023. Όπως καταλαβαίνετε, ευρωπαϊκά κονδύλια είναι και υπάρχει δέσμευση. Αυτά ήταν γνωστά στους υποψηφίους. Ενδεχομένως να μην ήταν γνωστή η πολύ μεγάλη παράταση των ετών που δόθηκε.

**ΑΦΡΟΔΙΤΗ ΚΤΕΝΑ:** Από πέρυσι το συζητάμε.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Με πολλή ικανοποίηση άκουσα ότι αυτή τη φορά στην ερώτησή σας δεν χρησιμοποιήσατε τον όρο «δεδουλευμένα», όπως την προηγούμενη φορά. Πράγματι είναι τροφεία και πράγματι δίδονται για να ενισχυθούν στην έρευνά τους. Δίδονται σύμφωνα με τις συμβάσεις που γνωρίζουν οι υπότροφοι, έχουν αποδεχτεί κι έχουν συνυπογράψει και επιστρέφονται όταν δεν ολοκληρωθεί η διαδικασία.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Προχωρούμε τώρα στη συζήτηση της πέμπτης με αριθμό 1267/12-7-2024 επίκαιρης ερώτησης δεύτερου κύκλου της Βουλευτού Α΄ Θεσσαλονίκης της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Αικατερίνης Νοτοπούλου προς τον Υπουργό Παιδείας, Θρησκευμάτων και Αθλητισμού με θέμα: «Άμεση ανάγκη επαναλειτουργίας των οικοτροφείων για τη φιλοξενία κωφών και βαρήκοων μαθητών πρωτοβάθμιας εκπαίδευσης, σπουδαστών ΟΑΕΔ, ΣΑΕΚ και φοιτητών πανεπιστημίων».

Ορίστε, κυρία συνάδελφε, έχετε τον λόγο.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Καλημέρα.

Είμαι εδώ για να μεταφέρω στη Βουλή την κραυγή αγωνίας παιδιών μαθητών, γονέων και εκπαιδευτικών από σχολεία κωφών και βαρήκοων ή από μαθητές, γονείς και εκπαιδευτικούς για τα παιδιά που επιθυμούν να φοιτήσουν σε αυτά τα σχολεία, τα οποία γνωρίζετε, κυρία Υπουργέ, πως είναι μόνο στα τρία μεγάλα αστικά κέντρα –Αθήνα, Θεσσαλονίκη και Πάτρα- αλλά δεν μπορούν διότι δεν μπορούν να λύσουν την ανελαστική ανάγκη για στέγαση.

Γνωρίζετε, λοιπόν, ότι τα ειδικά σχολεία λειτουργούν σε αυτές τις τρεις πόλεις. Γνωρίζετε πως και τα εκπαιδευτικά ιδρύματα πρωτοβάθμιας και δευτεροβάθμιας εκπαίδευσης στην πλειονότητά τους βρίσκονται εκεί, τα ιδρύματα τριτοβάθμιας, αλλά και οι σχολές επαγγελματικής εκπαίδευσης του ΟΑΕΔ.

Αυτό, λοιπόν, δημιουργεί μια πολύ μεγάλη ανάγκη μετεγκατάστασης για μεγάλο αριθμό ανθρώπων στη χώρα που πρέπει να μετεγκατασταθούν, αλλά δεν έχουν αυτή τη δυνατότητα και λόγω της στεγαστικής κρίσης, αλλά κυρίως επειδή έχουν να καλύψουν και πολλές άλλες ανάγκες των παιδιών, οι οποίες δεν καλύπτονται από τη δήθεν κοινωνική πολιτική της Κυβέρνησης.

Υπάρχει, όμως, η λύση. Είναι από τις λίγες φορές που μπορούμε να πούμε ότι η λύση είναι μπροστά μας. Γνωρίζετε ότι από το Εθνικό Ίδρυμα Κωφών λειτουργούσαν οικοτροφεία υπό την εποπτεία του, τα οποία διαθέτουν και τον σχετικό υλικοτεχνικό εξοπλισμό.

Κυρία Υπουργέ, επειδή το κράτος οφείλει να διασφαλίζει την ισότιμη πρόσβαση όλων των μαθητών, όλων των παιδιών στην εκπαίδευση –και μάλιστα ανεμπόδιστα, χωρίς εμπόδια- επειδή πολλά εκπαιδευτικά ιδρύματα πρωτοβάθμιας και δευτεροβάθμιας εκπαίδευσης για κωφά και βαρήκοα παιδιά βρίσκονται στα τρία μεγάλα αστικά κέντρα και λαμβάνουν πάρα πολύ συχνά τηλεφωνήματα επιθυμίας από γονείς που θέλουν να γράψουν εκεί τα παιδιά τους αλλά δεν μπορούν να ζήσουν σ’ αυτές τις πόλεις, επειδή όσον αφορά την αποστολή του Εθνικού Ιδρύματος Κωφών μεταξύ των υπολοίπων εντάσσονται και η εκπαίδευση, η επαγγελματική κατάρτιση, η αποκατάσταση κωφών και βαρήκοων ατόμων όλων των ηλικιών, η διευκόλυνσή τους με όλους τους σύγχρονους τρόπους και τη χρήση της τεχνολογίας στην επικοινωνία με τους ακούοντες, επειδή το Εθνικό Ίδρυμα Κωφών αποτελεί πολύ σημαντικό φορέα παροχής υπηρεσιών για τα κωφά και βαρήκοα άτομα και οφείλει να αναβαθμίσει τις υπηρεσίες του και να διευκολύνει τους μαθητές στην εκπαιδευτική τους πορεία, σας ζητώ να μας απαντήσετε τι ακριβώς σκοπεύετε να κάνετε, αφ’ ενός, για να καταστεί δυνατή η ανεμπόδιστη πρόσβαση των μαθητών σε αυτά τα σχολεία, αλλά και, αφ’ ετέρου, για να επαναλειτουργήσουν τα οικοτροφεία που είναι και το κυρίαρχο αίτημα αυτής της επιστολής που απέστειλαν τόσο σε εσάς, όσο και στην κ. Ζαχαρέα και στην κ. Κεραμέως οι γονείς από το Ειδικό Σχολείο Πανοράματος Θεσσαλονίκης, η οποία συνυπογράφεται, όμως, και από τριάντα έναν συλλόγους σε ολόκληρη τη χώρα και σχολεία που δείχνει ακριβώς την αγωνία τους και σήμερα χρειάζονται απαντήσεις.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Με την άδειά σας, πριν απαντήσω, θα ήθελα να πω κάτι στη συνάδελφο.

Σε ερώτηση που κάνατε προηγουμένως στον κ. Σπανάκη σας άκουσα να λέτε στη δευτερολογία σας για το θέμα του σχολείου του Ευόσμου ότι το Υπουργείο Παιδείας πετάει το μπαλάκι στο Εσωτερικών και το Εσωτερικών στο Παιδείας.

Νομίζω ότι κακώς το αναφέρατε αυτό, γιατί θυμάστε ότι όταν καταθέσατε ερώτηση, σας είπα πως δεν έχει αρμοδιότητα για το κτηριακό το Υπουργείο Παιδείας και αρμόδιο είναι το Υπουργείο Εσωτερικών. Και πράγματι, απευθύνατε ορθά την ερώτηση στο Εσωτερικών και ο κ. Σπανάκης σας απάντησε εμπεριστατωμένα.

Εκείνο που δεν είπε ο κ. Σπανάκης από σεμνότητα, αλλά θα σας το πω εγώ είναι ότι ο Υπουργός ο κ. Λιβάνιος πήγε ο ίδιος στη Θεσσαλονίκη ως αρμόδιος Υπουργός και είχε προσωπική φροντίδα, ώστε οι διαδικασίες να ολοκληρωθούν νωρίτερα και το ίδιο έκανε και ο κ. Σπανάκης, όταν ανέλαβε την αρμοδιότητα.

Λυπούμαι, λοιπόν, που θα σας πω και το ίδιο σήμερα. Απευθύνεστε στο Υπουργείο Παιδείας που είναι αναρμόδιο, διότι το Εθνικό Ίδρυμα Κωφών και τα οικοτροφεία που λειτουργούν υπό την εποπτεία του, δεν ανήκουν στην αρμοδιότητα του Υπουργείου Παιδείας. Η λειτουργία και η αποστολή του Εθνικού Ιδρύματος Κωφών ανήκει στην αρμοδιότητα του Υπουργείου Κοινωνικής Συνοχής και Οικογένειας. Πράγματι, λειτουργούσε από το 1973, αλλά δεν είναι δική μας αρμοδιότητα. Όλες οι σχολικές μονάδες αρμοδιότητας του Υπουργείου Παιδείας δεν έχουν οικοτροφεία.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με συγχωρείτε, να ρωτήσω το εξής: Η κυρία Υπουργός πολύ σωστά είναι αναρμόδια, γιατί γίνεται η ερώτηση τότε και δεν ζητάμε να επανακατατεθεί;

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Αυτό να το δείτε με τη Γραμματεία της Βουλής.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ**: Δεν εκπλήσσομαι, κύριε Πρόεδρε.

Κυρία Υπουργέ, σας ευχαριστώ για τη μη απάντηση για ακόμα μία φορά σε ένα εξαιρετικά κρίσιμο ζήτημα. Εάν κάτι μπορούμε να αναγνωρίσουμε στην Κυβέρνησή σας είναι πως δηλώνει αναρμόδια για την πλειοψηφία των προβλημάτων του ελληνικού λαού, από την ακρίβεια και την αισχροκέρδεια, από την αδυναμία των ανθρώπων να βρουν στέγη, από την αδυναμία να βρουν σχολική στέγη, εξαιτίας της κυβερνητικής σας ανεπάρκειας. Διότι τα προβλήματα των πολιτών δεν σας απασχολούν. Σας διευκολύνει μόνο το να κρύβεστε πίσω από μία αρμοδιότητα ή αναρμοδιότητα.

Από τη στιγμή που είστε στη θέση που είστε, σήμερα καλείστε να απαντήσετε όχι μόνο σε μένα. Καλείστε να απαντήσετε στο εξής ερώτημα μιας γυναίκας και θα μου επιτρέψετε να ξεκινήσω με αυτό τη δευτερολογία μου. Θα διαβάσω αυτούσια κομμάτια από την επιστολή μητέρας κωφού παιδιού που φοιτά στη Γ΄ γυμνασίου, ζει σε άλλη πόλη, και την οποία θα την καταθέσω και στα Πρακτικά.

«Οι δυσκολίες που αντιμετωπίζει το παιδί στο γενικό σχολείο είναι πολλές και συγκεκριμένα, ο σχολικός εκφοβισμός που δέχεται από τους συμμαθητές του. Το ΚΕΔΑΣΥ προτείνει να πάει στο Ειδικό Σχολείο Κωφών και Βαρήκοων Θεσσαλονίκης. Το σχολείο αυτό μπορεί να παρέχει στο παιδί μου την καλύτερη εκπαίδευση για την εξέλιξή του και την ένταξή του στην κοινωνία, όμως, είμαστε αντιμέτωποι με ένα μεγάλο πρόβλημα, αυτό της στέγασης. Πήραμε τηλέφωνο στο Εθνικό Ίδρυμα Κωφών Αθήνας, αλλά δεν υπάρχουν οικοτροφεία και δεν μπορούν να μας βοηθήσουν. Είμαστε, λοιπόν, σε ένα μεγάλο δίλημμα. Να ακολουθήσει το παιδί τον δρόμο που το βοηθά ουσιαστικά στην εκπαίδευσή του, αν και αποτελεί ένα δυσβάστακτο κόστος για εμάς που δεν μπορούμε να διαθέσουμε, ή να παραμείνει με την οικογένειά του, χωρίς τη δυνατότητα εξειδικευμένης υποστήριξης;».

Κυρία Υπουργέ, βρίσκεστε εκεί για να δώσετε απαντήσεις στο πλαίσιο του Κοινοβουλευτικού Ελέγχου, αλλά και στο πρόβλημα της μητέρας. Εάν δεν μπορείτε να δώσετε, τότε μπορείτε να το παραδεχτείτε στον ελληνικό λαό και να πάρετε τις αποφάσεις που οφείλετε.

Δεν είναι δυνατόν σε κάθε πρόβλημα να απαντάτε «μη αρμοδιότητα». Έχετε κάνει το ελάχιστο; Έχετε έρθει σε επικοινωνία με το Εθνικό Ίδρυμα Κωφών; Έχετε δώσει όλες εκείνες τις κατευθύνσεις, τις συζητήσεις, τα κονδύλια, τη στήριξη, έτσι ώστε να λειτουργήσουν;

Είναι δυνατόν σήμερα να σας λέμε -και ξαναλέω ότι υπογράφεται από τριάντα έναν συλλόγους και σχολεία σε ολόκληρη τη χώρα- ότι οι γονείς δεν μπορούν να στείλουν τα παιδιά τους σχολείο, να έχουν πρόσβαση στην εκπαίδευση όντας βαρήκοα και κωφά παιδιά; Και ως και η ίδια βαρήκοη, καταλαβαίνω από πρώτο χέρι τις δυσκολίες που έχουν.

Τι τους λέτε, λοιπόν; Να μη φοιτήσουν σε ειδικά σχολεία, επειδή δεν έχετε τη δυνατότητα ή τη διάθεση να επιλύσετε ένα πρόβλημα, στοιχειωδώς να πάρετε πέντε πρωτοβουλίες και να συζητήσετε με το Εθνικό Ίδρυμα Κωφών; Και εάν υπάρχει άρνηση, λοιπόν, από εκεί να αξιοποιηθούν τα οικοτροφεία, βρείτε μία λύση ως Κυβέρνηση μόνοι σας ως οφείλετε.

Εμείς εδώ ερχόμαστε και θα σας καταθέτουμε ότι υπάρχουν χώροι οι οποίοι έχουν εξοπλισμό, οι οποίοι έχουν λειτουργήσει κατά το παρελθόν έτσι και οι οποίοι απαξιωθήκαν στην πορεία, επειδή δεν υπήρχε ζήτηση, επειδή δεν έγιναν προσλήψεις, επειδή, επειδή, επειδή. Σήμερα, όμως, υπάρχει ανάγκη. Γνωρίζετε πόσο έχουν πάει τα ενοίκια; Γνωρίζετε πού βρίσκεται το πραγματικό διαθέσιμο εισόδημα των πολιτών; Γνωρίζετε, κυρία Υπουργέ, ότι το 28% των παιδιών ζουν κάτω από το όριο της φτώχειας; Γνωρίζετε ότι τα άτομα με αναπηρία δεν έχουν πρόσβαση σε υπηρεσίες υγείας; Αυτοί είναι οι δείκτες που καταγράφει η χώρα μας στον ευρωπαϊκό πυλώνα κοινωνικών δικαιωμάτων.

Σε όλα αυτά τα προβλήματα, η Κυβέρνησή σας δηλώνει αναρμόδια και σήμερα εσείς μας λέτε ότι κακώς κάναμε την ερώτηση, επί της ουσίας. Ε, για όνομα του Θεού!

(Στο σημείο αυτό η Βουλευτής κ. Αικατερίνη (Κατερίνα) Νοτόπουλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Σε κάθε περίπτωση, η διαδικασία είναι -γιατί όλα τα Υπουργεία δεν έχουν τις αρμοδιότητες- ότι το Υπουργείο απαντά ότι είναι αναρμόδιο να επανακατατεθεί η ερώτηση. Άρα, έτσι γίνεται, αυτή είναι η πρακτική, για να μπορέσουμε να πάμε πιο πέρα. Εγώ αυτό θέλω να πω ως προς τη διαδικασία.

Η κυρία Υφυπουργός έχει τον λόγο.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε, πράγματι το διευκρινίσατε αυτό που ισχύει.

Εγώ καταλαβαίνω την αγανάκτηση της κ. Νοτοπούλου, αλλά τώρα δεν ευθύνομαι εγώ αν για ένα θέμα πραγματικά σημαντικό που φαίνεται ότι σας απασχολεί και απασχολεί πολλούς και είναι ευαίσθητο, εσείς δεν κάνετε καλά τη δουλειά σας. Γιατί και την άλλη φορά που σας υπέδειξα την αρμοδιότητα του Υπουργείου μας, απευθυνθήκατε στο σωστό Υπουργείο και πριν από πολύ λίγη ώρα πήρε απάντηση από τον αρμόδιο Υπουργό.

Άκουσα, επίσης, να λέτε ότι επειδή το θέμα είναι ευαίσθητο -στον κ. Σπανάκη- δεν θα κάνετε κομματική εκμετάλλευση….

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Απαντήστε στο ερώτημα στο οποίο καλείστε να απαντήσετε.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** … διαψεύσατε τον εαυτό σας. Είπατε αυτά που είχατε ετοιμάσει. Αγανακτήσατε, αλλά θα έπρεπε να αγανακτήσετε κατά του εαυτού σας που δεν κάνατε σε αυτό το ευαίσθητο θέμα τη δουλειά που έπρεπε, ώστε να μη χάσετε κοινοβουλευτικό χρόνο να ρωτήσετε το αρμόδιο Υπουργείο και οι ενδιαφερόμενοι που διεκτραγωδήσατε -και πολύ καλά κάνατε- την κατάσταση τους είναι ένα ευαίσθητο θέμα, γιατί αντιμετωπίζουν προβλήματα. Αφού σας ενδιαφέρει, ψάξτε να βρείτε ποιος είναι αρμόδιος, για να σας δώσει τις απαντήσεις. Θα καθησυχάσετε και εκείνους και τη συνείδησή σας.

Αν έπρεπε για κάτι να με ευχαριστήσετε κυρία Νοτοπούλου, είναι γιατί σας υποδεικνύω που θα απευθυνθείτε να πάρετε τις απαντήσεις, κάτι που οφείλετε να κάνετε εσείς και οι συνεργάτες σας. Είμαι στη διάθεσή σας να μου κάνετε κοινοβουλευτικό έλεγχο τι κάνουμε για τα παιδιά που έχουν ανάγκες ειδικές, τι κάνουμε με τα ειδικά σχολεία, όχι για τα οικοτροφεία.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Ε, πείτε μας τι κάνετε γι’ αυτά τα παιδιά!

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Κυρία Νοτοπούλου, είμαι παλιά στην Αίθουσα αυτή, το καταλαβαίνω! Κάποιοι σας ακούν και θέλετε να απολογηθείτε και να δικαιολογηθείτε.

Τα οικοτροφεία δεν είναι αρμοδιότητα του Υπουργείου Παιδείας και δεν έχω καμμία δυνατότητα ούτε και διάθεση να απαντήσω για άλλο Υπουργείο.

Ευχαριστώ πολύ!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Προχωούμε στη συζήτηση της πέμπτης με αριθμό 1274/15-7-24 επίκαιρης ερώτησης πρώτου κύκλου του Βουλευτή Α΄ Αθηνών της Κοινοβουλευτικής Ομάδας «Νέα Αριστερά», κ. Αθανάσιου Ηλιόπουλου προς τον Υπουργό Παιδείας, Θρησκευμάτων και Αθλητισμού, με θέμα: «Πλήθος αναπληρωτών εκπαιδευτικών προερχόμενων από την ιδιωτική εκπαίδευση αποκλείεται από επικείμενους διορισμούς με υπαιτιότητα του ΥΠΑΙΘΑ».

Ο συνάδελφος, κ. Ηλιόπουλος έχει τον λόγο.

**ΑΘΑΝΑΣΙΟΣ (ΝΑΣΟΣ ΗΛΙΟΠΟΥΛΟΣ):** Ευχαριστώ, κύριε Πρόεδρε.

Κυρία Υπουργέ, είχαμε την ευκαιρία να συζητήσουμε το συγκεκριμένο ζήτημα και στο πρόσφατο νομοσχέδιο και μάλιστα δείξατε και ενδιαφέρον και είστε σήμερα εδώ, για να απαντήσετε για την ερώτηση και σας ευχαριστώ γι’ αυτό.

Να υπενθυμίσω ποια είναι η κατάσταση. Μιλάμε για μία πραγματική αδικία. Μια πραγματική αδικία, γιατί οι εκπαιδευτικοί που προέρχονται από την ιδιωτική εκπαίδευση και εργάζονται ως αναπληρωτές ή ωρομίσθιοι, αυτή τη στιγμή αποκλείονται από το δικαίωμά τους να κάνουν αίτημα για διορισμό. Για ποιο λόγο; Υπάρχει το κριτήριο για τα δύο πλήρη διδακτικά έτη. Τι έγινε πέρσι; Προφανώς, με υπαιτιότητα του Υπουργείου, όχι των ανθρώπων, η απόφαση πρόσληψης βγήκε αντί για 1η Σεπτεμβρίου, 4 Σεπτεμβρίου. Ήταν Παρασκευή 1 Σεπτεμβρίου, βγήκε Δευτέρα 4 Σεπτεμβρίου. Για αυτές τις τρεις μέρες, υπάρχουν εκπαιδευτικοί οι οποίοι δεν έχουν το δικαίωμα να κάνουν τα χαρτιά τους, να κάνουν αίτημα. Δεν ζητάνε οι άνθρωποι παραπάνω μόρια, δεν ζητάνε κάποια ειδική εξαίρεση, δεν ζητάνε κάποια ειδική μεταχείριση. Ζητάνε το πολύ απλό, ακριβώς επειδή δεν είναι δική τους υπαιτιότητα ότι η απόφαση διορισμού βγήκε στις 4 Σεπτεμβρίου και όχι την 1η Σεπτεμβρίου, να θεωρηθεί ότι είναι πλήρες το διδακτικό έτος, για να μπορέσουν να κάνουν τα χαρτιά τους, να κάνουν το αίτημα. Δεν ζητάνε κάποια ειδική μεταχείριση. Ακριβώς, επειδή γνωρίζω πολύ καλά ότι η διοίκηση δεν είναι απλά ζήτημα επιλογής -πρέπει να έχεις το πλαίσιο ή να έχεις τη δυνατότητα να διαμορφώσεις το κατάλληλο πλαίσιο- θεωρώ ότι έχετε στα χέρια σας ένα εργαλείο, το οποίο μπορεί να σας βοηθήσει να το κάνετε αυτό. Είναι η γνωμοδότηση του Νομικού Συμβουλίου του Κράτους 314/12 η οποία αναφερόταν για το διδακτικό έτος 2009 - 2010 η οποία λέει: «εφόσον οι εκπαιδευτικοί προσελήφθησαν για το διδακτικό έτος 2009 - 2010 βάσει πρόσκλησης ανάληψης υπηρεσίας που δεν τους επέτρεπε εξ αντικειμένου να υπηρετήσουν την 1-9-2009, κακώς δεν υπολογίστηκε υπέρ αυτών ως πραγματική υπηρεσία η συγκεκριμένη μέρα και κατ’ επέκταση ως πλήρες διδακτικό έτος».

Άρα, θεωρώ ότι έχετε στα χέρια σας -για κάτι που φαντάζομαι πως και εσείς καταλαβαίνετε ότι δεν είναι ορθολογικό, είναι μία αδικία- και ένα διοικητικό νομικό εργαλείο να προχωρήσετε. Έχουμε και νομοσχέδιο του Παιδείας τις επόμενες ημέρες, οπότε εκεί μπορεί να λυθεί το συγκεκριμένο ζήτημα.

Με αυτή την έννοια, το πρώτο μου ερώτημα είναι αν σχεδιάζετε να γίνει κάτι, ώστε να λυθεί αυτή η αδικία για τους ανθρώπους που συζητάμε αυτή τη στιγμή και αν θα σκεφτόσασταν και μία αλλαγή στο πλαίσιο, για να μην αντιμετωπίσουμε ξανά αυτή την αδικία.

Να σας δώσουμε μόνο ένα παράδειγμα που μπορεί να φαίνεται λίγο μικρό, λίγο χαζό. Φέτος 1η Σεπτεμβρίου πέφτει η Κυριακή. Θα υπάρξει, δηλαδή, πάλι αυτό το πρόβλημα. Θα το βρείτε μπροστά σας και είμαι σίγουρος ότι δεν θέλετε να αποκλειστεί κόσμος για ένα τέτοιο διοικητικό ζήτημα, το οποίο δεν είναι ουσίας και μπορεί να λυθεί.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Υπουργέ, επιτρέψτε μου, πριν σας δώσω τον λόγο, να ανακοινώσω ένα σχολείο.

Γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», είκοσι τρεις μαθήτριες και μαθητές και τέσσερις συνοδοί εκπαιδευτικοί από Ελλάδα και Ισπανία, στο πλαίσιο του ευρωπαϊκού προγράμματος «Summer Youth Exchange».

Σας καλωσορίζουμε στη Βουλή.

(Χειροκροτήματα από όλες τις πτέρυγες της Βουλής)

Έχετε τον λόγο, κυρία Υπουργέ.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Πράγματι, κύριε συνάδελφε, το είχαμε συζητήσει όταν είχαμε τον νόμο για την Ακαδημία και είχα δεσμευτεί να σας απαντήσω. Σας τηλεφώνησα την επόμενη μέρα. Δεν κατέστη δυνατό να επικοινωνήσουμε, αλλά ο ορθότερος τρόπος είναι αυτός, ο κοινοβουλευτικός, είναι ο πιο επίσημος και ο πιο ενδεδειγμένος. Απλώς το λέω γιατί είχα δεσμευτεί απέναντί σας να σας δώσω σύντομα απάντηση.

Όπως ξέρετε και εσείς, για να μπούνε στον κατάλογο των διοριστέων, στον κατάλογο εκείνων που θα διοριστούν, οι εκπαιδευτικοί οι οποίοι θητεύουν στην ιδιωτική εκπαίδευση υπάρχει μια σειρά από προϋποθέσεις: πόσο καιρό θα έχουν υπηρετήσει στη δημόσια εκπαίδευση, με ποιον τρόπο έχει λυθεί η σύμβασή τους και πόσο καιρό έχουν υπηρετήσει ως αναπληρωτές. Στην πρωτολογία θα αναφέρω, κύριε συνάδελφε, πώς προσμετράται η προϋπηρεσία των αναπληρωτών και αυτά τα ρυθμίζει η υπουργική απόφαση 104627/7-8-2020.

Η προϋπηρεσία ξεκινά να προσμετράται από την ημερομηνία που εκδίδεται η απόφαση πρόσληψης. Η προϋπόθεση είναι η απόφαση πρόσληψης να έχει εκδοθεί εντός του οικείου διδακτικού έτους και η ανάληψη υπηρεσίας να γίνεται εντός του χρονικού διαστήματος που ορίζει η απόφαση πρόσληψης. Σημαίνει αυτό, κύριε συνάδελφε, ότι όλοι οι προσληφθέντες αναπληρωτές εκπαιδευτικοί, άρα και αυτοί για τους οποίους μας ρωτάτε, που έχουν προϋπηρεσία στην ιδιωτική εκπαίδευση, ενώ υπηρετούν από μεταγενέστερη ημερομηνία στη σχολική μονάδα η προσμέτρηση της υπηρεσίας τους ξεκινά κάποιες μέρες νωρίτερα, δηλαδή από την έκδοση της απόφασης. Έχουν δηλαδή μια πλασματική προσμέτρηση προϋπηρεσίας μιας ή συνήθως και περισσοτέρων ημερών. Και αυτό δείχνει την ευαισθησία της διοίκησης για ένα θέμα που πολύ σωστά θέσατε κι εσείς και με πολύ συγκροτημένο τρόπο, γιατί η διοίκηση αντιλαμβάνεται ότι χρειάζονται κάποιες μέρες μέχρι να πάνε να αναλάβουν υπηρεσία, αλλά από την ημέρα που ανακοινώνεται ο διορισμός τους μέχρι την ανάληψη υπηρεσίας αυτός ο πλασματικός χρόνος προσμετράται.

Θα σας πω ενδεικτικά:

Στο σχολικό έτος 2023 - 2024 αυτοί που προσλήφθηκαν στην α΄ φάση πήραν τρεις έως τέσσερις ημέρες πλασματικής προϋπηρεσίας. Η απόφαση πρόσληψης εκδόθηκε στις 4-9-2023 και υπηρεσία ανέλαβαν στις 7 ή 8-9-2023.

Στη β΄ φάση είχαν πέντε ή έξι ημέρες πλασματικής προϋπηρεσίας. Η απόφαση πρόσληψης εκδόθηκε στις 5-10-2023 και ανέλαβαν υπηρεσία στις 10 και 11-10-2023.

Το ίδιο ίσχυσε και το έτος 2022 - 2023 που στην α΄ φάση πήραν πέντε ημέρες -να μην κουράσω με ημερομηνίες- και στη β΄ φάση τρεις έως τέσσερις ημέρες.

Θα πρέπει να πω εδώ, κύριε συνάδελφε, ότι μέχρι το σχολικό έτος 2013 - 2014 οι εκπαιδευτικοί δεν παίρνανε καμμία πλασματική προσμέτρηση της προϋπηρεσίας γιατί, σύμφωνα με τις ισχύουσες τότε διατάξεις, η προϋπηρεσία υπολογιζόταν από την ημερομηνία ανάληψης υπηρεσίας στη σχολική μονάδα τοποθέτησης και όχι από την ημερομηνία έκδοσης της απόφασης πρόσληψης. Αυτό ισχύει από το 2014 και μετά, που παίρνουν την πλασματική προϋπηρεσία υπό τον όρο ότι υπάρχουν και οι άλλες προϋποθέσεις.

Άρα λοιπόν, η ενδεχόμενη απώλεια ημερών προϋπηρεσίας, όπως αναφέρετε και στην ερώτηση, επειδή οι προσλήψεις έγιναν ελάχιστες μέρες μετά την έναρξη του διδακτικού έτους ισοσταθμίζεται με την παροχή πλασματικής προϋπηρεσίας στους εκπαιδευτικούς. Και η απόφαση του ΝΣΚ, που αναφέρετε στην ερώτησή σας, είναι το 2010, πριν ισχύσει δηλαδή αυτή η διαφοροποίηση που μόλις είπα αναλυτικά.

Θέλω επίσης τελειώνοντας να πω ότι από το θεσμικό πλαίσιο δεν υπάρχει καμμία υποχρέωση οι προσλήψεις να γίνονται 1η Σεπτεμβρίου κάθε σχολικού έτους. Από το σχολικό έτος 2014 - 2015 που ισχύει αυτή η ρύθμιση μέχρι και τώρα μόνο τρεις φορές έγιναν την 1η Σεπτεμβρίου. Όλες τις υπόλοιπες φορές έγιναν αργότερα. Κι αυτό γιατί ο νόμος υποχρεώνει τη διοίκηση να προβεί στις ενέργειες αυτές όταν διαπιστωθούν τα κενά. Εάν δεν έχουν διαπιστωθεί, δεν είναι μόνον η ημερομηνία -που έχει αυτά τα αποτελέσματα που αναφέρατε- που θα υποχρεώσει τη διοίκηση να κάνει πράξη χωρίς να έχει διαπιστώσει τι κενά θα καλύψει και τι πρέπει να κάνει.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Ηλιόπουλε, έχετε τον λόγο.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κυρία Υπουργέ, είπατε για την απόφαση που βγήκε στις 4 του μηνός. Αυτό είναι το πρόβλημα. Η απόφαση θα μπορούσε να είχε βγει την 1η του μήνα. Είναι εδώ μία αντιπροσωπεία εκπαιδευτικών που είναι από αυτούς που αποκλείονται με αυτό το θεσμικό πλαίσιο. Μπορούν να σας δείξουν οι άνθρωποι μήνυμα που έχουν στο τηλέφωνό τους από την 1η Σεπτέμβρη, ότι «θα μπείτε σε θέση». Άρα η διοίκηση γνώριζε ποιους ανθρώπους θα πάρει. Ήταν καθυστέρηση της διοίκησης.

Δεν θέλω να συζητήσουμε συνολικά για το πλαίσιο, συνολικά για τις προϋποθέσεις. Είμαι σίγουρος ότι καταλαβαίνετε και εσείς ότι είναι άδικο άνθρωποι να χάσουν το δικαίωμα να κάνουν τα χαρτιά τους -ούτε χάρη ζητάνε ούτε παραπάνω μόρια- επειδή άργησε η διοίκηση να βγάλει τρεις μέρες μια απόφαση. Αυτό συζητάμε. Η διοίκηση ήξερε τα κενά. Δεν άλλαξε κάτι από την 1η έως τις 4 Σεπτέμβρη. Γνωρίζατε τα κενά, καθυστέρησαν οι μηχανισμοί του Υπουργείου. Δεν θα μπω σε αυτό. Σας ζητώ κάτι πάρα πολύ απλό, ότι μπορεί αυτό να λυθεί. Είναι ένα πολύ μικρό ζήτημα. Πώς μπορεί να λυθεί; Με το να αναγνωριστεί από τη διοίκηση ότι οι εκπαιδευτικοί που προσλαμβάνονται στην α΄ φάση -άρα είναι κενά τα οποία είναι γνωστά από την αρχή του σχολικού έτους-, ότι η α΄ φάση δίνει το πλήρες διδακτικό έτος. Είναι ένα πολύ απλό -φαίνεται οριακά διαδικαστικό- ζήτημα, για κάποιους ανθρώπους όμως είναι ζήτημα ζωής, είναι ζήτημα τού να μη χάσουν το δικαίωμά τους να κάνουν τα χαρτιά και την αίτηση. Ξαναλέω, οι άνθρωποι δεν ζητάνε κάποια ειδική μεταχείριση, ούτε παραπάνω προϋπηρεσία, ούτε παραπάνω μόρια, ούτε ζητάνε διορισμό. Ζητάνε να έχουν το δικαίωμα να κάνουν τα χαρτιά τους και με βάση την προϋπηρεσία και τα μόρια που έχουν προφανώς μετά να κριθούν με τους κανόνες που υπάρχουν και για όλους τους υπόλοιπους.

Έχετε δίκιο σε αυτό που λέτε ότι η γνωμοδότηση του ΝΣΚ είναι σε άλλο πλαίσιο, αλλά ως μεθοδολογία μπορεί να σας βοηθήσει και είμαι σίγουρος ότι αν στο νομοσχέδιο του Παιδείας που έχουμε μπροστά μας και μπαίνει τώρα στις επιτροπές φέρετε μία τέτοια διάταξη, ομόφωνα θα περάσει από όλες τις Κοινοβουλευτικές Ομάδες. Δεν είναι ευνοϊκή μεταχείριση, είναι το να λύσουμε μια αδικία. Γιατί προφανώς και όταν νομοθετείς πρέπει να βάζεις κάποιους κανόνες. Όταν η ζωή σού δείχνει μια τόσο μικρή στη διαδικασία, αλλά ουσιαστική για τις ζωές ανθρώπων αδικία, μετά η διοίκηση αν δεν το λύσει αυτό γίνεται συνένοχη σε αυτή την αδικία. Σας το λέω με πάρα πολύ μεγάλη ψυχραιμία. Έχετε τη δυνατότητα αυτή τη στιγμή να λύσετε κάτι το οποίο είναι πραγματικά ανορθολογικό και άδικο. Άνθρωποι χάνουν το δικαίωμα να κάνουν τον διορισμό για τρεις μέρες! Δεν είναι ούτε λογικό ούτε ορθολογικό αυτό το πράγμα.

Νομίζω ότι μπορούμε να το λύσουμε και θα είναι κι ένα καλό παράδειγμα ότι ο κοινοβουλευτικός διάλογος λειτουργεί και ότι το Υπουργείο ακούει ένα αίτημα που ήρθε πρώτα από την κοινωνία. Γιατί λέω «από την κοινωνία»; Γιατί είχε σταλεί στο Υπουργείο από τον Αύγουστο του 2023 επιστολή του Πανελλήνιου Συλλόγου Αναπληρωτών που ενημέρωνε ότι αυτό το πρόβλημα θα υπάρχει, και σας το είπα ότι θα το βρίσκουμε και μπροστά μας. Δηλαδή δεν είναι κρίμα κάποιος να χάσει το δικαίωμα να μπορεί να κάνει τα χαρτιά του επειδή η 1η Σεπτέμβρη πέφτει Κυριακή; Μπορεί να είναι αυτό κριτήριο για τη διοίκηση; Θα παίζουμε Τζόκερ αν θα πέσει η 1η Σεπτέμβρη Σαββατοκύριακο και θα χάνει κόσμος το δικαίωμα να κάνει τα χαρτιά του επειδή έπεσε η 1η Σεπτέμβρη Σαββατοκύριακο; Νομίζω πραγματικά ότι μπορείτε να το δείτε λίγο πιο ψύχραιμα, λίγο πιο συμπεριληπτικά και να φέρετε μια ρύθμιση στο νομοσχέδιο που έχουμε μπροστά μας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχετε τον λόγο, κυρία Υπουργέ.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ και πάλι, κύριε Πρόεδρε.

Νομίζω ότι ψύχραιμα το βλέπω, κύριε συνάδελφε. Τώρα αν εννοείτε ότι δεν το βλέπω με ευαισθησία, θέλω να σας πω με πολλή προσοχή –τώρα παρέλκει να πω τις απαντήσεις, γιατί απ’ ό,τι κατάλαβα δεν διαφωνούμε στο πλαίσιο και στις προϋποθέσεις του διορισμού των ιδιωτικών εκπαιδευτικών, άρα δεν έχει καμμία σημασία να τις πω- ότι εμένα η διοίκηση με διαβεβαίωσε ότι τότε κατεγράφησαν τα κενά και για αυτό σας απαντώ και σας απαντώ με απόλυτη ειλικρίνεια. Δεν ξέρω αν στο πλαίσιο κάποιων συζητήσεων που έγιναν και υπήρξε μια πρώτη εκτίμηση κάποιοι εκ των εκπαιδευτικών -για τους οποίους ρωτάτε- είχαν διαβεβαίωση πριν. Ενδεχομένως να έγινε. Γιατί εγώ πιστεύω ότι η διοίκηση δεν μου είπε ψέματα για την απάντηση.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Έχουν μήνυμα στο κινητό τους τηλέφωνο.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Το μήνυμα στο κινητό, κύριε συνάδελφε, θα μου επιτρέψετε να το ερευνήσω και θα το μεταφέρω στον Υπουργό που, όπως ξέρετε, έχει και τη νομοθετική πρωτοβουλία. Αλλά η διοίκηση εμένα με διαβεβαίωσε για δύο πράγματα: πρώτον, ότι τότε κατεγράφησαν τα κενά και δεν μπορώ σε αυτό να την ψέξω, γιατί αυτή είναι και η αποστολή της καταγραφής των λειτουργικών κενών - καταγράφονται όταν αρχίσει η λειτουργία-, αυτή είναι η διαβεβαίωση η ρητή και κατηγορηματική. Και η δεύτερη αφορά στο ότι δεν έφτασε στο Υπουργείο καμμία διαμαρτυρία όχι μόνο τώρα, αλλά και ποτέ. Γιατί σας είπα ότι κατά τη διάρκεια της δεκαετίας μόνο τρεις φορές βγήκε 1η Σεπτεμβρίου.

Παρ’ όλα αυτά, επειδή κανείς δεν είναι ανάλγητος, πρώτος και κύριος ο Υπουργός, θα του το μεταφέρω. Επαναλαμβάνω, όμως, ότι αν ισχύουν αυτά τα δύο που η διοίκηση με διαβεβαίωσε δεν νομίζω ότι υπάρχουν πολλά περιθώρια. Δηλαδή αν όντως τα κενά κατεγράφησαν μετά, όπως πράγματι φαίνεται ότι η εκπαιδευτική διαδικασία επιτρέπει ή επιβάλλει, και δεύτερον, δεν υπήρξε καμμία διαμαρτυρία, προφανώς δεν έχει σημασία για τη νομοθετική πρωτοβουλία. Εσείς διαμαρτύρεστε και μάλιστα έντονα και κοινοβουλευτικά και ορθά. Θα τα μεταφέρω στον Υπουργό, αλλά σας είπα τις δύο προϋποθέσεις με τις οποίες σας απαντώ.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε τώρα με την έκτη με αριθμό 1263/11-7-2024 επίκαιρη ερώτηση πρώτου κύκλου, του Βουλευτή Αχαΐας της Κοινοβουλευτικής Ομάδας «ΝΙΚΗ» κ. Σπυρίδωνα Τσιρώνη προς τον Υπουργό Παιδείας, Θρησκευμάτων και Αθλητισμού, με θέμα: «Συμμόρφωση με αποφάσεις του Συμβουλίου της Επικρατείας που αφορούν διορισμό επιτυχόντων εκπαιδευτικών διαγωνισμών ΑΣΕΠ 2004, 2006 και 2008».

Κύριε συνάδελφε, έχετε τον λόγο.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ, κύριε Πρόεδρε.

Κυρία Υπουργέ, σας κάλεσα εδώ σήμερα μετά την απάντηση που έλαβα στην ερώτησή μου με αριθμό 4816/21-5-2024 από τη διοίκηση του Υπουργείου σας σχετικά με την υποχρέωση του Υπουργείου να συμμορφωθεί με την υπ’ αριθμόν 2491/2015 απόφαση του Συμβουλίου της Επικρατείας, η οποία ακύρωσε τις αντισυνταγματικές διατάξεις του ν.3255/2004 και βάσει της οποίας κατατέθηκαν αιτήσεις διορισμού αρκετών επιτυχόντων εκπαιδευτικών του ΑΣΕΠ 2004, 2006 και 2008 με τη θεωρία «όμοιων πράξεων προς ήδη ακυρωθείσα».

Το Υπουργείο αρνήθηκε να τις αποδεχθεί -σας λέω ένα μικρό ιστορικό- και οι εκπαιδευτικοί κατέθεσαν αίτηση ακύρωσης κατά της αρνητικής απάντησης στο Διοικητικό Εφετείο Αθηνών. Από τον Σεπτέμβριο του 2022 μέχρι τον Ιανουάριο του 2023 έχουν εκδοθεί δώδεκα θετικές αποφάσεις από το Συμβούλιο της Επικρατείας υπέρ των εκπαιδευτικών. Η διοίκηση συγκέντρωσε τις αποφάσεις ως όφειλε, έστειλε τα ονόματα στο ΑΣΕΠ για έλεγχο των δικαιολογητικών και επιβεβαίωση της σειράς κατάταξης και μετά την αναθεώρηση των πινάκων έστειλε πίσω όλους αυτούς που δικαιούνται να διοριστούν αναδρομικά, που είναι περίπου διακόσιοι με διακόσιοι πενήντα από τους πεντακόσιους από την περίοδο παράλειψης του διορισμού τους. Το Υπουργείο σας έχει τα ονόματα από τον Οκτώβριο του 2023 και ακόμα δεν έχετε δώσει εντολή για την εκτέλεση των αποφάσεων του Συμβουλίου της Επικρατείας και ενώ δεν χρειάζεται καμμία νομοθετική ρύθμιση, παρά μόνο η ορθή διοικητική εκτέλεση των δώδεκα αποφάσεων του Συμβουλίου της Επικρατείας, οι οποίες θα έκλειναν κιόλας όλες τις δικαστικές εκκρεμότητες όλων των διαγωνισμών του ΑΣΕΠ που προέκυψαν από αυτή.

Στην ερώτησή μου για το προφανές της καθυστέρησης της διοίκησης η απάντηση που έλαβα από το Υπουργείο σας επί της ουσίας δεν απαντά σε τίποτα, απαντά μάλλον σε κάποιες άλλες ερωτήσεις πιθανόν άλλων συναδέλφων, αφού γίνεται προσπάθεια εξομοίωσης μιας άλλης απόφασης του Συμβουλίου της Επικρατείας, την οποία εγώ δεν ανέφερα ποτέ στην ερώτησή μου και δεν έχει σχέση με τις δώδεκα αποφάσεις του Συμβουλίου της Επικρατείας που αναφέρω, καθώς επίσης εμπλέκει και κάποιες άλλες μη τελεσίδικες αποφάσεις του Διοικητικού Εφετείου με μια εντελώς διαφορετική νομική βάση από την υπόθεση που σας έθεσα εγώ.

Γι’ αυτό σας καλώ εδώ σήμερα να μου απαντήσετε εσείς ως έγκριτος νομικός, γιατί προφανώς σάς εξέθεσε η απάντηση της διοίκησης, αν προτίθεστε επιτέλους να δώσετε άμεσα την εντολή στη διοίκηση να συμμορφωθεί πλήρως με την απόφαση του Συμβουλίου της Επικρατείας και να διοριστούν όσοι είναι στη σειρά κατάταξης όπως είπε το ΑΣΕΠ.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Ελπίζω, κύριε συνάδελφε, ότι η συζήτηση που θα κάνουμε τώρα ζώσης να δώσει επαρκείς απαντήσεις και να καθησυχάσουν και τις δικές σας ανησυχίες, αλλά και όλων εκείνων οι οποίοι πραγματικά και στο Υπουργείο έρχονται και με τον νομικό τους παραστάτη και έχουν θέσει το θέμα επανειλημμένα.

Αναφέρετε στην ερώτησή σας τις αποφάσεις του Συμβουλίου της Επικρατείας -1830, 1831, 1832 κ.λπ.- που εκδόθηκαν μετά από αίτημα των εκπαιδευτικών, που είναι επιτυχόντες των διαγωνισμών ΑΣΕΠ 2004, 2006 και 2008. Το αίτημα αυτών των εκπαιδευτικών ήταν να ανακληθούν οι διορισμοί που έγιναν κατ’ εφαρμογήν διατάξεων που κρίθηκαν αντίθετες με το Σύνταγμα και να διοριστούν οι αιτούντες, εκείνοι οι εκπαιδευτικοί που προσέφυγαν στο Σ.τ.Ε..

Το σκεπτικό των αποφάσεων του Σ.τ.Ε., κύριε συνάδελφε, δεν υποχρεώνει τη διοίκηση να διορίσει τους εκπαιδευτικούς που ζητούν αυτό το πράγμα. Κρίνει ότι η διοίκηση υποχρεούται -και είναι υποχρέωση- να εξετάσει το αίτημα και αιτιολογημένα να το απορρίψει ή να το κάνει δεκτό, λαμβάνοντας υπ’ όψιν το δημόσιο συμφέρον, την ανάγκη προστασίας των δικαιωμάτων τρίτων, που αποκτήθηκαν καλόπιστα, και τον χρόνο που έχει παρέλθει από αυτούς τους διορισμούς.

Στην απόφαση 1737/2022 του Σ.τ.Ε., που την επικαλείστε και εσείς στην ερώτησή σας, κύριε συνάδελφε, τονίζεται ότι είναι εξαιρετικά σημαντικό να ληφθεί υπ’ όψιν ο εύλογος χρόνος για την εξέταση από τη διοίκηση των αιτημάτων ανάκλησης. Οι συγκεκριμένες αποφάσεις του Σ.τ.Ε. είναι δεκατρείς, όπως ξέρετε και εσείς, και το Υπουργείο Παιδείας, Θρησκευμάτων και Αθλητισμού, όπως έχει υποχρέωση, ad hoc κάνει τον έλεγχο αυτών των αμετάκλητων δικαστικών αποφάσεων και κρίνει με βάση την αιτιολογία και το διατακτικό της απόφασης, ώστε να πράξει τα νόμιμα στο πλαίσιο της συμμόρφωσης, που είναι επιβεβλημένη με την παράγραφο 5 του άρθρου 95 του Συντάγματος.

Στη μία από τις περιπτώσεις που έχει εξετάσει μέχρι τώρα το ΥΠΕΘΑ -για τις άλλες είναι σε εξέλιξη η εξέταση- να σας πω τι έχει διαληφθεί στην απάντηση της διοίκησης για να έχετε και εσείς μια εικόνα. Είναι η απόφαση 1729/2022 του Σ.τ.Ε.: «Η διοίκηση απέρριψε το αίτημα για τους εξής λόγους: Πέρασαν εννέα χρόνια από τη δημοσίευση της απόφασης διορισμών εκπαιδευτικών μέχρι την ημερομηνία υποβολής της συγκεκριμένης αίτησης, όπως και των υπολοίπων. Άρα αν ανακληθεί ο διορισμός, αυτό είναι αντίθετο προς το δημόσιο συμφέρον, γιατί διαταράσσει την ομαλή λειτουργία της εκπαίδευσης. Αν διορίζονταν αναδρομικά οι αιτούντες όπως ζητούν, θα πρέπει να πάνε σε έναν βαθμό που δεν αντιστοιχεί στην πραγματική υπηρεσία την οποία δεν έχουν κάνει και θα επηρέαζε την υπηρεσιακή κατάσταση και τη σταδιοδρομία των ήδη υπηρετούντων. Οι αποφάσεις διορισμού των συγκεκριμένων εκπαιδευτικών, των οποίων ζητείται η ανάκληση του διορισμού, δημιούργησαν σε εκείνους τους διορισθέντες δικαιώματα, τα οποία πρέπει η διοίκηση να τα προστατεύσει. Είναι η αρχή της δικαιολογημένης εμπιστοσύνης του διοικούμενου, πολύ δε περισσότερο όταν ο χρόνος που πέρασε από την έκδοση των αποφάσεων του διορισμού μέχρι την κατάθεση των αιτήσεων, δεν μπορεί σε καμμία περίπτωση να θεωρηθεί εύλογος, εννέα ολόκληρα χρόνια».

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ. **ΟΛΓΑ ΓΕΡΟΒΑΣΙΛΗ**)

Θα θυμίσω εδώ -το λέω verbatim- ότι «δεν είναι νόμιμη η ανάκληση πράξης διορισμού δημοσίου υπαλλήλου μετά την παρέλευση διετίας από τον διορισμό, εκτός εάν αυτός που διορίστηκε, προκάλεσε δολίως ή υποβοήθησε την παρανομία ή αν ο διορισμός του έγινε κατά παράβαση των άρθρων 4 περί ιθαγένειας και 8 περί ποινικής καταδίκης στερητικής ή επικουρικής δικαστικής συμπαράστασης του Υπαλληλικού Κώδικα».

Στη δευτερολογία μου, κύριε συνάδελφε, θα σας πω τι είπε το Συμβούλιο της Επικρατείας μετά την έκδοση αυτής της απόφασης της διοίκησης.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Τσιρώνη, έχετε τον λόγο.

**ΣΠΥΡΙΔΩΝ ΤΣΙΡΩΝΗΣ:** Κυρία Υπουργέ, βλέπω ότι εμμένετε στην ίδια απάντηση και σας εξηγώ ότι η μοναδική περίπτωση που αναφέρετε ότι υπάρχει απόφαση, είναι εντελώς διαφορετική. Είναι παρόμοια και όχι όμοια και αναφέρεται σε άλλη απόφαση του Συμβουλίου της Επικρατείας και όχι σε αυτή για την οποία έχω ξεκάθαρα ρωτήσει στην ερώτησή μου.

Θέτετε τρία θέματα που η διοίκηση έλαβε υπ’ όψιν της, δηλαδή το δημόσιο συμφέρον, τα δικαιώματα των καλόπιστων τρίτων και τον εύλογο χρόνο διορισμού.

Σας απαντώ για καθένα ξεχωριστά:

Από τους πεντακόσιους αιτούντες συνολικά, μετά τον έλεγχο της διοίκησης, έχουν εγκριθεί περίπου διακόσιοι πενήντα, εκ των οποίων οι περισσότεροι έχουν διοριστεί και μένουν περίπου εξήντα. Καταλαβαίνετε ότι δεν μπορεί εξήντα άτομα δέκα περίπου ειδικοτήτων και ενώ ήδη έχετε προκηρύξει δέκα χιλιάδες θέσεις εκπαιδευτικών είναι κατά του δημοσίου συμφέροντος. Άρα το πρώτο από τα επιχειρήματα που θέτετε, για μένα είναι έωλο. Τα εξήντα άτομα πρέπει να βρουν τη δουλειά που χρειάζεται μετά την απόφαση του Σ.τ.Ε..

Το δεύτερο επιχείρημά σας είναι το δικαίωμα κατά καλόπιστων τρίτων. Θα σας πω ότι υπάρχει -και το γνωρίζετε εσείς- ρητή πρόβλεψη για εν μέρει ανάκληση μόνον των αντισυνταγματικών ατομικών διοικητικών πράξεων, δηλαδή μόνο της παράλειψης διορισμού αυτών των εξήντα πέντε ανθρώπων. Δεν χρειάζεται να πάει φυσικά εν όλω, αλλά εν μέρει. Άρα δεν θα επηρεάσει καθόλου τους υπόλοιπους, τους τρίτους. Με αυτόν τον τρόπο στον δημόσιο τομέα εκτελούνται οι εν μέρει ακυρώσεις και εν μέρει ανακλήσεις διορισμών. Δεν είναι κάτι καινούργιο. Έτσι δεν βλάπτονται όλοι οι υπόλοιποι. Έτσι καταρρίπτεται και το δεύτερο επιχείρημα.

Το τρίτο επιχείρημά σας είναι ο εύλογος χρόνος. Από τη στιγμή που εντός εξήντα ημερών από την απόφαση έκαναν την αίτηση και μάλιστα εντός των εξήντα ημερών κατά της αρνητικής απάντησης του Υπουργείου είναι εντός χρόνου, αλλά και σύμφωνα με το Διοικητικό Δίκαιο οι παράνομες, αυτές που έχουν κριθεί αντισυνταγματικές και επαχθείς, όπως είναι η παράλειψη των διορισμών, ατομικές διοικητικές πράξεις ανακαλούνται ελευθέρως, καθώς δεν υφίσταται κάποιο ανώτατο χρονικό όριο ανάκλησης εκ του νόμου.

Και τα τρία επιχειρήματα που θέσατε για άλλη υπόθεση -η διοίκηση έβαλε, προφανώς όχι εσείς- στην απάντηση είναι έωλα. Άρα είναι μόνο θέμα πολιτικής βούλησης να δικαιωθούν αυτοί οι εξήντα άνθρωποι και γι’ αυτό σας καλώ με την ευαισθησία που έχετε -δέκα χιλιάδες θέσεις εκπαιδευτικών προκηρύξατε τώρα- να ικανοποιήσετε τα αιτήματα εξήντα. Και επειδή αναφέρατε και το άρθρο 73 να σας πω ότι δεν θα προκύψουν νέες απαιτήσεις. Νομίζω ότι έχουν έρθει άνθρωποι στο Υπουργείο και συζήτησαν μαζί σας. Δεν προκύπτουν άλλα δικαστικά θέματα. Επιλύεται παντελώς το θέμα με αυτούς.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ, κυρία Πρόεδρε.

Άκουσα τις ενστάσεις και τις αντιρρήσεις που έχετε και βασίζονται κυρίως στην παράθεση των νομικών επιχειρημάτων που είπα και εγώ. Θα σας πω όμως αν δεν σας πείθει το τι έκανε η διοίκηση -έχετε κάθε λόγο να αμφισβητείτε, η νομική επιστήμη έτσι είναι, υπάρχει αντιπαράθεση- ότι τελικώς τον λόγο τον έχουν τα δικαστήρια πάντοτε.

Ο ενδιαφερόμενος, λοιπόν, ζήτησε να εξετάσει το Συμβούλιο της Επικρατείας εάν συμμορφώθηκε η διοίκηση.

**ΣΠΥΡΙΔΩΝ ΤΣΙΡΩΝΗΣ:** Δεν μιλάω για τον έναν.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Το κατάλαβα ότι δεν μιλάτε για τον έναν. Σας λέω τη διαδικασία. Την ξέρω την υπόθεση από την προηγούμενη θητεία μου στο Υπουργείο. Είχαν έρθει και στην τότε Υπουργό και με τον νυν Υπουργό -με τον διευθυντή του γραφείου, δεν έχει σημασία- νομίζω συναντήθηκαν.

Σας λέω, λοιπόν, ότι η εξέλιξη της υπόθεσης οδηγεί τη διοίκηση στην υποχρέωση να εξετάσει εάν συντρέχουν λόγοι δημοσίου συμφέροντος ή άλλες προϋποθέσεις που ανέφερα στην πρωτολογία, ώστε να γίνει δεκτή αυτή η αίτηση.

Η διοίκηση απάντησε αρνητικά. Ο ενδιαφερόμενος ορθά προσέφυγε στο Συμβούλιο της Επικρατείας, στο Τριμελές Συμβούλιο Συμμόρφωσης του Σ.τ.Ε., για να δει αν ορθά η διοίκηση έπραξε και αν συμμορφώθηκε με ό,τι ζητούσε το Σ.τ.Ε. να κάνει.

Το Τριμελές Συμβούλιο Συμμόρφωσης, με την υπ’ αριθμόν 15 του 2024 απόφασή του, είπε ότι με την έκδοση απορριπτικής πράξης η διοίκηση συμμορφώθηκε πλήρως προς την απόφαση Σ.τ.Ε. 1729 του 2022. Δηλαδή αιτιολογημένα, χωρίς τις πλημμέλειες που είχαν ήδη διαπιστωθεί με την ακυρωτική απόφαση του Σ.τ.Ε., ορθά έπραξε η διοίκηση, γιατί επικαλέστηκε λόγους δημοσίου συμφέροντος, την ανάγκη προστασίας δικαιωμάτων τρίτων, εν προκειμένω των εκπαιδευτικών που είχαν ήδη διοριστεί.

Δεν σας ευχαριστούν αυτά που λέω. Αυτή, όμως, είναι η νομική σειρά. Τι να κάνω τώρα; Δεν μπορώ να τα ανατρέψω. Νομικά γνωρίζω, απ’ ό,τι καταλαβαίνω και εσείς. Άρα, συνεννοούμαστε τουλάχιστον μεταξύ μας. Πέρασε και ικανός χρόνος που δεν μπορούσε να υλοποιηθεί αυτό που ζητούσε ο εκπαιδευτικός που είχε προβεί σε αυτές τις νομικές ενέργειες.

Άρα, λοιπόν, στην απόφασή του το Τριμελές Συμβούλιο Συμμόρφωσης του Σ.τ.Ε. αναφέρει ότι το συμβούλιο διαπιστώνει ότι η διοίκηση συμμορφώθηκε προς την ακυρωτική απόφαση, από την οποία εξάλλου κατά τα γενόμενα δεκτά στη σκέψη 5 δεν απέρρεε υποχρέωση άνευ ετέρου διορισμού του αιτούντος σε μόνιμη θέση εκπαιδευτικού στη δημόσια εκπαίδευση και μάλιστα αναδρομικά.

Άρα, λοιπόν, συμμορφούμενη η διοίκηση προς τις αποφάσεις του Σ.τ.Ε. λειτουργεί. Αυτό βεβαίως είμαι υποχρεωμένη να αναφέρω και να το υπερασπιστώ στον κοινοβουλευτικό έλεγχο.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Ακολουθεί η δεύτερη με αριθμό 1278/15-7-2024 επίκαιρη ερώτηση δεύτερου κύκλου του Βουλευτή Κιλκίς της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Στέφανου Παραστατίδη προς τον Υπουργό Παιδείας, Θρησκευμάτων και Αθλητισμού,με θέμα: «Συνεχείς καθυστερήσεις, παλινωδίες και παρατάσεις για την εισαγωγή του πολλαπλού βιβλίου στα σχολεία της χώρας».

Κύριε Παραστατίδη, έχετε τον λόγο.

**ΣΤΕΦΑΝΟΣ ΠΑΡΑΣΤΑΤΙΔΗΣ:** Κυρία Υπουργέ, επανέρχομαι με επιμονή στο θέμα της εισαγωγής του πολλαπλού βιβλίου στα σχολεία της χώρας, γιατί το θεωρώ μείζον ζήτημα, γιατί κάποτε επιτέλους πρέπει να υπερβούμε τη λογική της παπαγαλίας και της αποστήθισης και να πάμε σε ένα επόμενο βήμα, ελπίζω το συντομότερο δυνατό.

Δεν είναι κάτι που το επιθυμούμε εμείς ως ΠΑΣΟΚ, είναι κάτι το οποίο έχετε ανακοινώσει εσείς. Και προφανώς, το θέλετε και το επιθυμείτε εσείς. Βέβαια, δεν κυβερνούμε εμείς, εσείς κυβερνάτε. Άρα, από εσάς περιμένουμε την υλοποίηση.

Έχουμε συνεχείς παρατάσεις και καθυστερήσεις. Σύμφωνα με το χρονοδιάγραμμα το οποίο είχε αρχικώς εξαγγείλει το Ινστιτούτο Εκπαιδευτικής Πολιτικής και μετά από συνεχείς παρατάσεις, φτάσαμε σε κάποιες συγκεκριμένες ημερομηνίες: 22η Μαρτίου του 2024 για την πρωτοβάθμια, το γυμνάσιο και την πρώτη λυκείου, και 21 Φλεβάρη του 2025 για τη δευτέρα και την τρίτη λυκείου.

Την 11η Ιουλίου του 2024 ο Υπουργός Παιδείας ανακοινώνει μια νέα παράταση, η οποία μεταθέτει για το σχολικό έτος 2026-2027 την έκδοση σε έντυπη μορφή των νέων σχολικών βιβλίων της πρωτοβάθμιας, ενώ για το 2027-2028 τα βιβλία για τη Β΄ λυκείου και για το 2028-2029 για τη Γ΄ λυκείου.

Στο μεταξύ, εκκρεμεί η έκδοση προκήρυξης για τη συγγραφή σαράντα δύο βιβλίων, με άγνωστο τον χρόνο ολοκλήρωσης της διαδικασίας. Παρ’ όλα αυτά, ο κύριος Υπουργός εξαγγέλλει σε συνεντεύξεις του, σε ενεστωτικό μάλιστα χρόνο, ότι εισάγει το πολλαπλό βιβλίο στο ελληνικό σχολείο, παρ’ ότι αυτό δεν πρόκειται να γίνει πριν τον Σεπτέμβριο του 2026. Δημιουργούνται έτσι εσφαλμένες εντυπώσεις σε μαθητές και γονείς της χώρας.

Εν όψει των ανωτέρω, ερωτάται ο αρμόδιος Υπουργός ποιο είναι το ακριβές χρονοδιάγραμμα για την ολοκλήρωση της σχετικής διαδικασίας.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ, κυρία Πρόεδρε .

Θα συμφωνήσουμε, κύριε συνάδελφε, ότι πράγματι το πολλαπλό βιβλίο -εικάζω, αν κάνω λάθος, θα με διορθώσετε- είναι μια καινοτομία και απομακρύνει όντως τους μαθητές από την αποστήθιση και κάνει πιο γνωσιοκεντρικό τον τρόπο της διδασκαλίας. Άρα, λοιπόν, εμπλουτίζει και τα διαθέσιμα εκπαιδευτικά εργαλεία και είναι στη διάθεση, όχι μόνο των εκπαιδευτικών, αλλά και των ίδιων των μαθητών.

Είναι, λοιπόν, ένα θέμα πάρα πολύ σημαντικό που απαιτεί και ιδιαίτερη ευαισθησία και προσοχή στον χειρισμό. Επιδέξιους χειρισμούς απαιτεί, γιατί, κύριε συνάδελφε, αυτή η εκπαιδευτική καινοτομία αφορά σε ένα εκατομμύριο τετρακόσιους οκτώ χιλιάδες ενεργούς μαθητές. Καλλιεργούμε την κριτική τους σκέψη με έναν τρόπο που θέλουμε να πιστεύουμε ότι είναι σωστός, άρα τα βήματα θα πρέπει να είναι πολύ προσεκτικά.

Θα σας αναφέρω λοιπόν την ενημέρωση που υπάρχει από τον Πρόεδρο του ΙΕΠ, για να απαντήσω στα ερωτήματά σας και, εννοείται, να ενημερώσω μέσω του κοινοβουλευτικού ελέγχου όλους τους ενδιαφερόμενους, που, όπως είπαμε, είναι πάρα πολλοί.

Τον Σεπτέμβριο του 2025 θα βρίσκεται στα δημοτικά, τα γυμνάσια και την πρώτη λυκείου το πολλαπλά βιβλίο σε ψηφιακή μορφή, όπως ακριβώς έχει ανακοινώσει ο Υπουργός επανειλημμένα και εγώ βεβαίως στη συνέχεια. Εν συνεχεία, θα ολοκληρωθεί την επόμενη χρονιά έγχαρτα και θα ακολουθήσει η διαδικασία για τη Β΄ λυκείου και για την Γ΄ λυκείου, όπως ήταν και το αρχικό πρόγραμμα.

Κύριε συνάδελφε, το ΙΕΠ έχει ολοκληρώσει με επιτυχία τα εκατό εξήντα έξι νέα προγράμματα σπουδών που είναι προϋπόθεση, αλληλοσυμπληρώνονται, κουμπώνουν με το πολλαπλό βιβλίο. Δηλαδή, η ολοκλήρωση των προγραμμάτων αυτών που εφαρμόστηκαν πιλοτικά στα πειραματικά και πρότυπα σχολεία και εν συνεχεία θα εφαρμοστούν σε όλα τα σχολεία θα ολοκληρωθεί με το πολλαπλό βιβλίο όταν αυτό θα είναι έτοιμο και με την αντίστοιχη επιμόρφωση χιλιάδων εκπαιδευτικών.

Στις 25 Απριλίου του 2023 δημοσιεύθηκε η πρόσκληση εκδήλωσης ενδιαφέροντος για την υποβολή αιτήσεων συμμετοχής στη διαδικασία αξιολόγησης και ένταξης διδακτικών βιβλίων στο Μητρώο Διδακτικών Βιβλίων και στην Ψηφιακή Βιβλιοθήκη Διδακτικών Βιβλίων, σύμφωνα με το άρθρο 84 του ν.4823/2021.

Κατατέθηκαν για τη συγγραφή εξακόσιες τριάντα έξι προτάσεις από εβδομήντα τρεις συγγραφικές ομάδες, είτε ήταν φυσικά πρόσωπα, είτε ενώσεις φυσικών προσώπων, είτε νομικά πρόσωπα, είτε ενώσεις νομικών προσώπων, για τη συγγραφή εκατό ογδόντα επτά διδακτικών πακέτων για την πρωτοβάθμια και δευτεροβάθμια εκπαίδευση. Δεν έχει σημασία να πούμε τι περιλαμβάνει το κάθε διδακτικό πακέτο. Από τις προτάσεις που κατατέθηκαν εγκρίθηκαν πεντακόσιες ενενήντα για τη συγγραφή διδακτικών πακέτων. Οι συγγραφικές ομάδες είναι εξήντα και οι εμπλεκόμενοι συγγραφείς πάνω από χίλιοι.

Είναι μια συντονισμένη διαδικασία, σοβαρή, επίπονη, εξειδικευμένη, για να γίνουν και οι σωστές κινήσεις. Οι παρατάσεις που ειπώθηκαν, που νομίζω ότι κακώς τις αποκαλείτε «παλινωδίες», είναι απαντήσεις και ανταπόκριση του ΙΕΠ στα σχετικά αιτήματα που υπέβαλαν οι εκπρόσωποι της Ένωσης Ελληνικού Βιβλίου. Είναι ένα πολυπαραγοντικό εγχείρημα, πρωτοφανές και απαιτεί και την ανάλογη σοβαρότητα στην αντιμετώπιση.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υφυπουργού)

Θα ολοκληρώσω, κύριε Πρόεδρε, δεν θα κάνω κατάχρηση.

Θέλουμε να γίνουν ποιοτικά τα βιβλία, να υπάρχει χρόνος στους εκπαιδευτικούς να τα μελετήσουν, για να τα επιλέξουν. Άρα, λοιπόν, οφείλουμε σε αυτές τις αιτιολογημένες παρατάσεις εμείς να έχουμε θετική ανταπόκριση. Όταν τα βιβλία θα υποβληθούν, θα αξιολογηθούν και θα εγκριθούν, θα ενταχθούν στο Μητρώο Διδακτικών Βιβλίων, θα αναρτηθούν ψηφιακά στην Ψηφιακή Βιβλιοθήκη Διδακτικών Βιβλίων.

Θέλω να σας πω πως υπάρχει σε εξέλιξη ένα αίτημα για πρόσθετη παράταση μέχρι τον Σεπτέμβριο, ένα αίτημα που το εξετάζει σοβαρά το Υπουργείο, ακριβώς για τους λόγους που σας ανέφερα, για να υπάρχει ποιότητα στα διδακτικά βιβλία τα οποία θα κατατεθούν. Το Υπουργείο το εξετάζει σοβαρά. Όταν, λοιπόν, μετά την ολοκλήρωση της παράτασης αυτής, που με κατά πάσα βεβαιότητα θα δοθεί, θα ακολουθήσει η αξιολόγηση των βιβλίων που έχουν υποβληθεί. Αυτή θα ολοκληρωθεί στις 30 Νοεμβρίου του 2024.

Το ΙΕΠ δημοσίευσε την πρόσκληση εκδήλωσης ενδιαφέροντος υποβολής αιτήσεων από ενδιαφερόμενους για την ένταξη στο Μητρώο Αξιολογητών Διδακτικών Βιβλίων. Για τα βιβλία της Β΄ και της Γ΄ λυκείου η προθεσμία υποβολής προς αξιολόγηση θα ολοκληρωθεί στις 30-4-2025.

**ΠΡΟΕΔΡΕΥΟΥΣΑ (Όλγα Γεροβασίλη):** Έχετε τον λόγο για τη δευτερολογία σας, κύριε Παραστατίδη.

**ΣΤΕΦΑΝΟΣ ΠΑΡΑΣΤΑΤΙΔΗΣ:** Θα κάνω μόνο ένα μικρό σχόλιο.

Θα πω ότι παραθέτετε ορθώς τα στοιχεία. Τα γνωρίζω κι εγώ, τα παρακολουθώ κι εγώ. Και βλέπω με σεβασμό το εγχείρημα όλο, γιατί κατανοώ και τη δυσκολία και τη συνθετότητα του εγχειρήματος.

Οι γονείς, όμως, περιμένουν. Τα παιδιά περιμένουν. Εμείς περιμένουμε. Θεωρούμε ότι είναι πολύ - πολύ κρίσιμο και σημαντικό να υλοποιηθεί η εισαγωγή του πολλαπλού βιβλίου στα σχολεία της χώρας ει δυνατόν συντομότερα.

Για το χρονοδιάγραμμα και την παράταση, παρά -επαναλαμβάνω- τη συνθετότητα του εγχειρήματος, δεν ευθυνόμαστε εμείς. Η δική μας η δουλειά είναι να επιμείνουμε και να πάμε σε όσο το δυνατόν γρηγορότερη υλοποίηση για το καλό των παιδιών, για το καλό της εκπαίδευσης και για το καλό της παιδείας γενικότερα.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Μακρή, έχετε τον λόγο για τρία λεπτά για να ολοκληρώσετε την απάντησή σας.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ, κυρία Πρόεδρε.

Θα ολοκληρώσω, κάνοντας μια πολύ σύντομη αναφορά, ευχαριστώντας τον κ. Παραστατίδη για το ενδιαφέρον που δείχνει πάντοτε για την εκπαίδευση και για τις παρατηρήσεις που μας βοηθούν, το ξέρετε πολύ καλά και από την επεξεργασία των νομοσχεδίων.

Ρωτάτε, επίσης και δεν απάντησα στην πρωτολογία για τη συγγραφή των σαράντα δύο βιβλίων για τα οποία δεν υπήρξε καμμία ή μόνο μία πρόταση. Θέλω να σας πω ότι θα προκηρυχθεί η συγγραφή αυτών των βιβλίων μέχρι τις 15 Δεκεμβρίου του ’24 και θα περιλαμβάνονται σε αυτά, κύριε Παραστατίδη και βιβλία από γνωστικά αντικείμενα, για τα οποία δεν υπήρξε περισσότερο από μη εγκεκριμένη και αξιολογημένη θετικά πρόταση, όχι μόνο για εκείνα για τα οποία υπήρξε μια πρόταση ή καμμιά, αλλά και για εκείνα που υπήρξαν περισσότερες προτάσεις, αλλά δεν αξιολογήθηκαν περισσότερες της μιας. Θέλουμε περισσότερα εγχειρήματα, όπως ξέρετε, αυτήν την έννοια έχει και το πολλαπλό βιβλίο.

Επίσης, επειδή ρωτάτε, με ένα νέο πρόγραμμα ΕΣΠΑ, το ΙΕΠ θα προχωρήσει στην ανανέωση του περιεχομένου της τράπεζας θεμάτων και στην αντιστοίχιση του με τα νέα προγράμματα σπουδών. Υπάρχουν πάρα πολλά προγράμματα που χρηματοδοτούνται από το Ταμείο Ανάκαμψης και Ανθεκτικότητας για να δημιουργηθούν νέοι πόροι μάθησης. Αυτό για όσους δεν είναι εξοικειωμένοι είναι αυτό που λέγαμε παλιά το «φωτόδεντρο», εκπαιδευτικά σενάρια, ψηφιακά μαθήματα, επιμόρφωση εκατόν είκοσι χιλιάδων εκπαιδευτικών έως το ’25 για να μπορούν να ανταποκριθούν και στα νέα δεδομένα, επιμόρφωση και τριάντα πέντε χιλιάδων εκπαιδευτικών εξειδικευμένων στην ειδική αγωγή.

Να μην κουράσω άλλο, κυρία Πρόεδρε.

Ευχαριστώ, κύριε συνάδελφε, για την ερώτηση.

**ΠΡΟΕΔΡΕΥΟΥΣΑ (Όλγα Γεροβασίλη):** Συνεχίζουμε με τηντέταρτη με αριθμό 1273/15-7-2024 επίκαιρη ερώτηση δεύτερου κύκλου του Προέδρου της Κοινοβουλευτικής Ομάδας «Νίκη» και Βουλευτή Α΄ Θεσσαλονίκης κ. Δημήτριου Νατσιούπρος τον Υπουργό Παιδείας, Θρησκευμάτων και Αθλητισμού με θέμα: «Εφαρμογή της συνταγματικής επιταγής για ανάπτυξη της εθνικής και θρησκευτικής συνείδησης μέσω της παιδείας».

Τον λόγο έχει ο κ. Νατσιός.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ, κυρία Πρόεδρε.

Κυρία Υφυπουργέ, ανατρέχοντας κανείς στα προγράμματα σπουδών των παιδαγωγικών τμημάτων διαπιστώνει ότι δεν υπάρχει κανένα υποχρεωτικό μάθημα, που να προετοιμάζει τους φοιτητές, οι οποίοι αύριο θα είναι οι δάσκαλοι, που θα μπουν στις σχολικές αίθουσες θα ξέρουν πώς θα διδάξουν τους Έλληνες μαθητές θέματα που σχετίζονται με την ανάπτυξη της θρησκευτικής και εθνικής συνείδησης, όπως προβλέπει και το Σύνταγμά μας στο άρθρο 16, παράγραφος 2.

Βρίσκουμε μαθήματα «παιδαγωγικής θεάτρου», «διδακτική της μουσικής», «εθνικοπολιτισμικές ομάδες και επικοινωνία», αλλά τίποτε για θέματα πίστεως, γιατί αν δεν υπάρχει το υπόβαθρο της θρησκευτικής πίστης, είναι αστείο να μιλάμε για τη συλλογική συνείδηση. Αυτό έχει βέβαια και ως δυσμενή συνέπεια πολλοί δάσκαλοι όταν πάνε μέσα στις σχολικές αίθουσες να μην εκτιμούν την σπουδαιότητα του μαθήματος των θρησκευτικών.

Επίσης, διαβάζουμε τις ανακοινώσεις σχετικά με την πρόθεση σας να αλλάξουν όλα τα βιβλία στη σχολική εκπαίδευση και να εισαχθεί το πολλαπλό βιβλίο, αναφέρθηκε και στην προηγούμενη επίκαιρη ερώτηση, δηλαδή η δυνατότητα ενός εκπαιδευτικού να επιλέγει από ένα κατάλογο συγκεκριμένων βιβλίων για να διδάξει το μάθημα. Και αυτό θα εισαχθεί πρώτα ηλεκτρονικά το σχολικό έτος 2025 και σε έντυπη μορφή την επόμενη χρονιά.

Και επειδή ξέρουμε ότι σε μερικά πράγματα η Κυβέρνηση σας είναι όντως συνεπής θα θέλαμε να ξέραμε αν αυτές οι αλλαγές έχουν σχέση και με την περίφημη «εθνική στρατηγική για την ισότητα των ΛΟΑΤΚΙ», που τόσο υποστήριξε ο Πρωθυπουργός και την πρόθεση να διαμορφωθεί «εξειδικευμένο αναλυτικό πρόγραμμα ανά τάξη και τη σεξουαλική εκπαίδευση, με μορφή συμπεριληπτική και ολιστική». Είναι από την επιτροπή Σισιλιάνου.

Το είδαμε βέβαια ότι είστε συνεπέστατη σε αυτό με την προώθηση της υποψηφιότητας της κ. Φουντεδάκη στην Επιτροπή Υποβοηθούμενης Αναπαραγωγής, που στόχο είχε με έμμεσο τρόπο, κρυφίως, ύπουλα να περάσει την υιοθεσία παιδιών από ομοφυλόφιλα ζευγάρια.

Ερωτάσθε, λοιπόν, ποιες είναι οι οδηγίες του Υπουργείου σας για το πώς θα πρέπει να προετοιμαστεί ένας δάσκαλος για να εφαρμόσει την συνταγματική επιταγή του άρθρου 16, παράγραφος 2, για την ανάπτυξη θρησκευτικής και εθνικής συνειδήσεως; Υπάρχει κάποια στρατηγική στο θέμα αυτό;

Και δεύτερον, ποιοι συμμετέχουν στις επιτροπές που γράφουν τα νέα βιβλία για το σχολείο και αν σε αυτές τις επιτροπές, κυρίως για τα θέματα του μαθήματος των θρησκευτικών, συμμετέχει και η εκκλησία ή μόνο αν συμμετέχουν μέλη της ΛΟΑΤΚΙ κοινότητας;

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Ορίστε,κυρία Μακρή, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Σας ευχαριστώ πολύ, κυρία Πρόεδρε.

Θα σας πω, κύριε Πρόεδρε, ότι η Κυβέρνηση είναι συνεπής σε όσα κάνει. Δεσμεύεται, υλοποιεί, όχι σε μερικά εξ αυτών που τα απομονώνετε γιατί ενδεχομένως αυτό θέλετε να αναδείξετε και δολίως και κρυφίως δεν γίνεται τίποτα όταν τον τελευταίο λόγο έχει Βουλή.

Θα απαντήσω στην πρωτολογία, κυρία Πρόεδρε, για τα θέματα που έθιξε ο κ. Πρόεδρος και στη δευτερολογία θα πω για το πολλαπλό βιβλίο συμμορφούμενη και με τον χρόνο τον οποίον έχω.

Οι παιδαγωγικές ακαδημίες, που αναφέρετε στην ερώτησή σας, κύριε Πρόεδρε, έχουν εδώ και πολλά χρόνια συγχωνευθεί στα τμήματα ή τις σχολές των ανώτατων εκπαιδευτικών ιδρυμάτων της χώρας. Άρα, λοιπόν, τα πανεπιστήμια είναι υπεύθυνα να οργανώσουν, να προσανατολίσουν τις σπουδές, να δώσουν τις κατάλληλες δεξιότητες και γνώσεις, ουσιαστικές γνώσεις στους φοιτητές. Είναι συνταγματικά κατοχυρωμένη η αρχή της αυτοδιοίκησης των πανεπιστημίων και να άρρηκτα συνδεδεμένη με την αρχή της ακαδημαϊκής ελευθερίας και της λειτουργικής αυτοδυναμίας. Κάθε, δηλαδή, πανεπιστημιακό ίδρυμα είναι το μόνο αρμόδιο να διαχειριστεί τα του οίκου του, να αποφασίζει για τα δικά του ζητήματα, να καθορίζει τα ωρολόγια προγράμματα σπουδών ανά ακαδημαϊκό εξάμηνο, να κατανείμει τις διδακτικές ώρες, το διδακτικό έργο και να λάβει τις ανάλογες αποφάσεις η συνέλευση του κάθε τμήματος. Άρα, τα τμήματα ή οι σχολές που σχετίζονται με την ανάπτυξη της εθνικής και θρησκευτικής συνείδησης, όπως παράδειγμα στο ΕΚΠΑ της Θεολογίας, Κοινωνικής Θεολογίας και Θρησκειολογίας, της Κοινωνικής Θεολογίας και Χριστιανικού Πολιτισμού στο ΑΠΘ είναι εκείνα που ορίζουν τη στρατηγική και το περιεχόμενο των προγραμμάτων σπουδών. Αυτά επιτάσσει το Σύνταγμα και έτσι λειτουργούν.

Στη σχολική τάξη γνωρίζουμε όλοι μας ότι διδάσκεται το μάθημα των θρησκευτικών ανά τάξη και ανά βαθμίδα εκπαίδευσης ανάμεσα σε ένα σύνολο μαθημάτων. Στοιχεία θρησκευτικής παιδείας εμπεριέχονται στη διδακτέα ύλη της μελέτης περιβάλλοντος στην Α΄ και Β΄ τάξη του δημοτικού. Το μάθημα των θρησκευτικών διδάσκεται δύο ώρες την εβδομάδα από την Γ΄ τάξη έως την ΣΤ΄ τάξη του δημοτικού, δύο ώρες σε όλες τις τάξεις του γυμνασίου, καθώς και στην Α΄ και Β΄ τάξη του λυκείου και μία ώρα στην Γ΄ τάξη του λυκείου.

Η διδασκαλία του μαθήματος των θρησκευτικών, κύριε Πρόεδρε, ακολουθεί κατά γράμμα και κατά πνεύμα τις επιταγές των αποφάσεων του Συμβουλίου της Επικρατείας 1749 και 1750/19, σύμφωνα με τις οποίες καθορίζονταν τα προγράμματα των σπουδών των θρησκευτικών και επιδιώκεται η ανάπτυξη της ορθόδοξης χριστιανικής συνείδησης των μαθητών μας.

Στο Υπουργείο μας, όμως, πέρα από τη διδασκαλεία του συγκεκριμένου μαθήματος, όπως σας ανέπτυξα, έχουμε θεσπίσει και τα εργαστήρια δεξιοτήτων. Είναι θεματικές ενότητες βραβευμένες από την Ευρωπαϊκή Ένωση, όπου βιωματικά διδάσκονται και ενσωματώνονται θεμελιώδεις αρχές του ανθρωπισμού, ηθικές αξίες με τις οποίες καλλιεργείται το πνεύμα της εθνικής και θρησκευτικής συνείδησης των μαθητών με βιωματικό τρόπο.

Θα αναφέρω πολύ σύντομα τη θεματική ενότητα «ενδιαφέρομαι και ενεργώ - κοινωνική συναίσθηση και ευθύνη» διδάσκονται και δημιουργούν δικά τους σχέδια οι μαθητές, κάνουν σχέδια δράσης για τα ανθρώπινα δικαιώματα, τον εθελοντισμό, τη συμπερίληψη, τον αλληλοσεβασμό, τη διαφορετικότητα, αποκτούν δεξιότητες ζωής του 21ου αιώνα, δεξιότητες κοινωνικής ζωής και ενσυναίσθησης.

Η θεματική ενότητα «ζω καλύτερα - ευ ζην» περιλαμβάνει προγράμματα για την ψυχική υγεία και τη σεξουαλική διαπαιδαγώγηση.

Και τέλος, κυρία Πρόεδρε -και θα ήθελα την ανοχή σας για λίγο- υπάρχει η «εθνική στρατηγική για την ισότητα των ΛΟΑΤΚΙ», που αναφέρετε στην ερώτηση σας. Στις 17 Μαρτίου του ’21 με απόφαση του Πρωθυπουργού Κυριάκου Μητσοτάκη συστήθηκε επιτροπή με σκοπό τη σύνταξη της «εθνικής στρατηγικής για την ισότητα των ΛΟΑΤΚΙ». Συμπεριλαμβάνει μια σειρά κατευθυντήριων γραμμών και προτάσεων, που διαπνέονται από την αρχή της ισότητας και την απαγόρευση των διακρίσεων με βάση τον σεξουαλικό προσανατολισμό, την ταυτότητα, τα χαρακτηριστικά και την έκφραση φύλου. Είναι θεμελιώδης αρχή και αξία που αντανακλάται στο άρθρο 4 του Συντάγματος, την Ευρωπαϊκή Σύμβαση για τα δικαιώματα του Ανθρώπου, το Ενωσιακό Δίκαιο και τη Διεθνή Σύμβαση για τα Ανθρώπινα Δικαιώματα.

Ευχαριστώ, κυρία Πρόεδρε, για την ανοχή.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Πρόεδρε, έχετε τον λόγο στη δευτερολογία σας.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ, κυρία Πρόεδρε.

Το αποτύπωμα της επιτυχημένης εκπαιδευτικής πολιτικής το βλέπουμε στην πραγματικότητα που τα παιδιά μας έχουν αγριέψει. Να σας διορθώσω ότι δίωρο το μάθημα των θρησκευτικών είναι μόνο στην Γ΄ και στην Δ΄. Στην Ε΄ και στην ΣΤ΄ είναι μία ώρα.

Κυρία Υφυπουργέ, για μια ακόμη φορά δεν απαντήσατε στην ουσία του ερωτήματος μας. Θα επαναλάβω, λοιπόν, το κομβικό ερώτημα. Δεσμεύεστε ότι στα παιδαγωγικά τμήματα της χώρας, οι σχολές που βγάζουν αυριανούς δασκάλους, θα προστεθεί ως υποχρεωτικό μάθημα η διδακτική των θρησκευτικών, ώστε οι φοιτητές να έχουν τις απαραίτητες γνώσεις για να το διδάξουν -μιλάμε για παιδαγωγικά τμήματα, όχι για θεολογικές σχολές- όπως συμβαίνει με τα αντίστοιχα γνωστικά αντικείμενα για τα υπόλοιπα μαθήματα του δημοτικού και μάλιστα μονόωρα πληροφορική, μουσική, θεατρική αγωγή;

Μήπως έχετε σκοπό το μάθημα των θρησκευτικών να το κάνετε προαιρετικό ή να το καταργήσετε; Αποπειράθηκε να γίνει, επενέβη όμως με ηχηρό ράπισμα το Συμβούλιο της Επικρατείας και επανέφερε την τάξη.

Θυμίζω, όπως σας είπα, ότι παραμένει δίωρο στην Γ΄ και Δ΄. Βέβαια, η καλλιέργεια της εθνικής και θρησκευτικής συνείδησης των Ελληνοπαίδων, που επιτάσσει το Σύνταγμα, δεν φαίνεται να ήταν ή να είναι στις άμεσες προτεραιότητες σας.

Δεν εξηγείται αλλιώς η ανυπαρξία ή η κατάργηση των σχετικών πανεπιστημιακών εδρών που προανέφερα για τα Θρησκευτικά. Βέβαια, θα μου πείτε ότι κάτι τέτοιο συνάδει με τις επιταγές της νέας τάξης πραγμάτων, που σας υπαγορεύει και εσείς, ως πειθήνια όργανα, εφαρμόζετε, ώστε να μην υπάρχουν αναφορές σε πολέμους με τις όμορες χώρες, για να μη διαταράξουμε τη μεγάλη χίμαιρα, την παγκοσμιοποίηση.

Εν κατακλείδι και ως μέγιστο τεκμήριο της εν γένει στάση σας, να σας θυμίσω ότι είστε εσείς που επί δεκαπέντε χρόνια ανέχεστε τη συνεχιζόμενη απαλοιφή του επιθέτου «εθνικός» από την ονομασία του Υπουργείου Παιδείας, επειδή προφανώς, η παιδεία δεν αποτελεί για εσάς εθνική υπόθεση. Και μάλλον, τελευταία φορά που προστέθηκε το επίθετο «εθνικός, εθνική, εθνικό» σε μια επιτροπή είναι σε αυτή την επιτροπή που αναφερθήκατε, την επιτροπή εθνικής στρατηγικής για την ισότητα των ΛΟΑΤΚΙ. Εκεί το ανέχεστε. Στην παιδεία δεν το ανέχεστε, γιατί προφανώς, δεν θέλετε εθνική παιδεία.

Ερχόμαστε στο πολλαπλό βιβλίο, τον ορισμό της ασυνέπειας της πολιτικής σας, καθώς οι παρατάσεις που έχουν δοθεί ξεπερνούν και την πλέον καλπάζουσα φαντασία. Ενδεικτικά, σας θυμίζω ότι το πολλαπλό βιβλίο θα πρέπει να συνάδει με τα αναλυτικά προγράμματα.

Αναφέρατε πριν ότι αναλυτικά προγράμματα δημοσιεύθηκαν σε ΦΕΚ του 2021, που σημαίνει ότι ουσιαστικά ολοκληρώθηκαν το 2020 και το πολλαπλό βιβλίο θα εφαρμοστεί, κατά δήλωση του κ. Πιερρακάκη πριν από λίγες ημέρες, σε έγχαρτη μορφή από τους εκπαιδευτικούς στην καλύτερη περίπτωση για το σχολικό έτος 2026-2027. Έξι χρόνια διαφορά αναλυτικών προγραμμάτων και βιβλίων δεν καθιστούν τα πρώτα ήδη παρωχημένα εν τη γενέσει τους;

Δεν θα μείνω στο τελευταίο σας έγγραφο, που ορίζει ως τελική ημερομηνία παράδοσης το 75% για όλα τα βιβλία τη 15η Ιουλίου 2024 και για το 100% την 30-8-2024. Είμαι απόλυτα σίγουρος πως θα δοθεί και νέα παράταση. Εάν το διαψεύδετε, φοβάμαι ότι για άλλη μια φορά θα είστε ανακόλουθη.

Πριν από λίγες ημέρες, μας προετοίμασε ο Υπουργός για την εισαγωγή του πολλαπλού βιβλίου -το επαναλαμβάνω- από το σχολικό έτος 2026-2027. Προφανώς, θέλει να διευκολύνει κάποιες δικές του ομάδες που δεν ολοκλήρωσαν έγκαιρα, εξυπηρετώντας εκδοτικά, φροντιστηριακά -αλήθεια, ισχύει ότι ομάδες από φροντιστηριακούς ομίλους συγγράφουν σειρές βιβλίων;- ή άλλα συμφέροντα, παραβιάζοντας κατάφωρα την αρχή της ισότητας για όσους θα είναι συνεπείς.

Όπως καταλαβαίνετε, αυτό για άλλη μια φορά δημιουργεί χρονικό εκτροχιασμό της όλης διαδικασίας, καθώς ούτε οι επιτροπές των κριτών θα έχουν τον επαρκή χρόνο να κρίνουν τα νέα βιβλία -πρώτη φορά είδα για το μητρώο των κριτών τα μόνα κριτήρια να είναι τα χρόνια υπηρεσίας και η κατοχή μεταπτυχιακού ή διδακτορικού διπλώματος, ενδεχομένως και άσχετων με τα προς κρίση βιβλία- ούτε θα ολοκληρωθεί η αναγκαία ανατροφοδότηση, ώστε να πραγματοποιηθούν οι ανάλογες διορθώσεις.

Εκείνο, όμως, για το οποίο τηρείτε σιγήν ιχθύος, γεγονός που μας βάζει σε σκέψεις, είναι η άρνησή σας να δημοσιοποιήσετε τα ονόματα των εξακοσίων δεκατεσσάρων ομάδων για τα εκατόν ογδόντα επτά βιβλία τα οποία έχουν εγκριθεί από το ΙΕΠ από τον Νοέμβριο του 2023. Στην εποχή της διαφάνειας, της διαύγειας και της συμμετρικής πληροφόρησης, γιατί αρνείστε τη δημοσιοποίηση; Γιατί δεν ανακοινώνετε τον αριθμό, τις υποψηφιότητες και τις συγγραφικές ομάδες που εγκρίθηκαν ανά γνωστικό αντικείμενο και τάξη; Μήπως στη συγγραφή μετέχουν άτομα από συγκεκριμένες κοινότητες, όπως παραδείγματος χάριν, ΛΟΑΤΚΙ; Μήπως κάποιοι μετέχουν σε δύο ομάδες ή και στους κριτές των βιβλίων και θέλετε να το αποκρύψετε; Ποιος είναι ο αριθμός και ποιες οι αιτήσεις για το μάθημα των Θρησκευτικών ανά τάξη; Υπάρχει και υποψηφιότητα συγγραφικής ομάδας αλλοθρήσκων ή ετεροδόξων;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Προέδρου)

Σε ένα λεπτό τελειώνω, κυρία Πρόεδρε.

Ζούμε σε καιρούς σακάτικους, που λέει ο ποιητής. Οι εθνικές ταυτότητες βάλλονται, τα παιδιά μας έχουν αγριέψει, χάνονται στα σκοτάδια της απελπισίας και της έλλειψης προτύπων, επελαύνει η ομοφυλοφιλική προπαγάνδα. Στηρίξτε, παρακαλώ, το μάθημα των Θρησκευτικών. Αναβαθμίστε το.

Σας θυμίζω κάτι βασικό: Πριν η παιδαγωγική ανακαλύψει ότι ωριμότητα σημαίνει διάσωση σημαντικών στοιχείων της παιδικότητας και όχι υπέρβασή της, ο ίδιος ο Χριστός προέβαλε το παιδίον ως πρότυπο ύπαρξης ανοιχτής προς τον Θεό, λέγοντας εκεί, στο κατά Ματθαίον, «άφετε τα παιδία ελθείν προς με». Η πρόταση που διατυπώνει το μάθημα των Θρησκευτικών έχει στόχο να γλυκαίνει, να ανακουφίζει, να παρηγορεί, να βοηθήσει τους μαθητές να μην πάψουν να εκπλήσσονται για την ομορφιά της θεϊκής δημιουργίας, να κάνει τις αισθήσεις τους ευαίσθητες στη χαρά της ζωής και την ελπίδα της Ανάστασης, να παρασύρει την τάξη με έναν αέρα που φυσάει από τη δύση του παρελθόντος στην ελπίδα της ανατολής, να αρχίζει το παιδί, ναι, με την επίκληση «Δι’ ευχών των αγίων πατέρων ημών» και να συνεχίζει με την ευχή και την προσευχή «Κύριε Ιησού Χριστέ, ελέησον με».

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Υπουργέ, έχετε τον λόγο για τη δευτερολογία σας.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ, κυρία Πρόεδρε.

Λυπούμαι που δεν αντιληφθήκατε, κύριε Πρόεδρε, αυτό που είπα στην πρωτολογία. Τα πανεπιστήμια έχουν το αυτοδιοίκητο, έχουν λειτουργική και εκπαιδευτική αυτονομία και εκείνα αποφασίζουν.

Συγκράτησα από αυτό το μανιφέστο που είπατε ότι εμείς είμαστε πειθήνια όργανα της νέας τάξης. Αν το να είναι κάποιος συνεπής σε αυτά που έχει δεσμευτεί, έχει παρουσιάσει στον ελληνικό λαό και βάσει των οποίων έλαβε ψήφο εμπιστοσύνης και υποστήριξης, τον καθιστά πειθήνιο όργανο, μπορώ πολύ εύκολα έχω να σας αποδώσω και σε εσάς αυτό τον χαρακτηρισμό και μάλιστα, με περισσότερα στοιχεία και με μεγαλύτερη τεκμηρίωση.

Στο μάθημα των Θρησκευτικών, σας το είπα σαφώς: Ό,τι λέει το Συμβούλιο της Επικρατείας. Ποτέ δεν παρεκκλίνουμε από κάτι που οι δικαστικές αποφάσεις επιβάλλουν στη διοίκηση να κάνει. Νομίζω ότι δεν έχει καμμία σημασία να επαναλάβω όσα είπα στην προηγούμενη ερώτηση για το πώς είναι το πολλαπλό βιβλίο -άλλωστε, δεν είναι και αυτό το αντικείμενο της δικής σας ερώτησης- για να μην κουράσω το Σώμα.

Θα πω μόνο ότι στην πρόσκληση εκδήλωσης ενδιαφέροντος για την υποβολή αιτήσεων συμμετοχής για τη συγγραφή των πολλαπλών βιβλίων, δικαίωμα συμμετοχής έχουν φυσικά πρόσωπα ή ενώσεις φυσικών προσώπων, συγγραφικές ομάδες που διαθέτουν επιστημονική ή εκπαιδευτική εμπειρία συναφή με το γνωστικό αντικείμενο του υπό ένταξη διδακτικού βιβλίου -«συναφή με το γνωστικό αντικείμενο», απαντά αυτό στην ανησυχία σας- νομικά πρόσωπα και λοιπές νομικές οντότητες ή κοινοπραξίες ή ενώσεις νομικών προσώπων ή οντοτήτων που ασκούν δραστηριότητες σχετικές ή συναφείς με την εκπαίδευση ή τη συγγραφή νέων βιβλίων. Τα φυσικά πρόσωπα που με οποιαδήποτε σχέση έχουν συμβληθεί ή θα συμβληθούν ή καθ’ οιονδήποτε τρόπο θα συμπράξουν με τα νομικά πρόσωπα και τις λοιπές νομικές οντότητες ή τις κοινοπραξίες ή ενώσεις τους, προκειμένου να συμμετάσχουν στη συγγραφή ή σύνταξη υπό ένταξη διδακτικού βιβλίου, θα πρέπει να διαθέτουν επιστημονική ή εκπαιδευτική εμπειρία συναφή με το γνωστικό αντικείμενο του υπό ένταξη βιβλίου.

Στις ομάδες αυτές μπορεί να συμμετέχουν επικουρικά και κατηγορίες εμπειρογνωμόνων, γραφίστες, επιμελητές κειμένων, πληροφορικοί, λοιπές ειδικότητες που απαιτούνται για την ολοκλήρωση της τελικής μορφής του βιβλίου που θα υποβληθεί.

Υπάρχει, λοιπόν, δυνατότητα σε όσους πληρούν τις προδιαγραφές εκπρόσωποι όλων των χώρων να συμμετέχουν.

Κύριε Πρόεδρε, δεν διανοήθηκε ποτέ κανείς να εξετάσει μεταξύ των προσόντων τη σεξουαλική ταυτότητα εκείνων που έχουν τα τυπικά προσόντα να κάνουν. Δεν ξέρω, δεν μπορώ να σας απαντήσω και δεν θα ήθελα ποτέ να ενδιαφερθώ για κάτι τέτοιο.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, η έβδομη με αριθμό 1258/10-7-2024 επίκαιρη ερώτηση πρώτου κύκλου του Προέδρου της Κοινοβουλευτικής Ομάδας «Σπαρτιάτες» και Βουλευτή Β3΄ Νότιου Τομέα Αθηνών κ. Βασιλείου Στίγκα προς τον Υπουργό Προστασίας του Πολίτη, με θέμα: «Εμείς, οι « Σπαρτιάτες», εδώ και έναν χρόνο που είμαστε κοινοβουλευτικό κόμμα, βιώνουμε έναν ιδιότυπο ρατσισμό και αποκλεισμό από μέσα και φορείς, αλλά και από το Υπουργείο Δημόσιας Τάξης», δεν θα συζητηθεί λόγω κωλύματος των κυρίου Προέδρου.

Επίσης, η τέταρτη με αριθμό 1252/8-7-2024 επίκαιρη ερώτηση πρώτου κύκλου του Βουλευτή Έβρου της Κοινοβουλευτικής Ομάδας «Ελληνική Λύση» κ. Παράσχου Παπαδάκη προς τον Υπουργό Εθνικής Οικονομίας και Οικονομικών, με θέμα: «Μη νόμιμη συμπερίληψη στην πρόσφατη απογραφή πληθυσμού των παράνομων μεταναστών που φιλοξενούνται προσωρινά σε δομές εντός των γεωγραφικών ορίων της Κοινότητας Φυλακίου του Δήμου Ορεστιάδας Έβρου», δεν θα συζητήσω λόγω κωλύματος του κυρίου Βουλευτή.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Διακόπτουμε μέχρι τις 13.00΄, για να εισέλθουμε στη συνέχεια στη συμπληρωματική ημερήσια διάταξη της νομοθετικής εργασίας.

(ΔΙΑΚΟΠΗ)

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, συνεχίζεται συνεδρίαση.

Εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Υγείας: «Κύρωση της από 28.3.2024 Επιμέρους Σύμβασης Δωρεάς - Έργο ΧΙΙ, Παράρτημα 14 της από 6.9.2018 κύριας Σύμβασης Δωρεάς μεταξύ του Ιδρύματος «Κοινωφελές Ίδρυμα Σταύρος Σ. Νιάρχος» και του Ελληνικού Δημοσίου για την ενίσχυση και αναβάθμιση των υποδομών στον τομέα της υγείας».

Η Διάσκεψη των Προέδρων αποφάσισε στη συνεδρίασή της στις 18 Ιουλίου του 2024 τη συζήτηση του νομοσχεδίου σε μία συνεδρίαση εν συνόλω επί της αρχής και επί των άρθρων. Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Το Σώμα συνεφώνησε.

Τον λόγο έχει η εισηγήτρια της Νέας Δημοκρατίας κ. Κωνσταντίνα Καραμπατσώλη για δεκαπέντε λεπτά.

Παρακαλώ να ανοίξει το σύστημα της ηλεκτρονικής εγγραφής.

**ΚΩΝΣΤΑΝΤΙΝΑ ΚΑΡΑΜΠΑΤΣΩΛΗ:** Κύριε Πρόεδρε, κύριοι Υπουργοί, κυρίες και κύριοι συνάδελφοι, θέλω αρχικά να εκφράσω την ιδιαίτερη χαρά μου που την πρώτη μου φορά ως εισηγήτρια του ενός σχεδίου νόμου ενώπιον της Ολομέλειας της Βουλής έρχομαι να εκφράσω τις απόψεις μου για μία ρύθμιση γεμάτη ευαισθητοποίηση για τα παιδιά και τους νέους της χώρας μας, το αύριο δηλαδή του τόπου μας, ιδιαίτερα όταν αυτή αφορά ένα τόσο σημαντικό θέμα όπως αυτό της ψυχικής τους υγείας.

Με το σημερινό νομοσχέδιο, λοιπόν, κυρώνεται και αποκτά ισχύ νόμου η από 28-3-2024 Επιμέρους Σύμβαση Δωρεάς - Έργο ΧΙΙ, Παράρτημα 14 της από 6-9-2018 κύριας Σύμβασης Δωρεάς μεταξύ του Ιδρύματος «Κοινωφελές Ίδρυμα Σταύρος Σ. Νιάρχος» και του Ελληνικού Δημοσίου για την ενίσχυση και αναβάθμιση των υποδομών στον τομέα της υγείας, όπως αυτή κυρώθηκε για πρώτη φορά με τον ν.4564/2018. Η από 6-9-2018 αρχική σύμβαση δωρεάς μαζί με τις τροποποιήσεις της ρυθμίζει το συμβατικό πλαίσιο, τους γενικούς όρους και τις προϋποθέσεις για την υλοποίηση εκ μέρους του ιδρύματος δωρεών, για την ενίσχυση και αναβάθμιση των υποδομών στον τομέα της υγείας στην Ελλάδα, η οποία ονομάζεται «Πρωτοβουλία για την Υγεία».

Στο πλαίσιο, λοιπόν, αυτής της σύμβασης συνήφθησαν επιμέρους συμβάσεις δωρεάς μεταξύ του Ιδρύματος «Σταύρος Νιάρχος», οι οποίες κυρώθηκαν νομοθετικά. Μία εξ αυτών αφορούσε το Έργο ΧΙ, το οποίο αφορά στον σχεδιασμό, στην υλοποίηση ενός πενταετούς επιστημονικού προγράμματος κόστους 15 εκατομμυρίων ευρώ για την ενίσχυση του τομέα της ψυχικής υγείας παιδιών και εφήβων στην Ελλάδα με την κύρωσή του να λαμβάνει χώρα με τον ν.5015/2023. Το πρόγραμμα αυτό είναι πιλοτικό και λειτουργεί με χρηματοδότηση του Ιδρύματος «Σταύρος Νιάρχος» και υπό την επιστημονική καθοδήγηση του «Child Mind Institute». Η δε υλοποίησή του λαμβάνει χώρα μέσω έξι πανεπιστημιακών παιδοψυχιατρικών κλινικών και μίας του ΕΣΥ, ως εκπαιδευτικά κέντρα, με προσωπικό που έχει επιλεγεί από το ίδρυμα και εκτελεί προγράμματα που σκοπό έχουν την εκπαίδευση επαγγελματιών ψυχικής υγείας του Υπουργείου Υγείας και των εκπαιδευτικών. Αυτά για την ώρα όσον αφορά το Έργο ΧΙ. Στο πλαίσιο, λοιπόν, αυτού του πολύ σημαντικού έργου, τόσο από κοινωνικής όσο και από ανθρώπινης απόψεως, έρχεται η σημερινή ρύθμιση, η οποία συνιστά στην ουσία δωρεά του ιδρύματος προς το ελληνικό δημόσιο ακριβώς για την εκπλήρωση των στόχων που θέτει το Έργο ΧΙ.

Ειδικότερα, με το υπό ψήφιση νομοσχέδιο κυρώνεται και αποκτά ισχύ νόμου η Επιμέρους Σύμβαση Δωρεάς για το Έργο ΧΙΙ, Παράρτημα 14 του ν.4564/2018, η οποία αφορά στη μελέτη, στην ανακατασκευή, στην ανακαίνιση και στον εξοπλισμό ενός υφιστάμενου κτηρίου επί του Νοσοκομείου Παίδων «Η Αγία Σοφία». Το εν λόγω κτήριο πρόκειται να λειτουργήσει ως κέντρο αναφοράς για την ψυχική υγεία παιδιών και εφήβων στο πλαίσιο του δικτύου αναφοράς για την ψυχική υγεία παιδιών και εφήβων του Έργου ΧΙ. Το κτήριο αυτό θα είναι υποστηρικτικό των αναγκών του πιλοτικού προγράμματος όσο αυτό βρίσκεται εν ισχύι.

Περνώ τώρα στις επιμέρους ρυθμίσεις του νομοσχεδίου, οι οποίες παρουσιάζουν εν προκειμένω αρκετό ενδιαφέρον. Ο σκοπός και το αντικείμενο που ορίζονται στο άρθρο 1 της σύμβασης αναφέρθηκαν προηγουμένως και είναι η μελέτη, η ανακατασκευή, η ανακαίνιση και ο εξοπλισμός υφιστάμενου κτηρίου επί του Νοσοκομείου Παίδων «Η Αγία Σοφία» με χρηματοδότηση του Ιδρύματος «Σταύρος Νιάρχος» διά της εταιρείας ειδικού σκοπού «Πρωτοβουλία για την Υγεία Μ.Α.Ε.», το οποίο θα χρησιμοποιηθεί ως κέντρο αναφοράς για την ψυχική υγεία παιδιών και εφήβων στην Περιφέρεια Αττικής, δηλαδή για να καλυφθούν οι ανάγκες που προκύπτουν από το Έργο ΧΙ.

Περιγράφονται οι σημαντικότατοι άξονες που θα εκπληρωθούν διά της σύμβασης αυτής, οι οποίοι είναι: Πρώτον, η σύσταση και λειτουργία του κέντρου αναφοράς Αθήνας στο πλαίσιο του πανελλήνιου δικτύου αναφοράς για την ψυχική υγεία παιδιών και εφήβων. Δεύτερον, η κατάρτιση, ο σχεδιασμός, η υλοποίηση και η διάδοση, με έμφαση στην περιοχή της Αττικής, των εκπαιδευτικών προγραμμάτων στις βασικές αρχές ψυχικής υγείας και παιδικής προστασίας. Τρίτον, η κατάρτιση, ο σχεδιασμός, η υλοποίηση και η διάδοση, με έμφαση στην περιοχή της Αττικής, των εκπαιδευτικών προγραμμάτων. Τέταρτον, η παροχή ποιοτικής ψυχικής φροντίδας σε παιδιά και εφήβους στην περιοχή της Αττικής μέσω της συνεργασίας και ενίσχυσης του έργου της Ψυχιατρικής Κλινικής του Νοσοκομείου Παίδων «Η Αγία Σοφία».

Κυρίες και κύριοι συνάδελφοι, ο χρονικός ορίζοντας αποπεράτωσης του Έργου ΧΙΙ είναι βραχύς, μόλις είκοσι μήνες από την κύρωση της σύμβασης. Παράλληλα, ορίζεται ως προϋπολογισμός ποσό έως 500.000 ευρώ πλέον ΦΠΑ. Πολλές παρατηρήσεις υποβλήθηκαν επί του προϋπολογισμού. Επιτρέψτε μου να ξεκαθαρίσω ότι θα διενεργηθεί διαγωνισμός για την εκτέλεση των αναγκαίων εργασιών και ως εκ τούτου το ποσό πολύ πιθανόν να είναι χαμηλότερο. Το δημόσιο δεν θα έχει καμμία δημοσιονομική επιβάρυνση. Όλα θα διενεργηθούν με την οικονομική στήριξη του ιδρύματος, το οποίο θα διατηρήσει ως μόνο δικαίωμα το Έργο ΧΙΙ να προσδιορίζεται με ονομασία που περιέχει το όνομα και να αναφέρεται στο Ίδρυμα «Σταύρος Νιάρχος» ως αποκλειστικό δωρητή.

Το αντικείμενο της δωρεάς με βάση τη σύμβαση θα περιέλθει στην δικαιοδοσία του ελληνικού δημοσίου, ήτοι μετά την παράδοση - παραλαβή του έργου το νοσοκομείο θα υπεισέλθει ως απόλυτος κύριος, κάτοχος και νομέας του έργου, καθώς και ως απόλυτος δικαιούχος επί κάθε προνομίου ή άλλου δικαιώματος, εξ ου και η συνακόλουθη υποχρέωση του νοσοκομείου περί της ορθής συντήρησης του κτηρίου και του περιβάλλοντος χώρου με ίδιους πόρους, της ασφάλειας και φύλαξής του και της πλήρους ανάληψης της λειτουργίας του σύμφωνα με τον σκοπό του ως έδρα του κέντρου αναφοράς για την ψυχική υγεία παιδιών και εφήβων στην Αθήνα.

Αυτά όσον αφορά στο περιεχόμενο της σύμβασης, μαζί με την οποία εισάγονται προς κύρωση τα συνημμένα παραρτήματά της 1 και 2.

Παρατηρούμε, λοιπόν, ότι σήμερα ψηφίζουμε για μια δωρεά από το Ίδρυμα «Σταύρος Νιάρχος», η οποία έχει, μεν, σκοπό να εξυπηρετήσει άμεσα τις ανάγκες του Έργου ΧΙ, αλλά παράλληλα διά της υπεισέλευσης του έργου στο ελληνικό δημόσιο θα συνεχίσει να αποτελεί αρωγό των προσπαθειών στον κρίσιμο τομέα της ψυχικής υγείας των νέων και μετά τη λήξη του προγράμματος.

Εκ των κομμάτων της Αντιπολίτευσης ακούσαμε απόψεις περί μη προτεραιοποίησης των δημοσίων δομών ψυχικής υγείας. Σε αυτό απαντάμε ότι το κέντρο αναφοράς για την ψυχική υγεία παιδιών και εφήβων θα βοηθήσει σημαντικά, καταλυτικά τους επαγγελματίες ψυχικής υγείας να έχουν πληρέστερη κατάρτιση, ενώ η σημερινή δωρεά ουδόλως επηρεάζει τις ενέργειες του Υπουργείου Υγείας για την ενίσχυση των δημόσιων δομών.

Πώς, όμως, θα αξιοποιηθεί αυτή η δωρεά μετά τη λήξη του προγράμματος; Σε αυτό απάντηση έδωσε ο Υφυπουργός κ. Βαρτζόπουλος σε συνεδρίαση της Διαρκούς Επιτροπής Κοινωνικών Υποθέσεων, όπου ανέφερε πως υπάρχει επαφή του Υπουργείου με το ίδρυμα για να περάσει η διοίκηση του Έργου ΧΙ στο Υπουργείο, το οποίο θα αξιοποιήσει μετά το πέρας της πενταετίας τόσο τις δομές όσο και τις γνώσεις επί του προγράμματος. Αυτά, λοιπόν, για την τεχνική πλευρά του νομοσχεδίου.

Επιτρέψτε μου όμως, κυρίες και κύριοι συνάδελφοι, να πω ότι το σημερινό νομοσχέδιο έχει και μία κοινωνική πλευρά. Είναι πραγματικά αξιέπαινες οι προσπάθειες για την ενίσχυση των δομών και της γνώσης γύρω από τον τομέα ψυχικής υγείας. Στους σημερινούς δύσκολους καιρούς με τον φρενήρη ρυθμό της ζωής, με τις περιπτώσεις της καραντίνας ακόμη ορατές, η ψυχική υγεία των παιδιών και των εφήβων δοκιμάζεται. Όπως έχω τονίσει και πάλι, η Κυβέρνηση της Νέας Δημοκρατίας δεν αρκείται ποτέ σε ρυθμίσεις επί του παρόντος. Έχουμε πάντοτε το βλέμμα μας στραμμένο προς το μέλλον, προς το αύριο, προς τους νέους μας. Γι’ αυτό και κάνει τα πάντα για να είναι δίπλα τους. Η ενίσχυση των δομών και των επιστημόνων ψυχικής υγείας είναι άμεση προτεραιότητα για εμάς.

Πλάι, όμως, στο πλάνο ενίσχυσης των δημόσιων δομών, υπάρχουν και εξαιρετικές ενέργειες, όπως είναι οι δωρεές από το Ίδρυμα «Σταύρος Νιάρχος», στο πλαίσιο των οποίων εντάσσεται η σημερινή σύμβαση. Ο κρατικός μηχανισμός έχει ανάγκη από ιδιωτικές πρωτοβουλίες. Ως μέλος, λοιπόν, του ελληνικού Κοινοβουλίου θέλω να συγχαρώ και να εκφράσω την ευγνωμοσύνη μου στο Ίδρυμα «Σταύρος Νιάρχος» και τη διοίκησή του που επιδεικνύοντας πρωτοφανές και ιδιαίτερο ενδιαφέρον για τους πολίτες συνεισφέρουν στην ενίσχυση των κρατικών δομών υγείας βοηθώντας στην ποιοτική αναβάθμιση των παρεχόμενων υπηρεσιών.

Η προσφορά του ιδρύματος στην ελληνική κοινωνία είναι πολυδιάστατη και πολυεπίπεδη. Η αρωγή μέσω υποτροφιών, χορηγιών και δωρεών προς μεγάλο μέρος του πληθυσμού αποτυπώνει τη σημασία που έχει το ίδρυμα αυτό για τη χώρα μας. Η σχέση μεταξύ ελληνικής πολιτείας και Ιδρύματος «Σταύρος Νιάρχος» μετρά αρκετά χρόνια ζωής, στηρίζεται στους αμοιβαίο στόχους και στο κοινό όραμα για την εξέλιξη της κοινωνίας μας. Η παρούσα σύμβαση, την οποία κυρώνουμε σήμερα, αποδεικνύει για άλλη μια φορά τη δύναμη αυτής της σχέσης.

Κυρίες και κύριοι συνάδελφοι, θέλω να πιστεύω ότι έχουν απαντηθεί οι όποιες αντιρρήσεις μπορεί να είχατε. Είμαι βέβαιη ότι καμμία κοινοβουλευτική παράταξη δεν θα τεθεί ενάντια στη ρύθμιση αυτή, η οποία εντάσσεται σε ένα ελπιδοφόρο πρόγραμμα και η οποία έχει προοπτική να μείνει δωρεά στη δημόσια περιουσία. Και όλα αυτά χωρίς να χρειαστεί δημοσιονομική επιβάρυνση για την εκτέλεση των εργασιών.

Η ψυχική υγεία είναι το ύψιστο αγαθό και η προστασία της δεν πρέπει να αφήσει κανέναν αμέτοχο ανεξαρτήτως κομματικής προέλευσης. Καλώ, λοιπόν, όλα τα κόμματα να στηρίξουν το παρόν νομοσχέδιο, το οποίο αποτυπώνει την προσπάθεια για την προστασία της ψυχικής υγείας των συμπολιτών μας, για την ενίσχυση κρατικών δομών υγείας δίχως κρατικές δαπάνες, για την ενίσχυση ουσιωδών πρωτοποριακών και εξαιρετικά ελπιδοφόρων προγραμμάτων και για την αγαθή προαίρεση του Ιδρύματος «Σταύρος Νιάρχος» να βοηθήσει την ελληνική κοινωνία. Σας καλώ λοιπόν και πάλι, απαλλαγμένοι από κομματικές προκαταλήψεις, να ταχθείτε με το δημόσιο συμφέρον και να υπερψηφίσετε το παρόν νομοσχέδιο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε την κ. Καραμπατσώλη.

Και τώρα θα δώσω τον λόγο στην εισηγήτρια του ΣΥΡΙΖΑ κ. Μαρίνα Κοντοτόλη.

Ορίστε, κυρία συνάδελφε, έχετε τον λόγο.

**ΜΑΡΙΝΑ ΚΟΝΤΟΤΟΛΗ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, συζητάμε σήμερα το νομοσχέδιο του Υπουργείου Υγείας που έχει ως αντικείμενο την κύρωση της επιμέρους σύμβασης δωρεάς του Ιδρύματος «Σταύρος Νιάρχος» για την ενίσχυση και την αναβάθμιση των υποδομών στον τομέα της υγείας. Τα κύρια ζητήματα που αφορούν στο παρόν νομοσχέδιο τα έθεσε ο εισηγητής μας κ. Παναγιωτόπουλος στην αρμόδια επιτροπή, κάποια εκ των οποίων θα τονίσω και στην Ολομέλεια.

Η Κυβέρνηση φέρνει δίχως καμμία δημόσια διαβούλευση προς ψήφιση στη Βουλή σχέδιο νόμου που αφορά στην πολύπαθη σύμβαση μεταξύ του ελληνικού δημοσίου και του Ιδρύματος «Σταύρος Νιάρχος», μία σύμβαση που είχε συναφθεί επί δικών μας ημερών, επί των ημερών του ΣΥΡΙΖΑ και μάλιστα σε δύσκολους καιρούς, το 2018. Να θυμίσω, λοιπόν, ότι το 2018 εμείς ψηφίσαμε αυτή τη συνεργασία με το Ίδρυμα «Σταύρος Νιάρχος», το οποίο είχε δεχθεί να ενισχύσει και να αναβαθμίσει το ΕΣΥ με δωρεές οι οποίες τότε, το 2018, κοστολογούνταν μεταξύ 200 και 250 εκατομμυρίων ευρώ.

Να θυμίσω, επίσης, ότι από τον Ιούλιο του 2019, οπότε και αναλάβατε τη διακυβέρνηση της χώρας, έχετε δείξει μια αρνητική στάση απέναντι σε αυτή τη σύμβαση με αναβολές, αναθεωρήσεις και κωλυσιεργίες. Μάλιστα, αρχές του 2023 έφτασαν στο σημείο να αναγκάσουν το Ίδρυμα «Σταύρος Νιάρχος» να εκφράσει δημοσίως την ανησυχία του για την ακύρωση και αναβολή των υπεσχημένων.

Δεν μας κάνει απολύτως καμμία εντύπωση αυτή σας η συμπεριφορά. Είναι δεδομένη η αλλεργία σας ως Κυβέρνηση σε οτιδήποτε κοινωνικό και δημόσιο και φυσικά απέναντι στο Εθνικό Σύστημα Υγείας. Το αποδεικνύετε δε με τις πράξεις σας και την αντιμετώπιση των προβλημάτων των εργαζομένων στο ΕΣΥ, όπως στον νομό μου, στον Νομό Τρικάλων. Επιλέγετε τις μετακινήσεις του προσωπικού, νοσηλευτικού και ιατρικού, από τις μόνιμες προσλήψεις και στο νοσοκομείο και στα κέντρα υγείας της Καλαμπάκας, της Πύλης, της Φαρκαδόνας και των Τρικάλων. Τη μια μέρα ο ακτινολόγος του Νοσοκομείου Τρικάλων είναι στο Νοσοκομείο Καρδίτσας και την άλλη στο Νοσοκομείο των Τρικάλων. Ένας γιατρός για δύο νοσοκομεία, για δύο νομούς. Και η διάγνωση εξ αποστάσεως μακριά από τον ασθενή. Τον Μάιο ο παθολόγος είναι στο Κέντρο Υγείας Καλαμπάκας και τον Ιούνιο στη Σκιάθο ή στη Σκόπελο για τον τουρισμό. Τα χωριά μας, όμως, του Δήμου Μετεώρου και της Πύλης το καλοκαίρι σφύζουν από κόσμο και τουρίστες και γιατρός δεν υπάρχει. Μήπως το ίδιο δεν συμβαίνει και με τις εφημερίες στα τμήματα επειγόντων περιστατικών; Γιατροί σε διαρκή μετακίνηση. Και έρχεστε να φορολογήσετε διπλά και τριπλά εφημερίες των γιατρών και ύστερα τους απειλείτε, γιατί δεν σας εμπιστεύονται. Απλά μπαλώνετε τρύπες.

Αυτά λένε καιρό τώρα η Ένωση Ιατρών Νοσοκομείων και Κέντρων Υγείας των Τρικάλων. Όμως, μήπως αφουγκράζεστε την κραυγή αγωνίας του κλάδου των ιδιωτικών εργαστηρίων που υφίστανται μακροχρόνια συστηματική υφαρπαγή εισοδήματος με το μνημονιακό μέτρο του clawback; Τα ίδια και εδώ.

Επανέρχομαι τώρα στο νομοσχέδιο, όσον αφορά στο έργο της ανακατασκευής και του εξοπλισμού του υφιστάμενου τμήματος του «Αγία Σοφία», με στόχο να λειτουργήσει ως κέντρο αναφοράς για την ψυχική υγεία των παιδιών και των εφήβων της Αττικής. Θα έλεγα ότι είναι μια απόφαση στο πλαίσιο πάντα της αρχικής σύμβασης μεταξύ του ελληνικού δημοσίου και του Ιδρύματος «Σταύρος Νιάρχος».

Η πολιτική σας στον ευαίσθητο τομέα της ψυχικής υγείας και της απεξάρτησης, όπως τη διαβάζουμε στο σχετικό σχέδιο νόμου που προωθεί το Υπουργείο Υγείας, είναι απαξιωτική και διαλυτική. Ωστόσο, το συγκεκριμένο έργο αναμένεται να ενισχύσει τις υπηρεσίες ψυχικής υγείας εντός της Περιφέρειας της Αττικής. Αναρωτιέται, βέβαια, κανείς τι είδους κέντρο αναφοράς οραματίζεστε, όταν οι υφιστάμενες δημόσιες δομές ψυχικής υγείας στην Αττική είναι υπό κατάρρευση, όταν είναι ανεπαρκείς, υποστελεχωμένες και υποχρηματοδοτούνται συστηματικά με τελικό στόχο την πραγματική τους διάλυση, ώστε η προσφυγή σε ιδιωτικές υπηρεσίες να είναι μονόδρομος για τους ψυχικά πάσχοντες συνανθρώπους μας.

Αναρωτιέται, επίσης, κανείς γιατί επιλέγετε να δημιουργήσετε μια τέτοια δομή σε ένα παιδιατρικό νοσοκομείο. Υποτίθεται ότι συμφωνείτε με την αποασυλοποίηση και αποϊδρυματοποίηση των ανθρώπων που νοσούν από κάποια ψυχική νόσο ή διαταραχή. Τόσο η Σύμβαση του ΟΗΕ για τα Δικαιώματα των Ατόμων με Αναπηρία, όσο και η Σύμβαση του ΟΗΕ για τα Δικαιώματα του Παιδιού θεωρούνται θετικοί καταλύτες για την αλλαγή του τρόπου με τον οποίο πρέπει να απολαμβάνονται τα δικαιώματα και να παρέχονται οι υπηρεσίες, ώστε να διασφαλίζεται πλήρης πρόσβαση αυτών των ατόμων.

Συνεπώς οι δομές κοινωνικής πρόνοιας καλούνται ολοένα περισσότερο να προσαρμοστούν και να αναπτύξουν νέα καινοτόμα συστήματα για να υποστηρίζουν τα άτομα, τις οικογένειες και τα παιδιά. Η ψυχική υγεία απαιτεί κοινοτική προσέγγιση, εγγύτητα στις υπηρεσίες στον τόπο κατοικίας και εργασίας του ανθρώπου. Με λίγα λόγια, η υπηρεσία να έρχεται στον άνθρωπο και όχι ο άνθρωπος να πηγαίνει στην υπηρεσία.

Όμως, εσείς επιλέγετε να δημιουργήσετε μια νοσοκομειακή δομή. Αλήθεια, αυτή τη δομή με βάση την προς κύρωση σύμβαση στο Υπουργείο Υγείας είναι υποχρεωμένο να διατηρεί, να συντηρεί και να χρηματοδοτεί στο πλαίσιο της βιωσιμότητας. Τι θα απογίνει με βάση το προωθούμενο νομοσχέδιο για την υποτιθέμενη ολοκλήρωση της ψυχιατρικής μεταρρύθμισης; Διότι σύμφωνα με τις διατάξεις του, η δομή αυτή θα πρέπει να καταργηθεί και να υπαχθεί στην 1η Υγειονομική Περιφέρεια Αττικής. Αυτό καταδεικνύει την παντελή έλλειψη στρατηγικού σχεδιασμού και οράματος εκ μέρους της Κυβέρνησης.

Ομοίως, η συνεργασία με μια ιδιωτική μη κερδοσκοπική οργάνωση σχετικά με το παιδί είναι προβληματική. Πρόκειται για μια μη κερδοσκοπική οργάνωση, της οποίας ούτε καν η έδρα είναι βέβαιη. Πρόκειται για ένα θολό και αδιαφανές μέρος της σύμβασης και ειλικρινά δεν σας έχουμε απολύτως καμμία εμπιστοσύνη.

Επίσης, θα ήθελα να εκφράσω την απορία μου όσον αφορά την κοστολόγηση του εν λόγω έργου. Στο σχέδιο νόμου μάς λέτε ότι αυτή θα ανέλθει έως του ποσού των 500.000 ευρώ. Αυτό, όμως, είναι έωλο και αόριστο. Προφανώς δεν γνωρίζετε πόσο θα κοστίσει το έργο, διότι αν υπήρχε μια στοιχειώδης έγκριση σκοπιμότητας, θα υπήρχε και μία τάξη μεγέθους, έστω μια προσέγγιση του κόστους. Εσείς μας λέτε «έως 500.000 ευρώ», αλλά αυτό δεν είναι επαρκές. Αντιθέτως, είναι άκρως προβληματικό και επιτρέπει δεύτερες σκέψεις και υποψίες.

Επίσης, ένα άλλο πολύ σημαντικό ζήτημα είναι αυτό του προσωπικού το οποίο λέτε ότι θα προσληφθεί. Λέτε για είκοσι πέντε έως τριάντα άτομα, αλλά δεν μας λέτε με τι κριτήρια θα προσληφθούν, βάσει ποιων τυπικών και ουσιαστικών προσόντων και, κυρίως, τι θα απογίνει αυτό το προσωπικό μετά το πέρας του πιλοτικού προγράμματος, το οποίο μάλιστα είναι μεγάλο για πιλοτικό πρόγραμμα γιατί φτάνει τα πέντε χρόνια. Τι θα απογίνει όλο το παραχθέν έργο, όλη η εμπειρία και όλο το αποτέλεσμα του πιλοτικού;

Αυτά είναι ζητήματα που δεν διευκρινίζονται και δεν ρυθμίζονται στο σχέδιο νόμου, όπως δεν υπάρχει και καμμία πρόβλεψη για αξιολόγηση του πολιτικού προγράμματος, κάτι που είναι ανήκουστο.

Επομένως, στον βαθμό που το νομοσχέδιο αφορά σε έργο που θα μείνει στο ΕΣΥ που, όπως λέτε, θα ωφελήσει αδιακρίτως τα παιδιά και τους εφήβους της Αττικής και που αφορά στην άκρως ελλειμματική ψυχική υγεία εντός Αττικής, είμαστε με επιφύλαξη θετικοί στο νομοσχέδιο. Επιφυλασσόμαστε. Υπάρχουν, όμως, πολύ συγκεκριμένα ζητήματα, όπως τα εξέθεσα, τα οποία δεν μπορούν να παρακαμφθούν και εμείς περιμένουμε να μας δώσετε κάποιες εξηγήσεις.

Επιτρέψτε μου, όμως, κύριε Πρόεδρε, πριν κλείσω, να κάνω μια αναφορά σε ένα πολύ σοβαρό πρόβλημα που έχει προκύψει στην περιοχή μου, στην Καλαμπάκα, με την πανώλη των αιγοπροβάτων, μια ασθένεια που ναι μεν δεν υπάρχει κίνδυνος για τη μετάδοσή της στον άνθρωπο, καθώς εμφανίζεται μόνο στα αιγοπρόβατα, πλην όμως γι’ αυτά είναι καταστροφική. Ήδη από χθες εμφανίστηκε και νέο κρούσμα σε άλλη κτηνοτροφική περιοχή εκτός Καλαμπάκας και αυτό είναι πάρα πολύ ανησυχητικό, διότι αποδεικνύει ότι η νόσος της πανώλης είναι σε διασπορά.

Το Υπουργείο Αγροτικής Ανάπτυξης και Τροφίμων έχει εκδώσει σχετική απόφαση με τα ενδεδειγμένα μέτρα περιορισμού τής νόσου και προστασίας των υπόλοιπων κτηνοτροφικών μονάδων, σε στενή συνεργασία με την Περιφέρεια Θεσσαλίας και τις αρμόδιες κτηνιατρικές υπηρεσίες. Όμως, η ανησυχία των κτηνοτρόφων είναι έντονη και δικαιολογημένη. Από τη μία ανησυχούν για τα κοπάδια τους, καθώς αρκετοί εξ αυτών δεν έχουν ακόμα αποζημιωθεί για τα πνιγμένα ζώα τους από τις πλημμύρες. Από την άλλη, ο περιορισμός της διακίνησης των κτηνοτροφικών προϊόντων εκτός της ζώνης επιτήρησης της νόσου της πανώλης και για τα αιγοπρόβατα και για τα βοοειδή δημιουργεί αλυσιδωτά προβλήματα κυρίως με την παράδοση του νωπού γάλακτος. Όπως μας ενημερώνουν οι κτηνίατροι, υπάρχουν μεγάλες δυσκολίες να πουλήσουν το γάλα τους σε τυροκομεία της περιοχής. Όμως, και τα ίδια τα τυροκομεία εμφανίζονται ιδιαίτερα επιφυλακτικά για την αγορά γάλακτος από τις κτηνοτροφικές μονάδες επιτήρησης, παρ’ ότι δεν υπάρχει κίνδυνος για τη δημόσια υγεία.

Αποτέλεσμα όλων των παραπάνω είναι το γάλα αρκετών κτηνοτρόφων της Καλαμπάκας -αύριο και άλλων περιοχών που θα μπουν σε επιτήρηση- να παραμείνει αδιάθετο και να μην ξέρουν τι να το κάνουν. Και για να έχετε μια τάξη μεγέθους της καταστροφής, μόνο στην περιοχή της Καλαμπάκας παράγονται καθημερινά περίπου είκοσι πέντε τόνοι γάλακτος.

Επομένως, κύριε Πρόεδρε και κύριε Υπουργέ, απευθύνομαι στην Κυβέρνηση από αυτό εδώ το Βήμα και μεταφέρω την αγωνία και την έκκληση των συμπολιτών μου κτηνοτρόφων για τη λήψη άμεσων και αποτελεσματικών μέτρων αφ’ ενός για τη διασφάλιση της υγείας των υπολοίπων ζώων, αφ’ ετέρου για τη διασφάλιση του απολεσθέντος εισοδήματος όσων με άμεσο ή έμμεσο τρόπο πλήττονται από αυτή τη νέα καταστροφή, την καταστροφική πανώλη.

Σας βεβαιώνω, κύριε Υπουργέ, πέρα από τις προεκτάσεις στον διατροφικό τομέα της χώρας και τις επιπτώσεις στην οικονομία και την πρωτογενή παραγωγή, οι κτηνοτρόφοι μας δεν θα αντέξουν άλλη καταστροφή.

Συντασσόμαστε, λοιπόν, στο πλάι όλων των κρατικών φορέων που έχουν την ευθύνη διαχείρισης αυτής της τρομακτικής κρίσης και ζητάμε, όπως ήδη έχει συζητήσει και η Περιφέρεια Θεσσαλίας, την κήρυξη της περιοχής σε κατάσταση έκτακτης ανάγκης, ώστε να ληφθούν όλα τα αναγκαία μέτρα για την προστασία της υγείας, τον περιορισμό της νόσου και την αποζημίωση των πληγέντων.

Κάντε, επιτέλους, κάτι αποτελεσματικό για τη Θεσσαλία και για τους ανθρώπους της. Η Θεσσαλία καταστρέφεται. Βοηθήστε να ορθοποδήσουν οι άνθρωποι του μόχθου, οι άνθρωποι που δεν έχουν Κυριακή και σχόλη, οι άνθρωποι που έχουν επενδύσει τα πάντα στα ζώα τους. Από εμάς περιμένουν.

Σας ευχαριστώ που με ακούσατε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε την κ. Κοντοτόλη.

Θα δώσω τώρα τον λόγο στον κ. Ιωάννη Τσίμαρη, ειδικό αγορητή από το ΠΑΣΟΚ.

Εν τω μεταξύ, παρακαλώ να κλείσει ο ηλεκτρονικός κατάλογος.

Ορίστε, κύριε συνάδελφε, έχετε τον λόγο. Μπορείτε να μιλήσετε από τη θέση σας κατ’ εξαίρεση.

**ΙΩΑΝΝΗΣ ΤΣΙΜΑΡΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, με το παρόν νομοσχέδιο κυρώνεται και αποκτά ισχύ νόμου η από 28-3-2024 Επιμέρους Σύμβαση Δωρεάς μεταξύ του Ιδρύματος «Κοινωφελές Ίδρυμα Σταύρος Σ. Νιάρχος» και του ελληνικού δημοσίου για την ενίσχυση και αναβάθμιση των υποδομών στον τομέα υγείας και πιο συγκεκριμένα για την υλοποίηση στο Νοσοκομείο Παίδων «Η Αγία Σοφία», τη μελέτη, την ανακατασκευή, την ανακαίνιση και τον εξοπλισμό ενός υφιστάμενου κτηρίου επί του νοσοκομείου με σκοπό την κάλυψη των αναγκών στέγασης και υλοποίησης στην Περιφέρεια Αττικής στο πλαίσιο ενός πενταετούς επιστημονικού προγράμματος για την ενίσχυση του τομέα ψυχικής υγείας παιδιών και εφήβων στην Ελλάδα και τη διασφάλιση της ποιότητας της παρεχόμενης φροντίδας στις δημόσιες δομές ψυχικής υγείας.

Το τόνισα και στην επιτροπή ότι επικροτούμε το κοινωφελές έργο του Ιδρύματος «Σταύρος Νιάρχος», που μέσα από το πρόγραμμα «Πρωτοβουλία για την Υγεία» που υλοποιεί, αφήνει ισχυρό αποτύπωμα βελτίωσης του υγειονομικού συστήματος στη χώρα μας και ειδικότερα όταν πρόκειται για την υγεία των παιδιών και των εφήβων, δεν μπορεί παρά να είμαστε ενδυναμωτές και πολλαπλασιαστές αυτής της προσπάθειας.

Ως ηπειρώτης -από τον τόπο καταγωγής των μεγάλων ηπειρωτών ευεργετών του έθνους- γνωρίζω και ενστερνίζομαι και προσωπικά τη σπουδαιότητα των δωρεών. Θα ήθελα να αναφέρω κάποια στοιχεία, σε σχέση με το αντικείμενο του προγράμματος που υλοποιείται, ώστε να αντιλαμβανόμαστε πλήρως το εύρος του ζητήματος. Η έγκαιρη αντιμετώπιση είναι και έγκυρη αντιμετώπιση. Το γεγονός ότι σύμφωνα με τον Παγκόσμιο Οργανισμό Υγείας, περίπου ένα στα επτά άτομα ηλικίας δέκα με δεκαεπτά ετών πάσχει από κάποια ψυχική διαταραχή, κάτι που έχει επιδεινωθεί ραγδαία με την πανδημία COVID-19, έπρεπε ήδη να μας έχει κρούσει τον κώδωνα του κινδύνου.

Στη χώρα μας εμφανίζεται ένα σημαντικό κενό, όσον αφορά την αποτύπωση της κατάστασης στα παιδιά και τους εφήβους, ελλείψει στοιχείων σε εθνικό επίπεδο για τις περισσότερες ψυχικές διαταραχές. Το 5% με 13% αυτών των παιδιών και των εφήβων παρουσιάζουν προβλήματα συμπεριφοράς, ενώ το 8% με 16% βιώνουν συμπτώματα που απαιτούν εκτίμηση από ειδικό. Τα δεδομένα αυτά δεν είναι επιδημιολογικά, υπάρχουν μέσα από την έρευνα Ψυχική Υγεία Παιδιών και Εφήβων στην Ελλάδα Ανάγκες και Προτεραιότητες, που πραγματοποιήθηκε στο πλαίσιο δράσεων της πρωτοβουλίας για την ψυχική υγεία παιδιών και εφήβων, μέρος των οποίων είναι και η σημερινή κύρωση της σύμβασης. Ένα από τα σημαντικότερα ζητήματα είναι το στίγμα που ακολουθεί την ψυχική υγεία. Πριν κάποιος φτάσει να χτυπήσει την πόρτα του ειδικού, θα πρέπει πρώτα να έχει αντιληφθεί το πρόβλημα και να δεχτεί την ύπαρξή του χωρίς προκαταλήψεις. Προς αυτή την κατεύθυνση πρέπει να δράσουμε ως κοινωνία και ως πολιτεία, ώστε να αλλάξουμε πεποιθήσεις που είναι βαθιά ριζωμένες.

Αξιοσημείωτο είναι να αναφερθεί ότι η συχνότητα των προβλημάτων στα παιδιά και στους εφήβους, όπως η Διαταραχή Ελλειμματικής Προσοχής Υπερκινητικότητας, το άγχος, η διαταρακτική συμπεριφορά, η κατάθλιψη και εκφοβισμός όλο και αυξάνεται, κάτι που πρέπει να μας ανησυχήσει και να δράσουμε άμεσα με μέτρα για την αντιμετώπισή τους. Στόχος μας πρέπει να είναι να αλλάξουμε τον τρόπο που βλέπουμε την ψυχική υγεία και να την αντιμετωπίσουμε όπως της αρμόζει. Να πάψει να είναι πια ο φτωχός συγγενής. Αυτό απαιτεί να μετατοπίσουμε τις προτεραιότητες ως προς την πρόληψη, συμπεριλαμβανομένης της αντιμετώπισης συμπεριφορικών παραγόντων κινδύνου, καθώς και κοινωνικών περιβαλλοντικών παραγόντων.

Όταν η προσέγγιση και θεραπεία των προβλημάτων ψυχικής υγείας που αντιμετωπίζουν τα παιδιά και οι έφηβοι είναι ανεπαρκής, αυτό θα έχει ως αποτέλεσμα να οδηγήσει σε σοβαρές συνέπειες και να επηρεάσει όχι μόνο τη σημερινή τους ευημερία, αλλά και τις μελλοντικές τους προοπτικές. Τα παιδιά και οι έφηβοι ως πιο ευάλωτες ομάδες χρήζουν ιδιαίτερης ψυχοκοινωνικής μέριμνας. Δυστυχώς η Ελλάδα δεν διαθέτει ένα ενιαίο και συντονισμένο σύστημα διάγνωσης και αξιολόγησης των αναγκών των παιδιών και γενικότερα παιδικής προστασίας. Ο τομέας ψυχικής υγείας χαρακτηρίζεται από ασάφεια, διοικητικές επιβαρύνσεις και αλληλεπικαλυπτόμενες κατακερματισμένες αρμοδιότητες Υπουργείων και φορέων, που επηρεάζουν σημαντικά την παροχή υποστήριξης και φροντίδας στα παιδιά που την έχουν ανάγκη.

Επιπρόσθετα, η απουσία ενιαίων πρωτοκόλλων εργαλείων αξιολόγησης και παραπομπής, καθώς και θεσμοθετημένων τρόπων συνεργασίας, μεταξύ των φορέων και των υπηρεσιών, έχει ως αποτέλεσμα να διαφοροποιείται η μεταχείριση των παιδιών, ανά περίπτωση και από περιοχή σε περιοχή. Και αυτό επιπλέον οδηγεί αρκετές φορές σε καθυστέρηση αξιολόγησης των παιδιών, σε παρατεταμένη νοσηλεία αυτών, σε μειωμένη ποιότητα φροντίδας και ανεπαρκή υποστήριξη των επαγγελματιών υγείας.

Οι δομές αποδεικνύονται ανεπαρκείς, καθώς από τη μια υπάρχει μεγάλη αναμονή, που κάνει περίπου τους μισούς να απευθύνονται σε κάποιον ιδιώτη και από την άλλη, υπάρχει έλλειψη δομών σε κάποιες περιοχές και υπερσυγκέντρωση σε μεγάλα αστικά κέντρα, όπως η Αθήνα και η Θεσσαλονίκη.

Η πρωτοβουλία για την υγεία έχει συνεισφέρει σε μεγάλο βαθμό στην αναβάθμιση του τομέα της υγείας και ειδικότερα στην ψυχική υγεία. Το Ίδρυμα «Σταύρος Νιάρχος», με μια σειρά συμβάσεων και δωρεών, θα συντείνει να κάνει αυτό που θα έπρεπε να έχει κάνει ήδη η πολιτεία στο σύστημα ψυχικής υγείας, δηλαδή, τη δημιουργία ενός δικτύου εξειδικευμένης ποιοτικής φροντίδας σε όλη τη χώρα, με την εκπαίδευση δημοσίων λειτουργών, των επαγγελματιών ψυχικής υγείας παιδιών και εφήβων, την ανάπτυξη ηλεκτρονικών εργαλείων και ψηφιακών μέσων τηλεϊατρικής και την οργάνωση της συμμετοχής εφήβων σε συμβουλευτικές ομάδες.

Επίσης, η «Πρωτοβουλία για την Υγεία» έχει αποδείξει στο κράτος ότι εάν υπάρχει συνεργασία με φορείς πρωτοβάθμιας φροντίδας υγείας, μπορεί να ακούγεται η φωνή της κοινότητας, μπορεί να ακούγονται τα παιδιά και οι έφηβοι, οι γονείς και οι φροντιστές τους, καθώς και οι υποεκπροσωπούμενες μειονότητες.

Είναι σημαντικές και καλοδεχούμενες οι δωρεές από ιδιωτικούς φορείς, γιατί συμπληρώνουν τα όποια κενά στην υγεία. Ωστόσο, μπορούν να λειτουργήσουν μόνο συμπληρωματικά και το Υπουργείο Υγείας οφείλει να διαμορφώσει το κατάλληλο πλαίσιο για την επαρκή κάλυψη των αναγκών του πληθυσμού και ιδιαιτέρως των παιδιών και των εφήβων. Ένα εθνικό σχέδιο που θα στηρίζεται και θα υλοποιείται από όλους απαρέγκλιτα.

Φυσικά, είμαστε θετικοί και επικροτούμε την προσπάθεια του έργου που πραγματοποιείται. Αποδεικνύεται ότι υπάρχει τρόπος για την αντιμετώπιση και τη διαχείριση της ψυχικής υγείας και των εξαρτήσεων εν γένει, αλλά υπολείπεται η πολιτική βούληση. Και διαπιστώνει κανείς ότι υπολείπεται η πολιτική βούληση, όταν φέρνει σε αντιπαράθεση το εν λόγω πρόγραμμα με το νομοσχέδιο, που μέχρι χθες ήταν σε διαβούλευση με την ολοκλήρωση της ψυχιατρικής μεταρρύθμισης.

Είναι ένα νομοσχέδιο που φαινομενικά έρχεται να ορίσει ένα πλαίσιο λειτουργίας στην ψυχική υγεία και παραβλέπει στοιχειώδεις μεταρρυθμίσεις και δικλίδες ασφαλείας, ώστε να λειτουργήσει αποτελεσματικά και προς όφελος των πολιτών. Χαρακτηριστικό παράδειγμά του είναι η έλλειψη διασφάλισης λειτουργίας των κέντρων πρόληψης, που κατά αντιστοιχία στο πρόγραμμα που σήμερα εμπεριέχεται στη σύμβαση, λειτουργούν, όπως τα συμβουλευτικά κέντρα.

Ενδεικτικά ανέφερα το παράδειγμα, γιατί και το δίκτυο που δημιουργείται και θα περιέλθει στη διοίκηση του ελληνικού δημοσίου, θα πρέπει να ενταχθεί στη λειτουργία της νέας δομής της ψυχιατρικής μεταρρύθμισης, δηλαδή, στον αρμόδιο υπεύθυνο της ΥΠΕ. Υπάρχει περίπτωση αυτό το μοντέλο να λειτουργήσει; Διατηρούμε πολύ ισχυρές επιφυλάξεις.

Εμείς στο ΠΑΣΟΚ ήμασταν και είμαστε αρωγοί κάθε προσπάθειας που κινείται προς τη σωστή κατεύθυνση. Παράλληλα, όμως, θα είμαστε αυστηροί κριτές στις ανεπάρκειες της Κυβέρνησης.

Υπερψηφίζουμε την κύρωση της σύμβασης, με την ευχή να παραδειγματιζόμαστε όλοι και κυρίως οι διοικούντες από θετικές πρακτικές που ενισχύουν τον χώρο της υγείας.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Τσίμαρη.

Θα δώσω τώρα τον λόγο στον Αντιπρόεδρο της Βουλής κ. Γεώργιο Λαμπρούλη από το Κομμουνιστικό Κόμμα Ελλάδας.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Επιτρέψτε μου, πριν αναφερθούμε στο νομοσχέδιο, να αναφερθώ σε κάτι άλλο, γιατί θεωρούμε αναγκαίο να θέσουμε ένα πολύ σοβαρό ζήτημα και να το καταγγείλουμε, με βάση και την πληροφόρηση που έχουμε. Πληροφορούμαστε ότι σήμερα στο λιμάνι της Θεσσαλονίκης ένας εμπορικός συρμός ναυλωμένος από το ΝΑΤΟ θα φορτώσει κοντέινερς που έχουν συγκεντρωθεί τις προηγούμενες ημέρες εκεί και θα αναχωρήσει το πρωί για τα ελληνοβουλγαρικά σύνορα με τελικό προορισμό τα Σκόπια. Και μιλάμε για κοντέινερς με στρατιωτικό υλικό μεγάλης ποσότητας, αφού ο συρμός αποτελείται από τρεις μηχανές μαζί.

Και εδώ να υπενθυμίσουμε ότι τον περασμένο Μάη η Κυβέρνηση είχε αποστείλει, επίσης από τη Θεσσαλονίκη, εκατοντάδες τόνους πολεμικού υλικού, στο οποίο περιλαμβανόταν ακόμα και τον απαγορευμένο λευκό φώσφορο, διά μέσου της Ρουμανίας στον ιμπεριαλιστικό πόλεμο στην Ουκρανία.

Η Ελλάδα έχει μετατραπεί σε νατοϊκό ορμητήριο σε βάρος άλλων λαών, με μεγάλο κίνδυνο για τον λαό μας, με ευθύνη της Κυβέρνησης της Νέας Δημοκρατίας και των νατοϊκών κομμάτων. Η χώρα εμπλέκεται στους ιμπεριαλιστικούς πολέμους και σχεδιασμούς, εμείς το καταγγέλλουμε και καλούμε την Κυβέρνηση και τα άλλα κόμματα να τοποθετηθούν. Ο λαός απαιτεί να σταματήσει τώρα η μεταφορά νατοϊκού πολεμικού υλικού στην Ουκρανία και να απεμπλακεί η χώρα από τους ιμπεριαλιστικούς σχεδιασμούς.

Σε ό,τι αφορά το νομοσχέδιο, κύριε Πρόεδρε, επιτρέψτε μου να αναδείξουμε κάποιες περαιτέρω πλευρές ή συνολικά, εάν θέλετε και στη βάση των τοποθετήσεων έως τώρα, από την περίοδο που ξεκινήσαμε να συζητάμε στην Ολομέλεια τις επιμέρους κυρώσεις, μέχρι και τη βασική κύρωση του 2018.

Ξεκαθαρίζουμε ότι ως κόμμα, δεν είμαστε αντίθετοι σε μέτρα τα οποία μπορούν να βελτιώσουν τις παροχές, τις συνθήκες περίθαλψης του λαού και ιδιαίτερα αυτές που αφορούν την έγκαιρη διάγνωση και θεραπεία του λαού μας. Και, βεβαία, αναδεικνύουμε συστηματικά τις τεράστιες ελλείψεις στο δημόσιο σύστημα υγείας σε υποδομές, εξοπλισμό και προσωπικό στα νοσοκομεία, την πρωτοβάθμια φροντίδα υγείας, την επείγουσα νοσοκομειακή φροντίδα. Παράλληλα, διεκδικούμε την επίλυσή τους με τις παρεμβάσεις μας, μέσω των διαδικασιών της Βουλής και κυρίως με τη δράση μας στο πλαίσιο του εργατικού και λαϊκού κινήματος.

Θέλουμε να επισημάνουμε ότι τέτοια μέτρα πρέπει να αποτελούν αποκλειστικά ευθύνη του κράτους, να χρηματοδοτούνται πλήρως από τον κρατικό προϋπολογισμό, να εξασφαλίζεται η στελέχωση με μόνιμο προσωπικό πλήρους και αποκλειστικής απασχόλησης και να εξασφαλίζεται επαρκής και σύγχρονος ιατρομηχανολογικός εξοπλισμός και όλα αυτά να αποτελούν μέρος του πανελλαδικά ανεπτυγμένου Δημόσιου Συστήματος Υγείας, προκειμένου να μπορούν να παρέχονται έγκαιρα, με ασφάλεια και απολύτως δωρεάν όλες οι προληπτικές διαγνωστικές και θεραπευτικές πράξεις σε όσους, φυσικά, έχουν ανάγκη χωρίς όρους και προϋποθέσεις.

Οι δημόσιες υπηρεσίες υγείας, η ανάπτυξή τους και η απολύτως και καθολική αξιοποίησή τους από τον λαό κατά τη γνώμη μας δεν μπορεί να εξαρτάται από τη φιλανθρωπία, τον εθελοντισμό και την ατομική διάθεση προσφοράς. Αποτελεί λαϊκό δικαίωμα και κρατική ευθύνη, που απορρέουν από τον χαρακτήρα που πρέπει να έχουν αυτές οι υπηρεσίες και επιπλέον από το γεγονός ότι οι εργαζόμενοι και τα άλλα λαϊκά στρώματα είναι αυτά που παράγουν τον πλούτο στη χώρα μας.

Θεωρούμε, λοιπόν, ότι το κράτος πρέπει να εξασφαλίζει πλήρως αυτές τις δομές και τις υπηρεσίες και μόνο επικουρικά και συμπληρωματικά να αξιοποιούνται τυχόν προσφορές. Μπορεί να ακούσουμε -το ακούγαμε και στις προηγούμενες συνεδριάσεις γύρω από τα ζητήματα των δωρεών- το επιχείρημα ότι το κράτος δεν έχει λεφτά είτε υπήρχε η κρίση τότε είτε τώρα δημοσιονομικοί περιορισμοί.

Όμως η πραγματικότητα λέει ότι και στην περίοδο των αυξημένων ρυθμών ανάπτυξης το κράτος και το κεφάλαιο με όλες τις κυβερνήσεις του υποχρηματοδοτούσαν το δημόσιο σύστημα υγείας, δεν ανέπτυσσαν τις αναγκαίες υποδομές, έπαιρναν μέτρα περικοπών των δημόσιων παροχών, οι ασθενείς πλήρωναν πολλά περισσότερα και όλα αυτά σήμερα φυσικά επιταχύνονται και πολλαπλασιάζονται, διότι ακριβώς αυτού του τύπου η ανάπτυξη με ατμομηχανή τους επιχειρηματικούς ομίλους είναι σε πλήρη αντίθεση με τις λαϊκές κοινωνικές ανάγκες. Το κράτος ποτέ δεν έχει λεφτά για τις ανάγκες των λαϊκών στρωμάτων ούτε στη φάση της καπιταλιστικής ανάπτυξης ούτε στη φάση της καπιταλιστικής οικονομικής κρίσης, διότι ξεκάθαρα αποτελεί πολιτική επιλογή η παντός είδους στήριξη των επιχειρηματικών ομίλων μέσω φοροαπαλλαγών, φοροελαφρύνσεων, ζεστού χρήματος για την εξασφάλιση της ανταγωνιστικότητας, δηλαδή της υψηλής κερδοφορίας τους.

Εμείς λέμε ότι αυτά που παράγουν οι εργαζόμενοι και πολύ περισσότερο αυτά που εμποδίζονται να παράγουν λόγω ακριβώς της καπιταλιστικής ιδιοκτησίας φτάνουν και περισσεύουν για την ανάπτυξη ενός δημόσιου, σύγχρονου, καθολικού και δωρεάν συστήματος υγείας. Άλλωστε τα χρήματα που θα διαθέσει το ίδρυμα είτε για τη συγκεκριμένη σύμβαση που συζητούμε είτε για το σύνολο της σύμβασης -από το 2018 και εντεύθεν- αποτελούν ένα μικρό μέρος των κερδών που προέκυψαν από την άγρια εκμετάλλευση των εργαζομένων, από τον απλήρωτο χρόνο εργασίας τους που δημιουργεί τα κέρδη και από την εκμετάλλευση των φυσικών πόρων της χώρας μας και όχι μόνο, του πλούτου κάθε χώρας.

Δείτε ποιο είναι το οξύμωρο. Την ίδια ώρα που η Ελλάδα ημερησίως δαπανά 500.000 ευρώ για να έχουμε τη φρεγάτα στην Ερυθρά Θάλασσα που «υποστηρίζει» τα δικαιώματα της χώρας μας και τα σύνορά μας στην Ερυθρά Θάλασσα, έως 500.000 προβλέπεται με βάση και το νομοσχέδιο το συγκεκριμένο ύψος δαπάνης για την ανακατασκευή του χώρου στο Νοσοκομείο Παίδων «Η Αγία Σοφία».

Φυσικά εμείς, όπως είπαμε και στην επιτροπή, το συγκεκριμένο ζήτημα, το περιεχόμενο του νομοσχεδίου δεν μπορούμε να το αντιμετωπίζουμε -και δεν το αντιμετωπίζουμε- αποσυνδεδεμένο είτε αποσπασματικά από τους στόχους συνολικά αφ’ ενός της δωρεάς, αλλά και πιο συγκεκριμένα με βάση και τη συζήτηση που έγινε για τον ν.5015/2023, τον οποίο και καταψηφίσαμε.

Η σύμβαση η συγκεκριμένη αφορά στον σχεδιασμό και στην υλοποίηση του πενταετούς επιστημονικού προγράμματος για την ενίσχυση του τομέα της ψυχικής υγείας παιδιών και εφήβων στην Ελλάδα και τη διασφάλιση της ποιότητας της παρεχόμενης φροντίδας στις δημόσιες υποδομές ψυχικής υγείας και αντίστοιχα εντάσσεται στη δημιουργία σε έξι πόλεις της Ελλάδας αντίστοιχων κέντρων αναφοράς τα οποία θα χρηματοδοτηθούν από το Ίδρυμα «Σταύρος Νιάρχος» με τη γνωστή στελέχωση είκοσι πέντε, τριάντα ατόμων, όπως αναφέρεται, και σε συνεργασία παράλληλα με το SMI με έδρα τη Νέα Υόρκη.

Αυτά τα κέντρα αναφοράς θα δραστηριοποιηθούν γύρω από το ερευνητικό, κλινικό και εκπαιδευτικό έργο. Πρόκειται, δηλαδή, για έναν μηχανισμό στον οποίο εκχωρείται η προσαρμογή του περιεχομένου και της κατεύθυνσης των προγραμμάτων ψυχικής υγείας παιδιών και εφήβων και του ελέγχου τους με την αντίστοιχη εκπαίδευση των σχετικών ειδικοτήτων υγειονομικών κυρίως του δημόσιου τομέα. Και, βέβαια, περίοπτη θέση στους στόχους κατέχει η εξασφάλιση των λεγόμενων «βέλτιστων πρακτικών». Και έτσι μετά την πάροδο της πενταετίας όπως προβλέπεται στη συμφωνία και στο πιλοτικό στάδιο εφαρμογής, τα κέντρα αναφοράς μαζί με το προσωπικό τους θα ενσωματωθούν στις δημόσιες μονάδες υγείας και θα αναλάβει πλέον το δημόσιο να χρηματοδοτήσει και να λειτουργήσει αυτούς τους τομείς ψυχικής υγείας παιδιών και εφήβων. Τώρα για ποιο δημόσιο μιλάμε είναι ένα ερώτημα. Πλέον τα νοσοκομεία και δημόσια υγεία, οι δημόσιες δομές υγείας με την εμπορευματοποίηση και την συνεχώς αυξανόμενη επιχειρηματική τους δράση έχουν χάσει πλέον αυτό που λέμε τον όποιο δημόσιο χαρακτήρα τους. Μόνο κατ’ όνομα είναι δημόσιες. Άμα περάσεις την πύλη, μέσα λειτουργούν ξεκάθαρα ως ανώνυμες εταιρείες.

Σε αυτή τη συμφωνία δεν υπάρχουν ζητήματα -τα οποία προφανώς εμείς τα αναδεικνύουμε- που αφορούν την ανάπτυξη και τη στελέχωση των δημόσιων μονάδων ψυχικής υγείας. Καμμιά αναφορά. Πρακτικά τι γίνεται; Ανατίθεται σε ένα ιδιωτικό φορέα εκτός δημόσιου συστήματος να αναμορφώσει τον προσανατολισμό, το περιεχόμενο και τις προτεραιότητες σχετικά με την ψυχική υγεία παιδιών και εφήβων, καθώς και την αντίστοιχη εκπαίδευση του προσωπικού των δημόσιων μονάδων υγείας.

Στην επιτροπή είχαμε βάλει ερωτήματα και θα περιμέναμε μια απάντηση. Δεν ξέρω αν απαντήθηκαν γιατί έπρεπε να εγκαταλείψω την επιτροπή λόγω υποχρεώσεων στην Αίθουσα της Ολομέλειας.

Το υπάρχον επιστημονικό δυναμικό των πανεπιστημίων, των δημόσιων νοσοκομείων είναι ή δεν είναι επαρκές προκειμένου να παρακολουθεί τις εξελίξεις και να επικαιροποιεί το περιεχόμενο της παρέμβασης;

Έχει ή δεν έχει την ικανότητα αυτό το προσωπικό να ασχοληθεί με την εκπαίδευση των σχετικών κλάδων των υγειονομικών; Αν έχει γιατί δεν το αναλαμβάνουν αυτοί οι επιστήμονες που έχουμε;

Με την παρούσα σύμβαση δεν έχουμε απλά μία διάθεση χρηματοδότησης από ένα ίδρυμα για να βελτιωθούν έστω δημόσιες υποδομές με την ανάπτυξή τους, τη στελέχωσή τους, αλλά στην ουσία πρόκειται για ευθεία παρέμβαση με τη σύμφωνη γνώμη της Κυβέρνησης στον έλεγχο του περιεχομένου και των κριτηρίων της ψυχικής υγείας παιδιών και εφήβων. Σε αυτό, όπως είπαμε και στην επιτροπή, δεν μπορούμε να συμφωνήσουμε και γι’ αυτό θα το καταψηφίσουμε.

Και, βέβαια, το δεύτερο ζήτημα σε ό,τι αφορά την τοποθέτησή μας με την αρνητική ψήφο είναι ότι αυτό το σχέδιο νόμου προωθείται ταυτόχρονα -εδώ μπορείτε να μας πείτε και πότε θα ξεκινήσει στις επιτροπές- με το σχέδιο νόμου που φέρνετε με τις αντιλαϊκές αντιδραστικές προβλέψεις στον χώρο της δημόσιας ψυχικής υγείας, με το κλείσιμο των δύο από τα τρία δημόσια ψυχιατρεία, την ουσιαστική παράδοση των αναγκών στην ιδιωτική επιχειρηματική δράση, ανοιχτή ή συγκαλυμμένη, μέσω των διαφόρων δηλαδή μη κυβερνητικών οργανώσεων ή και άλλων «φιλανθρώπων» που εμφανίζονται ή θα εμφανιστούν στο μέλλον.

Συνεπώς το κύριο δεν είναι οι παρεμβάσεις που θα γίνουν στο κτήριο, τα μερεμέτια, του νοσοκομείου «Αγία Σοφία» αλλά ότι αυτό ακριβώς εντάσσεται στην πολιτική υλοποίησης των αντιλαϊκών μέτρων στην ψυχική υγεία. Έτσι και η δωρεά αποτελεί ξεκάθαρα το προκάλυμμα, το «τυράκι», αν θέλετε, για να μη φαίνεται η φάκα που ετοιμάζεται και από βδομάδα θα το συζητήσουμε και στην αρμόδια επιτροπή της Βουλής και βέβαια όταν θα έρθει στην Ολομέλεια. Πρόκειται για ένα νομοσχέδιο το οποίο έχει καταδικαστεί ήδη εδώ και μήνες -και πολύ περισσότερο το τελευταίο διάστημα- από την πλειοψηφία των εργαζομένων στον χώρο όχι μόνο της ψυχικής υγείας αλλά συνολικά της υγείας, από σωματεία και γονείς.

Γιατί μπαίνουν όχι μόνο ψυχιατρικά ζητήματα ή ελέγχου διαχείρισης των δομών ψυχικής υγείας, αλλά αναδεικνύονται μέσα από το νομοσχέδιο και τα ζητήματα της απεξάρτησης στο σύνολό της.

Έτσι, λοιπόν, αυτό το νομοσχέδιο εμείς λέμε να μην κατατεθεί. Πάρτε το πίσω. Αποτελεί όνειδος γι’ αυτόν τον τομέα που πρόκειται να νομοθετήσετε και να ξέρετε ότι στην πράξη δεν πρόκειται να εφαρμοστεί. Ήδη όλη η ελληνική κοινωνία βρίσκεται απέναντι -και το ξέρετε πολύ καλά- σε αυτό το νομοσχέδιο, απέναντι σε αυτό το «έκτρωμα» που φέρνετε.

Κύριε Πρόεδρε, σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κύριο Αντιπρόεδρο.

Τον λόγο έχει τώρα η ειδική αγορήτρια της Ελληνικής Λύσης κ. Μαρία Αθανασίου.

**ΜΑΡΙΑ ΑΘΑΝΑΣΙΟΥ:** Ευχαριστώ, κύριε Πρόεδρε.

Κύριε Υπουργέ, κύριοι συνάδελφοι, καλοδεχούμενη η δωρεά Νιάρχου. Καλύπτει πολλές και βασικές ανάγκες στον τομέα υγείας.

Με το παρόν νομοσχέδιο κυρώνεται και αποκτά ισχύ νόμου η από 28-3-2024 Επιμέρους Σύμβαση Δωρεάς - Έργο ΧΙΙ, Παράρτημα 14 της από 6-9-2018 κύριας σύμβασης δωρεάς μεταξύ του Ιδρύματος «Κοινωφελές Ίδρυμα Σταύρος Σ. Νιάρχος» και του ελληνικού δημοσίου για την ενίσχυση και αναβάθμιση των υποδομών στον τομέα της υγείας. Η εν λόγω δωρεά του Ιδρύματος «Σταύρος Νιάρχος» κυρώθηκε με τον ν.4564/2018 με τα συνημμένα σε αυτήν παραρτήματα, πρώτον, μνημόνιο συνεργασίας και, δεύτερον, τοπογραφικό διάγραμμα, που υπογράφησαν μεταξύ των συμβαλλομένων.

Η υλοποίηση της δωρεάς του ιδρύματος αφορά στη μελέτη, την ανακατασκευή, την ανακαίνιση και τον εξοπλισμό ενός υφιστάμενου κτηρίου επί του νοσοκομείου. Αυτό το κτήριο πρόκειται να λειτουργήσει ως κέντρο αναφοράς για την ψυχική υγεία παιδιών και εφήβων στην Αθήνα.

Όπως είπαμε και στην αρχή, είναι ευπρόσδεκτες οι δωρεές ιδιωτών. Ωστόσο επισημαίνουμε ότι δεν είναι δυνατόν αυτές οι δωρεές να υποκαθιστούν το κράτος, το οποίο οφείλει να μεριμνά για την ευημερία κάθε τομέα της δημόσιας σφαίρας, όπως ο τομέας της δημόσιας υγείας. Και εύλογα γεννιέται το ερώτημα: τι θα απογίνουν τα έργα όταν λήξουν οι δωρεές; Θα συνεχίσει η Κυβέρνηση το έργο το οποίο στήριξαν οι δωρητές ή θα το εγκαταλείψει και θα το αφήσει να μαραζώσει μέχρι να καταστραφεί; Η μέχρι τώρα πολιτική της Κυβέρνησης δυστυχώς επιβεβαιώνει ότι η Κυβέρνηση επιδιώκει να ωθεί τους πολίτες προς τους ιδιώτες, με κάθε κόστος, κυρίως με το να υποβαθμίζει συστηματικά και ηθελημένα την ποιότητα παροχών υπηρεσιών υγείας, να κρατά υποστελεχωμένες και υποβαθμισμένες τις δημόσιες δομές υγείας και να εξωθεί τους υγειονομικούς στα όρια των φυσικών και ψυχικών αντοχών τους. Τι άραγε χρησιμεύουν τα νοσοκομεία χωρίς ιατρικό και νοσηλευτικό προσωπικό, χωρίς έμψυχο προσωπικό;

Όσον αφορά τα κενά των νοσοκομείων με έλλειμμα τριάντα εννέα γιατρών, ως επί το πλείστον παθολόγων, είναι ευθύνη της Κυβέρνησης αυτή η υποστελέχωση, που ουδέποτε θέσπισε ειδικά μέτρα για τις νησιωτικές και άγονες περιοχές και που δεν τηρεί ούτε καν την πρόβλεψη για αναπροσαρμογή του επιδόματος άγονης περιοχής που όφειλε να υλοποιήσει ως τις 30-6-2023.

Σας κάνουμε προτάσεις ως Ελληνική Λύση: βάλτε 1 ευρώ για κάθε διανυκτέρευση τουριστών. Έτσι κι αλλιώς δεν νοείται τουρισμός χωρίς να έχουν κάλυψη υγείας. Κάντε συντάξιμες τις εφημερίες των γιατρών στην παραμεθόριο, που είναι πολλές. Αυτά είναι τα κίνητρα. Δεν θέλετε να τα δώσετε. Σας τα λέμε, σας τα ξαναλέμε. Έτσι θα καλυφθούν οι θέσεις.

Τώρα ακούμε και το υποχρεωτικό κάλεσμα του Υπουργού Υγείας για εφημέρευση ιδιωτών στα νοσοκομεία και με απειλητικές συνθήκες εργασίας, αφού ακούστηκε ότι θα τους αφαιρεθεί η συνταγογράφηση αν δεν πάνε. Μα, σοβαρά, θα κάνετε επίταξη στους ιδιώτες γιατρούς; Τόσο δύσκολο σας είναι να κάνετε το αυτονόητο, να καταλάβετε γιατί οι γιατροί δεν θέλουν να διοριστούν στο δημόσιο και να βρείτε λύσεις βιώσιμες και όχι αυταρχικές; Είναι επιστήμονες, κύριοι συνάδελφοι και κύριε Υπουργέ. Το ξέρετε πολύ καλά ότι έχουν χρόνια σπουδών και έχουν ένα επάγγελμα μεγάλης ευθύνης. Δεν είναι σωστό, λοιπόν, να τους φέρεται η πολιτεία με τόση απαξίωση, αλλά και θα πρέπει να αφουγκραστείτε τα προβλήματά τους.

Επιστρέφω στο νομοσχέδιο.

Άρθρο 1, σκοπός και αντικείμενο - περιγραφή του έργου. Το έργο θα αναλύεται σε τέσσερις άξονες: πρώτον, τη σύσταση και λειτουργία του Κέντρου Αναφοράς Αθήνας στο πλαίσιο του Πανελλήνιου Δικτύου Αναφοράς για την Ψυχική Υγεία Παιδιών και Εφήβων. Δεύτερον, την κατάρτιση, τον σχεδιασμό, την υλοποίηση και τη διάδοση, με έμφαση στην περιοχή της Αττικής, των εκπαιδευτικών προγραμμάτων στις βασικές αρχές ψυχικής υγείας και παιδικής προστασίας και στις βασικές αρχές ψυχικής υγείας και παιδικής προστασίας για εκπαιδευτικούς. Τρίτον, την κατάρτιση, τον σχεδιασμό, την υλοποίηση και τη διάδοση, με έμφαση στην περιοχή της Αττικής, των εκπαιδευτικών προγραμμάτων στις εξειδικευμένες ψυχοθεραπευτικές μεθόδους και, τέταρτον, την παροχή ποιοτικής ψυχικής φροντίδας σε παιδιά και εφήβους στην περιοχή της Αττικής μέσω της συνεργασίας και της ενίσχυσης του έργου της Παιδοψυχιατρικής Κλινικής του Νοσοκομείου Παίδων «Η Αγία Σοφία».

Άρθρο 2, όροι υλοποίησης της δωρεάς του έργου. Το ερώτημα που τίθεται είναι κατά πόσον θα ευθύνεται ο δωρητής σχετικά με την ασφάλεια των εγκαταστάσεων και του εξοπλισμού που θα παραδώσει.

Άρθρο 3, χρονοδιάγραμμα υλοποίησης. Ας ελπίσουμε ότι η πρόοδος των εργασιών δεν θα σκοντάψει σε γραφειοκρατικές αγκυλώσεις. Η καθημερινότητα έχει γίνει πολύ πιο πολύπλοκη και η Κυβέρνηση επιμένει να διατηρεί διαδικασίες δαιδαλώδεις και με κίνδυνο πολύμηνων καθυστερήσεων. Προβληματιζόμαστε ότι ούτε η δωρεά Νιάρχου θα γλιτώσει από αυτή τη γραφειοκρατία.

Η Κυβέρνηση υποστηρίζει ότι νοιάζεται για την ψυχική υγεία των παιδιών και των εφήβων. Σχεδιάζει, οργανώνει κέντρα θεραπείας, διαφημίζει. Το ερώτημα το οποίο θα απευθύνουμε στην Κυβέρνηση είναι: ποια μέτρα λαμβάνει για την πρόληψη των φαινομένων των ψυχικών διαταραχών; Έχει ποτέ σκεφθεί η Κυβέρνηση ότι η πλειοψηφία των συμπτωμάτων είναι ψυχοσωματικής προέλευσης; Έχει ποτέ αναλογιστεί ότι όλα αυτά είναι αποτελέσματα και εκφράσεις άγχους και ανασφάλειας, τα οποία η ίδια έχει ενσπείρει στους πολίτες;

Όταν η Κυβέρνηση έχει αναγάγει την καθημερινή επιβίωση σε ράλι, όταν κυνηγά και περιθωριοποιεί όσους τολμούν να εκφράζονται, όταν στιγματίζει τους αντιφρονούντες, όταν τους εμπλέκει σε φοβερές γραφειοκρατικές εφιαλτικές και αδιέξοδες διαδικασίες σε σχεδόν όλους τους τομείς της καθημερινότητας, όταν τους στερεί την εργασία, την παραγωγή, όταν θάβει τα όνειρα επιχειρηματικότητας σε φρικτές γραφειοκρατικές αγκυλώσεις και στερεί τα όνειρα από τους γονείς των εφήβων, όταν η επιβίωση φαίνεται αδύνατη, όταν η περιουσία απειλείται από ουρανοκατέβατα πρόστιμα απίθανης εφευρετικότητας, από απίστευτη απαξίωση και από αποκλεισμό οποιασδήποτε μεταβίβασης είτε αξιοποίησής της λόγω της διαφοράς λίγων τετραγωνικών εκατοστών, ενώ παράλληλα η ίδια η Κυβέρνηση δέχεται αδιαμαρτύρητα και ευρισκόμενη σε ρόλο αμέτοχου θεατή τους μαζικούς πλειστηριασμούς πρώτης κατοικίας για λίγα ή περισσότερα ευρώ, χωρίς να προστατεύει τους πολίτες ούτε στο παραμικρό από τα funds, τα οποία η ίδια προσκάλεσε στο σπίτι μας, ας μην προσπαθεί να μας υποβαθμίσει και τη νοημοσύνη μας λέγοντας ότι δήθεν μεριμνά για την οικογένεια και τους επαγγελματίες.

Ποιος μικρομεσαίος, λοιπόν, μπορεί κάτω από αυτές τις συνθήκες να ανοίξει σπιτικό; Ποιος μπορεί να κάνει παιδιά και να τα αναθρέψει αξιοπρεπώς; Ποιος μπορεί να ανοίξει μαγαζί και να είναι σίγουρος ότι του χρόνου δεν θα αλλάξει το φορολογικό πλαίσιο και δεν θα επινοηθούν απίθανοι φόροι και τέλη που θα τον πνίξουν; Ποιος μπορεί να εγγυηθεί ότι από τη μια στιγμή στην άλλη δεν θα του επιβληθούν απίθανα τέλη είτε πρόστιμα για το κτήμα στο χωριό, φερ’ ειπείν;

Ποιος, λοιπόν, θα τολμήσει να κάνει το οτιδήποτε όταν δεν μπορεί να αντεπεξέλθει σε έκτακτες δαπάνες, επί παραδείγματι 1.000 μόλις ευρώ; Όταν οικογενειάρχες, γονείς παιδιών και εφήβων, ζουν κάτω από τέτοιες ανασφάλειες και αβεβαιότητες πώς μπορεί να μην έχουν άγχος και μην να το μεταδίδουν στα παιδιά τους; Όταν οι γονείς πνίγονται σε ανεργία, ανέχεια, γκρέμισμα των ονείρων τους και πλήρη αβεβαιότητα για το μέλλον, ποιο μέλλον μπορούν να ονειρεύονται τα παιδιά τους και οι έφηβοι;

Τα φαινόμενα ψυχικής νόσου των εφήβων οφείλονται εν πολλοίς στην κακή ψυχολογική κατάσταση των γονέων τους και στη διάλυση της οικογένειας, διάλυση στην οποία έχει συμβάλει δραματικά η πολιτική σας. Αν προτίθεται, λοιπόν, η Κυβέρνηση να λάβει μέτρα προστασίας της ψυχικής υγείας των παιδιών και των εφήβων, ας φροντίσει πρώτα για την πνευματική και υλική ευημερία των γονέων, πρώτα ας στηρίξει την οικογένεια. Και όταν στηριχθεί η οικογένεια, θα γεννήσει υγιείς σωματικά, ψυχικά και πνευματικά ανθρώπους. Είναι θέμα καθαρά πολιτικής βούλησης. Ας ελπίσουμε ότι θα το κάνετε.

Η Ελληνική Λύση ψηφίζει «παρών».

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κ. Αθανασίου.

Τον λόγο έχει τώρα ο ειδικός αγορητής από τη Νέα Αριστερά κ. Οζγκιούρ Φερχάτ.

**ΟΖΓΚΙΟΥΡ ΦΕΡΧΑΤ**: Ευχαριστώ, κυρία Πρόεδρε.

Κύριε Υπουργέ, κύριε Υφυπουργέ, κυρίες και κύριοι συνάδελφοι, μεγάλη βιασύνη παρατηρούμε από την πλευρά της Κυβέρνησης και του Υπουργείου για την ψήφιση του νομοσχεδίου, χωρίς όμως να έχουν απαντηθεί πολλά θέματα τα οποία αναδείχθηκαν κατά τη προχθεσινή μας συζήτηση στην Επιτροπή Κοινωνικών Υποθέσεων.

Όπως ήδη αναφέραμε, επικροτούμε τη δωρεά του Ιδρύματος «Σταύρος Νιάρχος», που έχει ως στόχο την ενίσχυση και την αναβάθμιση των υποδομών του δημόσιου τομέα υγείας. Άλλωστε, η συνεργασία του ελληνικού δημοσίου και του Ιδρύματος «Σταύρος Νιάρχος» ξεκίνησε από το 2018 επί υπουργίας Ανδρέα Ξανθού.

Αποτέλεσμα αυτής της συμφωνίας είναι η ανέγερση τριών νοσοκομείων στη χώρα μας -εμβληματικά έργα-, του Γενικού Νοσοκομείου Κομοτηνής στην εκλογική μου περιφέρεια, του Γενικού Νοσοκομείου Σπάρτης και του Παιδιατρικού Νοσοκομείου Θεσσαλονίκης.

Οι συμβάσεις που είχαν υπογραφεί τότε ανάμεσα στο Υπουργείο Υγείας και το Ίδρυμα «Σταύρος Νιάρχος» είχαν ως σαφή προσανατολισμό την πλήρη ενσωμάτωση των νοσοκομείων στο Εθνικό Σύστημα Υγείας, κάτι που σπεύσατε να αλλάξετε με την ανάληψη της διακυβέρνησης, φέρνοντας νέες συμβάσεις με τις οποίες μετατρέψατε το νομικό πρόσωπο των νοσοκομείων από νομικά πρόσωπα δημοσίου δικαίου σε νομικά πρόσωπα ιδιωτικού δικαίου. Είναι σαφής ο προσανατολισμός σας στη σταδιακή ιδιωτικοποίηση του δημόσιου συστήματος υγείας.

Με αυτά τα δείγματα γραφής, αλλά και με το νομοσχέδιο για τη μεταρρύθμιση της ψυχικής υγείας και των εξαρτήσεων, του οποίου τελείωσε χθες η διαβούλευση και θα το φέρετε σε ψήφιση πριν κλείσει η Βουλή καταμεσής των διακοπών, προκειμένου να έχετε όσο το δυνατόν λιγότερες αντιδράσεις, όχι μόνο είμαστε επιφυλακτικοί για τις προθέσεις σας, αλλά γνωρίζουμε ότι μοναδικός σας στόχος είναι η εκχώρηση της δημόσιας υγείας και του ευαίσθητου τομέα της ψυχικής υγείας και των εξαρτήσεων σε ιδιώτες, ΜΚΟ και ΑΜΚΕ.

Αναφορικά με το συγκεκριμένο νομοσχέδιο, στη συζήτηση στην Επιτροπή Κοινωνικών Υποθέσεων ο Υφυπουργός Υγείας μάς είπε ότι τώρα ψηφίζουμε τη δωρεά συγκεκριμένου ποσού της τάξεως έως 500.000 ευρώ για τη μελέτη, ανακατασκευή, ανακαίνιση και εξοπλισμό υφιστάμενων κτηρίων στο Παιδιατρικό Νοσοκομείο «Η Αγία Σοφία», χωρίς βέβαια να συνοδεύεται η σύμβαση από μια μελέτη ανάλυσης κόστους. Εκτός αν αυτό το σχεδιάγραμμα που επισυνάπτετε το θεωρείτε μελέτη.

Μας είπε βέβαια ο Υφυπουργός ότι με το «έως» εννοείτε ότι όταν θα γίνει διαγωνισμός μπορεί να υπάρξει έκπτωση που θα περιέλθει μετά τη δικαιοδοσία του ελληνικού δημοσίου. Δεν πιστεύετε, όμως, ότι οι συνάδελφοι Βουλευτές θα έπρεπε να έχουμε λεπτομερή ενημέρωση;

Καταθέτω στα Πρακτικά το σχεδιάγραμμα αυτό αντί μελέτης, γιατί πρόκειται για ένα σχεδιάγραμμα και δεν μας αποκαλύπτει τίποτα περισσότερο.

(Στο σημείο αυτό ο Βουλευτής κ. Οζγκιούρ Φερχάτ καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στο άρθρο 2 της σύμβασης αναφέρονται ρητά οι υποχρεώσεις που θα βαρύνουν το νοσοκομείο και τον κρατικό προϋπολογισμό όταν το έργο θα παραδοθεί. Πρόκειται για την ασφάλεια και τη φύλαξη, την εύρυθμη λειτουργία και την αποκατάσταση οποιασδήποτε ζημιάς, την καθαριότητα και οτιδήποτε, τέλος πάντων, χρειάζεται για την εύρυθμη λειτουργία του.

Στην έκθεση του Γενικού Λογιστηρίου του Κράτους δεν γίνεται καμμία αναφορά στο ποσό με το οποίο θα επιβαρυνθεί το νοσοκομείο ή ο κρατικός προϋπολογισμός.

Δεν πιστεύετε ότι θα έπρεπε να κατατεθεί και ένα σχέδιο προϋπολογισμού; Για παράδειγμα, θα χρειαστεί επιπλέον προσωπικό φύλαξης, καθαριότητας; Και πόσο θα επιβαρυνθεί ο προϋπολογισμός του νοσοκομείου; Γιατί και οι δημόσιες δαπάνες για την υγεία χρόνο με τον χρόνο μειώνονται και οι προϋπολογισμοί των νοσοκομείων είναι κάτω από τα όρια λειτουργίας τους.

Τη σύμβαση, όμως, της δωρεάς για την κτηριακή υποδομή συνοδεύει και ένα μνημόνιο συνεργασίας για τον σχεδιασμό και την υλοποίηση ενός νέου επιστημονικού προγράμματος για την ενίσχυση του τομέα της ψυχικής υγείας παιδιών και εφήβων.

Διαχειριστής του έργου είναι μια αστική μη κερδοσκοπική εταιρεία υπό την επωνυμία «Πρωτοβουλία για την παιδική ψυχική υγεία», που έχει συσταθεί προκειμένου να λειτουργεί ως εγχώριος φορέας μιας πιλοτικής φάσης διάρκειας πέντε ετών. Την επιστημονική εποπτεία αυτής της πιλοτικής φάσης θα έχει μια ΜΚΟ με έδρα τη Νέα Υόρκη, όπως μας είπατε, η «Child Mind Institute».

Μας είπατε επίσης ότι πρόκειται για ένα πενταετές εκπαιδευτικό πρόγραμμα που χρηματοδοτεί το Ίδρυμα «Σταύρος Νιάρχος» κόστους 15 εκατομμυρίων, που βρίσκεται σε συνεργασία με αυτή τη ΜΚΟ. Επιπλέον, η ΑΜΚΕ θα προχωρά σε προσλήψεις προσωπικού σε μία από κοινού επιλογή με την παιδοψυχιατρική κλινική του Πανεπιστημίου Αθηνών.

Το προσωπικό θα απασχολείται με συμβάσεις έργου στο κέντρο αναφοράς, αλλά και στην πανεπιστημιακή κλινική. Μετά το πέρας του εκπαιδευτικού προγράμματος, όταν το Υπουργείο θα αναλάβει τη διοίκηση του έργου, το προσωπικό θα τεθεί υπό τη διοίκηση του Εθνικού Κέντρου Ψυχικής Υγιεινής και Ερευνών που είναι ένα σε εποπτευόμενους φορείς του δημοσίου του Υπουργείο Υγείας.

Τα κριτήρια πρόσληψης του προσωπικού θα θέτει το ίδρυμα και η ΜΚΟ ή η ΑΜΚΕ αυτή;

Επομένως, φέρνετε προς ψήφιση μία σύμβαση για βελτίωση κτηρίου σε ένα δημόσιο νοσοκομείο και τη συνοδεύετε με ένα μνημόνιο ανάθεσης δράσης σε μία ΜΚΟ. Με τη σύμφωνη γνώμη σας, λοιπόν, τα επιστημονικά κριτήρια και η προσέγγιση της ψυχικής υγείας παιδιών και εφήβων, ενός τόσο ευαίσθητου τομέα, και η πρόσληψη του προσωπικού θα ανατεθούν σε έναν ιδιωτικό φορέα.

Αναθέτετε δημόσια εξουσία σε μη κερδοσκοπικούς φορείς, γιατί αυτή είναι η πολιτική σας: Διαρκώς μειούμενες δημόσιες δράσεις και υπηρεσίες και πριμοδότηση επιχειρηματικών ομίλων και ΜΚΟ!

Απεμπολείτε από την πλευρά σας την ευθύνη της χρηματοδότησης του τομέα της ψυχικής υγείας και καταστρατηγείτε τη συνταγματική επιταγή ότι το κράτος έχει την ευθύνη της υγείας των πολιτών. Και είναι η πολιτική σας επιλογή σε έναν τόσο ευαίσθητο τομέα οι δημόσιες δομές και οι υπηρεσίες ψυχικής υγείας να είναι δραματικά υποστελεχωμένες και απαξιωμένες.

Αυτή είναι η κυβερνητική και κοινοβουλευτική σας συμπεριφορά, να κατεβάσετε ένα νομοσχέδιο προς ψήφιση με προπέτασμα την κτηριακή αναβάθμιση, αδιαφορώντας για τους εμπλεκόμενους φορείς οι οποίοι θα έπρεπε να έχουν κληθεί προκειμένου να πάρουν θέση για το μνημόνιο συνεργασίας.

Βέβαια, δεν θεωρούμε τυχαία και τη χρονική στιγμή και τη βιασύνη για την ψήφιση της δωρεάς, η οποία έρχεται σε απόλυτη συμφωνία με το νομοσχέδιο για τη μεταρρύθμιση της ψυχικής υγείας, όπως λέτε εσείς -αντιμεταρρύθμιση, λέμε εμείς-, που αποτελεί καταστροφή για την ψυχιατρική φροντίδα των ασθενών, διάλυση των δημόσιων δομών στις εξαρτήσεις και κόλαφο για τη δημόσια ψυχική υγεία.

Η Νέα Αριστερά δηλώνει σε όλους τους τόνους ότι προέχει η στήριξη και η στελέχωση των δημόσιων δομών και υπηρεσιών ψυχικής υγείας και εξαρτήσεων. Πιστεύω ότι είναι επιβεβλημένη η ανάγκη ενός μοντέλου εθνικού σχεδιασμού και συντονισμού για την ψυχική υγεία με ανθρωποκεντρική παρέμβαση, που θα εξασφαλίζει καθολική πρόσβαση του πληθυσμού, θα μειώνει τις ανισότητες και θα διαμορφώνεται από το Υπουργείο Υγείας και το κράτος.

Σας ευχαριστώ.

**ΠΡΟΕΔΡΥΕΩΝ (Ιωάννης Πλακιωτάκης):** Κι εμείς ευχαριστούμε τον κ. Φερχάτ.

Θα δώσω τώρα τον λόγο στον ειδικό αγορητή από τη Νίκη, τον κ. Βρεττό.

**ΝΙΚΟΛΑΟΣ ΒΡΕΤΤΟΣ:** Ευχαριστώ, κύριε Πρόεδρε.

Συζητάμε σήμερα για μια κύρωση της δωρεάς του Κοινωφελούς Ιδρύματος «Σταύρος Νιάρχος».

Γενικά, αυτή την περίοδο στο διεθνές περιβάλλον ο Παγκόσμιος Οργανισμός Υγείας έχει ανακτήσει υπερεξουσίες, πολλές φορές εφαρμόζοντας υπερεθνικές κυβερνητικές πρακτικές.

Στο εδώ περιβάλλον, στο ντόπιο, τα τελευταία χρόνια, με πρόφαση την πανδημία του COVID, είδαμε ότι το Υπουργείο Υγείας άσκησε επιτακτικές πολιτικές και ανάγαγε την υποχρεωτικότητα ως μια βασική δομή άσκησης πολιτικής, προκειμένου να προστατευτεί η δημόσια υγεία, κάτι που τελικά έμεινε συνήθειο στο Υπουργείο Υγείας. Και τώρα βλέπουμε σε αυτή τη συγκεκριμένη περίοδο να υπάρχει μια μεγάλη πίεση, επίταξη στην ουσία, επιβολής υποχρεωτικής άσκησης δημοσίου έργου από ιδιώτες γιατρούς.

Σε μια περίοδο που καταρρέει το Εθνικό Σύστημα Υγείας, έχει χάσει προ πολλού τον δημόσιο χαρακτήρα του, είναι πολλές φορές ανακοινωμένο από τον Πρωθυπουργό ότι σε αυτή την περίοδο της κυβερνητικής του θητείας θα δώσει όλο το ενδιαφέρον του πάνω στο ΕΣΥ και γενικά στον τομέα της υγείας. Παρά ταύτα, βλέπουμε ότι αδυνατεί να το κάνει και μένουν μόνο οι πρακτικές και οι στομφώδεις ανακοινώσεις.

Άλλωστε, πώς μπορεί να υπηρετηθεί αυτή η ανακοίνωση του Πρωθυπουργού, όταν ο ίδιος ο Υπουργός Υγείας πριν λίγο σε μία επιτροπή όπου συζητούσαμε τα προβλήματα της δημόσιας υγείας και της παροχής ιατρικών υπηρεσιών κυρίως στη νησιωτική Ελλάδα και στην υπόλοιπη ηπειρωτική και γενικά στην περιφέρεια, είχε τη βεβαιότητα ότι: Τι να κάνουμε, αφού το πρόβλημα του συστήματος υγείας είναι οι μισθοί; Και εμείς δεν μπορούμε να ανταγωνιστούμε τις βόρειες χώρες που έχουν υψηλούς μισθούς και δεν μπορούμε να ανταγωνιστούμε και το εγχώριο ιδιωτικό σύστημα υγείας, το οποίο δίνει καλύτερες αμοιβές από αυτές που μπορούμε να δώσουμε στους γιατρούς.

Αυτή ήταν η παραδοχή ότι τελικά τίποτα δεν μπορεί να γίνει, άρα για ποιον λόγο να φωνάζετε; Και αφού δεν μπορεί τίποτα να γίνει καλύτερο, ας αποδεχτούμε κάθε δωρεά. Και είναι κακό να αποδεχτούμε μια δωρεά; Όχι, βέβαια, όταν αυτή έχει να κάνει με τη βοήθεια και τη συνδρομή για τους δικούς τους λόγους, που κάθε φιλάνθρωπος ευεργέτης ή οικονομική μονάδα θέλει να προσφέρει, όταν αυτό έχει να κάνει με τις υποδομές, έχει να κάνει με τις συνθήκες και κυρίως τον εξοπλισμό όλων των ιατρικών νοσοκομείων και κέντρων υγείας.

Όταν, όμως, αυτές οι δωρεές παρεμβαίνουν στον πυρήνα, στην ουσία της παροχής και άσκησης πολιτικής και συγκεκριμένα το συγκεκριμένο νομοσχέδιο που συζητάμε κύρωση της δωρεάς αφορά την ψυχική υγεία, τότε τα πράγματα αλλάζουν. Τελικά, ένας ιδιωτικός φορέας, μια οικονομική παντοκρατορία -γιατί αυτά είναι τα κριτήρια- είτε για λόγους φιλανθρωπίας είτε για λόγους πολιτικής υπεροχής είτε για λόγους κερδοσκοπίας είτε και για τα τρία αυτά μαζί έρχεται να παρέμβει σε ένα σύστημα για πέντε χρόνια, που πέρα από τα χρήματα που θα διαθέσει για να εξωραϊστούν και να γίνουν αντίστοιχα του επιπέδου που θα πρέπει να παρέχεται η ψυχική υγεία σε αυτούς τους ευαίσθητους πάσχοντες συνανθρώπους μας, όπως και σε προγράμματα κυρίως υποστήριξης, σημεία αναφοράς ερευνητικά που μπορεί να γίνεται και με προσωπικό που σίγουρα επιλέγει μια ΜΚΟ, την οποία υποστηρίζει, συντονίζει και βοηθά, έτσι ώστε μετά από πέντε χρόνια αυτό το προσωπικό να παραμείνει, όπως ακούστηκε και από άλλους συναδέλφους, μέσα στο σύστημα υγείας με ποια διαδικασία θα το δούμε τότε.

Αυτές οι πολιτικές, όμως, δεν μπορούν να επιτρέψουν σε ένα κράτος, το οποίο θέλει να παρέχει το μίνιμουμ των υποχρεώσεων του -ειδικά όταν αφορά τον τομέα της ψυχικής υγείας, έναν τόσο ευαίσθητο τομέα- να παρέχει μια ουσιαστική άσκηση πολιτικής.

Επομένως, εμείς, σαν Νίκη, δεν αποδεχόμαστε ότι μπορεί η οποιαδήποτε δωρεά να επεμβαίνει στην ουσία άσκησης πολιτικής, γιατί μην ξεχνάμε ότι πριν μερικά χρόνια ήταν της μόδας το Ίδρυμα «Σόρος» να δίνει λίγο πετρέλαιο για να μπορεί να παρεμβαίνει στην άσκηση της πολιτικής των Βαλκανίων.

Προφανώς, το συγκεκριμένο ίδρυμα, που μέσω του νομοσχεδίου πρέπει να αποδεχτούμε τη δωρεά, η μόνη του παρέμβαση είναι -πέρα από τη συγκεκριμένη που αναφέρθηκα προηγούμενα σχετικά με τον τρόπο παροχής, προστασίας, ενημέρωσης, τα κέντρα αναφοράς και σημεία αναφοράς της ψυχικής υγείας- να παρέμβει σε κοινωνικές πολιτικές, οι οποίες επηρεάζουν μονομερώς την πορεία της πολιτικής.

Στα πλαίσια αυτά εμείς, σαν Νίκη, δεν θα κατοχυρώσουμε αυτή την κύρωση και καταψηφίζουμε αυτό το νομοσχέδιο.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Βρεττό.

Θα δώσω τώρα τον λόγο στον ειδικό αγορητή από την Πλεύση Ελευθερίας, τον κ. Σπυρίδωνα Μπιμπίλα.

**ΣΠΥΡΙΔΩΝ ΜΠΙΜΠΙΛΑΣ:** Σας ευχαριστώ πολύ, κύριε Πρόεδρε.

Θα ξεκινήσω σήμερα την ομιλία μου, λόγω των ημερών που διανύουμε, αποτίοντας φόρο τιμής στους χιλιάδες νεκρούς, τους εκτοπισμένους, τους αγνοούμενους της άνανδρης, δήθεν ειρηνευτικής επιδρομής και εισβολής του «Αττίλα 2» των Τούρκων στη μαρτυρική Κύπρο που από αύριο ξεκίνησε και οδήγησε τελικά στην τραγωδία της Κύπρου και στο 35% του νησιού να βρίσκεται υπό κατοχή ακόμα και σήμερα, πενήντα χρόνια μετά και η διεθνής κοινότητα ουσιαστικά να μην λύνει αυτό το τεράστιο πρόβλημα.

Η Πρόεδρος μας, Ζωή Κωνσταντοπούλου, έκανε ειδική μνεία στο Στρασβούργο αυτές τις μέρες όπου βρισκόταν και ήταν η μόνη που βρισκόταν στο μνημόσυνο που έγινε πέρυσι για τους πεσόντες εδώ. Αυτό κάτι σημαίνει.

Η μέρα αυτή είναι η απαρχή πολλών δεινών και οδήγησε στη Μεταπολίτευση στην Ελλάδα χάρη στην οποία βρισκόμαστε σήμερα εδώ ελεύθερη και δημοκρατικά αποφασίζουμε για κάθε τι που απασχολεί τον ελληνικό λαό, ο οποίος όμως δυστυχώς ακόμα και σήμερα μετά από πενήντα χρόνια δημοκρατίας δεν είναι στο σύνολό του ακόμα ώριμος. Γι’ αυτό έχουμε φτάσει στο σημείο να μην γίνονται ακόμα κατανοητά τα ανθρώπινα δικαιώματα από όλους και έχουμε φαινόμενα, όπως αυτά των συνεχόμενων γυναικοκτονιών, για τις οποίες παρά τις πιέσεις και ειδικά της Προέδρου μας της Πλεύσης Ελευθερίας, κ. Ζωής Κωνσταντοπούλου, με τις συνεχείς επίκαιρες ερωτήσεις της για το θέμα αυτό, οι οποίες μένουν δυστυχώς αναπάντητες από τον Πρωθυπουργό, γιατί η Κυβέρνηση δεν δίνει την πρέπουσα σημασία. Έχουμε φαινόμενα, όπως αυτά του ξυλοδαρμού από συνομήλικους του ενός αγοριού στην Κρήτη επειδή φορούσε σκουλαρίκι και βερμούδα που δεν άρεσε σε μια παρέα δεκαεξάρηδων νταήδων.

Αναρωτιέμαι, αλήθεια, αυτή η παρέα των νεαρών εφήβων, αν βρισκόταν μπροστά μου, θα μου φερόταν με τον ίδιο ακριβώς τρόπο, επειδή φορώ σκουλαρίκια από τα είκοσι μου χρόνια; Ποιοι γονείς και με ποια παιδεία μεγαλώνουν αυτά τα παιδιά;

Επίσης, στη χώρα μας στα εργασιακά δεν υπάρχει πια η απόλυτη ασφάλεια, ακόμα και για τις ζωές των εργαζομένων. Χθες είχαμε δύο σοβαρά τραυματίες σε πλατό γυρισμάτων μεγάλης εταιρίας τηλεοπτικής σειράς από έκρηξη. Τα διαβόητα μέτρα προστασίας είναι μία φενάκη, μια κοροϊδία, η ανθρώπινη ζωή σε δεύτερη μοίρα χάριν της κερδοφορίας των εργοδοτών. Η κατάσταση στο επάγγελμά μας των καλλιτεχνών, που λειτουργεί χωρίς συλλογικές συμβάσεις ακόμα, είναι ανεξέλεγκτη. Εργαζόμενοι υποχρεούνται πια και με τις ευλογίες της Κυβέρνησης σε εξαήμερη εργασία, σε δωδεκάωρα γυρίσματα. Και φτάσαμε στο σημείο να απολύεται εργαζόμενη καλλιτέχνης, επειδή υπερασπίστηκε την Παλαιστίνη.

Όλα αυτά μπορεί να φαίνονται άσχετα με την κύρωση της συμφωνίας για τη δωρεά του Ιδρύματος «Νιάρχος» προς το δημόσιο για την αναβάθμιση στον τομέα της υγείας, αλλά δεν είναι, γιατί το κράτος μας πάσχει και πάσχει σχεδόν παντού.

Για εμάς στην Πλεύση Ελευθερίας βασική αρχή είναι ότι στον τομέα της υγείας και αφού οι πολίτες συνεισφέρουν με τους φόρους τους και τις παρακρατήσεις, που τους γίνονται για την ασφαλιστική τους κάλυψη, θα έπρεπε το κράτος να έχει την επαρκή ικανότητα να τους παρέχει τα απαραίτητα χωρίς να έχει την αρωγή των κατά τα άλλα ευπρόσδεκτων δωρεών από εύπορες οικογένειες και ιδρύματα, που εν είδει φιλανθρωπίας προσφέρουν στο κράτος τον οβολό τους για να επιλύσει τα προβλήματα της ανεπάρκειάς του.

Εδώ δεν πρόκειται για μια διεθνή σύμβαση, όπου θα μπορούσε να εξαντληθεί η διαδικασία στη χρονική διάρκεια μιας επιτροπής. Το σωστό θα ήταν και θα προτιμούσαμε να ακούγαμε φορείς και να είχαμε την ανάπτυξη των θέσεων τους σε μια πιο εκτενή διαβούλευση.

Το ερώτημα που τίθεται επί της αρχής είναι αν η δωρεά αυτή καλύπτει πραγματικές ανάγκες. Για ποιον λόγο δεν έχουν καν αναφερθεί ως τώρα ελλείψεις σε κάποια σχετική έκθεση και για ποιον λόγο δεν έχουν ήδη προϋπολογιστεί και καλυφθεί από το κράτος; Για ποιον λόγο επιλέγεται η Αθήνα και δεν ενισχύεται περισσότερο η περιφέρεια, που σήμερα ένας ολόκληρος νομός, όπως το νησί του Πρωθυπουργού, έχει έναν μόνο παιδοψυχίατρο;

Απαιτείται μεγαλύτερη σοβαρότητα όταν η δωρεά αφορά στη δημόσια υγεία. Στο πλαίσιο της υλοποίησης της δωρεάς του «Έργου ΧΙΙ» το ελληνικό δημόσιο δια του Υπουργείου Υγείας και του Νοσοκομείου Παίδων «Αγία Σοφία» αναλαμβάνουν την υποχρέωση και δεσμεύονται ότι θα αναλάβουν εξ ολοκλήρου με ιδίους πόρους την ορθή συντήρηση του κτηρίου και του περιβάλλοντος χώρου και την ασφάλεια και τη φύλαξή του, διατηρώντας το σε άριστη κατάσταση προς χρήση σύμφωνα με τον σκοπό του έργου. Δεν υπάρχει, όμως, σχετική πρόβλεψη στον προϋπολογισμό του νοσοκομείου και δεν υπάρχει αναφορά από πού θα αντλήσει τους πόρους. Άραγε υπάρχει επαρκής χώρος για το έργο ή στερείται αναγκαστικά χώρος, που ήδη χρησιμοποιούνταν για άλλες λειτουργίες του νοσοκομείου;

Παράλληλα μετά την ολοκλήρωση και οριστική παράδοση του έργου το ελληνικό δημόσιο δεσμεύεται ότι θα αναλάβει εξ ολοκλήρου με δικούς του πόρους τη συνέχιση της λειτουργίας του Κέντρου Αναφοράς Αθήνας μέσω της παιδοψυχιατρικής κλινικής του νοσοκομείου, διατηρώντας τον πρωτεύοντα ρόλο του ως κέντρο σχεδιασμού, διάδοσης και υλοποίησης βασικών και εξειδικευμένων εκπαιδευτικών σε ζητήματα ψυχικής υγείας και παιδικής προστασίας. Δεν υπάρχει, όμως, σχετική πρόβλεψη στον προϋπολογισμό. Δεν υπάρχει αναφορά από πού θα αντλήσει πόρους, δεδομένης της υποστελέχωσης των παιδοψυχιατρικών κλινικών, όπως έγινε στην Κρήτη.

Τι συμβαίνει εκεί ακριβώς; Τι μπαίνει; Οριστικό λουκέτο στην παιδοψυχιατρική κλινική του Πανεπιστημιακού Νοσοκομείου Ηρακλείου, παρά τις δεσμεύσεις εκ μέρους των αρμοδίων πολιτικών προϊσταμένων. Είχε γνωστοποιηθεί, βεβαίως, η παραίτηση του ενός από τους δύο παιδοψυχίατρους που είχαν απομείνει στην κλινική, με ό,τι αυτό μπορεί να συνεπάγεται για την απρόσκοπτη λειτουργία της κλινικής.

Εργαζόμενοι και γονείς έχουν επανειλημμένα καταγγείλει τη χρόνια υποστελέχωση και την αδικαιολόγητη παραμέληση αυτής της κλινικής. Η περίθαλψη των παιδιών και των εφήβων υφίσταται συνεχή αποδυνάμωση, ενώ οι υπηρεσίες υγείας προς τους μικρούς ασθενείς περιορίζονται.

Το κλείσιμο της παιδοψυχιατρικής κλινικής επιφέρει σοβαρές συνέπειες στην υγεία των παιδιών και των οικογενειών τους, καθώς κλείνει η μοναδική δημόσια παιδοψυχιατρική κλινική, που πλέον θα λειτουργεί σαν εξωτερικό ιατρείο. Με αυτό τον τρόπο, μένει η Κρήτη και όλο το Νότιο Αιγαίο χωρίς δημόσια παιδοψυχιατρική κλινική, παρά τις συνεχείς εκκλήσεις, τις οχλήσεις και τις προειδοποιήσεις του Σωματείου Εργαζομένων ΠΑΓΝΗ, παρά το φιλότιμο και την προσπάθεια των εργαζομένων της κλινικής, που εδώ και έναν χρόνο υπερβαίνουν εαυτόν για να μείνει ανοιχτή η κλινική, χωρίς άδειες, χωρίς ρεπό, χωρίς δικαίωμα ούτε καν να αρρωστήσουν, με τις οικογένειες να αναγκαστούν να αναζητούν λύσεις είτε στον ιδιωτικό τομέα είτε να μεταβαίνουν στην Αθήνα με δικά τους έξοδα.

Οι αντιδράσεις για το θέμα είναι πολλές. Το Σωματείο Εργαζομένων ΠΑΓΝΗ είχε καλέσει τα σωματεία και τους φορείς Ηρακλείου και ολόκληρης της Κρήτης να προασπίσουν το δικαίωμα των παιδιών και των οικογενειών τους να έχουν δημόσια, αναβαθμισμένη και πλήρως στελεχωμένη παιδοψυχιατρική κλινική και συνολικά δημόσιο δωρεάν σύστημα υγείας.

Για τη σύμβαση, η οποία ακολουθεί τις αρχές της σύμβασης του 2018, κάθε διαφορά μεταξύ των συμβαλλομένων μερών που απορρέει από ή σχετίζεται με την παρούσα σύμβαση, περιλαμβανομένων διαφορών επί της εγκυρότητας της ύπαρξης και της λύσης της σύμβασης και δεν μπορεί να διευθετηθεί φιλικά εντός σαράντα ημερών από την ημέρα κατά την οποία το ένα από τα συμβαλλόμενα μέρη υποβάλλει σχετικό αίτημα στο άλλο, θα επιλύεται αποκλειστικά και οριστικά με διαιτησία. Ο τόπος της διεξαγωγής αυτής της διαιτησίας θα είναι το Λονδίνο και η γλώσσα η αγγλική.

Αναρωτιόμαστε, όμως, γιατί υπάρχει τόση δυσπιστία για την ελληνική δικαιοσύνη και επιλέγεται το Λονδίνο και η αγγλική γλώσσα. Άραγε, τι λένε για αυτή την αντιμετώπιση οι Έλληνες δικαστές; Με τη συμφωνία αυτή το δημόσιο αναγνωρίζει ότι η ελληνική δικαιοσύνη δεν επαρκεί για να κρίνει ούτε μία σύμβαση αξίας 500.000 ευρώ;

(Χειροκροτήματα από την πτέρυγα της Πλεύσης Ελευθερίας)

Όσον αφορά στη λύση της σύμβασης, η σύμβαση λύεται από το ίδρυμα στις ακόλουθες περιπτώσεις: Αν το σύνολο ή μέρος των έργων του χρησιμοποιηθούν για χρήση σε άλλες από αυτές για τις οποίες προορίζονται ή αν το ελληνικό δημόσιο παραβαίνει συστηματικά τους όρους συντήρησης και λειτουργίας των έργων ή αν ο εξοπλισμός δεν χρησιμοποιηθεί σύμφωνα με τον σκοπό του ή αν το ελληνικό δημόσιο δεν αναλάβει τις υποχρεώσεις του σχετικά με την υιοθέτηση και υλοποίηση των εκπαιδευτικών προγραμμάτων, όπως αυτές θα ορίζονται στις επιμέρους συμβάσεις.

Σύμφωνα, όμως, με το άρθρο 2 της υπό ψήφιση σύμβασης, το ελληνικό δημόσιο και το νοσοκομείο είναι υπεύθυνα για τη συντήρηση και λειτουργία τόσο των χώρων του κτηρίου όσο και του προγράμματος.

Σήμερα, όλη η υγεία είναι υποχρηματοδοτούμενη. Ποια μέτρα έχει λάβει το ελληνικό δημόσιο, ώστε να διασφαλιστεί η συντήρηση και η λειτουργία τους; Έχει εκπονηθεί μελέτη για την ενσωμάτωση στη λειτουργία της ήδη υπάρχουσας παιδοψυχιατρικής κλινικής; Έχουν εξασφαλιστεί οι ανάλογοι πόροι;

Όπως τόνισα και στην επιτροπή τις προάλλες, οι δημόσιες υπηρεσίες ψυχικής υγείας, η ανάπτυξή τους και ο εκσυγχρονισμός τους δεν μπορεί να εξαρτώνται από τη φιλανθρωπία, τον εθελοντισμό και την ιδιωτική διάθεση προσφοράς και βοήθειας. Κανονικά, θα έπρεπε να χρηματοδοτούνται από τον κρατικό προϋπολογισμό και να λειτουργούν με μόνιμο προσωπικό πλήρους και μόνιμης απασχόλησης, με αξιοπρεπείς ανάλογους μισθούς και οι εκάστοτε δωρεές, που βεβαίως και μπορεί να είναι ευπρόσδεκτες, κύρια όμως πρέπει να συμπληρώνουν το έργο των δημοσίων υπηρεσιών ψυχικής υγείας και όχι να είναι απαραίτητες για τις βασικές λειτουργίες τους.

Ειδικά τώρα που έρχεται προς ψήφιση η δωρεά αυτή, ταυτόχρονα αποτελεί και μια μεγάλη πρόκληση για τους χιλιάδες εργαζομένους στην ψυχική υγεία, που απεργούν και διαδηλώνουν και αποτελεί ειρωνεία, όταν σκεφτούμε ότι την ίδια στιγμή είναι άσχημη η κατάσταση των υπηρεσιών ψυχικής υγείας και οι ελλείψεις είναι τεράστιες στην αντιμετώπιση των εξαρτήσεων, που, αντί να επιλύονται, ενισχύονται με το νομοσχέδιο για την ψυχική υγεία που επεξεργάζεται η Κυβέρνηση και εσπευσμένα το φέρνει μέσα στην καρδιά του καλοκαιριού.

Δεν πλήττονται μόνο οι πολίτες με αυτό τον τρόπο, αλλά και οι ίδιοι οι φορείς της υγείας. Το νομοσχέδιο αυτό που έρχεται στη διαβούλευση κλείνει δύο μεγάλα ψυχιατρεία, χωρίς να δημιουργεί εναλλακτικές δομές μέσα στην κοινότητα. Ομογενοποιεί όλα τα δημόσια και δωρεάν θεραπευτικά προγράμματα απεξάρτησης, εντάσσοντάς τα μαζί με τα ιδιωτικά κάθε είδους μέσα σε έναν υπερσυγκεντρωτικό γραφειοκρατικό οργανισμό νομικού προσώπου ιδιωτικού δικαίου, έξω από το ΕΣΥ. Στερεί από τα εξαρτημένα άτομα την ελπίδα να απεξαρτηθούν και να επανενταχθούν στην κοινωνία καθαροί μαχητές της ζωής. Τα καταδικάζει στη συντήρηση της εξάρτησης και τα υποκατάστατα και στην εξαθλίωση του δρόμου. Είναι αυτό ηθικό;

Επανερχόμενος στην κύρωση της δωρεάς, τα μέρη αναγνωρίζουν και αποδέχονται ότι κατά την πιλοτική αυτή φάση -στο μνημόνιο αυτό αναφέρεται- την επιστημονική εποπτεία του έργου θα φέρει το Child Mind Institute, το οποίο θα εισφέρει τη διεθνώς αναγνωρισμένη εμπειρία και τεχνογνωσία του, ενώ χρηματοδοτείται αποκλειστικά για τη συμμετοχή του στο πρόγραμμα, με ξεχωριστή συμπληρωματική δωρεά του ιδρύματος.

Η τεχνογνωσία, όμως, του Child Mind Institute είναι συμβατή με τον τρόπο λειτουργίας της υπόλοιπης κλινικής; Υπάρχει σύμφωνη γνώμη του προσωπικού της κλινικής και ποιοι είναι οι όροι της συμπληρωματικής αυτής δωρεάς;

Επανερχόμενος και στο μνημόνιο συνεργασίας, με το παρόν μνημόνιο, η κλινική αναλαμβάνει να αναζητήσει κατάλληλους έως τρεις επαγγελματίες με ειδίκευση σε ζητήματα ψυχικής υγείας, ψυχοκοινωνικής στήριξης και ειδικής εκπαίδευσης παιδιών και εφήβων, προς στελέχωση της ομάδας του κέντρου αναφοράς και σύμφωνα με τις ανάγκες της τοπικής κοινότητας, να αξιολογήσει από κοινού με τον διαχειριστή του έργου τους προτεινόμενους επαγγελματίες που θα στελεχώσουν την ως άνω αναφερόμενη ομάδα, να εποπτεύει επιστημονικά και κλινικά τους ανωτέρω επαγγελματίες.

Ποια είναι τα κριτήρια, όμως, αυτά που πρέπει να έχουν οι επαγγελματίες αυτοί; Γιατί δεν αναγράφεται τι ειδικότητας και τι βαθμούς τίτλου σπουδών ή μεταπτυχιακά και τι εμπειρία πρέπει να κατέχουν; Από πού θα μισθοδοτούνται και τι ύψους αποδοχές θα λαμβάνουν; Υπάρχει πρόβλεψη για τη μισθοδοσία τους μετά τη λήξη του προγράμματος; Οι τρεις επαγγελματίες που θα προσληφθούν για τη λειτουργία του προγράμματος θα παραμείνουν και μετά στην κλινική;

Αν η απάντηση στα δύο ως άνω ερωτήματα είναι καταφατική, για ποιον λόγο δεν έχουν προκηρυχθεί ως τώρα αυτές οι δύο θέσεις; Αναρωτιέμαι: Ο απλός λαός θα μπορεί να πληρώνει αναγκαστικά τον ιδιωτικό τομέα, όταν του παρακρατούνται από τον μισθό του μηνιαίως τα απαραίτητα για να έχει μια αρμόζουσα, ευπρεπή δημόσια υγεία, όπως πρέπει να υπάρχει σε ένα πολιτισμένο κράτος;

Γενικά, από τα αληθινά, αυτά που μας προβληματίζουν, ως πολίτες, αλλά και ως υπεύθυνο κόμμα που ασκεί αντιπολίτευση, εμείς, στην Πλεύση Ελευθερίας, ανησυχούμε, γιατί κρίνουμε ως υποκρισία να αναζητούνται λύσεις στις -ξαναλέω- ευπρόσδεκτες δωρεές, ενώ το κράτος θα έπρεπε να μην τις έχει ουσιαστικά ανάγκη. Τα χρήματα που παρακρατούνται μέσα από τους υπέρογκους φόρους και τις κρατήσεις επί των αμοιβών των εργαζομένων -μην ξεχνάτε ότι πολλοί από αυτούς δεν φτάνουν ποτέ ως τη σύνταξη γιατί έχουν ήδη πεθάνει, ενώ ήδη έχουν συνεισφέρει τα μάλα- θα έπρεπε να επαρκούν.

Προφανώς, κακή διαχείριση και παθογένειες του παρελθόντος είναι οι αιτίες που δεν επαρκούν. Δημόσια ιατρεία και μονάδες εκτός κέντρου και ειδικότερα, σε νησιά και ορεινές περιοχές με δυσκολία στελεχώνονται, αφού η ζωή στα νησιά ειδικά έχει γίνει ασύμφορη για τους επιστήμονες που θα επιθυμούσαν να προσφέρουν την εργασία τους εκεί. Πανάκριβη η μετακίνηση, η στέγαση και οι χαμηλοί μισθοί. Η ανεξέλεγκτη τουριστική άνοδος έφερε την άνοδο των τιμών και το ανεξέλεγκτο Airbnb έκανε την εύρεση στέγης για τους γιατρούς ένα δυσεπίλυτο πρόβλημα.

Σοβαρές ελλείψεις παντού, όπως πρόσφατα και στο Νοσοκομείο Παίδων «Η Αγία Σοφία», όπου τα κενά στις θέσεις αναισθησιολόγων έφεραν τεράστια προβλήματα. Οι αναισθησιολόγοι προτιμούν τον ιδιωτικό τομέα, αφού εκεί οι μισθοί τους είναι τριπλάσιοι από το δημόσιο.

Η επικεφαλής μας της Πλεύσης Ελευθερίας κ. Ζωή Κωνσταντοπούλου στις πρόσφατες επισκέψεις της σε νοσοκομεία, όπως το Κρατικό Νίκαιας και άλλες μονάδες, ιδίοις όμμασι είδε τη ζοφερή κατάσταση που επικρατεί.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Ας προσπαθήσουμε, λοιπόν, να διορθώσουμε όσα μπορούμε από τα κακώς κείμενα, γιατί πραγματικά οι ενέσεις με τις δωρεές αυτές δεν λύνουν ουσιαστικά το πρόβλημα που υφίσταται στον τομέα της υγείας αυτή τη στιγμή, αλλά δίνουν στον απλό λαό την πλασματική εικόνα ότι κάτι πάει να διορθωθεί, αλλά τελικά δεν διορθώνεται.

Κλείνοντας, θα ήθελα να παρακαλέσω τον κύριο Υπουργό να ξαναδεί το θέμα των ιατρών του ΕΣΥ που επάνδρωναν τις θέσεις του Ταμείου Αλληλοβοήθειας του Σωματείου Ελλήνων Ηθοποιών. Ξέρουμε και αναγνωρίζουμε ότι ο κ. Γεωργιάδης στην προηγούμενη θητεία του είχε κάνει τα πάντα για να τους έχουμε. Ζητάμε, όμως, να γίνει και τώρα το ίδιο, γιατί σήμερα το ΤΑΣΕΗ είναι χωρίς γιατρούς, ενώ διαθέτει ιατρεία, οι ηθοποιοί έχουν χάσει τον προσωπικό τους γιατρό με τον οποίο είχαν αναπτύξει εδώ και τριάντα χρόνια οικογενειακή σχέση. Λόγω της ιδιομορφίας του επαγγέλματός μας, ζητάμε να το ξαναδείτε με ευαισθησία αυτό το θέμα. Θα παρακαλούσαμε σύντομα να μας φωνάξετε σε μία συνάντηση για να σας το αναπτύξουμε ξανά, όπως το είχαμε κάνει και τα προηγούμενα χρόνια.

Σας ευχαριστώ πολύ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Ιωάννης Πλακιωτάκης):** Κιεμείς ευχαριστούμε τον κ. Μπιμπίλα.

Και ολοκληρώνουμε τον κύκλο των εισηγητών και ειδικών αγορητών με τον κ. Αθανάσιο Χαλκιά από τους Σπαρτιάτες.

**ΑΘΑΝΑΣΙΟΣ ΧΑΛΚΙΑΣ:** Ευχαριστώ πολύ, κύριε Πρόεδρε.

Θα μου επιτρέψετε, κυρίες και κύριοι συνάδελφοι, να κάνω και εγώ μία αναφορά, όπως είπε πριν ο αξιόλογος και αξιότιμος συνάδελφός μου, ο Σπύρος Μπιμπίλας, ότι αύριο συμπληρώνονται πενήντα χρόνια από την κυπριακή τραγωδία, μια τραγωδία στην οποία δολοφονήθηκαν αθώοι άνθρωποι, βιάστηκαν γυναίκες, εκτοπίστηκαν πάνω από διακόσιες χιλιάδες κόσμου και υπάρχει η παράνομη κατοχή από τον τουρκικό στρατό του βορείου τμήματος ενός κυρίαρχου κράτους. Είναι ντροπή για την Ευρωπαϊκή Ένωση πενήντα χρόνια μετά, ένα κράτος-μέλος της, να μην μπορεί να κάνει κάτι γι’ αυτό. Δεν ξεχνούμε, γιατί αν ξεχάσουμε, θα τα ξαναζήσουμε. Και δεν πρέπει να ξεχάσουμε. Χειροκροτούμε και επικροτούμε δηλώσεις ότι «η Κύπρος δεν κείται μακράν», γιατί για εμάς δεν κείται μακράν, δηλώσεις όπου τα Ραφάλ και οι Μπελαρά και ο Ελληνικός Στρατός θα είναι δίπλα στους Κυπρίους αδελφούς μας.

Επί του νομοσχεδίου, καλούμαστε σήμερα -ή τουλάχιστον έτσι νόμιζα- να στηρίξουμε το αυτονόητο. Εμείς είμαστε η πολιτική δύναμη η οποία όποιο νομοσχέδιο είναι υπέρ του έθνους, υπέρ του λαού θα το στηρίξουμε. Και αυτό το νομοσχέδιο, κατά την προσωπική μας άποψη, όχι μόνο είναι προς τη θετική κατεύθυνση, αυτό το νομοσχέδιο πραγματικά θα στηρίξει την ανύπαρκτη ψυχική υγεία στη χώρα. Δεν έχουμε ψυχική υγεία στη χώρα. Ευελπιστούμε στο νομοσχέδιο που φέρνετε το προσεχές διάστημα να δούμε μια βελτίωση προς όφελος της ελληνικής κοινωνίας. Όσο δε για τους εφήβους μας και τα παιδιά μας, ευελπιστούμε ότι με αυτό το νομοσχέδιο που θα ψηφίσουμε σήμερα θα μπορέσουμε τουλάχιστον να έχουμε σύγχρονες κτηριακές εγκαταστάσεις και θα μπορέσει το Υπουργείο Υγείας να κάνει αυτό που είναι αυτονόητο, να ενισχύσει τους συμπολίτες μας.

Η μόνη αντίδραση από εμένα, κύριε Υπουργέ, είναι ότι αργήσατε να το φέρετε. Έπρεπε να έχει έρθει πιο μπροστά. Και θέλω να εκφράσω από αυτό εδώ το Βήμα συγχαρητήρια στο Ίδρυμα «Σταύρος Νιάρχος». Είναι καλοδεχούμενη η όποια βοήθεια και μακάρι να γίνει παράδειγμα προς μίμηση και από άλλους ευεργέτες να βοηθήσουν το κράτος μας. Με μία όμως επισήμανση: Δεν θα πρέπει η βοήθεια από κάποιους ευεργέτες να υποκαθιστά το ελληνικό κράτος και αυτό που οφείλει το ελληνικό κράτος να παρέχει στους Έλληνες πολίτες. Συγχαρητήρια και για το 2018 στον ΣΥΡΙΖΑ που ξεκίνησε αυτή την προσπάθεια, συγχαρητήρια και στη Νέα Δημοκρατία που σήμερα το φέρνει για υλοποίηση.

Θα πρέπει να περάσουμε σε άλλο επίπεδο πολιτικής. Θα πρέπει να μονιάσουμε. Ο κόσμος έξω υποφέρει, αναστενάζει. Από τις δεκαπέντε του μήνα δεν έχει να περάσει τον μήνα του, από την ακρίβεια, από τις τιμές στο ηλεκτρικό ρεύμα και φυσικά για το επίπεδο υγείας που του παρέχεται. Το προσωπικό είναι στα όριά του. Γιατροί και νοσηλευτές υπερβάλλουν τον εαυτό τους και είναι στα όριά τους. Ο κόσμος στοιβάζονται σε ράντζα. Αυτό δεν είναι ευρωπαϊκό κράτος, δεν είναι επίπεδο. Κι αν πληρώνει αυτός ο έρημος ελληνικός λαός εκατοντάδες χιλιάδες ευρώ και χιλιάδες ευρώ κάθε πολίτης σε φόρους, άμεσους και έμμεσους, κάθε έτος για να του παρέχει το κράτος, ένα ευρωπαϊκό κράτος, αυτά που πρέπει και οφείλει να κάνει!

Τώρα, για κάποια θέματα που ακούστηκαν από κάποιους συναδέλφους ως προς το Child Mind Institute της Νέας Υόρκης, να αναφέρω ότι συνεργάζεται με διάφορα εγνωσμένου κύρους πανεπιστήμια και ερευνητικά κέντρα για την προώθηση της έρευνας και της κλινικής φροντίδας για παιδιά και εφήβους με ψυχικές διαταραχές. Ενδεικτικά θα σας αναφέρω τα παρακάτω πανεπιστήμια και ερευνητικά κέντρα: Πανεπιστήμιο της Ουάσιγκτον, Πανεπιστήμιο Κολούμπια, Πανεπιστήμιο της Καλιφόρνιας στο Λος Άντζελες, Ιατρική Σχολή του Χάρβαρντ, Πανεπιστήμιο ΜακΓκιλ, Ινστιτούτο Καρολίνσκα και επίσης το Zuker Hillside Hospital, το New York State Psychiatric Institute.

Oι συνεργασίες αυτές περιλαμβάνουν μία κοινή έρευνα όπου συνεργάζονται όλα αυτά τα πανεπιστήμια με το Child Mind Institute σε ερευνητικά έργα για την κατανόηση των αιτιών της ανάπτυξης και της θεραπείας των ψυχικών διαταραχών σε παιδιά και εφήβους, την εκπαίδευση και κατάρτιση, όπου παρέχονται εκπαιδευτικά προγράμματα και ευκαιρίες κατάρτισης σε φοιτητές, ερευνητές και κλινικούς ιατρούς από συνεργαζόμενα πανεπιστήμια και ερευνητικά κέντρα, την κλινική φροντίδα για την οποία συνεργάζονται με πανεπιστημιακά νοσοκομεία και κλινικές για την παροχή υψηλής ποιότητας κλινικής φροντίδας σε παιδιά και εφήβους με ψυχικές διαταραχές, την ανταλλαγή γνώσεων και εμπειριών.

Το Child Mind Institute και τα συνεργαζόμενα πανεπιστήμια και ερευνητικά κέντρα ανταλλάσσουν γνώσεις και εμπειρίες για την προώθηση της έρευνας και της κλινικής φροντίδας στον τομέα της παιδοψυχιατρικής. Συνολικά οι συνεργασίες του Child Mind Institute με πανεπιστήμια και ερευνητικά κέντρα συμβάλλουν στην προώθηση της επιστημονικής γνώσης, στην ανάπτυξη νέων θεραπευτικών προσεγγίσεων και στη βελτίωση της κλινικής φροντίδας για παιδιά και εφήβους με ψυχικές διαταραχές. Το εν λόγω ινστιτούτο είναι μη κερδοσκοπικό και χρηματοδοτείται με μεγάλα ποσά από το Ίδρυμα «Σταύρος Νιάρχος». Συνεπώς, χρήματα ελληνικού ιδρύματος διατίθενται για την λειτουργία αυτού του ινστιτούτου.

Γενικά η διεθνής πρωτοβουλία για την υγεία του Ιδρύματος «Σταύρος Νιάρχος» με προϋπολογισμό που υπερβαίνει το ποσό του ενός δισεκατομμυρίου δολαρίων βασίζεται σε μια διευρυμένη σύμπραξη δημοσίου και ιδιωτικού τομέα στην Ελλάδα, αλλά και σε διεθνείς συνεργασίες με ερευνητικά κέντρα και ακαδημαϊκά ιδρύματα με σκοπό την ενίσχυση της ποιότητας των υπηρεσιών υγείας για όλους.

Μολονότι η διεθνής πρωτοβουλία για την υγεία του Ιδρύματος «Σταύρος Νιάρχος» προσπαθεί να βελτιώσει τις συνθήκες υγείας για όλους, εμείς ως κράτος έχουμε πρόβλημα με τη στελέχωση επαρχιακών περιοχών με ιατρούς διαφόρων ειδικοτήτων. Γι’ αυτό καλώ όλους τους συναδέλφους εδώ μέσα για μια κοινή συνεννόηση που χρειάζεται από όλους μας για να εξευρεθεί λύση σε αυτό το ζήτημα. Ευχαριστούμε το Δ.Σ. του Ιδρύματος «Σταύρος Νιάρχος» για αυτή την δωρεά. Εμείς θα ψηφίσουμε υπέρ.

Σας ευχαριστώ πάρα πολύ. Να είστε καλά.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Χαλκιά.

Πριν περάσουμε στον κατάλογο των ομιλητών, έχει ζητήσει τον λόγο ο κύριος Υφυπουργός Υγείας για τρία λεπτά.

**ΔΗΜΗΤΡΙΟΣ ΒΑΡΤΖΟΠΟΥΛΟΣ (Υφυπουργός Υγείας):** Κύριε Πρόεδρε, κυρίες και κύριοι συνάδελφοι, θα ήθελα, όπως και στην Επιτροπή Κοινωνικών Υποθέσεων για να βοηθήσω την περαιτέρω συζήτηση, να κάνω ορισμένες διευκρινίσεις σχετικά με τη φύση της σημερινής συζήτησης και γι’ αυτό το οποίο ψηφίζουμε. Προσέξτε, πριν από ενάμιση περίπου χρόνο ψηφίσαμε την αποδοχή μιας συγκεκριμένης δωρεάς του Ιδρύματος «Σταύρος Νιάρχος» ύψους 15 εκατομμυρίων, η οποία έχει συγκεκριμένο στόχο. Αυτός δεν είναι άλλος από την εκπόνηση και την εφαρμογή ενός προγράμματος εκπαιδευτικού και μόνον.

Αυτό το εκπαιδευτικό πρόγραμμα το υλοποιεί μια μη κερδοσκοπική εταιρεία, η οποία έχει συσταθεί επί τούτου από το Ίδρυμα «Σταύρος Νιάρχος» με σκοπό να εφαρμόσει απλώς και μόνο αυτό το εκπαιδευτικό πρόγραμμα. Αυτό το εκπαιδευτικό πρόγραμμα έχει μια εποπτεία από το Child Mind Institute, η οποία έχει σχέση αποκλειστικά και μόνο με τη μεταφορά στην εκπαιδευτική αυτή διαδικασία της εμπειρίας του Child Mind Institute, όσον αφορά τις διεθνείς πρακτικές για τέτοια εκπαιδευτικά προγράμματα.

Αυτά τα εκπαιδευτικά προγράμματα τα εκπονούν και τα εφαρμόζουν τα έξι εκπαιδευτικά κέντρα που δεν είναι τίποτε άλλο παρά έξι παιδοψυχιατρικές κλινικές του Εθνικού Συστήματος Υγείας, οι περισσότερες από τις οποίες μάλιστα είναι πανεπιστημιακές. Οι διδάσκοντες είναι δημόσιοι υπάλληλοι και συνεργάτες οι οποίοι προσλαμβάνονται από αυτήν την αστική μη κερδοσκοπική εταιρεία του Ιδρύματος «Σταύρος Νιάρχος» με την πρόταση και με κριτήρια που θέτουν οι διευθυντές των παιδοψυχιατρικών κλινικών.

Όταν τελειώσει αυτό το πρόγραμμα, θα περιέλθει η όλη αυτή εμπειρία που έχει στο δημόσιο. Μάλιστα, υπάρχει και μία πρόταση, την οποία σας είπα και στην επιτροπή, να αναλάβουμε τη διοίκηση αυτή του έργου αμέσως, δηλαδή ακόμα και φέτος, έτσι ώστε να το παρακολουθήσουμε τα επόμενα τρία χρόνια.

Σκοπός του Υπουργείου από όλη αυτή την εμπειρία είναι να δημιουργηθούν, να εξαχθούν, να προκριθούν διαδικασίες συνεργασίας όλων αυτών οι οποίοι έχουν συμμετάσχει. Και αυτοί που έχουν συμμετάσχει είναι επαγγελματίες ψυχικής υγείας όχι μόνο του δημόσιου τομέα, αλλά και ψυχολόγοι και ειδικοί εκπαιδευτικοί του εκπαιδευτικού συστήματος, ακόμα και ψυχολόγοι της Ελληνικής Αστυνομίας.

Για να ξέρουμε, δηλαδή, τι ψηφίζουμε και τι συζητούμε, επαναλαμβάνω ότι ένα καθαρά εκπαιδευτικό πρόγραμμα υλοποιείται από τις κλινικές του δημοσίου με δική τους εκπαιδευτική διαδικασία και δική τους επιλογή των εκπαιδευτικών θεμάτων, ενώ τη διοίκηση θα αναλάβει οσονούπω το Υπουργείο Υγείας.

Σας ευχαριστώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, θα ήθελα τον λόγο για μία παρέμβαση.

**ΠΡΟΕΔΡΕΥΩΝ (Ιωάννης Πλακιωτάκης):** Ορίστε, κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Υφυπουργέ, κύριε Βαρτζόπουλε, μιας και πήρατε τον λόγο για να διευκρινίσετε τα θέματα του τι συζητάμε και επειδή έχετε προβεί από τη θέση του Υφυπουργού σε δηλώσεις τις οποίες ως η μοναδική γυναίκα πολιτική Αρχηγός, ως γυναίκα, ως Βουλευτής και ως δικηγόρος θεωρώ απαράδεκτες, επιζήμιες για το κοινωνικό σύνολο, συνολικά προβληματικές και για τις οποίες θα περίμενα και περίμενα και από τον Πρωθυπουργό να αντιδράσει και από εσάς να ανακαλέσετε, μου δίνετε σήμερα την ευκαιρία να σας δώσω αυτή την ευκαιρία για να εξηγήσετε στο Κοινοβούλιο για ποιον λόγο την ώρα που έχουν εκτιναχθεί οι γυναικοκτονίες, την ώρα που έχει αυξηθεί με ιλιγγιώδη ρυθμό η έμφυλη βία, την ώρα που η κακοποίηση, ο σεξισμός, το μπούλινγκ καταγράφονται ως αλγεινές συμπεριφορές, εσείς θεωρήσατε καλό να πείτε ότι οι γυναικοκτονίες είναι ζήτημα βιολογικό και ότι οι άνδρες από τη φύση τους -κυρία Συρεγγέλα, σας βλέπω να αναχωρείτε, ελάτε γιατί το θέμα αυτό αφορά όλες τις γυναίκες και πρέπει να δοθούν εξηγήσεις- είναι επιθετικοί και προορισμένοι να δολοφονούν τις γυναίκες, ότι οι γυναίκες από τη φύση τους είναι αδύναμες και προορισμένες να δολοφονούνται και τελικά δικαιολογήσατε ένα εγκληματικό φαινόμενο, το οποίο αποτελεί την πιο ακραία μορφή έμφυλης βίας. Η δολοφονική έμφυλη βία είναι ένα φαινόμενο για το οποίο η Κυβέρνησή σας αποδεδειγμένα δεν έχει πάρει τις δέουσες πρωτοβουλίες, ένα φαινόμενο για το οποίο καλώ τον Πρωθυπουργό να μου απαντήσει κάθε εβδομάδα.

Σήμερα, ημέρα Παρασκευή, είναι κανονικά η «Ώρα του Πρωθυπουργού». Ο Πρωθυπουργός στις 6 Σεπτεμβρίου είπε στον Πρόεδρο της Βουλής ότι θα απαντά στις ερωτήσεις των Βουλευτών κάθε Παρασκευή, αρχής γενομένης από τις 29 Σεπτεμβρίου. Από τις 29 Σεπτεμβρίου του 2023 μέχρι σήμερα ο κ. Μητσοτάκης ήρθε δύο φορές και απάντησε μία ερώτηση του κ. Χαρίτση και μία ερώτηση του κ. Ανδρουλάκη και εντεύθεν ουδέν.

Σήμερα, λοιπόν, ο κ. Μητσοτάκηςέπρεπε να είναι εδώ για να μου απαντήσει στην εικοστή πέμπτη επίκαιρη ερώτηση που του έκανα για το ζήτημα των γυναικοκτονιών, για το εάν η Κυβέρνησή σας θα αναλάβει πρωτοβουλία να ποινικοποιήσει τις γυναικοκτονίες ως αυτοτελές κακούργημα, για το εάν θα αναλάβετε επιτέλους αποτελεσματικά μέτρα για την έμφυλη βία και για το τι επιτέλους θα κάνετε.

Κάθε φορά που καταθέτω επίκαιρη ερώτηση, αγωνιώ εάν μέχρι να απαντηθεί θα δολοφονηθεί κι άλλη γυναίκα. Κι άλλη γυναίκα δολοφονήθηκε το περασμένο Σάββατο. Όγδοη γυναικοκτονία μέσα στο 2024, χωρίς να λαμβάνουμε υπ’ όψιν το εντεκάχρονο κορίτσι που, επίσης, δολοφονήθηκε με έμφυλο κίνητρο.

Πώς είναι δυνατόν από τη θέση τον Υφυπουργού Υγείας εσείς να λέτε ότι αυτά είναι βιολογικά και να μην τα έχετε ανακαλέσει και να μην σας έχει ανακαλέσει στην τάξη κανείς; Πώς είναι δυνατόν την ώρα που βοά το τόπος για την αύξηση της έμφυλης βίας, εσείς να σφυράτε αδιάφορα;

Και τελικά σήμερα, σας καλώ και σας προσκαλώ, θα ανακαλέσετε αυτές σας τις δηλώσεις; Θα αναλάβετε την ευθύνη γι’ αυτές τις δηλώσεις; Διότι αυτές οι δηλώσεις, όπως και οι κακοποιητικές συμπεριφορές, όπως και τα πρότυπα τα σεξιστικά, όπως και οι αντιδράσεις του νταή, σαν αυτές για τις οποίες ξεσηκώθηκε η Κυβέρνησή σας και η Κοινοβουλευτική σας Ομάδα, όταν κατευθύνθηκαν με απρεπή τρόπο στη Γραμματέα σας, την κ. Συρεγγέλα -την οποία γι’ αυτό και την κάλεσα να είναι μέσα- είναι που παράγουν και αναπαράγουν μέσα στην κοινωνία τον σεξισμό, το μπούλινγκ, τη βία, την έμφυλη βία και τις γυναικοκτονίες. Είστε υπεράνω; Το αναλύετε βιολογικά και μας λέτε ότι πρέπει να το αποδεχθούμε;

Εγώ έχω τοποθετηθεί δημόσια πάρα πολλές φορές για τη δήλωσή σας. Είναι η πρώτη φορά που σας βλέπω στην Ολομέλεια της Βουλής από τότε που κάνατε αυτή τη δήλωση και σας καλώ εδώ στην Ολομέλεια να την ανακαλέσετε, να δεσμευθείτε ότι από τη θέση του Υφυπουργού δεν θα ξαναξεστομίσετε τέτοιου είδους αντιεπιστημονικές τοποθετήσεις, οι οποίες εκπέμπουν στην κοινωνία το μήνυμα ότι τελικά η γυναικοκτονία είναι στο DNA και να αναλάβετε ευθύνη και πρωτοβουλία να πιέσετε τον κ. Μητσοτάκη, τον Πρωθυπουργό σας, να πάρει εκείνα τα μέτρα και εκείνες τις νομοθετικές πρωτοβουλίες που επιβάλλονται για να μη δολοφονηθεί άλλη γυναίκα.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε, κυρία Πρόεδρε.

Παρακαλώ, κύριε Υπουργέ, έχετε τον λόγο.

**ΔΗΜΗΤΡΙΟΣ ΒΑΡΤΖΟΠΟΥΛΟΣ (Υφυπουργός Υγείας):** Κύριε Πρόεδρε, επί του θέματος έχω τοποθετηθεί και δεν θεωρώ την περαιτέρω συζήτηση σκόπιμη.

**ΠΡΟΕΔΡΕΥΩΝ (Ιωάννης Πλακιωτάκης):** Μάλιστα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, παρακαλώ, θα ήθελα τον λόγο.

**ΠΡΟΕΔΡΕΥΩΝ (Ιωάννης Πλακιωτάκης):** Ορίστε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Υφυπουργέ, τι εννοείτε ότι έχετε τοποθετηθεί επί του θέματος; Απαξιοίτε; Είναι πάρα πολύ σοβαρό. Τι εννοείτε «επί του θέματος»; Σας μίλησα επί έξι λεπτά για ένα θέμα που έχει προκληθεί από τις δικές σας δηλώσεις, για ένα θέμα το οποίο αγγίζει ένα έγκλημα που επαναλαμβάνεται σε βάρος των γυναικών στη χώρα μας. Οκτώ οι γυναίκες που δολοφονήθηκαν, που έπεσαν θύματα γυναικοκτονίας το 2024 μόνο. Είκοσι πέντε οι επίκαιρες ερωτήσεις που έχω κάνει στον κ. Μητσοτάκη από τις 27 Νοεμβρίου του 2023. Και οι δικές σας δηλώσεις στο κυβερνητικό στερέωμα!

Τι θα πει «Έχω τοποθετηθεί»; Σας ζητώ, σας ζητά Αρχηγός κόμματος και μάλιστα η μόνη γυναίκα Αρχηγός κόμματος και μάλιστα σε μία συγκυρία που το ζήτημα της έμφυλης βίας και του σεξισμού κυριαρχεί στη δημόσια συζήτηση, να τοποθετηθείτε και να ανακαλέσετε τις δηλώσεις σας και να αναλάβετε την ευθύνη γι’ αυτές. Τι θα πει «Έχω τοποθετηθεί και δεν θα πω κάτι άλλο»; Απαξιοίτε να μου απαντήσετε; Απαξιοίτε να τοποθετηθείτε για το θέμα; Και να το ακούσουν και οι Βουλευτές σας και η κ. Συρεγγέλα και οι συνεργάτες σας.

Απαξιοίτε, κύριε Βαρτζόπουλε; Διότι αυτού του είδους η απαξίωση είναι η άλλη όψη της υποτίμησης του σεξισμού και της υπονοούμενης αμφισβήτησης ότι όλοι και όλες είμαστε ίσοι. Περιμένω την απάντησή σας.

**ΠΡΟΕΔΡΕΥΩΝ (Ιωάννης Πλακιωτάκης):** Κύριε Υφυπουργέ, έχετε τον λόγο.

**ΔΗΜΗΤΡΙΟΣ ΒΑΡΤΖΟΠΟΥΛΟΣ (Υφυπουργός Υγείας):** Δεν έχω να προσθέσω τίποτα, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Προχωράμε στον κατάλογο των ομιλητών.

Τον λόγο έχει ο κ. Γεώργιος Σταμάτης.

Ορίστε, κύριε συνάδελφε.

**ΓΕΩΡΓΙΟΣ ΣΤΑΜΑΤΗΣ:** Ευχαριστώ, κύριε Πρόεδρε.

Πριν τοποθετηθώ επιμέρους σε αυτά που έχω ετοιμάσει να πω, θα ήθελα κατ’ αρχάς να πω ότι χαιρετίζω την αυριανή παρουσία –προφανώς για πρώτη φορά- του Πρωθυπουργού στην Κύπρο την ώρα που θα βρίσκεται απέναντι ο Πρόεδρος της Τουρκίας Ερντογάν. Θα ήθελα, βέβαια, να χαιρετίσω και την παρουσία και του Αρχηγού του ΠΑΣΟΚ και του Αρχηγού του ΣΥΡΙΖΑ που βρίσκονται εκεί πέρα, γιατί πρέπει να περνάμε γενικότερα ένα μήνυμα ότι οι Ελλαδίτες στηρίζουμε όχι μόνο στα λόγια, αλλά και με τις πράξεις και ότι η κορυφή της πολιτικής ηγεσίας με κορυφαίο τον Πρωθυπουργό εκεί δίνει ένα μήνυμα.

Πιστεύω ότι η κύρωση της συγκεκριμένης σύμβασης εντάσσεται σε ένα γενικότερο συνολικό πρόγραμμα πρωτοβουλιών της Κυβέρνησης που αφορά την ψυχική υγεία και αυτό ουσιαστικά ήρθε να εμπεδωθεί μετά την πανδημία. Νομίζω ότι ο ΠΟΥ το έχει αναδείξει. Κυρίως, όμως, εναρμονίζεται με αυτό που ψηφίστηκε πριν λίγο καιρό, με ένα ψήφισμα του Συμβουλίου της Ευρώπης για το κατά πόσο οι κυβερνήσεις πρέπει να εναρμονιστούν για την ψυχική υγεία των παιδιών και των εφήβων. Και νομίζω ότι σε αυτό ο Υπουργός απάντησε πάρα πολύ καλά ότι εδώ μιλάμε για ένα εκπαιδευτικό πρόγραμμα με τη δημιουργία ενός σημείου αναφοράς και αυτό σε σχέση και με το επικείμενο νομοσχέδιο που έχετε γενικότερα για την ψυχική υγεία, δείχνει γενικότερα πώς η Κυβέρνηση αντιμετωπίζει όλο αυτό το πρόβλημα το οποίο μεν υπήρχε, αλλά η πανδημία το έχει εκτινάξει επί της ουσίας και οφείλουμε να κάνουμε πάρα πολλά πράγματα.

Κυρίως, όμως -επιτρέψτε μου, κύριε Υπουργέ- θα πρέπει να δούμε και τι γίνεται εκεί, που ακόμα και τα κέντρα αναφοράς, ακόμα και οι υγειονομικές υπηρεσίες, δεν μπορούν να φτάσουν. Και μιλάω για πολύ συγκεκριμένες ομάδες του πληθυσμού, που λόγω της ευαλωτότητας, λόγω πολλές φορές και των κοινωνικών ανισοτήτων, δεν μπορεί να γίνει η διάγνωση. Πρώτον, γιατί φοβούνται τον στιγματισμό και δεύτερον, διότι εκεί νομίζω ότι θα πρέπει να γίνει διασύνδεση και με τα κέντρα κοινότητας στους δήμους και γενικότερα οι δήμοι θα πρέπει να παίξουν ένα πολύ καταλυτικό ρόλο σε συνεργασία με τις υγειονομικές περιφέρειες.

Από την άλλη, στο δεύτερο μέρος της υπόθεσής μου, θέλω να πω ότι όταν πορεύτηκε το κράτος με τους ευεργέτες, είχε πολύ καλά αποτελέσματα. Το Ίδρυμα «Σταύρος Νιάρχος» και μεσούσης της κρίσης, με το ποσό των 100 εκατομμυρίων, με αυτή τη δωρεά που βοήθησε το κράτος, τις οργανώσεις, την κοινωνία και τους ευάλωτους συμπολίτες μας να περιορίσουν αυτό που έφερε η κρίση, συνεχίζει αυτό που παραδοσιακά είχαν οι Έλληνες ευεργέτες και πριν την απελευθέρωση και μετά, να στηρίζουν το ελληνικό κράτος.

Νομίζω ότι θα πρέπει μέσω αυτού του προγράμματος, κύριε Υπουργέ, να δούμε σύντομα από εσάς μια παρουσίαση γενικότερη για την ψυχική υγεία, που θα έχει αρχή, μέση και τέλος και που θα ξέρει ο κάθε συμπολίτης μας πώς μπορεί να φερθεί, πώς μπορεί να έχουμε την πρόληψη, τον ρόλο που πρέπει να παίξουν πλέον τα σχολεία και βέβαια, μιας και μιλάμε για ένα εκπαιδευτικό πρόγραμμα επαγγελματιών της ψυχικής υγείας, θα πρέπει να δούμε και κατά πόσο πρέπει να εκπαιδεύσουμε τους καθηγητές, τους δασκάλους και όσους έρχονται, κυρίως, σε επαφή με τους εφήβους και τους νέους, χωρίς να ξεχνάμε και μία άλλη ομάδα του πληθυσμού, τους συμπολίτες μας που για κάποιον λόγο αυτή τη στιγμή είναι στις φυλακές και που έχουν το διπλό, τριπλό, αν θέλετε, στιγματισμό, διότι κι εκείνοι χρειάζονται τη βοήθειά μας.

Νομίζω ότι όταν θα φτάσουμε έστω και στον πιο ευάλωτο και δούμε από εκεί που ξεκινάει, θα έχουμε καλά αποτελέσματα. Και πρέπει να ξεχνάμε ότι η ψυχική υγεία έχει να κάνει και με την ευεξία, έχει να κάνει και με τις κοινωνικές ανισότητες, έχει να κάνει και με τη φτώχεια. Σε συνεργασία με την Ευρωπαϊκή Επιτροπή, από το πρόγραμμα της Κυβέρνησης, το πρόγραμμα εγγύησης για το παιδί, όπου η χώρα μας συμμετείχε κι αφορά τα φτωχά παιδιά, μπορείτε να πάρετε πολλές καλές πρακτικές, γιατί μέσα από αυτή τη διαδικασία μπορούμε να βελτιώσουμε όχι μόνο το εισόδημα των οικογενειών, αλλά κυρίως την ψυχή αυτών.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Σταμάτη.

Τον λόγο έχει ο κ. Παύλος Πολάκης.

**ΠΑΥΛΟΣ ΠΟΛΑΚΗΣ:** Κύριε Πρόεδρε, κύριε Υπουργέ, θα ξεκινήσω με ένα σύντομο σχόλιο που δεν αφορά το νομοσχέδιο. Περιμένω δύο μέρες να δω απευθείας μεταδόσεις και συνδέσεις από τα κανάλια, να δω αφιερώματα, να δω καταδίκες, να δω ανακοινώσεις από όλους τους ευαίσθητους «δεξιούς και αριστερούς» σε εισαγωγικά για ένα «ουστ» που ακούστηκε από υπουργικά χείλη στην Επιτροπή Κοινωνικών Υποθέσεων από τον κ. Γεωργιάδη προς εμένα, όταν μετά την τοποθέτησή μου, που σηκώθηκα να φύγω, γιατί απέδειξα ότι μας έλεγε ψέματα, σε σχέση με την υγειονομική κάλυψη των ανασφάλιστων που και καλά εφάρμοσε ο ίδιος, είπε αυτή τη λέξη: «Πού είναι οι ευαίσθητοι να βγάλουν οργίλες ανακοινώσεις;». Σεβάστηκα την καταγωγή και την ανατροφή μου και συνέχισενα είναι εκεί και το κλείνω εδώ.

Στο συγκεκριμένο. Σας άκουσα πριν να εξηγείτε κάποια πράγματα, σε σχέση με το σημερινό νομοσχέδιο. Εμένα με προβληματίσατε πολύ! Αναφερθήκατε στο τι έλεγε η σύμβαση πέρυσι. Η φετινή τι λέει; Η φετινή λέει ότι θα φτιάξουμε ένα κτήριο με 500.000 ευρώ στο Αγία Σοφία. Γιατί να το φτιάξει το «Σταύρος Νιάρχος»;

Εγώ βλέπω το εξής: Αυτό εδώ είναι ο κατάλογος των εννιά υποπρογραμμάτων που έχετε εντάξει ως Υπουργείο Υγείας στο Ταμείο Ανάκαμψης. Πρώτο, μεταρρύθμιση claw back και τα λοιπά 250 εκατομμύρια. Μεταρρύθμιση πρωτοβάθμιας 271 εκατομμύρια. Οργανωτική μεταρρύθμιση κ.λπ., 9 εκατομμύρια ευρώ.

Εδώ θα εντάξετε και τα απογευματινά. Αλήθεια αυτά πού είναι; Τα πιάσαμε ή ακόμα τα κυνηγάμε τα λεφτά από το Ταμείο Ανάκαμψης για τα απογευματινά χειρουργεία, τα οποία αποτυγχάνουν κατά κράτος. Δύο «φωλιές» έχετε: μία στη Λάρισα και μία στο «Παπαγεωργίου». Σε όλη την υπόλοιπη Ελλάδα αποτυγχάνουν κατά κράτος αυτοί οι νεοφιλελεύθεροι παλικαρισμοί και λεονταρισμοί.

Υλοποίηση εθνικού προγράμματος «Σπύρος Δοξιάδης»: 253 εκατομμύρια ευρώ. Κατ’ οίκον νοσηλεία: 12 εκατομμύρια. Ανακαίνιση και ανακατασκευή νοσοκομείων σε όλη τη χώρα: 317 εκατομμύρια. Μεταρρύθμιση πρωτοβάθμιας: 32 εκατομμύρια. Και είναι δύο υποπρογράμματα για την ψυχική υγεία, ένα που λέει «Μεταρρύθμιση ψυχικής υγείας»: 54,5 δισεκατομμύρια ευρώ και ένα που λέει «Μεταρρύθμιση των υπηρεσιών ψυχικής υγείας»: 278 εκατομμύρια ευρώ, δηλαδή 330 εκατομμύρια ευρώ. Για ποιον λόγο; Τι γίνεται με αυτά τα λεφτά; Μας τα εξηγείτε λίγο;

Έχουμε σκοπό να καταθέσουμε ερώτηση ως Κοινοβουλευτική Ομάδα -έχουμε συνεννοηθεί με τον κ. Παναγιωτόπουλο- για να μας πείτε γι’ αυτά τα προγράμματα αναλυτικά, τι σημαίνουν αυτά τα χρήματα, πού έχουν δοθεί και σε ποια φάση υλοποίησης είναι όλα αυτά. Εγώ το μόνο από αυτά που έχω δει να υλοποιείται, είναι αυτός κατάλογος που έχω μπροστά μου. Σας τον έχω ξαναδείξει. Είναι ο κατάλογος σύμφωνα με τον οποίο δίνετε στην «DEMO» 109 εκατομμύρια, στην «ΕΛΠΕ» 30 εκατομμύρια, στη «BENETT» 23 εκατομμύρια, στην «PAPHARM» 15 εκατομμύρια, στη «PFIZER» 12 εκατομμύρια, για να τους ζητήσετε claw back και καλά για μελέτες κ.λπ. και ουσιαστικά είναι για να τους λύσετε το claw back, την αυτόματη επιστροφή. Αυτό μόνο έχω δει, όπως έχω δει βέβαια, για να μην ξεχνιόμαστε, και αυτή τη χρηματοδότηση «ΝΟΣΗΛΕΥΤΙΚΗ Α.Ε.» -είναι η κλινική Άγιος Λουκάς Θεσσαλονίκης- η οποία πήρε 4,845 εκατομμύρια ευρώ δάνειο, ξεπλήρωσε παλιότερο δάνειο που το πλήρωνε με 7% και γυρίζει τώρα αυτό με 0,5%. Αυτά είναι τα μόνα έργα που ξέρω εγώ να έχουν γίνει. Δείξτε μου τα άλλα ποια είναι. Θέλω να δω τα έργα των ανακατασκευών με τα 317 εκατομμύρια. Πού είναι;

Εμείς οι κακομοίρηδες την περίοδο των μνημονίων 2015-2019 υλοποιήσαμε ένα πρόγραμμα που το βρήκαμε, γιατί δεν κλέψαμε μισό ευρώ, 220 εκατομμύρια ευρώ και όλο το 2019-2023 κόβατε κορδέλες σε όλη την Ελλάδα για έργα από αυτά τα χρήματα που είχαμε βρει. Πείτε μας τα 317 πού είναι; Υποτίθεται ότι του χρόνου τελειώνει το πρόγραμμα, το 2025 πρέπει να τελειώσουν αυτά. Πείτε μας τι γίνεται.

Και βέβαια έχετε εδώ δύο για την ψυχιατρική μεταρρύθμιση: 278 εκατομμύρια και 54 δισεκατομμύρια. Πού πάνε αυτά τα λεφτά; Δεν μπορούσε να γίνει το εκπαιδευτικό πρόγραμμα που λέει το «ΝΙΑΡΧΟΣ» με αυτά τα χρήματα; Σαφώς και μπορούσε. Δεν μπορούσε να κατασκευαστεί ένα κτήριο; Πέντε κτήρια θα μπορούσαν να κατασκευαστούν με αυτά τα χρήματα.

Απλά εγώ πιστεύω -και το λέω πολύ ευθέως και στεναχωριέμαι γιατί μιλάμε για τη δωρεά του «ΝΙΑΡΧΟΣ» σήμερα και ένας αίτιος είμαι εγώ- το εξής: Η πρώτη δωρεά του «ΝΙΑΡΧΟΣ» ήτανε να δώσουν 200 εκατομμύρια ευρώ να ανακατασκευαστεί ο «Ευαγγελισμός» από τα πατώματα μέχρι τον ενδέκατο και είπα του Δρακόπουλου -το έχει αναγνωρίσει πολλές φορές και δημόσια, ασχέτως που δεν το λέτε εσείς ή τα κανάλια σας- ότι «δεν χρειαζόμαστε αυτό, χρειαζόμαστε νοσοκομείο στην Κομοτηνή, χρειαζόμαστε παιδιατρικό νοσοκομείο στη Θεσσαλονίκη, χρειαζόμαστε ανανέωση του εξοπλισμού τού ΕΚΑΒ, χρειαζόμαστε τομογράφους εκπομπής ποζιτρονίων με τα αντίστοιχα κυκλοτρόνια για το ραδιοφάρμακο, χρειαζόμαστε και κάποια άλλα εκπαιδευτικά προγράμματα» και εντάξαμε και το Νοσοκομείο της Σπάρτης όταν αρνήθηκαν από τον «Ευαγγελισμό» να δεχτούν την ανακατασκευή του κτηρίου των αδελφών νοσοκόμων γιατί θεωρούσαν ότι μπορεί να άλλαζε χέρια κ.λπ., αν το έπαιρνε η πανεπιστημιακή νοσηλευτική. Γι’ αυτό μιλάμε για δωρεά «ΝΙΑΡΧΟΥ» σήμερα και παραλίγο να τη χάσετε κιόλας για τα μεγάλα, γιατί ζήτησαν οι εργολάβοι διπλάσιες και τριπλάσιες τιμές το 2022 και κάποια στιγμή φάνηκε να κάνει πίσω το ίδρυμα. Ευτυχώς μάλλον έβαλε βαθύτερα το χέρι στην τσέπη.

Εγώ δεν καταλαβαίνω το περιεχόμενο. Επιμένω να μην το καταλαβαίνω. Μάλλον θέλετε να βολέψετε κάποια παρέα ανθρώπων που τους φτιάχνετε και το κτήριο για μετά. Γι’ αυτόν τον λόγο σε αυτό το συγκεκριμένο θα ψηφίσουμε «ΠΑΡΩΝ».

Επίσης, να πω ότι σήμερα συνταγογραφούν ελεύθερα οι ανασφάλιστοι συμπολίτες μας φάρμακα και εξετάσεις μετά από αυτό που έγινε χθες. Την «πρόβα τζενεράλε» αυτή να μην την ξανακάνετε.

Να μην την ξανακάνετε, κύριε Βαρτζόπουλε, διότι θα γίνει το τσουνάμι που θα σας πνίξει αυτό το πράγμα, το ότι μετατρέψατε τα ΑΜΚΑ των ανασφάλιστων σε ανενεργά ΑΜΚΑ, λες και ήταν αλλοδαποί πολίτες που ήρθαν δύο χρόνια εδώ και εξαφανίστηκαν μετά. Αυτό τέλος! Μην το επιχειρήσετε ξανά! Αυτό που φτιάξαμε ως ΣΥΡΙΖΑ έχει ανοίξει πολύ βαθύ αυλάκι και δεν παίρνεται πίσω.

Και μία ακόμη κουβέντα. Τελειώνω με αυτό σε πενήντα δευτερόλεπτα, κύριε Πρόεδρε. Έτσι κι αλλιώς είμαστε και λίγοι, δεν είμαστε πολλοί.

Έμαθα ότι ήταν ο κ. Γεωργιάδης πριν στην Επιτροπή Περιφερειών. Ακούστε. Ή θα υλοποιήσετε το σχέδιο το οποίο έχουμε διατυπώσει -θα βγει και πολύ αναλυτικό- το οποίο λέει ότι χρειαζόμαστε ως χώρα 7,5% δημόσια δαπάνη σε σχέση με το ΑΕΠ της χώρας, 7,5% σε ένα ΑΕΠ φυσιολογικό, από 200 - 220 και πάνω, όχι αυτό που είχαμε πριν από κάποια χρόνια. Δηλαδή χρειαζόμαστε περίπου από 14,5 μέχρι 16 δισεκατομμύρια δημόσια δαπάνη τον χρόνο για την υγεία. Από αυτά θα πρέπει τα 5,5 με 6 δισεκατομμύρια να είναι δαπάνη μισθών και αμοιβών του υγειονομικού προσωπικού. Αυτή θα είναι η μεγάλη αναδιανομή, δηλαδή διπλάσιες με τριπλάσιες αμοιβές από τις σημερινές. Αν δεν κάνουμε αυτό, συνεχώς θα φεύγει ο ανθός της ελληνικής νεολαίας στο εξωτερικό. Αυτό θα γίνεται. Αλλιώς, δεν ξανάρχονται πίσω.

Μη μου πείτε πού θα βρείτε τα λεφτά. Από τους φόρους και την ανάπτυξη, από την ανάπτυξη που έρχεται μέσω των επενδύσεων, από εκεί θα τα βρούμε, από το κόψιμο της μίζας και της ρεμούλας. Εμείς έχουμε κάνει συγκεκριμένη κατανομή: 5,5 με 6 δισεκατομμύρια μισθοί και αμοιβές, γύρω στα 3 δισεκατομμύρια λειτουργικές δαπάνες πρωτοβάθμιας, δευτεροβάθμιας περίθαλψης, 3,5 με 4 δισεκατομμύρια δημόσια δαπάνη για φάρμακο, και τέλος. Φτάνει, μια χαρά είναι. Είναι πάνω από το 1,5% του ΑΕΠ που δίνουν όλες οι ανεπτυγμένες χώρες ως δημόσια δαπάνη για το φάρμακο. Εδώ συνεχίζουν και οικονομάνε 560% στα γενόσημα και 1.000% στα πρωτότυπα.

Και δαπάνη για τον ΕΟΠΥΥ, για τους παρόχους του ΕΟΠΥΥ, 2,5 με 3 δισεκατομμύρια ευρώ, για να καλύψουμε ανάγκες που και σήμερα δεν καλύπτονται.

Αυτό βγάζει ένα άθροισμα 14 με 16 δισεκατομμύρια ευρώ. Ή θα υπογράψουμε ως πολιτικό σύστημα -ο ΣΥΡΙΖΑ το υπογράφει- ένα τέτοιο κοινωνικό συμβόλαιο για τον χώρο της υγείας ή -θα το πω και λίγο προσωπικά- θα μου λέει η κόρη μου, η οποία τελειώνει και γυρίζει σε μερικές μέρες από το «ERASMUS» από τη Γαλλία που έκανε στο πλαίσιο της ανταλλαγής των φοιτητών δύο τρίμηνα εκεί παιδιατρική γυναικολογία, ότι για τις εννιά εφημερίες που έκανε στη γυναικολογική κλινική αμείφθηκε περίπου με 150 ευρώ παραπάνω από αυτά τα οποία θα έπαιρνε ένας ειδικευόμενος εδώ στη χώρα μας. Αυτό είναι το τεράστιο πρόβλημα και δεν αντιστρέφεται, αν δεν βάλουμε το χέρι στην τσέπη. Δεν γίνεται αλλιώς, πρέπει να το καταλάβουν όλοι. Και εμείς το καταλάβαμε. Το φωνάζω από χρόνια εγώ αυτό. Δεν το καταλαβαίνανε όλοι, και σ’ εμάς. Όμως ή θα το κάνουμε αυτό ή θα κλαίμε που φεύγουν και θα προσπαθούμε να επιτάξουμε ιδιώτες. Θα αρρωστήσουν. Εσείς είστε οι φιλελεύθεροι. Τέτοια αναγκαστικά μέτρα θα κάνετε;

Αυτά κι ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Ιωάννης Πλακιωτάκης):** Έχετε ζητήσει τον λόγο για παρέμβαση ή για την ομιλία σας;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Θέλω να απαντήσω σε δύο πράγματα.

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει ο Υπουργός Υγείας.

**ΠΑΥΛΟΣ ΠΟΛΑΚΗΣ:** Πάντως αυτή η διαδικασία επί των ημερών μας δεν υπήρχε και το ξέρετε κι εσείς, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Ξέρετε πολύ καλά ότι ο Υπουργός μπορεί να παρεμβαίνει όποτε θέλει.

**ΠΑΥΛΟΣ ΠΟΛΑΚΗΣ:** Εμένα δεν με νοιάζει. Απλά για να βάζουμε τα πράγματα στη θέση τους. Όταν την εποχή που κυβερνούσαμε πήγα να το κάνω εγώ αυτό, μας λέγανε ότι δεν γίνεται, ότι έχει μία ομιλία ο Υπουργός, εκεί πρέπει να βαδίσει. Έτσι δεν είναι; Αυτό δεν λέει ο Κανονισμός;

**ΠΡΟΕΔΡΕΥΩΝ (Ιωάννης Πλακιωτάκης):** Έχω δώσει τον λόγο στον Υπουργό.

**ΠΑΥΛΟΣ ΠΟΛΑΚΗΣ:** Αυτό δεν λέει ο Κανονισμός;

**ΠΡΟΕΔΡΕΥΩΝ (Ιωάννης Πλακιωτάκης):** Ο Κανονισμός λέει ότι μπορεί να παρεμβαίνει…

**ΠΑΥΛΟΣ ΠΟΛΑΚΗΣ:** Ο Κανονισμός αυτό δεν λέει;

**ΠΡΟΕΔΡΕΥΩΝ (Ιωάννης Πλακιωτάκης):**…για τρία λεπτά. Για τρεις παρεμβάσεις έχει δικαίωμα ο Υπουργός.

**ΠΑΥΛΟΣ ΠΟΛΑΚΗΣ:** Έχει μία πρωτομιλία, έχει μία κύρια ομιλία και την άλλη την έκανε ο κ. Βαρτζόπουλος. Είναι και των τριών, δεν είναι του ενός. Αν έρθει άλλος, θα έχει άλλη μία μόνο. Έτσι λέει ο Κανονισμός.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Έχω τον λόγο, κύριε Πρόεδρε;

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ.

**ΠΑΥΛΟΣ ΠΟΛΑΚΗΣ:** Βεβαίως και τον έχετε. Αλλά να βάζουμε τα πράγματα στη θέση τους.

**ΠΡΟΕΔΡΕΥΩΝ (Ιωάννης Πλακιωτάκης):** Ορίστε, κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Σας ευχαριστώ.

Γιατί αν μας ενδιαφέρει ο Κανονισμός, μας ενδιαφέρει ο Κανονισμός στο μείζον, που είναι ότι όταν δίνεται ο λόγος, ο ομιλητής δεν διακόπτεται. Και αν έχει κάποιος μια αντίρρηση, τη θέτει μετά, εφόσον έχει δοθεί ο λόγος.

**ΠΑΥΛΟΣ ΠΟΛΑΚΗΣ:** Α, έτσι;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ακόμα και για διαδικαστικό ζήτημα πρέπει να περιμένεις να τελειώσει την ομιλία του αυτός στον οποίο δόθηκε ο λόγος.

Καλό είναι να πάρετε μία απάντηση γι’ αυτά που ακούστηκαν, γιατί κάθε φορά θα βρει κάτι καινούργιο ο κ. Πολάκης.

Για την ψυχική υγεία δεν υπάρχουν πουθενά ούτε 200, ούτε 300, ούτε 400 εκατομμύρια. Στην επιτροπή είπε 400, σήμερα είπε 280. Δεν κατάλαβα.

Για την ψυχική υγεία μέσα στο Ταμείο Ανάκαμψης έχουν προβλεφθεί έργα αξίας 54,50 εκατομμύρια ευρώ και έχουν ενταχθεί 53,15 εκατομμύρια ευρώ. Σε αυτό το ποσό δεν συμπεριλαμβάνεται ο Φόρος Προστιθέμενης Αξίας.

Θα σας πω τα έργα ένα-ένα: Δράση στον τομέα της ψυχικής υγείας ψυχοκοινωνικής υποστήριξης και ενδυνάμωσης γενικού πληθυσμού. Δράσεις πρόληψης και καταπολέμησης των πάσης φύσεως εξαρτήσεων στον γενικό πληθυσμό. Δράσεις αντιμετώπισης των μακροπρόθεσμων συνεπειών της πανδημίας COVID-19 στην ψυχική υγεία κ.λπ.. Όλες μαζί οι δράσεις έχουν 53,15 εκατομμύρια ευρώ αξία, χωρίς τον Φόρο Προστιθέμενης Αξίας.

Δεύτερον, είπε ο κ. Πολάκης ότι δεν προχωρά ο εκσυγχρονισμός των νοσοκομείων. Τον προκαλώ να πάει στα νοσοκομεία όπου εκτελούνται τα έργα. Χθες εγώ ήμουν με τον κ. Θεμιστοκλέους στο Νοσοκομείο της Σύρου.

Είναι ικανός στα social media, μπορεί να δει τις φωτογραφίες που ανέβασα που είμαστε με τα κράνη μέσα στο εργοτάξιο μέσα στο νοσοκομείο της Σύρου. Παρόμοιες φωτογραφίες έχουμε ανεβάσει από παρόμοια έργα σχεδόν στο σύνολο των νοσοκομείων της χώρας.

Η ανακαίνιση και ο κτηριακός εκσυγχρονισμός των νοσοκομείων είναι πρόγραμμα που έχει ενταχθεί καθ΄ ολοκληρίαν, έχουν γίνει συμβάσεις καθ’ ολοκληρίαν και είναι απολύτως εντός προγράμματος, ύψους 315 εκατομμύρια ευρώ. Οι κτηριακές ανακαινίσεις των κέντρων υγείας είναι ένα πρόγραμμα αξίας 250 εκατομμυρίων ευρώ και επίσης εκτελείται κανονικά. Έχει συμβασιοποιηθεί σχεδόν στο σύνολό του.

Άρα, έχουμε 565 εκατομμύρια ευρώ που προχωρούν κανονικά ως προς την κτηριολογική αναβάθμιση.

Ο κ. Πολάκης κάποτε δεν έβλεπε και τους γερανούς στο Ελληνικό. Τώρα αν πας από την παραλιακή, βλέπεις πενήντα γερανούς στο μάτι και κάποια από τα κτήρια έχουν σηκωθεί. Δεν ζήτησε ποτέ συγγνώμη γι’ αυτό.

**ΠΑΥΛΟΣ ΠΟΛΑΚΗΣ:** Το 2020.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Άρα, όπως δεν έβλεπε τα εργοτάξια στο Ελληνικό, έτσι δεν βλέπει και τα εργοτάξια στα νοσοκομεία. Έχει κάποιο πρόβλημα στην όραση. Μπορεί να πάει σε κάποιον οφθαλμίατρο, γιατί τα έργα είναι πραγματικά, εκτελούνται, υπάρχουν μέσα εργολάβοι, συμβάσεις.

Επίσης, θα πω κάτι που πιθανόν δεν έχει καταλάβει ο κ. Πολάκης. Τα έργα του Ταμείου Ανάκαμψης όλα πρέπει να έχουν ολοκληρωθεί μέχρι τις 31 Δεκεμβρίου του 2025, πλην όσων θα πάρουν την τελευταία παράταση για το πρώτο εξάμηνο του 2026. Άρα, δεν μπορεί να μη γίνουν.

Εκκρεμεί -αυτή την εβδομάδα δεν θα προλάβει, θα βγει την άλλη εβδομάδα- το τεχνικό δελτίο για το πρόγραμμα 63 εκατομμυρίων ευρώ, επιπλέον ο ΦΠΑ, που είναι ο εξοπλισμός των νοσοκομείων, τα μηχανήματα δηλαδή που χρειάζονται τα νοσοκομεία, και 38 εκατομμύρια, επιπλέον ο ΦΠΑ, που είναι ο εξοπλισμός των κέντρων υγείας. Και αυτό είναι Ταμείο Ανάκαμψης.

Και αν είχα πει όλον τον κατάλογο με βάση τα αιτήματα που έστειλαν όλα τα νοσοκομεία και τα κέντρα υγείας, θα είχε γίνει η προτεραιοποίηση και θα είχε φτιαχτεί το τεχνικό δελτίο από τον σύμβουλο. Είναι την άλλη εβδομάδα να βγει στον αέρα. Αυτά ως προς τα έργα.

Ως προς τα απογευματινά χειρουργεία, πράγματι εγώ είχα κάνει την εκτίμηση ότι μετά το Πάσχα θα έχουμε έγκριση από την Ευρωπαϊκή Επιτροπή. Πράγματι δεν είχαμε μετά το Πάσχα.

Ο κ. Πολάκης ισχυριζόταν ότι δεν είχαμε κάνει αίτημα. Το αίτημα το έχω καταθέσει, το έχετε δει. Να μη χάνουμε χρόνο.

Γιατί δεν είχαμε πάρει έγκριση; Δεν έχει σημασία. Πιστεύω ότι οι ευρωεκλογές έπαιξαν κάποιον ρόλο εκεί γενικά στις εγκρίσεις. Δεν έχει σημασία. Σημασία έχει ότι τώρα προχωράνε κανονικά. Μας ζήτησαν προχθές να εντάξουμε και ορόσημο, δηλαδή να πούμε εμείς σε ποιο χρονικό σημείο θα έχουμε απορροφήσει αυτά τα 60 εκατομμύρια.

Άρα, πρακτικά εμείς θα τα δούμε πριν την τυπική έγκριση. Εκτιμούμε ότι στον μήνα Σεπτέμβριο θα πάρουν την τελική έγκριση για να ξεκινήσουν. Το λέω για την αγωνία που πιθανόν έχετε για τα απογευματινά χειρουργεία. Άρα, και αυτό έχει μπει σε έναν καλό δρόμο. Πράγματι, θα έχουμε μια τρίμηνη καθυστέρηση στην έναρξή του. Σκοτώστε με γι’ αυτό, Όμως, το πρόγραμμα προχωράει.

Όσον αφορά τα γενικά, ως προς τους ανασφάλιστους, να μην πω τα ίδια, είναι κουραστικό. Η Κυβέρνηση που κάλυψε τους ανασφάλιστους και στα νοσοκομεία και στα φάρμακα είμαστε εμείς, εγώ προσωπικά.

Ο κ. Πολάκης στην επιτροπή ανέφερε ότι δεν διαμαρτυρήθηκε κάποιος για το «ουστ». Κακώς είπα το «ουστ». Το ξεκαθαρίζω. Εγώ δεν έχω κανένα πρόβλημα να πω ότι κάνω λάθος. Δεν μου άρεσε που το είπα.

Βεβαίως, άνθρωπος είμαι. Με βρίζατε δεκαπέντε λεπτά, δεν μίλησα. Ανέβηκα να μιλήσω, πήρα τον λόγο από τον προεδρεύοντα στην επιτροπή, με βρίζατε δεκαπέντε λεπτά, ενώ είχα πάρει τον λόγο εγώ. Σηκωθήκατε και όπως μου μιλάγατε σχεδόν κατά πρόσωπο, που ξέφυγε. Χρεώστε ένα ανθρώπινο σφάλμα.

Έρχομαι τώρα, όμως, στο μείζον. Το μείζον ποιο είναι; Ποιος ήταν ο ισχυρισμός του κ. Πολάκη την στιγμή που το έβαλε στα πόδια; Ο ισχυρισμός ήτανε ότι πράγματι είχα βγάλει τελικά την υπουργική απόφαση, αλλά αυτή δεν είχε νομική ισχύ λόγω ελλιπούς νομοθετικής εξουσιοδοτήσεως. Αυτό ήταν το επιχείρημά του.

Το επιχείρημα είναι καταφανώς φαιδρό για τον εξής λόγο, εάν κάποια υπουργική απόφαση πάσχει ως προς το έλλειμμα νομοθετικής εξουσιοδοτήσεως, το μόνο μπορεί να συμβεί είναι, εάν κάποιος την προσβάλλει, να πάει σε ένα δικαστήριο, εφαρμόζεται και δεν εφαρμόζεται εάν κάποιος την προσβάλλει. Κανένας δεν την προσέβαλε. Άρα, η απόφαση κανονικά εφαρμόστηκε είτε ήταν επαρκής είτε όχι η νομοθετική εξουσιοδότηση.

**ΠΑΥΛΟΣ ΠΟΛΑΚΗΣ:** Γιατί κανείς δεν την εφάρμοσε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Εφαρμόστηκε μια χαρά και σας έχω προκαλέσει να φέρετε στη Βουλή τα σχετικά έγγραφα.

**ΠΑΥΛΟΣ ΠΟΛΑΚΗΣ:** Τα έχουμε καταθέσει.

**ΠΡΟΕΔΡΕΥΩΝ (Ιωάννης Πλακιωτάκης):** Μην κάνετε διάλογο, σας παρακαλώ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Επίσης, να σας πω, κύριε Πρόεδρε, ότι έχω πει και το εξής και δεν έχει απαντήσει πότε κανείς από το ΣΥΡΙΖΑ. Ποιο; Το Σεπτέμβριο του 2015, έκαναν σποτ ότι κάλυπτα τους ανασφάλιστους. Ο νόμος που ψήφισε ο κ. Πολάκης, όμως και ο κ. Ξανθός ήταν του 2016. Πώς καλύψατε το Σεπτέμβριο του 2015 τους ανασφάλιστους, ενώ ο νόμος που ψήφισαν είναι το 2016; Γιατί χρησιμοποιούσαν τον δικό μου νόμο, αυτή είναι η απάντηση.

Κλείνω τώρα στο μείζον. Ο κ. Πολάκης λέει διάφορα, λέει και ορισμένα όμως που έχουν αξία, δηλαδή ότι υπάρχει μεγάλη διαφορά στις αμοιβές μεταξύ των χωρών της Ευρωπαϊκής Ενώσεως στους γιατρούς και μεταξύ δημοσίου και ιδιωτικού τομέα.

Πρώτα από όλα, κύριε Πολάκη, γιατί δεν έρχεστε στο ΕΣΥ εσείς τώρα; Τώρα επιτρέπουμε και το ιδιωτικό έργο στους γιατρούς του ΕΣΥ. Ιδού πεδίον δόξης λαμπρό. Εσείς, ο ίδιος, ο υποφαινόμενος, ο Παύλος Πολάκης να κάνετε αίτημα να μπείτε και στο ΕΣΥ. Γιατί δεν μπαίνετε, αφού είστε τόσο αμύντορας του ΕΣΥ, τώρα που ανοίξαμε το δρόμο να έρθει και ιδιωτικό έργο, γιατί δεν θέλετε να μπείτε να γίνεται γιατρός του ΕΣΥ; Αφήστε, λοιπόν, τις δικαιολογίες.

**ΠΑΥΛΟΣ ΠΟΛΑΚΗΣ:** Να απαντήσω;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Όσον αφορά τους προϋπολογισμούς και τα δισεκατομμύρια και τα ποσοστά επί του ΑΕΠ θέλω μόνο, κύριε Πρόεδρε, να πω, για να γίνει σαφές σε όλους και να το ξέρουν, ότι η δική μας Κυβέρνηση έχει αυξήσει τις δαπάνες για την υγεία σε σχέση με την κυβέρνηση ΣΥΡΙΖΑ κατά πολλά δισεκατομμύρια. Εμείς αυξήσαμε τις αμοιβές των γιατρών του ΕΣΥ. Εμείς αυξήσαμε τις αμοιβές των εφημεριών. Εμείς αυξήσαμε τις δαπάνες στα νοσοκομεία. Εμείς αυξήσαμε τη φαρμακευτική δαπάνη.

Είναι -με συγχωρείτε- σχεδόν κωμωδία ο ίδιος ο Υπουργός επί θητείας του οποίου το ΕΣΥ ξόδευε κατά το 1/3 λιγότερα λεφτά -έχουμε αυξήσει τον προϋπολογισμό της υγείας κατά το 1/3 επιπλέον- να κατηγορεί εμάς, γιατί δεν έχουμε βάλει περισσότερα από τα πολύ περισσότερα που ξοδέψαμε απ’ ότι ξόδευαν εκείνοι.

Και θέλω να υπενθυμίσω, γιατί θα πείτε ότι τότε ήμασταν στο μνημόνιο, ότι εκείνοι έκαναν την πολιτική επιλογή να φτιάξουν το «μαξιλάρι» των 37 δισεκατομμυρίων και να μην πάνε χρήματα, παραδείγματος χάριν στην υγεία. Ήταν μια πολιτική επιλογή της κυβερνήσεώς σας. Εσείς μπορεί να διαφωνούσατε με αυτή, αλλά αυτή υπηρετήσατε και σ’ αυτήν την κυβέρνηση ήσασταν.

Τέλος, επειδή άκουσα το αμίμητο, κύριε Πρόεδρε, και πραγματικά αυτό ξεπερνάει κάθε λογική. Τι είπε ο κ. Πολάκης; Είπε ότι κερδίζουν οι φαρμακευτικές εταιρείες χίλια τοις εκατό και τα γενόσημα άλλα χίλια τοις εκατό και κάτι τέτοια.

Θέλω απλώς να υπενθυμίσω στον κ. Πολάκη και να ενημερώσω το Σώμα και τον ελληνικό λαό ότι μόλις το Μάρτιο του 2019, δηλαδή δύο μήνες πριν αποχωρήσει από την εξουσία, η κυβέρνηση ΣΥΡΙΖΑ με Υπουργό τον Ανδρέα Ξανθό και αναπληρωτή τον Παύλο Πολάκη ψήφισε νόμο, όπου έβαζε φρένο στη μείωση των τιμών το 7%, το οποίο η Κυβέρνησή μας έκανε 10%. Δηλαδή εσείς ως κυβέρνηση είπατε να μην πέφτουν οι τιμές ανά δελτίο πάνω από 7% με νόμο Παύλος Πολάκης και Ανδρέας Ξανθός. Και ο άνθρωπος που έχει ψήφισε, έχει εισηγηθεί στο Κοινοβούλιο τον νόμο που βάζει φρένο στις μεγάλες μειώσεις τιμών των φαρμάκων έρχεται σε μένα και κουνάει το δάχτυλο, για να καταλάβετε το μέγεθος της υποκρισίας.

Και δεν έκαναν μόνο αυτό, αλλά επί θητείας Παύλου Πολάκη και Ανδρέα Ξανθού ψηφίστηκε νόμος που άλλαξε τον τρόπο τιμολόγησης των φαρμάκων από τις τρεις χαμηλότερες χώρες της Ευρωπαϊκής Ενώσεως στις δύο χαμηλότερες χώρες της Ευρωζώνης, εξασφαλίζοντας, προσέξτε, καταλαβαίνετε ποια είναι η διαφορά...

**ΠΑΥΛΟΣ ΠΟΛΑΚΗΣ:** Δεν ψηφίστηκε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Οι τρεις χαμηλότερες χώρες της Ευρωπαϊκής Ένωσης βγάζουν μέσο όρο πολύ χαμηλότερο από ό,τι οι δύο χώρες της Ευρωζώνης. Παρέλαβαν από εμένα -δικός μου ήταν ο νόμος- οι τρεις χαμηλότερες χώρες της Ευρωπαϊκής Ένωσης και μου το παρέδωσαν οι δύο χαμηλότερες χώρες της Ευρωζώνης, δηλαδή υψηλότερες τιμές φαρμάκων.

Όταν, λοιπόν, κύριε Πολάκη, ως κυβερνήτης, έχεις νομοθετήσει αυτά -εγώ δεν λέω καλώς ή κακώς, είναι μια άλλη συζήτηση που μπορούμε να κάνουμε, αν θέλετε- που εγώ καταλαβαίνω γιατί το κάνατε τότε, γιατί έχει παραμείνει μέχρι σήμερα…

**ΠΡΟΕΔΡΕΥΩΝ (Ιωάννης Πλακιωτάκης):** Ολοκληρώστε, παρακαλώ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Το κάνατε, όμως! Άρα, αφού το κάνατε, το δαχτυλάκι μην το κουνάτε έτσι εδώ.

Ευχαριστώ πολύ.

**ΠΑΥΛΟΣ ΠΟΛΑΚΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Ιωάννης Πλακιωτάκης):** Θέλετε τον λόγο για ποιο πράγμα;

**ΠΑΥΛΟΣ ΠΟΛΑΚΗΣ:** Επί προσωπικού, ας πούμε, αλλά και να απαντήσω.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, έχετε τον λόγο για τρία λεπτά.

**ΠΑΥΛΟΣ ΠΟΛΑΚΗΣ:** Ευχαριστώ, κύριε Πρόεδρε, που μου δίνετε τον λόγο.

Λοιπόν, κύριε Γεωργιάδη, πολύ σύντομα, για να κάνουμε επί της ουσίας διάλογο, αυτή εδώ είναι η σελίδα του ΕΣΠΑ της επιτελικής δομής τού Υπουργείου Υγείας τώρα, αυτήν την στιγμή. Έργα, Ταμείο Ανάκαμψης, κωδικός έργου 16820, Μεταρρύθμιση των υπηρεσιών ψυχικής υγείας, 54.503.000. Πάρα πολύ ωραία!

Κωδικός έργου 16752, Μεταρρύθμιση των υπηρεσιών ψυχικής υγείας, χρήματα 278 εκατομμύρια ευρώ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Όχι.

**ΠΑΥΛΟΣ ΠΟΛΑΚΗΣ:** Τι όχι;

Τι όχι, κύριε Γεωργιάδη; Δεν ξέρετε την ιστοσελίδα του Υπουργείου σας; Τωρινή είναι. Δεν την ξέρετε; Έχετε, όμως, μια φυσικότητα στο ψέμα: Είναι 54 εκατομμύρια.

Όχι, δεν είναι 54 εκατομμύρια. Είναι 54 εκατομμύρια και 278 εκατομμύρια. Άρα, μπορούν κάλλιστα να υλοποιηθούν αυτά που λέει το «ΝΙΑΡΧΟΣ».

Δεύτερον, επειδή η μισή αλήθεια είναι χειρότερη από το ολόκληρο ψέμα -δεν προλαβαίνω να πω τι κάνατε ξανά, τα έχω πει πολλές φορές με τις δύο και τις τρεις χώρες, το «Harvard Project»- λοιπόν, ακούστε με. Ετοιμάστηκε μια τέτοια ρύθμιση, δεν ψηφίστηκε από εμάς.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Εσείς το κάνατε.

**ΠΑΥΛΟΣ ΠΟΛΑΚΗΣ:** Δεν ψηφίστηκε.

Όχι, κύριε Γεωργιάδη, δεν ψηφίστηκε. Πείτε το. Εσείς την ψηφίσατε μόλις αναλάβατε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Όχι.

**ΠΑΥΛΟΣ ΠΟΛΑΚΗΣ:** Ναι. Μόλις αναλάβατε, ο Κικίλιας με τον Κοντοζαμάνη, αυτοί την ψήφισαν και απλώς, ο Πλεύρης έλεγε μετά ότι την ψηφίσαμε.

Δεν την ψηφίσαμε. Θυμάμαι πάρα πολύ καλά, έτσι; Και δεν την ετοίμασα εγώ στα πίσω-πίσω.

Λοιπόν, για να εξηγούμαστε για να μην παρεξηγούμαστε, διότι εμείς κάναμε και άλλα πράγματα, ένα τελευταίο. Εγώ θα ήθελα να μας δώσετε τον κατάλογο, για να μην τον ψάχνουμε -και με αυτό κλείνω- των έργων που υλοποιούνται ανά τη χώρα στο έργο 16795, Ανακαινίσεις και εκσυγχρονισμός νοσοκομείων σε όλη την Ελλάδα. Θέλω ποια έργα εκτελούνται πού, με τι προϋπολογισμό. Διότι έχουμε βρει μερικά, απλώς θέλω το σύνολο. Θέλω να δω αυτήν την στιγμή, γιατί αυτά κανονικά πρέπει να τελειώσουν μέχρι το 2025. Δώστε μας να βγάζουν σούμα 317 εκατομμύρια, που βλέπω εδώ.

Και να μας πείτε, επίσης: Αυτά τα 58 εκατομμύρια του μηχανολογικού εξοπλισμού είναι μέσα στα 317 που είπατε; Διότι εδώ δεν βλέπω κωδικό τέτοιου έργου. Κωδικό έργου Αγορά μηχανημάτων κ.λπ., δεν υπάρχει εδώ, στη σημερινή ιστοσελίδα του Υπουργείου, εκτός αν είναι μέσα στα 317 αυτό το πράγμα.

Αυτά. Πολλά θέλω να πω, αλλά σταματώ.

**ΠΡΟΕΔΡΕΥΩΝ (Ιωάννης Πλακιωτάκης):** Πάντως, μπορείτε να καταθέσετε και ερώτηση, προφανώς…

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Ιωάννης Πλακιωτάκης):** Για τρία λεπτά, κύριε Υπουργέ.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Μόνο για τα νούμερα.

**ΠΡΟΕΔΡΕΥΩΝ (Ιωάννης Πλακιωτάκης):** Διότι πρέπει να προχωρήσουμε στον κατάλογο των ομιλητών, παρακαλώ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ναι, ναι.

Εγώ μπήκα τώρα στην ιστοσελίδα -μπορεί να κάνω λάθος και φαίνεται να έχει μείνει κάτι άλλο- σε αυτό που μπαίνουμε εμείς και βλέπουμε υπάρχει μόνο το πρώτο, το 16752, δεν υπάρχει το 16852.

**ΠΑΥΛΟΣ ΠΟΛΑΚΗΣ:** Αυτό είναι!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Δεν υπάρχει.

**ΠΑΥΛΟΣ ΠΟΛΑΚΗΣ:** Συγγνώμη, κύριε Γεωργιάδη. Εδώ τι λέει;

**ΠΡΟΕΔΡΕΥΩΝ (Ιωάννης Πλακιωτάκης):** Κύριε Πολάκη, σας παρακαλώ!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κάντε μια γραπτή ερώτηση…

**ΠΡΟΕΔΡΕΥΩΝ (Ιωάννης Πλακιωτάκης):** Σας παρακαλώ, κύριε Πολάκη.

Συγκρίνουμε κινητά!

**ΠΑΥΛΟΣ ΠΟΛΑΚΗΣ:** Επιτελική δομή ΕΣΠΑ δεν λέει; Κατεβάστε τη!

**ΠΡΟΕΔΡΕΥΩΝ (Ιωάννης Πλακιωτάκης):** Σας παρακαλώ, κύριε Πολάκη!

**ΠΑΥΛΟΣ ΠΟΛΑΚΗΣ:** Κατεβάστε τη!

**ΠΡΟΕΔΡΕΥΩΝ (Ιωάννης Πλακιωτάκης):** Κύριε Πολάκη, σας παρακαλώ!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Αυτό που κοιτάτε είναι ο γενικός προγραμματισμός του ΕΣΠΑ.

**ΠΑΥΛΟΣ ΠΟΛΑΚΗΣ:** Τα υπόλοιπα πού πήγαν;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Μη μιλάτε. Να καταλάβετε. Είχα τον λόγο. Ας σταματήσετε για να καταλάβετε. Η σελίδα που μόλις μου δείξατε είναι ο γενικός προγραμματισμός του συνόλου τού ΕΣΠΑ, όχι αυτά που τελικώς εντάχθηκαν. Είναι όλες οι προτάσεις που υπήρχαν.

Η σελίδα που πρέπει να δείτε, που θα σας την ανεβάσω τώρα…

**ΠΑΥΛΟΣ ΠΟΛΑΚΗΣ:** Όχι, είναι Ταμείο Ανάκαμψης.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Και το Ταμείο. Μία σελίδα. Ήταν οι προτάσεις αυτές.

Από τις προτάσεις, η πρόταση που μπήκε στο Ταμείο Ανάκαμψης για την ψυχική υγεία είναι το 17. Σας το είπα. Το βλέπω, μπροστά μου το έχω. Είναι το 16752. Αυτό μόνο μπήκε, τα 53 εκατομμύρια. Μην ψάχνετε.

Ακούστε, κύριε Πολάκη, θα σας πω ειλικρινά. Θα σας πω κάτι που θα σας καταπλήξει τώρα, κυρίες και κύριοι συνάδελφοι.

**ΠΑΥΛΟΣ ΠΟΛΑΚΗΣ:** Το 16752 είναι 278 εκατομμύρια.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, όχι διάλογο!

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Το 16752 είναι 53 εκατομμύρια. Ξαναλέω, βλέπετε άλλη σελίδα. Θα μου κάνετε μια γραπτή ερώτηση για να σας πω τη διαδικασία.

Ξαναλέω όμως. Ας μην τσακωθούμε. Το τι υπάρχει εν εξελίξει είναι δεδομένο. Αυτά έχουν κριθεί, από τα λεφτά έχουμε, αυτά ξοδεύουμε. Δεν αντιδικούμε.

Εγώ θα σας πω κάτι. Ως Υπουργός Υγείας δείξατε επιμέλεια για το Υπουργείο. Εγώ δεν ακυρώνω κανέναν, ούτε καν εσάς. Δεν κάνω αυτά που κάνετε εσείς σε εμένα. Και μπορώ να σας πω ότι τρέξατε για το Υπουργείο. Η ιδέα σας, όμως, να κατηγορείτε ασταμάτητα όλους τους άλλους και να εφευρίσκετε συνωμοσίες και διαφθορά οπουδήποτε καταντά σοβαρό πρόβλημα. Δεν έχει κανένας λόγο να σας υποτιμήσει ούτε να σας υπερτιμήσει. Σας λέω εδώ ότι απλώς κάνατε λάθος, κοιτάτε λάθος σελίδα. Δεν χάλασε ο κόσμος για αυτό, δεν πειράζει.

Πειράζει, όμως, που δεν αναγνωρίζετε ότι η προηγούμενη από εσάς κυβέρνηση της Νέας Δημοκρατίας κάλυψε τους ανασφάλιστους, γιατί τους κάλυψε. Και είναι πολύ υποτιμητικό στην πολιτική να μην αναγνωρίζεις τι έκαναν οι προηγούμενοι. Αυτό είναι κακό και για εσάς. Δείχνει έλλειψη μεγαλείου ψυχής. Εγώ πάντα αναγνωρίζω τι έχουν κάνει οι προηγούμενοι από εμένα. Και αν κάτι το ξεχάσω, πάω μετά και το διορθώνω, διότι δεν θέλω να καπηλευθώ κανενός προηγούμενού μου τα έργα. Μόνο έτσι η πολιτική έχει νόημα.

Η πολιτική, κύριε Πολάκη, δεν είναι διαρκής και αέναη σύγκρουση. Η πολιτική είναι μια σκυταλοδρομία. Χθες ήσασταν Υπουργός εσείς, σήμερα εγώ, αύριο κάποιος άλλος. Εάν όλοι κάνουμε κάτι παραπάνω για να πηγαίνει ο τόπος μας μπροστά, η Ελλάδα θα γίνει καλύτερη. Εάν συνεχώς ο ένας κατηγορεί τον άλλον, η Ελλάδα θα πηγαίνει χειρότερα. Αυτή είναι η βασική μας διαφορά στην πολιτική.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Κυρία Σκόνδρα, έχετε τον λόγο, παρακαλώ.

**ΠΑΥΛΟΣ ΠΟΛΑΚΗΣ:** Δεν απάντησε! Για να μη λέω τα ίδια. Εκατόν ογδόντα εκατομμύρια…

**ΑΣΗΜΙΝΑ ΣΚΟΝΔΡΑ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το θέμα της σημερινής συνεδρίασης είναι η κύρωση της Επιμέρους Σύμβασης Δωρεάς μεταξύ του «Κοινωφελούς Ιδρύματος Σταύρος Νιάρχος» και του Ελληνικού Δημοσίου. Σκοπός της δωρεάς η ενίσχυση και αναβάθμιση των υποδομών του Νοσοκομείου Παίδων «Η Αγία Σοφία», ώστε ένα υφιστάμενο κτήριο τού νοσοκομείου να ανακαινιστεί και να λειτουργήσει ως κέντρο αναφοράς για την ψυχική υγεία παιδιών και εφήβων στην Αθήνα. Η συζήτηση αυτή, πέραν της τυπικής διαδικασίας, αποδεικνύει ότι η διάθεση προσφοράς εν τέλει γίνεται κινητήριος δύναμη για σπουδαία επιτεύγματα. Είναι, λοιπόν, ιδιαίτερα ενθαρρυντικό και ελπιδοφόρο στην εποχή μας, που η αποξένωση και ο ατομικισμός έχουν κερδίσει έδαφος, να υπάρχουν ιδρύματα και άνθρωποι που να διακατέχονται από αυτό το πνεύμα.

Το Ίδρυμα «Σταύρος Νιάρχος» με τις δωρεές του, ειδικά στην υγεία, έχει πολύ γενναιόδωρη συνεισφορά με προγράμματα που ξεπερνούν το 1 δισεκατομμύριο. Αναφέρομαι σε εκπαιδευτικά προγράμματα, σε εντατικές, σε ασθενοφόρα, σε αεροπλάνα, σε ελικόπτερα, σε ιατρικό εξοπλισμό και επίσης στην ανοικοδόμηση νοσοκομείων. Μόνο αυτήν την ώρα βρίσκονται σε εξέλιξη ιδρύματα στην Κομοτηνή, στη Σπάρτη και το Παιδιατρικό Θεσσαλονίκης.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Τέτοια ιδρύματα, τέτοιες δωρεές, που πραγματικά σώζουν χιλιάδες ζωές και δημιουργούν παράλληλα ευκαιρίες συνέργειας της επιχειρηματικής με την επιστημονική κοινότητα, ταυτόχρονα δημιουργούν μια γέφυρα που ενώνει το παρόν με το παρελθόν, καθώς το φαινόμενο της ευεργεσίας είναι κατεξοχήν ελληνικό. Είναι, όμως, και ένα φωτεινό παράδειγμα συνεισφοράς για όλους όσους έχουν τη δυνατότητα να το πράξουν.

Σήμερα το Ίδρυμα «Σταύρος Νιάρχος» συγκροτεί ένα μεγάλο εθνικό συμβολικό κεφάλαιο και συνεχίζει, θα έλεγε κανείς, την παράδοση του ελληνικού ευεργετισμού του Αβέρωφ, του Τοσίτσα, του Ζάππα, του Μπενάκη ειδικά αν σκεφτούμε ότι μόλις το έργο τελειώνει, το Ίδρυμα παραδίδει τα κλειδιά και τη διαχείριση στο κράτος.

Η σύμβαση δωρεάς τέτοιας κλίμακας και μάλιστα στον ευαίσθητο τομέα της ψυχικής υγείας παιδιών και εφήβων είναι αξιέπαινη και εκφράζω την ευγνωμοσύνη και τις ευχαριστίες μου στο Ίδρυμα «Σταύρος Νιάρχος» για τη νέα του αυτή προσφορά.

Επίσης, θα ήθελα να καταθέσω τα συγχαρητήριά μου, γιατί πέραν της πρακτικής χρησιμότητας, διαμορφώνει το ηθικό και κοινωνικό προφίλ της Ελλάδας και των πολιτών της. Και είναι ευχής έργον ότι και άλλες πόλεις εκτός της πρωτεύουσας τυγχάνουν της εθελοντικής προσφοράς μικρών και μεγάλων δωρητών, γιατί πραγματικά οι ανάγκες που καταγράφονται είναι μεγάλες. Στη Θεσσαλία, για παράδειγμα, πέραν των ελλείψεων που ήδη υπήρχαν, η θεομηνία του «Ντάνιελ» κατέστρεψε ανάμεσα σε άλλα και πολλές σχολικές μονάδες. Και αναφέρομαι στα σχολεία, διότι το κόστος της ανοικοδόμησής τους ανέλαβε η Ένωση Ελλήνων Εφοπλιστών. Με την ευκαιρία αυτή, λοιπόν, θα ήθελα να συγχαρώ και να ευχαριστήσω όλα τα μέλη της Ένωσης και φυσικά την Πρόεδρό τους κ. Μελίνα Τραυλού.

Κυρίες και κύριοι συνάδελφοι, εμείς από την πλευρά μας έχουμε καθήκον ως μέλη του ελληνικού Κοινοβουλίου να διασφαλίσουμε ότι αυτή η δωρεά θα αξιοποιηθεί στο έπακρο προς όφελος των πολιτών και του συστήματος υγείας. Οι όποιες ενδεχομένως ενστάσεις υπάρχουν μπορούν να διευθετηθούν αν μείνουμε στην ουσία και όχι στην εθιμοτυπική κομματική γραμμή της άρνησης. Και η ουσία είναι πως το ελληνικό σύστημα υγείας παρά τους οικονομικούς του περιορισμούς, κάνει συνεχείς προσπάθειες να βελτιώσει τις παρεχόμενες υπηρεσίες και τέτοιου είδους δωρεές συνεπικουρούν το έργο το οποίο γίνεται. Στόχος μας είναι να ανταποκριθούμε στις συνεχείς αλλαγές και προκλήσεις της εποχής και το ΕΣΥ να είναι ένα βιώσιμο, κλινικά αποτελεσματικό και προπαντός ένα ανθρωποκεντρικό σύστημα υγείας.

Κυρίες και κύριοι συνάδελφοι, η έλλειψη γιατρών σε ορισμένα νοσοκομεία κυριαρχεί αυτές τις μέρες στον δημόσιο διάλογο. Είναι, όμως, δεδομένη και η προσπάθεια της Κυβέρνησης να εξασφαλίσει την ομαλή λειτουργία των εφημεριών στα νοσοκομεία, ακόμη κι αν παραστεί ανάγκη έκτακτων μέτρων.

Επιτρέψτε μου ένα κουίζ: Ποια χώρα πιστεύετε ότι έχει περισσότερους καρδιολόγους; Η Γερμανία των 83 εκατομμυρίων κατοίκων ή η Ελλάδα των 10,6 εκατομμυρίων; Η απάντηση θα έπρεπε να είναι προφανής, δηλαδή πως η Γερμανία έχει οκταπλάσιο πληθυσμό, άρα και οκταπλάσιο αριθμό καρδιολόγων. Κι όμως, έχει μόνον εξακόσιους περισσότερους καρδιολόγους. Από αυτό, λοιπόν, διαπιστώνουμε πως γενικώς έχουμε μεγάλο αριθμό γιατρών. Η αναλογία είναι 6,3 γιατροί ανά χίλιους κατοίκους σε αντίθεση με τις χώρες του ΟΟΣΑ που έχουν 3,7 γιατρούς ανά χίλιους κατοίκους.

Πώς γίνεται, λοιπόν, με τόσο μεγάλο αριθμό γιατρών να μην είναι άρτια στελεχωμένα τα νοσοκομεία μας; Πώς γίνεται να μην έχουμε σωστά οργανωμένη πρωτοβάθμια φροντίδα υγείας; Είναι απλό. Διότι στη χώρα μας ένα μεγάλο ποσοστό γιατρών ιδιωτεύει. Επιπλέον, έχουμε έλλειψη γενικών γιατρών, γιατί οι περισσότεροι γιατροί μας είναι εξειδικευμένοι. Σκεφτείτε ότι στους δεκαπέντε γιατρούς μόνο ένας είναι γενικός γιατρός. Γι’ αυτό και η πρωτοβάθμια υγεία που στηρίζεται στους γενικούς γιατρούς υστερεί σε αυτόν τον βαθμό. Μια άλλη δυσλειτουργία παρά τις χιλιάδες προσλήψεις που έγιναν την τελευταία πενταετία είναι ότι υπολειπόμαστε σε νοσηλευτές. Έχουμε περίπου τέσσερις νοσηλευτές ανά χίλιους πολίτες.

Όλες αυτές οι στρεβλώσεις δεν είναι ευρέως γνωστές, αλλά ευθύνονται για πολλές από τις δυσλειτουργίες του ΕΣΥ. Βεβαίως είναι απολύτως θετικό ότι έχουμε υψηλά καταρτισμένο ιατρικό και υγειονομικό ανθρώπινο δυναμικό που σε συνδυασμό με το υψηλό αίσθημα ευθύνης και το φιλότιμο που το διακρίνει ανταπεξέρχεται στο δύσκολο λειτούργημά του και φυσικά τους ευγνωμονούμε γι’ αυτό.

Όμως, η ανάταξη του ΕΣΥ είναι προτεραιότητα για την Κυβέρνηση του Κυριάκου Μητσοτάκη σε αυτή τη δεύτερη τετραετία. Η απόφαση είναι ειλημμένη και είναι βέβαιο ότι πολλά από τα χρονίζοντα προβλήματα θα βρουν άμεσα τη λύση τους. Άλλωστε, η αποφασιστικότητα, η αποτελεσματικότητα και τα επιτεύγματα του Άδωνι Γεωργιάδη από όποιο Υπουργείο κι αν πέρασε είναι καταγεγραμμένα και αδιαμφισβήτητα.

Η υγεία, όμως, αγαπητοί συνάδελφοι της Αντιπολίτευσης, ο πλέον κυρίαρχος και ευαίσθητος τομέας που αφορά όλους τους πολίτες, ανεξαρτήτως φύλου, ηλικίας, κόμματος και χρώματος, θα έπρεπε να απασχολεί όλους μας και εσάς ιδιαιτέρως σοβαρά και υπεύθυνα, να τυγχάνει ευρύτερων πολιτικών συναινέσεων και όχι να την εργαλειοποιείτε και να κάνετε τάχα αντιπολίτευση μόνο για τα μάτια και για τα αυτιά του κόσμου.

Κυρίες και κύριοι συνάδελφοι, κλείνοντας επανέρχομαι στις δράσεις όπως αυτή του Ιδρύματος «Σταύρος Νιάρχος». Θέλω να τονίσω για μια ακόμη φορά ότι τέτοιες πρωτοβουλίες συμβάλλουν καταλυτικά στη δημιουργία ενός σύγχρονου κοινωνικού κράτους και συνδράμουν τις προσπάθειες της Κυβέρνησης για ένα αποτελεσματικό σύστημα υγείας, ένα σύστημα που να εξασφαλίζει την ισότιμη πρόσβαση σε υπηρεσίες δημόσιας υγείας και πρόληψης και σε νοσηλευτικές υπηρεσίες, αλλά ταυτόχρονα να χαρακτηρίζεται από αξιοκρατία και διαφάνεια.

Το χρέος μας έναντι των συμπολιτών μας είναι να εξαντλήσουμε κάθε διαθέσιμο μέσο ώστε ο Έλληνας ασθενής να μην στερηθεί ποτέ τις υπηρεσίες υγείας που δικαιούται. Δεν έχουμε την πολυτέλεια να αποκλείουμε κανέναν που επιθυμεί να προσφέρει στο Εθνικό Σύστημα Υγείας, βεβαίως υπό όρους και προϋποθέσεις σεβασμού στον δημόσιο χαρακτήρα του ΕΣΥ και με προτεραιότητα τον ασθενή συμπολίτη μας.

**ΠΡΟΕΔΡΕΥΩΝ (Γεώργιος Λαμπρούλης):** Θα δώσουμε τον λόγο τώρα στον Κοινοβουλευτικό Εκπρόσωπο του ΠΑΣΟΚ κ. Στέφανο Παραστατίδη.

Μετά είναι η σειρά του κ. Στύλιου και πάμε εναλλάξ Βουλευτής και Κοινοβουλευτικός. Μετά, δηλαδή, τον κ. Στύλιο θα μιλήσει ο κ. Καλαματιανός, η κ. Συρεγγέλα, ο κ. Κόντης.

Ορίστε, λοιπόν, κύριε Παραστατίδη, έχετε τον λόγο.

**ΣΤΕΦΑΝΟΣ ΠΑΡΑΣΤΑΤΙΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η στήριξη του Ιδρύματος «Σταύρος Νιάρχος» για την ενίσχυση και αναβάθμιση των υποδομών στον τομέα της υγείας είναι σημαντική, χρήσιμη και ελπιδοφόρα. Συντείνει, όμως, να κάνει αυτό που έπρεπε να έχει ήδη κάνει η πολιτεία στο σύστημα της ψυχικής υγείας, δηλαδή στη δημιουργία ενός δικτύου εξειδικευμένης ποιοτικής φροντίδας σε όλη τη χώρα, με εκπαίδευση δημοσίων λειτουργών, των επαγγελματιών ψυχικής υγείας παιδιών και εφήβων και την ανάπτυξη ηλεκτρονικών εργαλείων και ψηφιακών μέσων τηλεϊατρικής και την οργάνωση της συμμετοχής των εφήβων στις συμβουλευτικές ομάδες.

Κυρίες και κύριοι συνάδελφοι, η Νέα Δημοκρατία πλέον κυβερνά πέντε ολόκληρα χρόνια και στον τομέα της υγείας το κάνει με έναν τρόπο συγκεντρωτικό, αποσπασματικό, συνθηματολογικό και εν τέλει αναποτελεσματικό. Δεν υπάρχει στρατηγική, δεν υπάρχει σχέδιο. Βαδίζουμε στα τυφλά. Διαχειριζόμαστε εφήμερα την στιγμή.

Σήμερα η υγεία, μαζί με την ακρίβεια και την ανεργία, μετριούνται δημοσκοπικά ως τα τρία σημαντικότερα προβλήματα του πολίτη. Σε μία φράση, πολίτες χωρίς δουλειά, χωρίς λεφτά και υγεία συνιστούν μία χώρα σε πλήρη εγκατάλειψη.

Ας κάνουμε, όμως, μια αναδρομή προκειμένου να αξιολογήσουμε τη σημερινή Κυβέρνηση ξεκινώντας από τη διαχείριση της πανδημίας. Το μόνο που κάναμε σωστά ήταν αυτό που δεν χρειαζόταν σχέδιο, να κρυφτούμε άμεσα στα σπίτια μας για να σωθούμε από τον ιό μόλις αυτός εμφανίστηκε. Κι αυτό διότι είχαμε την τύχη να εμφανιστεί στην Ελλάδα σε τρίτο χρόνο, καθώς ξεκίνησε από την κεντρική Ευρώπη, τη βόρεια Ιταλία, ακολούθησε η Σκανδιναβία και ήρθε στα Βαλκάνια όταν πλέον είχαμε τη βασική γνώση ότι έπρεπε να εφαρμόσουμε γενικευμένο lockdown.

Αμέσως μετά και μόλις απαιτήθηκε στρατηγική και σχέδιο, τα κάναμε όλα λάθος. Ο ρόλος της πρωτοβάθμιας φροντίδας υγείας στην πανδημία ήταν ανύπαρκτος. Αντί η Κυβέρνηση να επενδύσει στρατηγικά στην πρωτοβάθμια φροντίδα υγείας, αυτή την απενεργοποίησε επιλέγοντας τον υπερσυγκεντρωτισμό του επιτελικού κράτους, με ολέθρια αποτελέσματα για τη χώρα.

Όπως όλοι γνωρίζουμε, η διασπορά του ιού ευνοείται από την ανθρώπινη κινητικότητα και τις σκοτεινές ανθρώπινες αποστάσεις. Για παράδειγμα, αν έμεναν για δεκατέσσερις περίπου ημέρες όλοι οι άνθρωποι του πλανήτη ακίνητοι ή περιορισμένοι σε ένα σημείο, η πανδημία θα είχε εξαλειφθεί. Όμως, ο άνθρωπος κινείται όπως και η γη και η κινητικότητα αυτή είναι που κρατά τον ιό σε έξαρση και τον άνθρωπο σε κίνδυνο.

Άρα, εδώ εμείς στρατηγικά χρειαζόμασταν ένα Εθνικό Σύστημα Υγείας με τις δομές του απλωμένες, αποκεντρωμένες, ούτως ώστε να περιορίζει την κίνηση του πιθανού ασθενή. Αντί, λοιπόν, να φροντίσουμε να επισκεπτόμαστε τον πιθανό ασθενή με υγειονομικά κλιμάκια στο σπίτι του, εμείς τον αφήσαμε να μετακινείται και να στοιβάζεται ακόμα και σε ουρές στα νοσοκομεία περιμένοντας για ένα rapid test.

Προσέξτε τι κάναμε. Αντί να ανοίξουμε τις δομές και να περιορίσουμε την κίνηση -άρα και την κινητικότητα, άρα και τη μετάδοση του ιού- εμείς κάναμε το αντίθετο. Αντί να κρατήσουμε τους γενικούς οικογενειακούς γιατρούς στα περιφερειακά τους ιατρεία -δηλαδή, κοντά στους ασθενείς- εμείς επιλέξαμε να τους μετακινήσουμε σε κεντρικότερες δομές, κάναμε το ανάποδο στρατηγικά.

Επιπρόσθετα, η μη επένδυση στην πρωτοβάθμια φροντίδα υγείας για την αντιμετώπιση της πανδημίας δημιούργησε και έλλειμμα εμπιστοσύνης μεταξύ κράτους-πολίτη, καθώς ο ασθενής απομακρύνθηκε από τον προσωπικό του γιατρό που εμπιστευόταν και είχε την ενημέρωση από απόσταση μέσω τηλεόρασης και πρωθυπουργικών διαγγελμάτων. Το δε έλλειμμα εμπιστοσύνης ήταν μια παράμετρος που τροφοδότησε και ενίσχυσε την αλυσίδα των fake news που μας στοίχισε και σε ανθρώπινες ζωές.

Πάμε λίγο στα μη ανοιχτά δεδομένα, το δεύτερο ολέθριο σφάλμα που έκανε η Κυβέρνηση στην πανδημία. Το πρώτο ήταν -επαναλαμβάνω- ότι στρατηγικά έκλεισε τις δομές αντί να τις ανοίξει και, βεβαίως, βοήθησε στην περαιτέρω μετάδοση του ιού. Σοβαρό στρατηγικό λάθος, όπως και η μεταφορά των γενικών γιατρών σε κεντρικότερες δομές.

Το δεύτερο είναι ότι δεν ανοίξαμε τα δεδομένα. Η πανδημία έκανε πάνδημη την ανάγκη για ελεύθερη πρόσβαση σε έγκυρα ανοιχτά δεδομένα παντός είδους. Η διάθεση ποιοτικών ανοιχτών δεδομένων ήταν μέρος της λύσης για την αποτελεσματική αντιμετώπιση της πανδημίας και την αποκατάσταση της εμπιστοσύνης των πολιτών σε στέρεη βάση. Η Κυβέρνηση στη διάρκεια της πανδημίας συγκέντρωσε έκτακτες εξουσίες, έλαβε αποφάσεις κεντρικά χωρίς ουσιαστική διαβούλευση, δημιούργησε μια κλειστή σε λειτουργία επιστημονική ομάδα και άφησε εκτός ολόκληρη την επιστημονική κοινότητα.

Εμείς ως ΠΑΣΟΚ -θυμίζω- για να μπορέσουμε να ασκήσουμε εποικοδομητική κριτική και τεκμηριωμένες προτάσεις με σκοπό να βοηθήσουμε τη χώρα, δημιουργήσαμε με απόφαση της αείμνηστης Φώφης Γεννηματά -και εγώ τότε ήμουν οργανωτικός γραμματέας στο κόμμα- ένα υγειονομικό δίκτυο σε όλη τη χώρα με χίλιους υγειονομικούς, όπου μέσω αυτών συλλέγαμε πληροφορίες ακόμα και για τα βασικά, δηλαδή για τον αριθμό των ασθενών, των κρεβατιών, των γιατρών σε COVID κλινικές, για να μπορέσουμε να κάνουμε τεκμηριωμένη αντιπολίτευση, αποδοτική αντιπολίτευση και να κάνουμε και προτάσεις.

Τα καταφέραμε ως ΠΑΣΟΚ. Θεωρώ ότι ήμασταν πραγματικά χρήσιμοι για τη χώρα στον καιρό της πανδημίας σε έξαρση, με πολύ συγκεκριμένες προτάσεις, αλλά για να το καταφέρουμε αυτό δημιουργήσαμε το δικό μας δίκτυο, γιατί δεν είχαμε πρόσβαση στην πληροφορία, στα δεδομένα, στη γνώση. Αυτό για μία ευρωπαϊκή χώρα στον 21ο αιώνα είναι τραγικό!

Για να αντιμετωπίσουν οι κυβερνήσεις τις υγειονομικές, κοινωνικές και οικονομικές συνέπειες της πανδημίας στο μέλλον, οφείλουν να χτίσουν τις κατάλληλες ψηφιακές υποδομές ανοιχτών δεδομένων, να ενθαρρύνουν την ανοικτή πρόσβαση σε ποιοτικά δεδομένα, να απορροφήσουν με έργα στην πράξη την καινοτομία, τη συνεργασία, τον διαμοιρασμό γνώσης, μεταξύ κυβερνητικών αξιωματούχων της ερευνητικής ακαδημαϊκής κοινότητας της κοινωνίας πολιτών και επιχειρήσεων.

Τα δύσκολα χρόνια της πανδημίας πέρασαν. Το Εθνικό Σύστημα Υγείας παρά τις εγγενείς δυσκολίες, δηλαδή ένα σύστημα υποστελεχωμένο, γερασμένο, κακοπληρωμένο, διαβρωμένο, είναι αυτό που κράτησε τη χώρα όρθια. Τα ψυχικά αποθέματα των γιατρών και των νοσηλευτών αποδείχθηκαν τεράστια και, βεβαίως, εισέπραξαν την ευγνωμοσύνη και τα χειροκροτήματα όλων μας! Όμως, εσείς ως Κυβέρνηση δεν τους επιβραβεύσατε με τη στήριξη και την ενίσχυση του Εθνικού Συστήματος Υγείας. Αντιθέτως, νομοθετήσατε την εκ του αποτελέσματος κατάρρευσή του.

Το Εθνικό Σύστημα Υγείας καταρρέει. Ο κόσμος έξω το ξέρει. Δεν ξέρω αν κάνουμε ότι δεν καταλαβαίνουμε. Χθες μιλούσα με έναν συνάδελφο από τη Θεσσαλονίκη, ο οποίος μου κατέγραφε ότι τα δεκατρία από τα είκοσι έξι νοσοκομεία αντιμετωπίζουν στη βόρεια Ελλάδα σοβαρά προβλήματα στελέχωσης σε γιατρούς και νοσηλευτές σε κρίσιμες ειδικότητες. Μία στις τρεις κλινικές σε όλα τα νοσοκομεία λειτουργεί με δύο γιατρούς, όταν ο οργανισμός του νοσοκομείου προβλέπει έξι.

Στο Κιλκίς, όπου είμαι εγώ, υπάρχει μια παθολογική κλινική επί μήνες απολύτως υποστελεχωμένη και τώρα με έναν γιατρό! Με έναν γιατρό ένας ολόκληρος νομός και μία κλινική. Τμήματα, παθολογικές κλινικές, ΜΕΘ, ακτινολογικά τμήματα, επείγοντα περιστατικά, χειρουργικές κλινικές, φτάνουν να αναστέλλουν ακόμα και τη λειτουργία τους.

Φίλοι μου -αγαπητέ εισηγητή του ΠΑΣΟΚ- συνάδελφοι, άνθρωποι με τους οποίους κάναμε μαζί ειδικότητα και αρκετά βράδια ξενυχτήσαμε στο νοσοκομείο παραιτούνται, δηλώνουν αναρρωτικές άδειες, αδυνατούν να ανταποκριθούν, επιτάσσονται και δεν αντέχουν άλλο. Αυτή είναι η πραγματικότητα, να την πούμε.

Οι υποσχέσεις-σημαία του κ. Μητσοτάκη για μεταρρυθμίσεις στην υγεία έφτασαν μέχρι την αναδιανομή ρόλων. Τέσσερις Υπουργοί σε μια πενταετία και την κατάρρευση του Εθνικού Συστήματος Υγείας και της δωρεάν υγείας. Καμμία ουσιαστική και αποδοτική παρέμβαση!

Η λίστα των προβλημάτων συνεχώς μεγαλώνει. Σταχυολογώ ορισμένα:

Έλλειψη προσωπικού: Μιλούμε για προσλήψεις αλλά τα κενά περισσεύουν. «Μα δεν έρχονται γιατροί» λέει η Κυβέρνηση. «Ανοίγουμε θέσεις και δεν καταθέτουν τα χαρτιά τους. Πηγαίνουν στο εξωτερικό». Γιατί; Μονάχα για οικονομικούς λόγους; Πηγαίνουν εκεί όπου εξελίσσονται επιστημονικά διότι αυτή είναι η τροφή του επιστήμονα, εκεί όπου αξιολογούνται δίκαια. Πηγαίνουν εκεί όπου υπάρχει θεσμικό πλαίσιο λειτουργίας και εκεί όπου υπάρχουν ισχυρά εργασιακά δικαιώματα, εκεί όπου υπάρχει καλύτερο συνεργατικό πλαίσιο, εκεί όπου υπάρχει περιβάλλον προσφοράς και ανταπόδοσης.

Οι δημοσκοπήσεις, κυρίες και κύριοι συνάδελφοι, που αφορούν στο brain drain αποδεικνύουν ότι ο κύριος λόγος μετανάστευσης δεν είναι τα χρήματα αλλά το έλλειμμα αξιοκρατίας στη χώρα.

Ψηφιακή υγεία: επικοινωνιακή ανακύκλωση χωρίς αποτελέσματα, μετάθεση του ηλεκτρονικού φακέλου για του χρόνου.

Φαρμακευτική δαπάνη: Το 2023, η συνολική φαρμακευτική δαπάνη εκτιμάται ότι θα ανέλθει στα 7,1 δισεκατομμύρια, ενώ η συμμετοχή της πολιτείας είναι μόλις 2,8 δισεκατομμύρια.

Πρωτοβάθμια φροντίδα υγείας: Υφίσταται αιμορραγία προσωπικού για την κάλυψη των κενών στα νοσοκομεία, ιδίως στην επαρχία. Όσοι είστε από την επαρχία -και το λέω και για τους συναδέλφους της Νέας Δημοκρατίας- δεν το ζείτε, δεν το βιώνετε στα νοσοκομεία σας; Τα περισσότερα κατ’ ευφημισμόν ΤΕΠ - τμήματα επειγόντων περιστατικών- καλύπτονται από γενικούς γιατρούς. Οι λοιπές ειδικότητες -παθολόγοι, καρδιολόγοι, ακτινολόγοι- αποσπώνται στα νοσοκομεία και το γαϊτανάκι των μεταφερόμενων κενών ανακυκλώνεται. Τώρα και με τις ευλογίες του Πρωθυπουργού εξυφαίνεται η επίταξη και των ιδιωτών γιατρών, μέτρο που περνά από την «φιλελεύθερη» πολιτική της Κυβέρνησης στην αντίπερα κομμουνιστική όχθη.

Η απάντηση της Νέας Δημοκρατίας στη σημερινή κατάσταση και στα πεδία ενδεικτικά της οικονομίας, της διοίκησης και της γεωγραφίας είναι η εξής:

Στην οικονομία είναι φανερό ότι δεν είναι προτεραιότητα της Νέας Δημοκρατίας η ενίσχυση της δημόσιας υγείας. Από πού φαίνεται αυτό; Από τη δημόσια δαπάνη, το ποσοστό επί του ΑΕΠ το οποίο είναι πολύ χαμηλότερο του μέσου ευρωπαϊκού όρου που είναι 8,1% και 6,7% το 2021, 5,7 το 2022 και το 2023 αντίστοιχα. Τα 37 δισεκατομμύρια από το Ταμείο Ανάκαμψης για την υγεία που αντιστοιχεί στο 8% των συνολικών δαπανών, στην Ελλάδα αντιστοιχεί το 4,8 και είμαστε πρωταθλητές στις ιδιωτικές δαπάνες μετά τη Βουλγαρία.

Διοίκηση: Πώς διοικείται το Εθνικό Σύστημα Υγείας; Διοικείται με διοικητές οι οποίοι τοποθετούνται με κομματικά κριτήρια. Συναντάμε στις πρόσφατες διαδικασίες που έγιναν, στις προτελευταίες, στρατιωτικούς, συναντάμε αποτυχόντες Βουλευτές, συναντήσαμε μέχρι και συνεργάτες Υπουργών. Αυτό το μοντέλο υπηρετεί ένα πελατειακό πλαίσιο μεταξύ Εθνικού Συστήματος Υγείας και πολιτών και εξυπηρετεί «ημετέρους». Δεν το κάνουμε; Δεν το κάνετε; Δεν λειτουργείτε έτσι; Δεν υπάρχει ο φίλος, ο διοικητής, ο «ημέτερος», τον οποίο παίρνουμε τηλέφωνο και παρακάμπτουμε τη σειρά;

Πώς θα αντέξουν αυτοί οι πολίτες εκεί έξω όταν ξέρουν ότι πρέπει να έχουν ή γνωστούς ή χρήματα για να μπορέσουν, ουσιαστικά, να έχουν πρόσβαση στα βασικά της υγείας;

Γεωγραφία: Οι ανισότητες οι γεωγραφικές είναι πραγματικά απίστευτες. Και δεν μιλώ μόνο για τα νησιά και το πρόβλημα του υπερτουρισμού και των υποδομών που το κατανοούμε. Τα προβλήματα είναι και τον χειμώνα πάρα πολύ μεγάλα. Υπάρχει μια Ελλάδα χωρισμένη στα τρία: Είναι η Αθήνα, είναι τα νησιά και είναι η υπόλοιπη χώρα η οποία υποφέρει. Αυτή είναι η πραγματικότητα.

Βιωσιμότητα: Το μοντέλο είναι στρεβλό και θέτει σε κίνδυνο τη μελλοντική βιωσιμότητα, τη sustainability, δηλαδή, αλλά και την ανθεκτικότητα του συστήματος υγείας στη χώρα. Η δημόσια δαπάνη υγείας κατευθύνεται, κυρίως, σε ενδονοσοκομειακή φροντίδα -50%- ενώ ένα σημαντικό ποσοστό αυτής, το 20%, από τα υψηλότερα στην Ευρωπαϊκή Ένωση, αφορά δαπάνες για φάρμακα. Αντιθέτως η χρηματοδότηση προγραμμάτων και υπηρεσιών δημόσιας υγείας είναι από τις χαμηλότερες στην Ευρώπη.

Είναι η πρώτη φορά, κυρίες και κύριοι συνάδελφοι, στη Μεταπολίτευση που μία κυβέρνηση πετάει «λευκή πετσέτα», απεμπολεί ένα δημόσιο αγαθό, ίσως το σημαντικότερο, τη δωρεάν ποιοτική υγεία για όλους. Η άνευ ρυθμιστικού πλαισίου αμφίδρομη μετακίνηση γιατρών εντός και εκτός Εθνικού Συστήματος Υγείας με οικονομικά και μόνο κίνητρα έχει φέρει στην κυριολεξία ένα χάος. Ο νόμος που έφερε η Νέα Δημοκρατία, ο τελευταίος για τα απογευματινά χειρουργεία, ουδεμία σχέση έχει με τα απογευματινά χειρουργεία και να το εξηγήσουμε σε μία φράση.

Τι σημαίνει Εθνικό Σύστημα Υγείας; Ποια είναι η φιλοσοφία του από το 1947 όταν ξεκίνησε με το NHS και το ελληνικό, το οποίο είναι ένα μείγμα του βρετανικού και του γερμανικού; Είναι η ισότιμη, δωρεάν, ποιοτική παροχή υπηρεσιών υγείας. Αυτό είναι το Εθνικό Σύστημα Υγείας σε μια φράση, αυτή είναι η φιλοσοφία του.

Τι έκανε η Κυβέρνηση με το νομοσχέδιο για τα απογευματινά χειρουργεία; Αποδόμησε όλη τη φιλοσοφία του Εθνικού Συστήματος Υγείας. Δεν υπάρχουν απογευματινά χειρουργεία. Είναι ένα ψέμα όλο αυτό. Δεν υπάρχει ισότιμη πρόσβαση. Στον ίδιο πάροχο ο ασθενής αν έχει χρήματα χειρουργείται πιο γρήγορα. Αυτή είναι η πραγματικότητα. Άρα το «ισότιμη» παύει –προσέξτε- από τον πάροχο του κράτους.

Δεύτερον, δεν υπάρχει το δωρεάν. Η Κυβέρνηση σού λέει «εγώ δεν έχω χρήματα». Κλείνει το μάτι στον κακοπληρωμένο γιατρό και το κόστος μετακυλίεται στον πολίτη.

Δεν υπάρχει ούτε το «ποιοτική», γιατί οι γιατροί οι οποίοι κάνουν απογευματινά χειρουργεία δεν είναι νέοι γιατροί που έχουν προσληφθεί για μια νέα βάρδια. Είναι οι ίδιοι γιατροί που δουλεύουν εβδομήντα και ογδόντα ώρες. Αυτή είναι η πραγματικότητα.

Άρα εδώ είναι μια ιδεολογική σύγκρουση αυτή η οποία συμβαίνει και έτσι πρέπει να τη δούμε. Εμείς ως χώρος, ως ΠΑΣΟΚ, λέμε: όχι απογευματινά αλλά και βραδινά χειρουργεία μπορούσαμε να έχουμε, σε τρεις βάρδιες, αλλά με ενιαία λίστα ασθενών, να πληροί δηλαδή την ισότητα που είναι πολύ σημαντικό –είναι η καρδιά της λογικής και της φιλοσοφίας του Εθνικού Συστήματος Υγείας- να μην πληρώνει ο πολίτης και να υπάρχουν οι γιατροί αντίστοιχα οι οποίοι θα δουλεύουν σαράντα οκτώ ώρες την εβδομάδα. Αλλιώς τι αξία έχει, τι σημασία έχει; Άρα εδώ υπάρχει άλλη μια μεταμφιεσμένη μεταρρύθμιση, αλλά στην πράξη η σύγκρουση είναι βαθιά ιδεολογική.

Εγώ όμως βλέπω τον κόσμο έξω, συζητάω με τους πολίτες και θα σας κάνω μια πρόβλεψη ότι όλη αυτή η διαδικασία όπως εξελίσσεται θα είναι ένας από τους κύριους λόγους για τους οποίους η Νέα Δημοκρατία θα χάσει τις επόμενες εθνικές εκλογές -κρατήστε το, αυτό είναι μια δική μου εκτίμηση- γιατί θεωρώ ότι τα προβλήματα στην υγεία είναι πλέον ανυπέρβλητα.

Αυτό που χρειάζεται η χώρα -και ολοκληρώνω- δεν είναι ένα συγκεντρωτικό σύστημα υγείας αντίστοιχο του αποκαλούμενου επιτελικού κράτους της Νέας Δημοκρατίας. Το σημερινό σύστημα υγείας είναι στη φιλοσοφία του κλειστό, ατελές, άκαμπτο και πατερναλιστικό. Η χώρα χρειάζεται ένα ισχυρά αποκεντρωμένο σύστημα που θα παρέχει ισότιμα και ομότιμα υγειονομική κάλυψη στον γενικό πληθυσμό και αυτή είναι πολιτική απόφαση με σαφές ιδεολογικό πρόσημο.

Εμείς ονειρευόμαστε ένα νέο εθνικό σύστημα υγείας που θα υπηρετεί την ισότητα, την ποιότητα, την προσβασιμότητα, την καθολικότητα, την ανθρωποκεντρικότητα, ένα εθνικό σύστημα υγείας που θα παρέχει υγεία για όλους, χωρίς προϋποθέσεις και εξαιρέσεις.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής είναι ο κ. Γεώργιος Στύλιος από τη Νέα Δημοκρατία και ακολουθεί ο Κοινοβουλευτικός Εκπρόσωπος του ΣΥΡΙΖΑ.

**ΓΕΩΡΓΙΟΣ ΣΤΥΛΙΟΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, σήμερα συζητάμε μία σύμβαση δωρεάς με αποδέκτη το ελληνικό δημόσιο, μια πράξη αλληλεγγύης όχι προς το κράτος αλλά προς την κοινωνία. Συζητάμε για τη δωρεά εκ μέρους του Ιδρύματος «Σταύρος Νιάρχος» του ποσού των 500.000 ευρώ για την ανακατασκευή ενός κτηρίου εντός του χώρου του Νοσοκομείου Παίδων «Η Αγία Σοφία». Οι λεπτομέρειες της σύμβασης καθώς και το καθεστώς ιδιοκτησίας του ανακαινισμένου κτηρίου και η χρήση του έχουν παρουσιαστεί με πολύ μεγάλη λεπτομέρεια και αναλυτικά από την εισηγήτριά μας της Νέας Δημοκρατίας και από τους αρμόδιους Υπουργούς τόσο στη συζήτηση στην επιτροπή όσο και σήμερα στην Ολομέλεια.

Το κτήριο θα λειτουργήσει ως εκπαιδευτικό και συντονιστικό κέντρο για ένα πολύ μεγάλο πρόγραμμα το οποίο αφορά την ψυχική υγεία των παιδιών και των εφήβων, ένα πενταετές πρόγραμμα που επίσης χρηματοδοτεί το Ίδρυμα «Σταύρος Νιάρχος» με 15 εκατομμύρια ευρώ, μια μεγάλη εθνική προσπάθεια για την αναβάθμιση της ψυχιατρικής φροντίδας και στήριξης των παιδιών και των εφήβων στην οποία συνεργάζονται οι δομές και οι υπηρεσίες του Εθνικού Συστήματος Υγείας με τις πανεπιστημιακές παιδοψυχιατρικές κλινικές, μια δράση κατάρτισης και εξειδίκευσης που απευθύνεται σε επαγγελματίες ψυχικής υγείας, εκπαιδευτικούς και στους σχολικούς ψυχολόγους.

Συνεπώς, η σημερινή δωρεά, το ποσό και το αντικείμενό της μπορεί εκ πρώτης όψεως να μοιάζει ήσσονος προσπάθειας. Στην πραγματικότητα, όμως, αποτελεί μέλος μέρος ενός ευρύτερου έργου, μιας πιλοτικής δράσης που βάζει τα θεμέλια για μια ολοκληρωμένη δημόσια πολιτική στην ψυχοκοινωνική υποστήριξη παιδιών και εφήβων, σε έναν τομέα της δημόσιας υγείας που ως πολιτεία ξεκινήσαμε να κάνουμε τα πρώτα βήματα από το 2019.

Σας θυμίζω ότι τα φαινόμενα βίας, ειδικά στους εφήβους και τα παιδιά, έγιναν πολύ πιο έντονα και πολύ μεγαλύτερα κατά τη διάρκεια της πανδημίας. Και τα παρακολουθούμε και τα βιώνουμε σήμερα στις συνέπειες που έχουν έρθει μετά από το lockdown και την πανδημία.

Αξίζει, λοιπόν, να θυμόμαστε πως μέχρι σήμερα έχουν υλοποιηθεί πολλές δράσεις πρόληψης και προαγωγής της ψυχικής υγείας με έναν μεγάλο στόχο, την ενσωμάτωση των υπηρεσιών ψυχικής υγείας στην πρωτοβάθμια φροντίδα. Μένουν, βέβαια, να γίνουν πολλά, αφού οι ελλείψεις και οι ανάγκες στον τομέα είναι πολλές και θα εξακολουθήσουν να είναι πολλές.

Κυρίες και κύριοι συνάδελφοι, η αναβάθμιση του Εθνικού Συστήματος Υγείας, ο εκσυγχρονισμός του αποτελούν την προτεραιότητα της Κυβέρνησης γι’ αυτή την τετραετία. Εξάλλου το είχαμε πει και είχαμε δεσμευτεί προεκλογικά, πριν από τις βουλευτικές εκλογές του 2023.

Ο ίδιος ο Πρωθυπουργός έχει αναφερθεί στον στόχο της υγείας για ένα νέο σύστημα υγείας στην τετραετία που βιώνουμε, ένα σύστημα υγείας ικανό να καλύπτει κάθε ιατρική ανάγκη των πολιτών. Πρόκειται για ένα έργο δύσκολο, μια εθνική προσπάθεια ώστε οι Ελληνίδες και οι Έλληνες να αποκτήσουν το σύστημα υγείας που τους αξίζει.

Είναι σημαντικό πως σε αυτή την προσπάθεια το Ίδρυμα «Σταύρος Νιάρχος» είναι σταθερός σύμμαχος και αρωγός. Αναφέρθηκε, νομίζω, από όλες τις πτέρυγες κατά τις εισηγήσεις των εισηγητών. Αναφέρθηκε και στην επιτροπή ότι οι δωρεές φτάνουν μέχρι το ένα δισεκατομμύριο ευρώ συνολικά μέχρι σήμερα. Νομίζω, λοιπόν, πως όλοι αναγνωρίζουμε καθολικά την προσφορά του συγκεκριμένου ιδρύματος.

Η ιδιωτική πρωτοβουλία και η γενναιοδωρία ωστόσο δεν απαλλάσσει την πολιτεία από το καθήκον της. Αντίθετα, υπογραμμίζει ακόμα περισσότερο την ευθύνη της να είναι δίπλα στους πολίτες. Ήταν, λοιπόν, η Νέα Δημοκρατία αυτή που για πρώτη φορά άρχισε να υλοποιεί μια συνολική στρατηγική, με νέες υποδομές αλλά και με έμφαση στην ψηφιοποίηση του συστήματος υγείας.

Χρειάζεται παρ’ όλα αυτά να δώσουμε προτεραιότητα και στους ανθρώπους που κρατούν όρθιο το σύστημα υγείας της χώρας μας. Και δεν μιλάω για άλλους από τους γιατρούς μας, τους νοσηλευτές, τους τραυματιοφορείς, το διοικητικό και βοηθητικό προσωπικό.

Αξίζει, νομίζω, να αναφέρω και να σκεφτούμε όλοι ότι και οι γιατροί του ιδιωτικού τομέα μπορούν να βοηθήσουν και να συμβάλουν στην αναβάθμιση του συστήματος υγείας στη χώρα. Η αναβάθμιση, λοιπόν, της υγείας είναι ένα τιτάνιο έργο που θα χρειαστεί χρόνο για να αποδώσει. Γιατί πάνω από όλα αποτελεί επένδυση για το μέλλον της πατρίδας.

Κυρίες και κύριοι συνάδελφοι, στη δημοκρατία από την αρχαιότητα οι πολίτες διδάσκονταν πως η ατομική ευημερία και προκοπή περνάει μέσα από το κοινό καλό, από την προσφορά στον δήμο, όχι από την απόσυρση σε μια βολική ιδιωτικότητα αλλά από τη δράση, την ευαισθητοποίηση και την υπευθυνότητα.

Στο νεοελληνικό κράτος το κοινό όνειρο για μια πατρίδα ισχυρή, για ένα κράτος ευρωπαϊκό, συνδέθηκαν από νωρίς με την προσφορά των μεγάλων ευεργετών, αποδεικνύοντας πως η εθνική ευεργεσία είναι ένα άλλο είδος πατριωτισμού.

Στον τομέα της υγείας, εκεί που τώρα δίνεται μια μεγάλη και δύσκολη μάχη, οι μεγάλοι εθνικοί ευεργέτες έχουν αφήσει το στίγμα τους: Από τον Θεόδωρο Αρεταίο και τον Ανδρέα Συγγρό μέχρι το Ίδρυμα «Σταύρος Νιάρχος» σήμερα.

Μπορούμε, κύριε Υπουργέ, να κινητοποιήσουμε και άλλες δυνάμεις, τον παγκόσμιο Ελληνισμό της Διασποράς που διαπρέπει στο εξωτερικό χωρίς ποτέ να λησμονεί την πατρίδα του.

Θέλω να κάνω μια αναφορά που έχει σχέση με την πατρίδα μου, με το Νοσοκομείο της Άρτας και με τη μονάδα εντατικής θεραπείας. Να πω από το Βήμα της Βουλής και να ενημερώσω όλους τους Έλληνες πολίτες ότι η μονάδα εντατικής θεραπείας του Νοσοκομείου Άρτας λειτουργεί ξανά κανονικά μετά από μία διακοπή μετά από μία ή δυο ημέρες. Θέλω να ζητήσω από όλους να αφήσουμε τον τομέα της υγείας έξω από την μικροκομματική, μικροσυνδικαλιστική εκμετάλλευση. Διότι η υγεία είναι ένα θέμα που όλοι θα πρέπει να δώσουμε τον καλύτερό μας εαυτό. Η Αντιπολίτευση με τις δικές της προτάσεις, με τη δικιά της αντιπολίτευση, με την κριτική της, αλλά όχι με την υπονόμευση και με το κλείσιμο για προσωπικές σκοπιμότητες μονάδων εντατικής θεραπείας.

Ευτυχώς, δεν χρειάστηκε διότι υπήρξαν άμεσα αντανακλαστικά. Ο ίδιος έθεσα το θέμα στη Βουλή, ο ίδιος παρενέβην στους αρμόδιους Υπουργούς, συνεργαστήκαμε. Ευχαριστώ το σύνολο της πολιτικής ηγεσίας του Υπουργείου Υγείας για την άμεση ανταπόκριση και τις υπηρεσίες του Υπουργείου αλλά και της 6ης ΥΠΕ και του διοικητή της 6ης Υγειονομικής Περιφέρειας, διότι ανταποκρίθηκαν άμεσα και έχουμε και γιατρούς στη ΜΕΘ και το νοσοκομείο λειτουργεί κανονικά.

Σας ζητώ να στείλουμε ένα θετικό μήνυμα ότι τα νοσοκομεία μας είναι ανοικτά, λειτουργούν για να παρέχουν τις υπηρεσίες τους στους αρρώστους, στους πολίτες σε αυτούς που είναι σκοπός τους και να τα αφήσουμε απ’ έξω. Η δημόσια υγεία, λοιπόν, αφορά τους γονείς μας, τα παιδιά μας, εμάς τους ίδιους. Υπάρχει χώρος για όλους να συνεισφέρουμε σε αυτή την κοινή προσπάθεια με υπευθυνότητα και με συνέπεια.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο Κοινοβουλευτικός Εκπρόσωπος του ΣΥΡΙΖΑ, ο κ. Καλαματιανός ,και μετά η κ. Συρεγγέλα.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, συνεδριάζουμε σήμερα μέσα σε ένα καταιγιστικό κύμα ακρίβειας που σαρώνει νοικοκυριά και επιχειρήσεις. Η πρόσφατη έκθεση της Τράπεζας της Ελλάδος ήταν αποκαλυπτική. Η Ελλάδα, δυστυχώς, πρωταγωνιστεί και παραμένει μία από τις ακριβότερες χώρες της Ευρωζώνης στα τυποποιημένα προϊόντα που πωλούνται στα σουπερμάρκετ. Μέχρι και η Τράπεζα της Ελλάδος έχει διαπιστώσει ότι υπάρχουν στρεβλώσεις στην αγορά, ότι υπάρχουν ολιγοπώλια και μονοπώλια, ότι υπάρχουν καρτέλ. Δυστυχώς, η ελληνική Κυβέρνηση αρνείται να το δει και επικαλείται συνεχώς ότι είναι εξωγενείς οι λόγοι οι οποίοι οδηγούν σε αυτό το τεράστιο κύμα ακρίβειας.

Η Κυβέρνηση, δυστυχώς, δεν κάνει τίποτα για να περιορίσει αυτή την καταιγιστική κατάσταση. Δεν κάνει τίποτα για να περιορίσει την αισχροκέρδεια και την απληστία. Εξακολουθεί να αδιαφορεί βαφτίζοντας το φαινόμενο ως εισαγόμενο. Σταθερά, λοιπόν, η Κυβέρνηση διαστρεβλώνει την πραγματικότητα και αποποιείται τις ευθύνες που αποδεδειγμένα έχει.

Στην αγορά του ηλεκτρικού ρεύματος παρακολουθούμε ένα ράλι ανόδου τιμών και καθημερινά το ένα ρεκόρ διαδέχεται το άλλο. Οι τιμές ανταγωνίζονται στα ίσια αυτές της χειρότερης ενεργειακής κρίσης στην πρόσφατη ιστορία της Ευρωπαϊκής Ένωσης. Και παρ’ όλο που εδώ και δύο εβδομάδες είναι γνωστό ότι οι τιμές θα έπαιρναν την ανηφόρα, θα ανέβαιναν, η Κυβέρνηση δεν έκανε τίποτα. Το επισημάναμε και εμείς και άλλα κόμματα της Αντιπολίτευσης ότι έρχεται νέα αύξηση τιμών στο ρεύμα.

Δυστυχώς, τα μέτρα που ανακοίνωσαν πρόσφατα είναι «ασπιρίνες» που δεν αντιμετωπίζουν το πρόβλημα στην ουσία του. Τρέχει συνεχώς πίσω από τις εξελίξεις η Κυβέρνηση και αναγγέλλει αυτά τα μέτρα που είναι ανεπαρκή και αναποτελεσματικά. Έκτακτο τέλος για δύο μήνες στα υπερκέρδη των παραγωγών ενέργειας προκειμένου να δοθεί επιδότηση για τον Αύγουστο. Μάλιστα. Γιατί μόνο για δύο μήνες; Τόσο μεγάλο διάστημα που υπάρχουν τα υπερκέρδη στους παρόχους και παραγωγούς ενέργειας δεν υπάρχει κάποια φορολόγηση και λέμε για τα υπερκέρδη. Ουσιαστικά η επιδότηση τι κάνει; Παίρνει τα χρήματα από τη μία τσέπη και τα βάζει στην άλλη στους παρόχους ενέργειας. Φορολογεί η Κυβέρνηση τα υπερκέρδη τα δίνει ως επιδότηση και καταλήγουν ξανά στην τσέπη των παρόχων ενέργειας. Αυτό γίνεται. Τα υπερκέρδη τους δίνετε πίσω μέσω των επιδοτήσεων.

Το θέμα είναι να υπάρξει παρέμβαση και έλεγχος με πλαφόν στην τιμή, λέμε εμείς, με πλαφόν στα κέρδη τους, λέμε εμείς και άλλα κόμματα, ώστε να μπει εμπόδιο στη διαμόρφωση της τιμής. Και μετά μπορούμε να συζητήσουμε για επιδοτήσεις και ό,τι άλλο μπορεί να προκύψει για τους πολίτες, για τους καταναλωτές που δεν μπορούν να αντεπεξέλθουν αποδεδειγμένα.

Το παράδοξο είναι ότι ενώ τα βουνά και οι πεδιάδες μας έχουν γεμίσει με ανεμογεννήτριες και φωτοβολταϊκά, οι τιμές δεν πέφτουν. Και δεν πέφτουν οι τιμές γιατί η τιμή διαμορφώνεται από το φυσικό αέριο. Άλλη μια επιτυχία της Κυβέρνησής σας. Εξαρτάτε τη διαμόρφωση της τιμής και την εξάρτηση της χώρας από το φυσικό αέριο. Ο Πρωθυπουργός εγκαινίαζε ένα τεράστιο φωτοβολταϊκό κέντρο και έλεγε ότι με τις ΑΠΕ θα μειώνεται η τιμή, θα έχουμε καλύτερη τιμή στο ρεύμα. Και τι βλέπουμε; Βλέπουμε ότι η τιμή διαμορφώνεται στο 100% από το Χρηματιστήριο Ενέργειας και αυξήθηκε με απόφαση της Κυβέρνησής σας η εξάρτηση από το φυσικό αέριο.

Κι έρχομαι τώρα στον πολύπαθο χώρο της υγείας. Ο Υπουργός Υγείας προκειμένου να παρουσιάσει δήθεν έργο στην δημόσια υγεία και να καλυφθούν προφανώς οι τεράστιες ελλείψεις στις παθολογικές κλινικές των νοσοκομείων, αποφάσισε την αξιοποίηση ιδιωτών γιατρών και τους απείλησε μάλιστα με στέρηση συνταγογράφησης σε περίπτωση άρνησης.

Το πρόβλημα, όμως, της υποστελέχωσης των δημοσίων νοσοκομείων είναι ευθύνη της Κυβέρνησης. Και γιατί είναι ευθύνη της Κυβέρνησης; Γιατί ουδέποτε ενδιαφέρθηκε για την πραγματική ουσιαστική κάλυψη των κενών οργανικών θέσεων γιατρών και νοσηλευτών σε δημόσια υγεία. Ουδέποτε εφάρμοσε και ειδικά μέτρα για τις νησιωτικές και άγονες περιοχές. Χαρακτηριστικό παράδειγμα δεν εφαρμόζετε καν την πρόβλεψη του ν.4999/2022, για την αναπροσαρμογή του επιδόματος αγόνου που όφειλε να υλοποιήσει ως τις 30-6-2023 και τώρα υπόσχεται να εκδώσει μια κοινή υπουργική απόφαση ως τα τέλη Αυγούστου, καθώς δεν έχει γίνει καμμία προπαρασκευαστική ενέργεια για την αντιμετώπιση του διογκούμενου προβλήματος. Επειδή δεν θέλετε και δεν μπορείτε να επιλύσετε το πρόβλημα, επιστρατεύετε τον κοινωνικό αυτοματισμό και τον λαϊκισμό εις βάρος των γιατρών. Είναι δεδομένο ότι οι απειλές δεν μπορούν να λειτουργήσουν.

Σε αυτό το γενικό πλαίσιο έρχεται και η κύρωση της από 28-3-2024 επιμέρους σύμβασης δωρεάς μεταξύ του Ιδρύματος «Κοινωφελές Ίδρυμα Σταύρος Σ. Νιάρχος» και του ελληνικού δημοσίου. Η έναρξη της συνεργασίας με το Ίδρυμα αυτό, βεβαίως, ξεκινά και προχώρησε επί κυβέρνησης ΣΥΡΙΖΑ το 2018, με στόχο την ενίσχυση του Εθνικού Συστήματος Υγείας μέσα από δωρεές.

Έκτοτε, καθ’ όλη τη διακυβέρνηση της Νέας Δημοκρατίας η εν λόγω κύρια σύμβαση έχει υποστεί αρκετές αλλαγές, με πιο σημαντική, δυστυχώς, τη μετατροπή τριών νοσοκομείων από νομικά πρόσωπα δημοσίου δικαίου σε νομικά πρόσωπα ιδιωτικού δικαίου. Αυτή η επιλογή, βεβαίως, είναι ενδεικτική της ιδεολογικής προσέγγισης που έχει η Κυβέρνηση στον χώρο της υγείας. Επιδιώκετε προφανώς την ιδιωτικοποίηση της υγείας. Τη θέλετε ως εμπορικό αγαθό και όχι δημόσιο αγαθό. Δεν θέλετε να έχουν όλοι ισότιμη πρόσβαση σε αυτό το δημόσιο αγαθό, και προφανώς κάποιοι μπορούν να έχουν προνομιακή μεταχείριση επειδή έχουν να πληρώσουν. Είναι οι δύο εντελώς διαφορετικές σκέψεις και αντιμετωπίσεις, ιδεολογικές διαφορές της δημόσιας υγείας.

Η δική μας προσέγγιση είναι ότι όλοι οι άνθρωποι πρέπει να έχουν πρόσβαση σε αξιοπρεπείς υπηρεσίες υγείας. Οι αγορές θεωρούν την υγεία ως εμπορεύσιμο αγαθό. Εσείς, προφανώς, εξυπηρετείτε αυτή τη λογική μέσω των επιλογών που κάνετε, όπως για παράδειγμα με τα απογευματινά ιατρεία, που όποιος έχει και μπορεί να πληρώσει θα κάνει πιο γρήγορα το χειρουργείο του για να μπορέσει να επιβιώσει και να έχει μια καλύτερη υγεία.

Χαρακτηριστικό παράδειγμα της άρνησής σας να ενισχύσετε τη δημόσια υγεία είναι η πατρίδα μου, ο τόπος μου, η Ηλεία, όπου, δυστυχώς, υπάρχει ένας μόνιμος παθολόγος για εκατόν εξήντα χιλιάδες κατοίκους που πολλαπλασιάζονται τους καλοκαιρινούς μήνες και καλύπτονται τα κενά με «εντέλλεσθαι» από γειτονικά νοσοκομεία από την Αχαΐα, από την Αρκαδία και τη Μεσσηνία. Μεταφέρονται γιατροί παθολόγοι με «εντέλλεσθαι» για να βγουν οι εφημερίες στο Νοσοκομείο του Πύργου. Αυτή είναι η κατάσταση.

Και λέτε: «Προκηρύσσουμε τις θέσεις αλλά δεν έρχεται κανείς, δεν έρχονται οι γιατροί». Δεν είναι, όμως, μόνο -σωστά το είπε και ο προηγούμενος ομιλητής- οικονομικό το θέμα, είναι και οικονομικό. Γιατί αν υπήρχαν καλύτερες αμοιβές για τους γιατρούς, δεν θα πήγαιναν, δεν θα ξενιτεύονταν στο εξωτερικό. Αλλά δεν είναι μόνο οι τιμές, οι αμοιβές. Είναι, κυρίως, η εξέλιξή τους, η επιστημονική εξέλιξή τους, οι συνθήκες εργασίας, το πόσες εφημερίες κάνουν, η αντιμετώπισή τους από τις διοικήσεις και την Κυβέρνηση, από την πολιτεία.

Όλα αυτά παίζουν ρόλο και, δυστυχώς, στην Ελλάδα με τη δική σας Κυβέρνηση όλα αυτά είναι αρνητικά. Το brain drain σε επιστήμονες και ειδικά σε γιατρούς θα συνεχίσει να υπάρχει γι’ αυτούς τους λόγους. Δεν προσφέρετε υπηρεσίες που να μπορούν να στέκονται οι γιατροί, να μένουν οι γιατροί μας, οι νέοι γιατροί μας στην Ελλάδα. Μπορείτε να το κάνετε. Δεν θέλετε, όμως. Είναι επιλογή.

Η κύρωση, λοιπόν, της σημερινής επιμέρους σύμβασης αφορά την ανακατασκευή, ανακαίνιση και τον εξοπλισμό υφιστάμενου μέρους του κτηρίου του Γενικού Νοσοκομείου Παίδων «Η Αγία Σοφία». Στόχος είναι να λειτουργήσει μέσα στο παιδιατρικό νοσοκομείο κέντρο αναφοράς για την ψυχική υγεία παιδιών και εφήβων της Αττικής.

Είναι μια κατ’ αρχάς θετική πρωτοβουλία -το λέμε αυτό- καθώς αφορά στον πολύ ευαίσθητο και σημαντικό τομέα της ψυχικής υγείας των παιδιών μας και των εφήβων. Έχουμε όμως από εκεί και πέρα, πέρα από το γεγονός ότι, πράγματι, θεωρούμε και πιστεύουμε ότι είναι μια πολύ σημαντική πρωτοβουλία, πολλά ερωτήματα, γιατί κατ’ αρχάς διαπιστώνουμε ότι είναι αποκομμένη αυτή η πρωτοβουλία σας από τον ευρύτερο σχεδιασμό. Είναι υπό διαβούλευση ένα σχέδιο για την ψυχική υγεία, την ολοκλήρωση της ψυχικής ψυχιατρικής μεταρρύθμισης όπως τη λέτε, και είναι προφανές ότι δεν εντάσσεται αυτή η πρωτοβουλία σας σε κάποιο στρατηγικό σχέδιο για την ψυχική υγεία. Έτσι παραμένει απομονωμένη και ασύνδετη. Τα τονίσαμε αυτά και στην επιτροπή αλλά, δυστυχώς, δεν έχουμε πάρει απάντηση σε αυτό.

Το νομοσχέδιο προβλέπει ένα πενταετές πιλοτικό στάδιο επιστημονικού προγράμματος ενίσχυσης της ψυχικής υγείας και σύμφωνα με τις εκτιμήσεις η ενίσχυση της ψυχικής υγείας θα συντελεστεί μέσω της εκπαίδευσης, της επιμόρφωσης και της εμβάθυνσης της γνώσης τόσο του αντίστοιχου ψυχιατρικού προσωπικού όσο και των ψυχολόγων και των εκπαιδευτικών οι οποίοι έρχονται καθημερινά σε επαφή με τα παιδιά και τους εφήβους.

Βέβαια το νομοσχέδιο περιέχει και άλλα θολά σημεία τα οποία απαιτούν διευκρίνισης. Δεν έχετε απαντήσει επαρκώς γιατί επελέγη η συνεργασία με την αμερικανική εταιρεία ιδιωτική, μη κερδοσκοπική εταιρεία «Child Mind Institute». Γιατί; Πώς έγινε αυτή η επιλογή; Να μας το εξηγήσετε, κύριε Υφυπουργέ.

Επιπλέον, δεν έχετε διευκρινίσει γιατί η κατασκευή τριών δημοσίων νοσοκομείων μέσω της δωρεάς του ιδρύματος ξεκίνησε με τέτοια χαρακτηριστική καθυστέρηση. Προφανώς δεν θέλατε εξαρχής, δεν την αγκαλιάσατε αυτήν τη σύμβαση, δεν θέλατε να τρέξει αυτή η σύμβαση και γι’ αυτό καθυστερήσατε τόσο πολύ.

Ο πρώην Υπουργός Υγείας είχε δεσμευτεί ότι το νέο Παιδιατρικό Νοσοκομείο Θεσσαλονίκης θα παραδοθεί εντός του 2025. Θα γίνει; Δεν το βλέπουμε. Δεν το βλέπουμε να έχει ολοκληρωθεί μέσα στο 2025. Και δεν αγκαλιάσατε αυτήν τη σύμβαση για την ενίσχυση του δημόσιου συστήματος υγείας γιατί ήταν άλλος ο προγραμματισμός σας. Δεν θέλετε την ουσιαστική ενίσχυση της δημόσιας υγείας. Στόχος σας είναι -το ανέφερα και προηγουμένως- η απαξίωση του ΕΣΥ και η ανάδειξη του ιδιωτικού τομέα ως μονόδρομου, με το αζημίωτο πάντα, προς όφελος των ισχυρών οικονομικών συμφερόντων του χώρου.

Επιπλέον, οφείλουμε να τονίσουμε ότι υπάρχει συσκότιση, αδιαφάνεια, έλλειψη ενημέρωσης και λογοδοσίας από το Υπουργείο Υγείας για το σημερινό νομοσχέδιο το οποίο δεν τέθηκε σε δημόσια διαβούλευση. Δεν έχετε καταστήσει σαφές το σκεπτικό σύμφωνα με το οποίο έγινε η συγκεκριμένη επιλογή. Πώς έγινε η συγκεκριμένη επιλογή γι’ αυτό το ψυχιατρικό κέντρο; Ποια ήταν τα κριτήρια; Υπήρξε διαβούλευση με επιστημονικούς φορείς και συλλόγους ασθενών ή γονέων και κηδεμόνων;

Αφορά τη νεολαία μας, τους μαθητές και τις μαθήτριες και θα έπρεπε να υπάρχει μια ευρεία διαβούλευση με όλους τους επιστημονικούς φορείς. Ποιος ήταν ο τρόπος λήψης της απόφασης για το συγκεκριμένο έργο; Δεν εξηγήσατε, όμως, επαρκώς, επίσης, γιατί προκρίθηκε η δημιουργία δομής εντός ενός παιδιατρικού νοσοκομείου και όχι μια νέα δομή κοντά στην κοινότητα, στο πλαίσιο της πραγματικής ψυχιατρικής μεταρρύθμισης και της αποασυλοποίησης.

Εκτός όλων αυτών δεν υπάρχει πρόβλεψη τι θα απογίνει η νέα δομή μετά την ψήφιση του νομοσχεδίου που φέρνετε για την ψυχιατρική μεταρρύθμιση. Έως τώρα προβλέπετε την κατάργηση νοσοκομειακών δομών ψυχικής υγείας και της υπαγωγής τους στις ΥΠΕ. Θα μείνει αυτή η δομή; Θα παραμείνει ή θα καταργηθεί κι αυτή; Δεν υπάρχει πρόβλεψη τι θα γίνει μετά το πιλοτικό σχέδιο.

Δεν υπάρχει πρόβλεψη τι θα γίνει με τους εργαζόμενους. Είπατε, κύριε Υφυπουργέ, κάποια πράγματα για το πώς θα επιλεγεί το προσωπικό αλλά γραμμένα δεν βλέπουμε τίποτα. Προφορικά τα είπατε. Δεν βλέπουμε κάτι σχετικά με το προσωπικό, πώς θα γίνει η επιλογή του, πού θα δουλεύει, τι θα κάνει κ.λπ.. Δεν τα βλέπουμε αυτά.

Είναι προφανές, λοιπόν, ότι νομοθετείτε στο πόδι χωρίς σχέδιο, χωρίς όραμα, χωρίς στόχο και σκοπό. Προκαλεί απορία το γεγονός ότι δεν υπάρχει προϋπολογισμός. Αναφέρεται στο νομοσχέδιο ότι θα κοστίσει έως 500.000. Πού είναι μια υποτυπώδης έστω κοστολόγηση ή μια εκτίμηση του πραγματικού κόστους; Είναι προφανές ότι προσπαθείτε να μη βγείτε εκτός χρονοδιαγραμμάτων και νομοθετείτε με χαρακτηριστική βιασύνη.

Προφανώς παραβλέπετε ότι η υγεία είναι ένα δημόσιο αγαθό και ως τέτοιο πρέπει να προστατεύεται και, βεβαίως, πρέπει να υπάρχει και σχέδιο και όραμα και μεθοδικές κινήσεις ειδικά για ένα τεράστιο ζήτημα όπως είναι η ψυχική υγεία των παιδιών και των εφήβων.

Αυτές οι επιδιώξεις, βέβαια, και οι μεθοδεύσεις σας υπονομεύουν τη δημόσια υγεία και γίνονται αντιληπτές από τον ελληνικό λαό. Και είναι σαφές ότι τιμωρήθηκε η αλαζονεία του 41% που είχατε στις πρόσφατες ευρωεκλογές. Μέσα σε έναν χρόνο έχει τιμωρηθεί αυτή η αλαζονική συμπεριφορά όπου νομίζετε ότι μπορείτε να κάνετε ό,τι θέλετε και να μη δίνετε απολογία και είναι βέβαιο ότι θα έρθουν και άλλες ηχηρές απαντήσεις στη σκληρή αντικοινωνική πολιτική σας που περιλαμβάνει, δυστυχώς, και τη δημόσια υγεία και την υπονόμευση στην οποία προβαίνετε.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Λαμπρούλης):** Επόμενη ομιλήτρια η κ. Συρεγγέλα Μαρία, από τη Νέα Δημοκρατία και ακολουθεί ο κ. Κόντης, Κοινοβουλευτικός Εκπρόσωπος.

**ΜΑΡΙΑ ΣΥΡΕΓΓΕΛΑ:** Κύριε Υπουργέ, κυρίες και κύριοι συνάδελφοι, το Ίδρυμα «Σταύρος Νιάρχος» είναι διαχρονικά παρόν ευεργετώντας το κράτος και αποδεικνύοντας πως μπροστά μπορούμε να πάμε μόνο όταν ενώνουμε όλες και όλοι μαζί δυνάμεις, είτε είναι το κράτος μαζί με τον ιδιωτικό τομέα, ο δημόσιος τομέας, οι φορείς της Κοινωνίας των Πολιτών.

Σήμερα, λοιπόν, έχουμε την κύρωση μιας σύμβασης της οποίας η ιστορία ξεκινάει από το 2018, όταν κυρώθηκε μια σύμβαση δωρεάς μεταξύ του κοινωφελούς Ιδρύματος «Σταύρος Νιάρχος» και του ελληνικού δημοσίου. Αυτό, λοιπόν, ρυθμίζει στο σύνολό τους μια σειρά δωρεών για την ενίσχυση και αναβάθμιση των υποδομών στον τομέα της υγείας στην Ελλάδα με την ονομασία: Πρωτοβουλία για την Υγεία.

Στο πλαίσιο, λοιπόν, αυτής της σύμβασης το ’23 κυρώθηκε ένα έργο για τον σχεδιασμό και την υλοποίηση ενός πενταετούς επιστημονικού προγράμματος για την ενίσχυση του τομέα της ψυχικής υγείας παιδιών και εφήβων στην Ελλάδα. Το ποσό της δωρεάς ανερχόταν στα 15 εκατομμύρια ευρώ, τα οποία -ξαναλέω- αφορούσαν την ψυχική υγεία παιδιών και εφήβων. Σε αυτό το ποσό τώρα το ίδρυμα ήρθε να προσθέσει με τη σύμβαση που κυρώνεται σήμερα έως 500.000 ευρώ, για να δημιουργηθεί ένα κέντρο αναφοράς πανελλαδικής εμβέλειας. Θα ενισχύσει έτσι πρακτικά το έργο των κατά τόπους κέντρων που λειτουργούν υπό τις πανεπιστημιακές παιδοψυχιατρικές κλινικές και το ΕΣΥ.

Βλέπετε, η ψυχική υγεία των παιδιών είναι ένα δικαίωμα πολύ μεγαλύτερο σαφώς όπως και των ενηλίκων, αλλά αφορά τα παιδιά μας. Μάλιστα σε μια τελευταία έρευνα που έγινε από τη UNICEF, που είχε να κάνει με την ψυχική υγεία των παιδιών και των εφήβων στην Ελλάδα στη μετά COVID εποχή, ένα δεκατετράχρονο παιδί από τη Λάρισα ανέφερε: «Αισθάνομαι άγχος, μοναξιά, συνεχή κόπωση, αγωνία, αισθάνομαι απαισιοδοξία και πολλές φορές η αυτοπεποίθηση και η ελπίδα μου χάνονται όπως και η αυτοπειθαρχία και η γαλήνη μου. Αισθάνομαι έναν κόμπο στο στομάχι, μια ταραχή, όλα φαίνονται σκούρα, άσχημα, μη αναστρέψιμα». Και στην ερώτηση «θεωρείς ότι τα έκτακτα γεγονότα και οι κρίσεις των τελευταίων χρόνων πανδημία, πόλεμος στην Ουκρανία, οικονομική κρίση, περιβαλλοντική κρίση, επηρέασαν ή επηρεάζουν αρνητικά την ψυχολογία σου;», το 56% των παιδιών απάντησε ναι και το 25% δεν ξέρω.

Αυτά, λοιπόν, τα αποτελέσματα, σε συνδυασμό με την έξαρση βίας των ανηλίκων αλλά και το γεγονός ότι η ψυχική υγεία παύει σιγά-σιγά να είναι ταμπού στη σύγχρονη ελληνική κοινωνία, καθιστούν επιτακτική ανάγκη να προχωρήσουμε σε περισσότερες δράσεις για την προάσπιση του δικαιώματος αυτού.

Θα έλεγε, λοιπόν, κανείς πως μια τέτοια κύρωση θα περνούσε από την Ολομέλεια με ευρεία πλειοψηφία. Είδαμε, βέβαια, και στη Βουλή αλλά και προηγουμένως στην επιτροπή, κυρίως, πως τα περισσότερα κόμματα επιφυλάσσονται και σαφώς διερωτώμαι: Οι περισσότεροι μπορούμε να πούμε ότι έχουμε δικαίωμα επιφύλαξης και σαφώς χρειάζονται και διευκρινίσεις που νομίζω έδωσαν ήδη ο Υπουργός και ο Υφυπουργός. Σε κάθε περίπτωση αυτό το δικαίωμα είναι αναφαίρετο.

Όμως ο ΣΥΡΙΖΑ, πώς επιφυλάσσεται για τη συνέχεια μιας σύμβασης που εκείνοι έφεραν το 2018; Μετά θυμήθηκα ότι ούτε το 2023 ο ΣΥΡΙΖΑ είχε ψηφίσει τη νομική κατοχύρωση της σύμβασης με τη δωρεά των 15 εκατομμυρίων ευρώ για την ψυχική υγεία παιδιών και εφήβων.

Φυσικά όλα αυτά σε αντίθεση με τη δική μας στάση, ως αντιπολίτευση τότε το 2018, που υπερψηφίσαμε την κύρωση της σύμβασης που έφεραν με το «Σταύρος Νιάρχος». Δηλαδή με απλά λόγια για να τα βάλουμε κάτω, ο ΣΥΡΙΖΑ πολλές φορές μπορεί να χρησιμοποιηθεί και σε μαθήματα πολιτικής επιστήμης, για να διδάξει πως άλλα υποστηρίζει ως κυβέρνηση άλλα ως Αντιπολίτευση. Και τι συμβαίνει; Κάνουμε εμείς κάτι, αλλά όταν υπάρχει συνέχεια στο κράτος από την επόμενη κυβέρνηση δεν υποστηρίζεται αυτό από τον ΣΥΡΙΖΑ για μικροπολιτικά οφέλη, για να μην παραδεχτούν ότι η Νέα Δημοκρατία ενδιαφέρεται, πραγματικά, για τη δημόσια δωρεάν υγεία. Η ψυχική, δηλαδή, υγεία των παιδιών και των εφήβων δεν αξίζει υποστήριξη από φορείς που μας έκαναν και μας κάνουν τώρα ένα τέτοιο δώρο, μόνο και μόνο επειδή γίνεται επί Κυβερνήσεως Κυριάκου Μητσοτάκη.

Μάλιστα, επειδή προσπαθούν και πρέπει να βρουν επιχειρήματα να δικαιολογήσουν τη στάση αυτή, ακούσαμε το ερώτημα «Γιατί να δαπανηθούν στην ψυχική υγεία των παιδιών και των εφήβων τόσα χρήματα και όχι σε κάποιον άλλον τομέα της υγείας;». Η απάντηση είναι απλή και δεν ορίζεται μόνο από το Υπουργείο Υγείας. Το ίδρυμα τα έδωσε ως επιπλέον παροχή του συγκεκριμένου προγράμματος. Δεν θα τους πούμε «εμείς δεν τα θέλουμε. Όχι, θα τα δαπανήσουμε κάπου αλλού».

Έπειτα αμφισβητήθηκε και η επιλογή της αμερικανικής ιδιωτικής μη κερδοσκοπικής εταιρείας «Child Mind Institute», σε ένα πλαίσιο που λέγεται από πλευρά του ΣΥΡΙΖΑ «στην Ελλάδα δεν έχουμε αντίστοιχους φορείς;». Και πάλι την επιλογή αυτή δεν την έκανε το ελληνικό δημόσιο. Την έκανε το ίδιο το ίδρυμα και δεν την έκανε σήμερα, την έκανε από τη στιγμή που ξεκίνησε το πρόγραμμα. Την έκανε με τη σκέψη να ανταλλάξουμε καλές πρακτικές, να υιοθετήσουμε πρότυπες μεθόδους, να εκσυγχρονίσουμε τις υπηρεσίες του ΕΣΥ.

Όπως αναφέρει και το ίδιο το ίδρυμα στην ιστοσελίδα του για τη συνεργασία με τον συγκεκριμένο φορέα: «Το μοντέλο συνεργασίας προσβλέπει στην από κοινού δημιουργία και την ανταλλαγή εγχώριας, διεθνούς τεχνογνωσίας, με σκοπό τη δημιουργία βασικών παροχών για την ενίσχυση του κρίσιμης σημασίας έργου που προσφέρουν φορείς και επαγγελματίες ψυχικής υγείας σε όλη τη χώρα». Αυτό το καταθέτω και για τα Πρακτικά.

(Στο σημείο αυτό η Βουλευτής κ. Μαρία Συρεγγέλα καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κυρίες και κύριοι συνάδελφοι, έχουμε μπροστά μας ένα δώρο. Έχουμε μπροστά μας το κοινωφελές Ίδρυμα «Σταύρος Νιάρχος» που για μία ακόμα φορά στηρίζει το κράτος, στηρίζει τους ευάλωτους πολίτες και στηρίζει τα ίδια τα παιδιά μας και το κάνει διαχρονικά ανεξαρτήτως κυβερνήσεων. Όλες οι παρατάξεις θα έπρεπε να το εκθειάζουμε αυτό. Όλες και όλοι θα έπρεπε να «βάζουμε πλάτη» σε ό,τι προωθεί την αναβάθμιση της δημόσιας δωρεάν υγείας.

Ας αφήσουμε, λοιπόν, επιτέλους τα παιχνίδια και τον διχασμό. Τα παιδιά μας είναι το μέλλον αυτής της χώρας και χρειάζεται να νομοθετούμε τα βέλτιστα για αυτά. Ας το κάνουμε, λοιπόν.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Τον λόγο τώρα έχει ο Κοινοβουλευτικός Εκπρόσωπος της Κοινοβουλευτικής Ομάδας Σπαρτιάτες κ. Κόντης. Ακολουθεί η κ. Λινού.

Ώσπου να ανέβει στο Βήμα ο κ. Κόντης να πω το εξής:

Ο Πρόεδρος της Κοινοβουλευτικής Ομάδας της Νίκης κ. Νατσιός ζητεί άδεια ολιγοήμερης απουσίας στο εξωτερικό. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς η Βουλή ενέκρινε τη ζητηθείσα άδεια.

Έχετε τον λόγο, κύριε Κόντη.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κύριε Υφυπουργέ, κυρίες και κύριοι συνάδελφοι, σήμερα έχουμε την έγκριση της δωρεάς της αναστήλωσης και της επέκτασης της ήδη υπάρχουσας κλινικής «Αγία Όλγα», μία δωρεά την οποία έχουν προσπαθήσει να ολοκληρώσουν κάποια χρόνια πριν. Συνήθως όταν ακούμε δωρεές ψάχνουμε να βρούμε τι κρύβεται πίσω. Σκεφτόμαστε δύο φορές, τρεις.

Εγώ ειδικά στο θέμα του ιδρύματος αυτού έχω την τύχη να είμαι παιδικός φίλος με τον πρόεδρό του και ξέρω πώς σκέφτεται. Μάλιστα είχα προτείνει και εγώ να φτιάξουμε έναν μεγάλο χώρο για να αθλούνται άπορα παιδιά, Έλληνες, ξένοι, οποιοσδήποτε, και είχα δει ότι αμέσως έγινε αποδεκτό. Γνωρίζω ότι ο Πρόεδρός του Ανδρέας Δρακόπουλος το έχει αναλάβει και το υλοποιεί με ίδιο ενδιαφέρον. Είμαστε εξαρχής σύμφωνοι με τη δωρεά όπως και σε άλλες δωρεές, για παράδειγμα στο Φίλυρο, στο Νοσοκομείο των Παίδων στη Θεσσαλονίκη, όπως γίνεται σε άλλα μέρη της Ελλάδος.

Όμως, να πούμε ότι επειδή κατά καιρούς μαθαίνεις κάποια πράγματα, έχει χάσει και το ίδιο το ίδρυμα την πίστη του στους δημόσιους φορείς από ό,τι ξέρω. Κάποιες φορές έκανε δωρεές για να γίνει ένα πολιτιστικό κέντρο στο ΦΙΞ, αν θυμάμαι καλά, οι οποίες πάρθηκαν πίσω γιατί δεν υλοποιήθηκαν ποτέ. Κάποτε είχε γίνει από τους δεσμώτες -δεν θυμάμαι πώς λέγονται- του Πειραιά για τα λείψανα τριών χιλιάδων ετών και μία παρόμοια δωρεά, η οποία και αυτή πάρθηκε πίσω γιατί δεν υλοποιήθηκε ποτέ. Κόλλησε στη γραφειοκρατία ή στο ποιος θα την υλοποιήσει. Άλλη δωρεά που δόθηκε σε νοσοκομειακά ή για μονάδες ΜΕΘ στην εποχή του κορωνοϊού και αυτή ήταν να παρθεί πίσω.

Θέλω να πω ότι δεν είναι πάντα αυτοί οι ύποπτοι -που λέμε- που κάνουν τις δωρεές, αλλά αυτοί που τις αποδέχονται καθώς δεν μπορούν να τις υλοποιήσουν με τρόπο που θα ήθελε το κάθε ίδρυμα. Εκεί είναι το πρόβλημα.

Σίγουρα και στο Ίδρυμα «Σταύρος Νιάρχος» έχουν μπει τώρα καινοφανείς ιδέες, οι οποίες ξεφεύγουν από τις αρχικές ιδέες που είχε το ίδρυμα, αλλά δεν μπορούμε να ακυρώσουμε την προσφορά του στην κοινωνία. Να ξέρουμε ότι έχει κάνει πάνω από 3 δισεκατομμύρια δολάρια προσφορές τα τελευταία χρόνια στην ελληνική κοινωνία. Μπορεί κάποιες να φεύγουν τελείως διαφορετικά σε καινοφανείς σκοπούς, αλλά το ξεπερνάμε αυτό.

Έτσι θέλουμε να πούμε ότι σε κάθε τέτοια δωρεά δεν θα διστάσουμε να πούμε με κίνδυνο να χαρακτηριστούμε ότι ναι τη θέλουμε, αρκεί να τη χρησιμοποιήσει το ελληνικό δημόσιο με τον τρόπο που θέλουν αυτοί που δίνουν τα χρήματα. Αρκεί το ελληνικό δημόσιο να εγγυηθεί ότι δεν θα μπουν άνθρωποι μέσα, δεν θα πω να υπεξαιρεθούν, οι οποίοι, όμως, θα θέλουν να φανούν αυτοί που χειρίζονται τα χρήματα αυτά και στο τέλος να μην απορροφηθούν.

Είναι απαράδεκτο να δίνουν δωρεές και να φτάνουμε, μάλιστα, στο να εξαρτάται η δημόσια υγεία μας, η ψυχική υγεία των παιδιών -ή τώρα οτιδήποτε άλλο, των καρκινοπαθών- από δωρεές της κ. Μαριάννας Βαρδινογιάννη ή δωρεές του ιδρύματος. Το δημόσιο το ίδιο δεν πρέπει να το υποκαθιστά κανείς. Αυτή είναι η βασική μας θέση. Έχουμε φτάσει να περιμένουμε και να πηγαίνουμε να ψηφίζουμε δωρεές και να προσπαθούμε να πείσουμε ότι είναι καλές για να τις αποδεχθούμε.

Οι δωρεές αυτές θα έπρεπε να είναι προσθετικές πάνω σε αυτές τις προσπάθειες που κάνει το ίδιο το δημόσιο. Το δημόσιο θα έπρεπε να έχει τελειώσει το Νοσοκομείο «Αγία Όλγα», το δημόσιο θα έπρεπε να είχε κάνει το ίδρυμα που έγινε για τα καρκινοπαθή παιδιά, το νοσοκομείο που γίνεται στο Φίλυρο. Εκεί είναι το δημόσιο, σε αυτά για εμάς και για τους Έλληνες πολίτες. Τώρα αν κάνει μία δωρεά που μας φαίνεται ύποπτη ή που μας φαίνεται…

Ο λόγος που βλέπουμε ότι βάζουν μία διοικούσα επιτροπή -τι είναι;- ιδιωτική να χειριστεί αυτή τη χορηγία, είναι ακριβώς η δυσπιστία που σίγουρα δεν εκφράζουν δυνατά αλλά που πιστεύουμε ότι υπάρχει. Γιατί ακόμα και όταν δόθηκε στο δημόσιο το οίκημα του ιδρύματος στο Φάληρο στη Συγγρού, το πήρε το δημόσιο και έγινε σκοτωμός για το ποιος θα πρωτοπάρει θέση. Το διοικητικό συμβούλιο σκοτωνόταν τότε επί μήνες. Ένας έμπαινε, άλλοι τον κατηγορούσαν και τελικά, υπήρχε κακή εικόνα και προς το ίδιο το ίδρυμα, το οποίο δεν ήθελε να ανακατευτεί με τη διαχείριση. Δεν είναι σωστή αυτή η εικόνα που βγάζουμε ακόμα και προς αυτούς οι οποίοι καλή τη πίστει θέλουν να δώσουν κάποια χρήματα, κακή τη πίστει για κάποιους οι οποίοι ίσως βλέπουν από πίσω κάποια άλλα πράγματα.

Θεωρώ, λοιπόν, ότι είναι ένα θέμα που πρέπει να καλοδεχτούμε, όπως δεχτήκαμε και τη δωρεά του Σπύρου Λάτση για το μουσείο μας, αρκεί να ξέρουμε ότι αυτοί οι οποίοι θα αποδεχθούν τη δωρεά και θα την κατευθύνουν, θα είναι πράγματι μέσα στο πλαίσιο των όσων ζητάει αυτός ο χορηγός.

Τώρα σε άλλα θέματα της επικαιρότητας, επειδή έρχεται το καλοκαίρι –αν και είμαστε στη μέση του καλοκαιριού, αλλά εμείς λέμε «έρχεται» διότι εμείς είμαστε στη Βουλή και κάνουμε το νομοθετικό έργο-, θα πρέπει να κοιτάξουμε γιατί οι Έλληνες δεν μπορούν να πάνε διακοπές. Χθες άκουγα για εισιτήρια ακτοπλοϊκά σε περιοχές που πριν μια εβδομάδα ή δέκα μέρες είχαν μία τιμή, να έχουν πάρει 30% επάνω. Υπάρχει μια ανεξέλεγκτη κούρσα τιμών, την οποία δεν ελέγχει κανείς. Δεν ελέγχει κανείς στην ακτοπλοΐα. Δεν ελέγχει κανείς την αεροπλοΐα. Δεν ελέγχει κανείς τι συμβαίνει στα αεροδρόμια μας. Έχουμε πουλήσει τα αεροδρόμια. Το «Βενιζέλος» από όταν ιδιωτικοποιήθηκε και με την τελευταία παραχώρηση του 40% στους συνταξιούχους του Καναδά, δεν έχει ημέρα που να φεύγει αεροπλάνο στην ώρα του. Όποιοι πηγαίνουν στην επαρχία ή πηγαίνουν στη Θεσσαλονίκη, όπως πάμε εμείς, θα δουν ότι μπαίνουνε στο αεροπλάνο και κάθονται μια ώρα αναμένοντας να φύγει το αεροπλάνο. Δεν υπάρχει πουθενά, ούτε στην Ουγκάντα δεν γίνεται αυτό. Οι δικαιολογίες τύπου ότι ο εναέριος χώρος στο αεροδρόμιο αφίξεως είναι γεμάτος ή ότι υπάρχει πληθώρα αφίξεων εδώ, είναι άδειες από ουσία. Δεν υπάρχει αυτό σε κανένα αεροδρόμιο.

Να θυμίσω ότι καυχιόμασταν πριν κάποια χρόνια ότι έχουμε το τελειότερο αεροδρόμιο της Ευρώπης όταν χτίστηκε. Και φτάσαμε σήμερα, δέκα, δεκαπέντε, είκοσι ή όσα χρόνια μετά είναι, να φεύγουν τα αεροπλάνα με καθυστερήσεις. Πηγαίνει κανείς να μπει στο αεροδρόμιο και δεν μπορεί να μπει. Δεν υπάρχει πλέον. Είναι σαν να είναι σκασμένοι οι χώροι. Θα πρέπει αυτοί που το ανέλαβαν οι κύριοι να κάνουν επεκτάσεις. Διότι, το έχουν αναλάβει, αλλά έχουν σταματήσει κάθε μορφή επένδυσης, και σε οικιακές επεκτάσεις και στα hubs και παντού. Δεν γίνεται να πηγαίνεις και για να πας Θεσσαλονίκη και να κάνεις τρεις ώρες πλέον με το αεροπλάνο. Αυτό γίνεται, είτε από εδώ προς τα εκεί, είτε από εκεί προς τα εδώ.

Αυτά είναι τα αποτελέσματα της ιδιωτικοποίησης, δηλαδή ακριβά εισιτήρια και καθυστέρηση στην άφιξη και την αναχώρηση; Για να μην πω και για τις βαλίτσες που χάνονται.

Υποτίθεται ότι πουλάς κάτι, αν το πουλήσεις -που για εμάς είναι στρατηγικότατα σημεία τα αεροδρόμια και τα λιμάνια και θα πρέπει το κράτος να υπάρχει μέσα, με ικανούς μάνατζερ ιδιώτες ίσως, αλλά το κράτος θα πρέπει να έχει στην κατοχή του αυτά όλα και τα αεροδρόμια και τα λιμάνια και εμείς τα δίνουμε- και έρχονται αυτοί οι τύποι, όπως πήραν τα τρένα μας και διαλύθηκε το τρένο. Όταν το πήραν οι Ιταλοί, το τρένο διαλύθηκε. Φτάσαμε να έχουμε αυτά τα αποτελέσματα και το τραγικό που δεν θα το πω ατύχημα, θα το πω έγκλημα γιατί ήταν αμέλεια πολλών, με πρώτους αυτούς τους Ιταλούς δήθεν επενδυτές, οι οποίοι τελικά τι έκαναν; Προσπορίζονταν είκοσι, τριάντα εκατομμύρια ευρώ από το ελληνικό κράτος κάθε χρόνο. Αντί να βάζουν χρήματα, έπαιρναν χρήματα από εμάς. Αυτό είναι οι ιδιωτικοποιήσεις και το μέλλον της Ελλάδος;

Να πιάσουμε και τη «ΛΑΡΚΟ» που την έχουμε ξεβάψει εδώ κάθε φορά που μιλάμε, μιλάμε για τη «ΛΑΡΚΟ», λες και έχουμε συμφέροντα εκεί; Ούτε πολιτική κάνουμε για να μας πουν μπράβο κάποιοι εργαζόμενοι, ούτε τίποτε. Η «ΛΑΡΚΟ» είναι θησαυρός. Δόθηκε ο θησαυρός της Ελλάδας για 9 εκατομμύρια ευρώ και κάποτε θα αποτυπωθεί στην Ιστορία της Ελλάδας αυτό. Όταν θα αρχίσουν να φαίνονται τα κέρδη που θα αποκομίζουν αυτοί που θα την πάρουν, θα καταλάβει ο κόσμος τι ήταν η «ΛΑΡΚΟ» και η κάθε «ΛΑΡΚΟ».

Να πιάσουμε τους βωξίτες μας; Να πιάσουμε τι; Να πιάσουμε οτιδήποτε υπάρχει; Να πιάσουμε το ότι είμαστε τώρα στη αγορά του ρεύματος και κάποιοι θησαυρίζουν αγοράζοντας από εκεί χοντρικά και πουλώντας σε λιανική τιμή στο τριπλάσιο της αξίας και καθόμαστε και το κοιτάμε και λέμε ότι πηγαίνουμε επενδυτικά καλά και πηγαίνουμε μπροστά; Δεν πάμε μπροστά. Πάμε πίσω.

Δεν θα λαϊκίσουμε να πούμε εδώ πόσο έχουν τα μακαρόνια σήμερα, χτες, αύριο. Όλα έχουν κάποια αρχή και κάποιο τέλος. Όλα από κάπου κινούνται. Κάποιοι ανατιμούν, κάποιοι βάζουν τιμές επάνω και κάποιοι ανέχονται. Είναι απλό. Αφού ανεχόμαστε, λοιπόν, ό,τι συμβαίνει, μαθηματικά βέβαιο είναι ότι το δικό μας «τρένο» θα φτάσει σε μία εποχή που δεν θα έχει σιδηροδρομικές γραμμές να προχωρήσει. Δεν υπάρχει άλλη προοπτική. Πρέπει να κάνουμε κάτι για όλα αυτά.

Αρχίζουμε από κάτι και βλέπετε σε αλυσίδα ότι πιάνουμε το ένα θέμα μετά το άλλο τα οποία είναι όλα προβληματικά. Δεν έχει κάτι να πούμε ότι είναι καλό. Ποιο είναι καλό; Άρχισα από την υγεία που δεν υπάρχει υγεία κρατική και περιμένουμε τις χορηγίες και πηγαίνουμε στις μεταφορές. Πάμε στους πολίτες, πάμε στη ζωή τους, πάμε στο οτιδήποτε γίνεται. Το μόνο που μας ενδιαφέρει είναι η αλόγιστη «πράσινη» εξέλιξη -εν ονόματι της κλιματικής αλλαγής- και η ψηφιακή εξέλιξη. Να έχουμε όλοι έναν αριθμό και με τον αριθμό αυτό να ξέρουμε αν θα πρέπει να περπατήσουμε, να παρκάρουμε εδώ, να πάμε σπίτι μας ή να μην πάμε. Όλα αυτά είναι που μας ενδιαφέρουν; Αυτά ενδιαφέρουν τους πολίτες;

Σας ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Γεώργιος Λαμπρούλης):** Επόμενη ομιλήτρια είναι η κ. Αθηνά Λινού από τον ΣΥΡΙΖΑ και μετά είναι ο Κοινοβουλευτικός Εκπρόσωπος της Νέας Δημοκρατίας, ο κ. Κώστας Κατσαφάδος.

**ΑΘΗΝΑ ΛΙΝΟΥ:** Ευχαριστώ πολύ, κύριε Πρόεδρε.

Μιλάμε σήμερα για ένα μείζον θέμα υγείας που πλήττει τα παιδιά, γιατί αυτή είναι η ουσία. Μιλάμε για την ψυχική υγεία των παιδιών και των εφήβων που ο ΠΟΥ έχει δηλώσει ότι είναι το μείζον, το κύριο θέμα ενδιαφέροντος αυτή τη στιγμή. Και αν λάβουμε υπ’ όψιν τη διαδικτυακή κόπωση των παιδιών και τις εξαρτήσεις που έχουν προκύψει από αυτό, τις συνέπειες της πανδημίας, το πρόβλημα που έχει καθημερινά η μέση οικογένεια για το αν μεγαλώνει σωστά το παιδί και αν υπάρχουν προβλήματα και στην ανάπτυξή του -κυρίως την πνευματική, αλλά και την ψυχική-, καταλαβαίνουμε ότι είναι ένα μείζον πρόβλημα στο οποίο σαν πολιτεία πρέπει να απαντήσουμε.

Είναι μια υπαρκτή ανάγκη, αλλά, δυστυχώς, η μόνη συζήτηση που γίνεται σχετικά με αυτή την ανάγκη σήμερα είναι αν θα είναι χρήσιμη ή μη χρήσιμη, σωστή ή λάθος, η προσφορά του μεγαλύτερου ίσως σύγχρονου ιδρύματος, του ιδρύματος «Σταύρος Νιάρχος», που πρακτικά πολιτικά θα έπρεπε αυτή η προσφορά να είναι αποδεκτή, αλλά να είναι συμπληρωματική στο έργο του κράτους, πράγμα το οποίο είναι ανύπαρκτο, δυστυχώς.

Και ερχόμαστε τώρα να συζητήσουμε επί της ουσίας τη βελτίωση ενός κτιρίου που έχω την τιμή να ξέρω ποιο κτίριο είναι, γιατί πέρασα πολλά χρόνια δίπλα στο νοσοκομείο και εκπαιδεύτηκα στο Νοσοκομείο Παίδων. Είναι ετοιμόρροπο και είναι επικίνδυνο. Η δημιουργία ενός κέντρου αναφοράς για την ψυχική υγεία -πράγμα που δεν υπάρχει- θα έπρεπε να έχει υπάρξει πριν από δεκάδες χρόνια.

Η πρόταση του ιδρύματος «Σταύρος Νιάρχος» έγινε τότε που κυβερνούσε η κυβέρνηση ΣΥΡΙΖΑ, πριν από πέντε χρόνια. Και τώρα, πέντε χρόνια μετά, συζητάμε επιτέλους για το αν θα κάνουμε δεκτή αυτή την προσφορά.

Προσωπικά θα ήθελα να πω ότι έχω εμπειρία από τη συνεργασία μου με το ίδρυμα «Σταύρος Νιάρχος» στο πρόγραμμα «ΔΙΑΤΡΟΦΗ» από τη δεκαετία του 2010, από το 2012 δηλαδή μέχρι το 2016 - 2017, και πρέπει να ομολογήσω ότι οι ιδέες τους είναι πρωτοποριακές. Ήταν ιδέα του ιδρύματος να υπάρξει σίτιση και η κυβέρνηση εκείνης της εποχής την αρνήθηκε τη βοήθεια. Ο τρόπος που υλοποιείται το πρόγραμμα και κάθε πρόγραμμα με σοβαρό έλεγχο και αξιολόγηση, πράγμα που διασφαλίζει πολλά πράγματα και την πιθανή ίσως κακοδιαχείριση.

Παρ’ όλα αυτά επιμένω ότι ιδανικά, με ικανή χρηματοδότηση όλα αυτά τα θέματα έπρεπε να αντιμετωπίζονται από το κράτος. Είναι ευθύνη του κράτους. Η ευθύνη και η βοήθεια των ιδρυμάτων πρέπει να είναι συμπληρωματική και γι’ αυτό πιθανόν πολλά από τα κόμματα της Αντιπολίτευσης επιφυλάσσονται. Στην καθημερινότητά μας, όμως, η ανάγκη είναι τεράστια και επαναλαμβάνεται σε κάθε πρόταση που κάνουμε. Ας μην κοροϊδευόμαστε, σε κάθε πρόταση δημόσιας υγείας που έχω κάνει από αυτό το Βήμα, η απάντηση της Κυβέρνησης είναι: «Ωραία η πρόταση, καλή η ιδέα, αλλά δεν έχουμε χρήματα».

Αν, λοιπόν, τώρα υπάρχουν κάποια χρήματα, είναι καιρός να τα αξιοποιήσουμε και να τα αξιοποιήσουμε σωστά.

Επίσης, προσωπικά πιστεύω ότι είναι πολύ σημαντικό να κάνουμε αποδεκτή αυτή την προσφορά και για την ουσία του προγράμματος και γιατί θα βοηθήσει αυτό το πρόγραμμα και γιατί πιστεύω ότι είναι πρωτοποριακό και η συνεργασία με ξένους οργανισμούς μπορεί να μας βοηθήσει να δούμε και από μια άλλη πλευρά τα πράγματα, αλλά και κυρίως γιατί θα ενθαρρύνει και άλλους δωρητές. Θα εξαρτόμαστε από τους δωρητές; Σαν μια αριστερή πολιτικός θα έλεγα ότι όχι, καλό θα ήταν να αξιοποιήσουμε τα υπερκέρδη, τη μετατόπιση των χρημάτων που ξοδεύονται για εξοπλισμούς ή για άλλες λειτουργίες όχι τόσο σημαντικές για την καθημερινότητα των Ελλήνων πολιτών και να δοθεί πραγματική προτεραιότητα στην υγεία και την παιδεία. Όμως, αυτό δεν έχει γίνει ακόμα και λυπάμαι που δεν έχουμε ακόμα λύσει το πρόβλημα της ανεπάρκειας των λειτουργών υγείας. Δεν είναι μόνο οι γιατροί. Μας λείπουν και νοσηλευτές, μας λείπουν και άλλοι ειδικοί, γιατί ουσιαστικά η Κυβέρνηση αρνείται να δει το πρόβλημα κατάματα και να δει γιατί βγαίνουν άγονες όλες αυτές οι προκηρύξεις. Δεν υπάρχει ούτε μία μελέτη στη χώρα μας να δει ποια θα ήταν τα κριτήρια και τα κίνητρα των λειτουργών υγείας, για να δεχθούν να λειτουργήσουν στο Εθνικό Σύστημα Υγείας. Είναι επιπόλαιες οι απαντήσεις «είναι αυτό, είναι το άλλο, είναι το άλλο» και μένουμε στο «βγήκε άγονη, άρα τι να κάνουμε;».

Μη βρεθούμε στο ίδιο πρόβλημα και με το θέμα της ψυχικής υγείας των παιδιών και των εφήβων. Ας αξιοποιήσουμε ουσιαστικά αυτήν την προσφορά, όπως και τις πολλές άλλες προσφορές του ιδρύματος «Σταύρος Νιάρχος» και ας δούμε πώς θα αξιοποιήσουμε και την εμπειρία οργανισμών που πιθανόν να μην υπάρχουν στην Ελλάδα και έτσι να δώσουμε μια ουσιαστική απάντηση στο ευρύτερο πρόβλημα, γιατί η κάλυψη αυτού του προγράμματος είναι πολύ μικρή. Ας αντιμετωπίσουμε ουσιαστικά, με σοβαρό ενδιαφέρον και σοβαρή κρατική χρηματοδότηση την ψυχική υγεία των παιδιών και των εφήβων μας. Αλλιώς δεν θα έχουμε σαν χώρα μέλλον.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Τον λόγο έχει ο Κοινοβουλευτικός Εκπρόσωπος της Νέας Δημοκρατίας, ο κ. Κωνσταντίνος Κατσαφάδος.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, σήμερα έχουμε 19 Ιουλίου και θα ήταν αδιανόητο να βρίσκομαι σε αυτό το Βήμα και να μην εκφράσω την ειλικρινή συμπαράσταση στα αδέρφια μας στον δοκιμαζόμενο κυπριακό λαό, καθώς από το συμπληρώνουμε πενήντα χρόνια από την αποφράδα ημέρα, όπου είχαμε την παράλογη και παράνομη τουρκική εισβολή, η οποία δυστυχώς κρατάει μισό αιώνα. Ήταν μια τουρκική εισβολή η οποία οδήγησε σε μετανάστευση ένα μεγάλο κομμάτι του κυπριακού πληθυσμού, στο να χάσουν τις περιουσίες τους, να χαθούν οικογένειες, να χαθούν Ελλαδίτες και Κύπριοι αγωνιστές, οι οποίοι πάλεψαν, για να μπορέσουν να μεταπείσουν την Κύπρο μας ελεύθερη. Να πούμε -και νομίζω ότι εκπροσωπώ το σύνολο των Βουλευτών, των μελών της εθνικής αντιπροσωπείας, ότι κανένας από εμάς εδώ μέσα δεν ξεχνάει και ότι θα συνεχίσουμε να αγωνιζόμαστε, για να μπορέσουμε να ξαναδούμε μια Κύπρο ελεύθερη και ενιαία.

Κυρίες και κύριοι συνάδελφοι, δεν σας κρύβω ότι είχα σκοπό να πω διαφορετικά πράγματα, αλλά μετά την τοποθέτηση της κ. Λινού νομίζω ότι οτιδήποτε και να πούμε περιττεύει, γιατί έθεσε πολύ σωστά το ζήτημα. Και πραγματικά απορώ με τη στάση των συναδέλφων του ΣΥΡΙΖΑ σε μία κύρωση σύμβασης, η οποία ξεκίνησε να υλοποιείται επί ημερών τους. Το 2018 η Νέα Δημοκρατία είχε στηρίξει και ψηφίσει αυτήν την συμφωνία με το ίδρυμα «Σταύρος Νιάρχος». Προσπαθώ να εξηγήσω για ποιον λόγο σήμερα ο ΣΥΡΙΖΑ δεν θα ψηφίσει αυτό το νομοσχέδιο. Είναι υποκρισία; Είναι μικροπολιτική η οποία κυριαρχεί δυστυχώς στο κόμμα της Αξιωματικής Αντιπολίτευσης;

Πολύ σωστά είπε η κ. Λινού ότι δυστυχώς έχουμε να κάνουμε ακόμα πολλά πράγματα γύρω από την ψυχική υγεία και κυρίως για τα παιδιά και τους εφήβους. Αναμφίβολα. Δεν είπαμε ότι λύνουμε το πρόβλημα μας εμείς εδώ σήμερα. Αν είναι δυνατόν! Είπαμε ότι κάνουμε μία προσπάθεια. Σε αυτή την προσπάθεια, όμως, δεν στέκεστε αρωγοί και συμπαραστάτες. Σας είπε ένας άνθρωπος ο οποίος έχει περάσει τα χρόνια του μέσα σε αυτό το νοσοκομείο ότι είναι ένα ετοιμόρροπο κτήριο, ότι οφείλαμε και έπρεπε να έχουμε κάνει εδώ και πάρα πολλά χρόνια ένα κέντρο αναφοράς. Ερχόμαστε να το κάνουμε σήμερα και εσείς διατηρείτε τις επιφυλάξεις. Τι να πω;

Μπορώ να κατηγορήσω τον Υπουργό Υγείας γιατί μείωσε τους μισθούς των ιατρών; Γιατί πάνω-κάτω κάτι τέτοιο μας είπατε. Λες και οι μισθοί των ιατρών ήταν υψηλότεροι από τους μισθούς που παίρνουν σήμερα. Εμείς δεν αυξήσαμε τους μισθούς των ιατρών; Πού ήταν οι μισθοί το 2019, όταν πήρε την κυβέρνηση ο Κυριάκος Μητσοτάκης και η Νέα Δημοκρατία, και πού είναι σήμερα; Λύσαμε το πρόβλημα; Προφανώς και δεν το λύσαμε. Αυτά, όμως, είναι τα δημοσιονομικά περιθώρια τα οποία έχει η χώρα, αυτά έχει η Κυβέρνηση. Μακάρι να είχαμε πολύ περισσότερα αναγνωρίζοντας το λειτούργημα του γιατρού και της ιατρικής επιστήμης, αλλά κάνουμε προσπάθειες. Μειώσαμε το αντίτιμο για τις εφημερίες ή το αυξήσαμε; Γιατί, λοιπόν, μας κατηγορείτε; Μας κατηγορείτε το ότι δεν δώσαμε πολύ περισσότερα από τα πολλά τα οποία έχουμε δώσει σε σχέση με εσάς. Μα πόσο παράλογο είναι αυτό; Ειλικρινά, πείτε μου πόσο παράλογο είναι αυτό.

Ήρθε εδώ ο πρώην Αναπληρωτής Υπουργός Υγείας και γύρισε και είπε ότι δεν έχει δει έργα να γίνονται στα νοσοκομεία. Εδώ, στην εκλογική μου περιφέρεια, το «Τζάνειο» και το «Μεταξά». Πόσα χρόνια, πόσες δεκαετίες είχαν να γίνουν έργα υποδομής; Και στο «Τζάνειο» και στο «Μεταξά» αυτή τη στιγμή όροφοι ολόκληροι έχουν ανακαινιστεί και πλέον είναι ανθρώπινες οι συνθήκες και πιο λειτουργικές και για τους εργαζόμενους -το ιατρικό και το νοσηλευτικό προσωπικό- αλλά και για τους ασθενείς.

Λύσαμε το πρόβλημα; Όχι, δεν έχουμε λύσει τα προβλήματα. Ποτέ δεν θα λύσουμε τα προβλήματα. Και αν έχουμε ευθιξία, ποτέ δεν θα λύσουμε τα προβλήματα, γιατί οφείλουμε να αγωνιζόμαστε για όσο το δυνατόν καλύτερες μέρες και στο κομμάτι της υγείας, πόσω δε μάλλον στο κομμάτι της ψυχικής υγείας για τα παιδιά και τους εφήβους, όταν αντιμετωπίζουμε αυτό το τεράστιο κοινωνικό πρόβλημα -γιατί είναι κοινωνικό πρόβλημα- της εφηβικής παραβατικότητας στις μέρες μας.

Έρχεστε και ακυρώνετε, κυρίες και κύριοι συνάδελφοι του ΣΥΡΙΖΑ τον ίδιο σας τον εαυτό. Δικιά σας συμφωνία ήτανε. Εμείς την ψηφίσαμε τότε και έρχεστε σήμερα και βάζετε προσκόμματα, επιφυλάξεις, λέτε «να κάτσουμε να δούμε το πρόγραμμα», «γιατί το κάνετε με τους Αμερικάνους, με αυτό το αμερικανικό ίδρυμα;», «τι θα γίνει μετά;». Μα τι είναι αυτά που λέτε; Έχει ανάγκη η Αττική, που είναι η μισή Ελλάδα, ένα κέντρο αναφοράς για παιδιά και εφήβους, σε ό,τι έχει να κάνει με ζητήματα ψυχικής υγείας κι ερχόμαστε να το υλοποιήσουμε με τη συνδρομή του ιδρύματος «Σταύρος Νιάρχος».

Εδώ κάποια στιγμή να ανοίξουμε μια συζήτηση πέρα από ταμπού και προκαταλήψεις. Γι’ αυτό σας λέω ότι ιδεολογικά δεν έχω καμμία σχέση με την κ. Λινού. Τιμώ και σέβομαι την επιστημονική της πορεία. Προφανώς, θα ήθελα και εγώ το κράτος να μπορεί ολοκληρωμένα να αντιμετωπίζει όλα αυτά τα προβλήματα από μόνο του, αλλά αναγνωρίζουμε και τον ρόλο των εθνικών ευεργετών αυτής της χώρας από τη σύσταση του νεοελληνικού κράτους μέχρι και σήμερα. Μακάρι, ευχής έργον θα ήταν, να μπορούσαμε και να είχαμε υποδομές τέτοιες και να μπορούσε ο προϋπολογισμός μας να καλύψει τέτοιες υποδομές, ώστε να μην είχαμε ανάγκη τις δωρεές, αλλά τις έχουμε ανάγκη και προσπαθούμε να τις χρησιμοποιήσουμε και να τις αξιοποιήσουμε με όσο το δυνατόν καλύτερο τρόπο. Αυτό είναι κάτι το οποίο το έχουμε προτεραιοποιήσει και θεωρούμε ότι πρέπει να εμβαθύνουμε ακόμα περισσότερο σε ζητήματα της ψυχικής υγείας.

Λέτε ότι είναι ασύνδετο σε σχέση με το νομοσχέδιο το οποίο θα φέρουμε για την ψυχική υγεία.

Μα, δεν θα ενσωματωθεί το Κέντρο Ψυχικής Υγείας; Τα αυτονόητα πράγματα θα καθόμαστε και θα συζητάμε; Είναι δυνατόν ένα τέτοιο έργο να είναι ξεκομμένο και αποκομμένο από τον σχεδιασμό γύρω από την ψυχική υγεία, την οποία προσπαθούμε να κάνουμε; Και «τι θα γίνει το κτήριο», «πού θα είναι το κτήριο»; Μα, στο Παίδων θα είναι, στο ΕΣΥ θα ανήκει, στην 1η ΥΠΕ θα ανήκει. Πού θα ανήκει; Τι δικαιολογίες είναι αυτές; Είναι αστείες δικαιολογίες.

Και σας ξαναλέω, αν είναι από μικροψυχία, μπορώ να το καταλάβω και να το κατανοήσω. Θεωρώ όμως ότι είναι από πολιτικό καιροσκοπισμό. Με λύπη το λέω, γιατί σε αυτό εδώ το ζήτημα θα έπρεπε να συμφωνούσαμε όλοι.

Δεν μπορώ να πιστέψω ότι υπάρχουν άνθρωποι μέσα σε αυτή την Αίθουσα που δεν συμφωνούν και δεν αναγνωρίζουν ότι πρέπει να υπάρξει ανάγκη για να υπάρχει ένα τέτοιο κέντρο. Δεν πρέπει να το κρίνουμε όμως αυτό, την ανάγκη για την κοινωνία, για όλο το κοινωνικό σύνολο με βάση στο ποια θέση μας έχει κατατάξει ο ελληνικός λαός στο πολιτικό στερέωμα του τόπου και άλλη άποψη να έχουμε για το ίδιο θέμα όταν είμαστε Κυβέρνηση και οι άλλοι όταν είμαστε στην Αντιπολίτευση ή στην Αξιωματική Αντιπολίτευση. Δεν μπορεί να πηγαίνουμε έτσι, κυρίες και κύριοι συνάδελφοι. Αν θέλετε, δεν έχουμε την πολυτέλεια πια να πηγαίνουμε έτσι.

Αυτό λοιπόν το οποίο θεωρώ ότι πρέπει να γίνει και σας το ζητάω είναι σήμερα να περάσουμε ένα διαφορετικό μήνυμα στην ελληνική κοινωνία και όλοι να σταθούμε και να ψηφίσουμε κάτι το οποίο είναι ευεργετικό όχι για εμάς, για όλη την ελληνική κοινωνία. Και είναι κάτι το οποίο δεν θα το καρπωθούμε εμείς ή μόνο εμείς, γιατί έχει μια συνέχεια αυτό το πράγμα από το 2018, όταν υπογράψατε τη σύμβαση. Ας σταματήσουμε λοιπόν να κάνουμε τέτοια παιχνίδια.

Θα μου επιτρέψετε να κάνω μια ακόμα μικρή αναφορά που συνδέεται με τη στάση της Αξιωματικής Αντιπολίτευσης και σε αυτό το νομοσχέδιο και να σταθώ στην πρόταση την οποία είπε ο Υπουργός κ. Άδωνις Γεωργιάδης, ο οποίος ζήτησε συγγνώμη γι’ αυτή την ατυχή έκφραση που είπε απέναντι στον κ. Πολάκη.

Προσέξτε, έχουμε δύο πολιτικούς που είναι σχεδόν σε μια μόνιμη αντιπαράθεση και ο κ. Γεωργιάδης είχε το θάρρος να γυρίσει και να πει ότι ήταν ατυχής η έκφραση. Έχουμε ακούσει κάτι τέτοιο από την άλλη πλευρά; Έχουμε ακούσει ή ακούσαμε το ακριβώς αντίθετο την επόμενη μέρα, όταν είχαμε μια σεξιστική επίθεση ενός συναδέλφου Βουλευτή απέναντι σε μια Βουλευτίνα; Ή ακούσαμε ακριβώς το αντίθετο, ότι «δεν λέω κουβέντα» και «συνεχίζω και υποστηρίζω αυτά τα οποία λέω»;

Και την ώρα που έκανε αυτές τις δηλώσεις ο συγκεκριμένος Βουλευτής, ο Αρχηγός του κόμματός του πήρε τηλέφωνο να ζητήσει συγγνώμη αυτός εκ μέρους του. Μα, πόσο υποκριτικό μπορεί να είναι αυτό; Μα, πόσο υποκριτικό μπορεί να είναι αυτό;

Κυρίες και κύριοι συνάδελφοι, θα κλείσω με αυτό το οποίο ξεκίνησα και που αν θέλετε, έχει και μια σχέση με όλη μου την τοποθέτηση. Έχουν περάσει τραγωδίες πολλές από αυτόν τον τόπο. Μία από τις βασικές ευθύνες, ένα από τα βασικά αίτια των τραγωδιών τις οποίες έχει περάσει ο ελληνικός λαός και αυτή εδώ η χώρα είναι η αδυναμία να συνεννοηθούμε για τα αυτονόητα. Αυτό το οποίο έχει αποδείξει αυτός ο λαός είναι ότι όταν είναι ενωμένος, μπορεί να πετύχει πολλά και σπουδαία πράγματα.

Οφείλουμε λοιπόν μια μέρα πριν την τραγική επέτειο της τουρκικής εισβολής, που είναι τεράστιες οι ευθύνες τις οποίες είχαμε και εμείς προσωπικά -όχι προσωπικά, εμείς ως λαός-, να ακολουθήσουμε έναν τελείως διαφορετικό δρόμο, τον δρόμο της σοβαρότητας, τον δρόμο του ρεαλισμού, τον δρόμο της σύνεσης, τον δρόμο της ειλικρινούς προσπάθειας για να μπορέσουμε να πετύχουμε ακόμα σημαντικότερα πράγματα για την πατρίδα μας και το λαό μας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Λοιπόν συνεχίζουμε με τον κατάλογο ομιλητών.

Καλούμε στο Βήμα τον κ. Χρήστο Γιαννούλη από τον ΣΥΡΙΖΑ και θα ακολουθήσει ο τελευταίος ομιλητής ο κ. Κρητικός Νεοκλής.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ πολύ, κύριε Πρόεδρε.

Είναι καμμιά φορά που προκαλείς από τον προηγούμενο ομιλητή και αλλάζεις τη ρότα της τοποθέτησης.

Κύριε Κατσαφάδο, έτσι είναι, αν έτσι νομίζετε. Εάν καταλάβατε από την τοποθέτηση της συναδέλφου, της κ. Λινού, ότι εμείς δεν επιθυμούμε μια δομή ψυχικής υγείας ή τη συμβολή του «Σταύρος Νιάρχος», λυπάμαι πολύ αλλά έχετε σοβαρό ζήτημα πολιτικής κατανόησης.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Δεν το ψηφίζετε.

**ΧΡΗΣΤΟΣ ΓΙΑΝΝΟΥΛΗΣ:** Ακούστε να δείτε.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Μα, δεν το ψηφίζετε.

**ΧΡΗΣΤΟΣ ΓΙΑΝΝΟΥΛΗΣ:** Εγώ θα δεχθώ τις διακοπές σας, αν και είναι κόντρα στον Κανονισμό.

Κύριε Κατσαφάδο, απλές κουβέντες. Αυτό που δεν εμπιστευόμαστε είναι η Κυβέρνησή σας. Η Κυβέρνησή σας είναι αναξιόπιστη. Η Κυβέρνησή σας είναι το εμπόδιο να επιδείξουμε κάτι που σε μια λογικά λειτουργούσα και διοικούμενη χώρα δεν θα ήταν ζήτημα. Γιατί είναι η Κυβέρνησή σας που όταν η κ. Λινού από αυτό το Βήμα κατέθετε προτάσεις για την παιδική διατροφή, ποιούσατε τη νήσσαν και διεκδικούσατε το αλάθητο του 41%. Όταν η κ. Λινού σας κατέθεσε προτάσεις που αφορούσαν την πανδημία, προγεννητικούς ελέγχους, ελέγχους σε σχέση με ογκολογικά προβλήματα, ήσασταν οχυρωμένοι πίσω από την αλαζονεία τους 41%.

Και τώρα βρήκατε πρόσχημα και αφορμή την τοποθέτησή της που έχει απόλυτη πολιτική εντιμότητα για να κάνετε μικροπολιτικά παιχνίδια, εκπροσωπώντας μια Κυβέρνηση και γελάτε; Γελάτε με τον κόσμο που δεν μπορεί να πάει ούτε δύο μέρες διακοπές;

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Δεν έχει καμμία σχέση αυτό που λέτε.

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, μην διακόπτετε.

**ΧΡΗΣΤΟΣ ΓΙΑΝΝΟΥΛΗΣ:** Γελάτε και κουνάτε δάχτυλα; Κοιταχτείτε στον καθρέφτη, κύριε Κατσαφάδο, για το πού έχετε φέρει τη χώρα μετά από πέντε χρόνια διακυβέρνησης. Έχετε μείνει στο 2015 - 2019 προσκολλημένοι, αγκυλωμένοι, γιατί είναι τα πέντε χρόνια της απραξίας και της αναποτελεσματικότητας.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Δεν το ψηφίζετε γιατί είναι ο κ. Μητσοτάκης;

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, εγώ μπορώ να το συνεχίσω αλλά…

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Μα, με ρωτάτε συνέχεια, να μην απαντήσω;

**ΧΡΗΣΤΟΣ ΓΙΑΝΝΟΥΛΗΣ:** Τελειώσατε;

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Τι να κάνω;

**ΧΡΗΣΤΟΣ ΓΙΑΝΝΟΥΛΗΣ:** Ξέρετε, το γέλιο το έχετε πολύ εύκολο, μόνο που ο λαός ζει ένα δράμα. Ξέρετε ποιο είναι το δράμα; Ότι είστε αμετανόητοι. Δεν μπορεί μετά από πέντε χρόνια διακυβέρνησης να έρχεστε και να ζητάτε τα ρέστα από μια κυβέρνηση που προσπάθησε να σώσει τη χώρα που εσείς χρεοκοπήσατε. Φτάνει πια!

Πάρτε το χαμπάρι. Εάν κάποιος είναι υπεύθυνος για τη θρυαλλίδα πολλών δεινών αυτής της χώρας, μεταξύ αυτών και για την ψυχική υγεία των εφήβων, των εφήβων, κύριε Κατσαφάδο, κύριοι συνάδελφοι, που δέκα χρόνια -είναι τώρα είκοσι χρόνων- ζούσαν κάτω από το ασφυκτικό βάρος της χρεοκοπίας, έβλεπαν τους γονείς τους άνεργους, έβλεπαν τους γονείς τους να μην μπορούν να ζουν, γιατί εσείς ρημάξατε τη χώρα και πολλαπλασιάστηκαν σημαντικά τα κρούσματα και τα ψυχικά προβλήματα σε νέα παιδιά, εφήβους, φοιτητές σήμερα.

Είναι έτσι, κύριε Βαρτζόπουλε; Αφήστε ποιος ευθύνεται για την κρίση. Ως επιστήμονας, ως ειδικός, ως άνθρωπος πολύ πιο αξιόπιστος από την πολιτική πιθανόν μικροστόχευση του καθενός μας, αυξήθηκαν ή όχι λόγω της οικονομικής κρίσης οι επιπτώσεις και στην ευαίσθητη ηλικία των εφήβων και των νέων; Αυτονόητο.

Άρα λοιπόν όταν λέμε για ευθύνες, να είμαστε ιδιαίτερα σοβαροί απέναντι σε αυτά παιδιά. Άρα λοιπόν το ζήτημα εμπιστοσύνης αφορά την Κυβέρνησή σας. Δεν αφορά κανένα ίδρυμα, δεν αφορά καμμία προσπάθεια. Αφορά όμως και κάτι άλλο.

Πείτε μου σας παρακαλώ το εξής. Καλύπτεται γεωγραφικά σαν κέντρο συμβουλευτικής η Αττική. Έχετε εικόνα, αγαπητοί συνάδελφοι της συμπολίτευσης, τι γίνεται στην υπόλοιπη Ελλάδα; Σε τι βαθμό είναι υποστελεχωμένες οι δομές που δημιουργήθηκαν για ζητήματα ψυχολογικής υποστήριξης; Έχετε αλλάξει, έχετε μετατρέψει τη θέση σας που είχε διατυπωθεί με έντονο τρόπο «Μα, δεν χρειάζονται οι ψυχολόγοι στα σχολεία»;

Για να ρωτήσουμε τώρα. Κυρία Λινού, χρειάζονται ψυχολόγοι στα σχολεία; Κύριε Βαρτζόπουλε, χρειάζονται ψυχολόγοι στα σχολεία; Χρειάζονται, μάλιστα. Μήπως φταίει και γι’ αυτό ο ΣΥΡΙΖΑ του 2015 - 2019; Να σας δώσω εγώ επιχείρημα, να μην το ψάχνετε. Για όλα σε αυτή τη χώρα φταίει το 2015 - 2019.

Λύσατε το υπαρξιακό σας πρόβλημα; Δεν το λύσατε. Πολύ περισσότερο δεν λύνετε τα ζητήματα που πολλαπλασιάζονται και γίνονται εκφράσεις σχολικού εκφοβισμού, επιθέσεων, βίας, απομόνωσης. Ξέρετε ότι αυτά τα παιδιά, τα οποία περιγράφουμε ως πολιτικό διακύβευμα, είναι οι ανθρώπινες ψυχές που μεγάλωσαν χωρίς να φλερτάρουν, που μεγάλωσαν μαθαίνοντας γράμματα από υπολογιστή μέσα στην κρίση της πανδημίας, που χαρές της ζωής που εμείς είχαμε την ευτυχία να απολαύσουμε, τις ανακαλύπτουν με δύο, τρία και πέντε χρόνια καθυστέρηση είτε λόγω της οικονομικής κρίσης είτε λόγω της πανδημίας, μιας πανδημίας που επιδεινώσατε τα δεδομένα της, όταν με χαρά και αυταρέσκεια μάς λέγατε στη Θεσσαλονίκη ότι «όλα καλά, γιορτάστε το τριήμερο» και αυτό είχε ως επιπρόσθετο την απώλεια έντεκα χιλιάδων ανθρώπων; Σοβαρολογούμε; Και κάνετε εκκλήσεις σύμπνοιας;

Είπατε συγκεκριμένα ότι πρέπει να δώσουμε ένα μήνυμα στην ελληνική κοινωνία. Ναι, να δώσουμε ένα μήνυμα στην ελληνική κοινωνία. Κάντε αποδεκτές τις προτάσεις της κ. Λινού, στο όνομα της οποίας πήγατε να κανιβαλίσετε πολιτικά τον ΣΥΡΙΖΑ. Κάντε δεκτές τις προτάσεις για τη φορολογική διαδικασία. Έχετε το θάρρος; Τότε θα στείλουμε μήνυμα. Κάντε δεκτή την πρόταση του ΣΥΡΙΖΑ για την κατάργηση της προκαταβολής του φόρου. Όχι μόνο μήνυμα θα δώσουμε, αλλά εκκίνηση αφετηρίας, προοπτικής και εκσυγχρονισμού θα κάνουμε. Αλλά δεν γίνεται «τα δικά μου δικά μου και τα δικά σου δικά μου». Εσείς θέλετε σε ό,τι εσείς εμφανίζετε ως μια στρεψοδικία, ως μια λαθροχειρία, εμείς να λέμε «ναι» άκριτα και όπου βρίσκετε τα δύσκολα, «’15-̓19». Ε, δεν είναι έτσι. Υπάρχει και το ’19-’24, το οποίο έχει απτά αρνητικά αποτελέσματα στην καθημερινότητα των Ελλήνων.

Σοβαρευτείτε, λοιπόν. Εάν θέλετε πολιτική συναινέσεων γι’ αυτά τα ζητήματα, σταματήστε τις κουτοπονηριές, σταματήστε τη μικροπολιτική, σταματήστε να κρύβεστε πίσω από το δάχτυλό σας, εμφανίζοντας μια χώρα διαφορετική απ’ ό,τι είναι.

Δύο παρακλήσεις και την ανοχή σας, κύριε Πρόεδρε.

Κύριε Βαρτζόπουλε, μόνο όταν είναι εδώ ο κ. Πολάκης έρχεται εδώ ο Άδωνις Γεωργιάδης και μάλλον η είδηση της σημερινής συνεδρίασης είναι και η συνάντησή τους για ανταλλαγή εξηγήσεων.

Θέλω να σας παρακαλέσω για δύο πράγματα ως Υφυπουργό Υγείας απευθυνόμενος στο Υπουργείο Υγείας. Από χθες το βράδυ δοκιμάζονται οι αντοχές με πολύ σοβαρό κίνδυνο χιλιάδων συμπολιτών μας στην Αττική, στην Αργυρούπολη, στην Ηλιούπολη από πολύωρες διακοπές ρεύματος. Μη βιαστείτε να με κατηγορήσετε. Ναι, το φαινόμενο είναι επαχθές, είναι πολυήμερο, το φορτίο μεγάλο κλπ., αλλά ήταν προβλέψιμο και εντοπισμένο εδώ και πάρα πολλές μέρες. Οκτώ ώρες χωρίς ρεύμα στην Αργυρούπολη μέσα σε συνθήκες καύσωνα είναι κίνδυνος για τη δημόσια υγεία.

Κάνω έκκληση να μεταφέρετε στον ΔΕΔΔΗΕ ή όπου αλλού πρέπει πως πρέπει να κάνετε ό,τι είναι απαραίτητο για να αποφευχθεί η επανάληψη αυτού του φαινομένου. Είναι πραγματικά ζήτημα δημόσιας υγείας και όχι τρομοκράτησης ή πολιτικών σκοπιμοτήτων.

Το δεύτερο και ολοκληρώνω, κύριε Πρόεδρε. Με σαράντα βαθμούς θερμοκρασία πριν από λίγες ώρες στο Σύνταγμα συγκεντρώθηκαν φοροτεχνικοί απ’ όλη την Ελλάδα, οι οποίοι και αυτοί δοκιμάζονται και οι ίδιοι ως επιστήμονες, αλλά και οι πολίτες ως πελάτες τους με τις φορολογικές δηλώσεις. Δεν το συνδέω μόνο με τις συνθήκες ακραίου, παρατεταμένου καύσωνα. Το συνδέω και με τις ολιγωρίες του Υπουργείου Οικονομικών που την τελευταία στιγμή με τις παλινωδίες και με τα τεκμαρτά και με το ένα και με το άλλο τούς έχει φέρει σε απόγνωση και ζητούν κάτι πολύ απλό, την παράταση υποβολής των φορολογικών δηλώσεων. Κινδυνεύουν μέσα στον Αύγουστο να είναι με τη δαμόκλειο σπάθη της επαγγελματικής τους συνείδησης, της δουλειάς τους, αλλά και της ευθύνης των πολιτών, τα οικονομικά των οποίων διαχειρίζονται. Δεν χρειάζεται αναλγησία όταν υπάρχει κυβερνητική ευθύνη γι’ αυτή την κατάσταση.

Αυτές ήταν οι δύο μου παρακλήσεις.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, γίνεται γνωστό στο Σώμα ότι η Διαρκής Επιτροπή Παραγωγής και Εμπορίου καταθέτει τις εκθέσεις της επί των σχεδίων νόμων:

Α) Υπουργείου Υποδομών και Μεταφορών: «Κύρωση της Συμφωνίας τροποποίησης διατάξεων της Σύμβασης Παραχώρησης του Έργου της Μελέτης, Κατασκευής, Χρηματοδότησης, Λειτουργίας, Συντήρησης και Εκμετάλλευσης του τμήματος Μαλιακός – Κλειδί του Αυτοκινητοδρόμου Πάτρα – Αθήνα – Θεσσαλονίκη – Εύζωνοι (Π.Α.Θ.Ε.)» και

Β) Υπουργείου Ναυτιλίας και Νησιωτικής Πολιτικής: «Κύρωση της Σύμβασης Παραχώρησης αναφορικά με τη χρήση και εκμετάλλευση ορισμένων χώρων και περιουσιακών στοιχείων εντός του Λιμένα Ηρακλείου».

Θα δώσουμε τώρα τον λόγο στον τελευταίο ομιλητή επί του καταλόγου κ. Νεοκλή Κρητικό από τη Νέα Δημοκρατία. Η εικόνα του Προεδρείου είναι ότι θα ακολουθήσουν τρεις εισηγητές που ζήτησαν μια ολιγόλεπτη παρέμβαση και θα κλείσει ο Υπουργός.

Ορίστε, κύριε συνάδελφε, έχετε τον λόγο.

**ΝΕΟΚΛΗΣ ΚΡΗΤΙΚΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, το ίδρυμα «Σταύρος Νιάρχος» συνιστά τον μεγαλύτερο εθνικό ευεργέτη του Εθνικού Συστήματος Υγείας. Όπως ακούσαμε από τον Υπουργό Υγείας, προσκεκλημένο στη συνεδρίαση της Διαρκούς Επιτροπής Κοινωνικών Υποθέσεων στην οποία το νομοσχέδιο εισήχθη προς επεξεργασία, το συνολικό ύψος των δωρεών του που αυτή τη στιγμή εκτελούνται προσεγγίζει το 1 δισεκατομμύριο ευρώ, ένα ιλιγγιώδες ποσό που θα συμβάλει δραστικά στη βελτίωση των παρεχόμενων υπηρεσιών υγείας προς τους πολίτες.

Το κράτος έχει μεγάλη παράδοση εθνικών ευεργετών και αναμφίβολα έχει στηριχθεί στους εθνικούς ευεργέτες. Ο δε θεσμός της χορηγίας θεωρείται άθλος ευεργεσίας και εθνικής προσφοράς. Μια φωνή που προέρχεται από τον θεσμό της χορηγίας είναι αυτή του Αριστοτέλη, ο οποίος στα «Πολιτικά» λέει ότι καμία πολιτεία δεν μπορεί να θεωρηθεί άριστη χωρίς την ανάλογη χορηγία.

Θα είμαι πολύ σύντομος, κύριε Πρόεδρε, γιατί πρόκειται για ένα νομοσχέδιο που η στήριξή του είναι αυτονόητη, καθώς αποτελεί μια αξιέπαινη κίνηση ενίσχυσης της δημόσιας υγείας άνευ δημοσιονομικής επιβάρυνσης.

Με τη σημερινή ρύθμιση κυρώνεται και αποκτά ισχύ νόμου η επιμέρους σύμβαση δωρεάς για το έργο στο οποίο αναφερθήκαμε πριν από λίγο, η οποία αφορά στη μελέτη, στην ανακατασκευή, στην ανακαίνιση και στον εξοπλισμό ενός υφιστάμενου κτιρίου επί του Νοσοκομείου Παίδων «Η Αγία Σοφία», η οποία θα χρησιμοποιηθεί ως Κέντρο Αναφοράς για την Ψυχική Υγεία Παιδιών και Εφήβων, ενώ σκοπός της σύμβασης είναι να καλυφθούν οι ανάγκες στέγασης και υλοποίησης του έργου στο πλαίσιο του πενταετούς επιστημονικού προγράμματος. Οι άξονες του προγράμματος είναι η σύσταση και λειτουργία του Κέντρου Αναφοράς στο πλαίσιο του Πανελλήνιου Δικτύου Αναφοράς για την Ψυχική Υγεία Παιδιών και Εφήβων, η κατάρτιση, ο σχεδιασμός, η υλοποίηση και η διάδοση -με έμφαση στην περιοχή της Αττικής- των εκπαιδευτικών προγραμμάτων στις εξειδικευμένες ψυχοθεραπευτικές μεθόδους.

Για την ομαλή εκπλήρωση του έργου το άρθρο 2 της σύμβασης παραθέτει αναλυτικά τις υποχρεώσεις των συμβαλλομένων μερών. Σημαντικό στοιχείο της διάταξης αυτής είναι ότι μετά την οριστική παράδοση του έργου, το νοσοκομείο δεσμεύεται μεταξύ άλλων ότι θα αναλάβει εξ ολοκλήρου την ορθή συντήρηση του κτιρίου, την ασφάλεια και φύλαξή του και την πλήρη ανάληψη της λειτουργίας του κτιρίου σύμφωνα με τον σκοπό του, να αποτελέσει δηλαδή την έδρα του Κέντρου Αναφοράς για την Ψυχική Υγεία Παιδιών και Εφήβων στην Αθήνα. Το έργο αναμένεται κατά τη σύμβαση να ολοκληρωθεί σύντομα, ήτοι εντός είκοσι μηνών από την κύρωσή της, με προϋπολογισμό το ποσό των 500.000 ευρώ άνευ ΦΠΑ. Το ελληνικό δημόσιο δεν επιβαρύνεται με έξοδα, ενώ μετά την παράδοση-παραλαβή του έργου, το νοσοκομείο θα γίνει ο απόλυτος κύριος νομέας και κάτοχος του έργου, καθώς και ο απόλυτος δικαιούχος επί κάθε προνομίου ή άλλου δικαιώματος.

Κυρίες και κύριοι συνάδελφοι, είμαστε ευγνώμονες προς το «Κοινωφελές Ίδρυμα Σταύρος Νιάρχος» και τα μέλη του Διοικητικού Συμβουλίου του που με το ιδιαίτερο συγκινητικό ενδιαφέρον τους για τον τόπο και τους πολίτες συνεισφέρουν τα μέγιστα στην ποιοτική αναβάθμιση των παρεχόμενων υπηρεσιών. Η σύμβαση αυτή αποτελεί επιπλέον μια αποτύπωση της εμπιστοσύνης μεταξύ του ιδρύματος και της πολιτείας, όπως αυτή δομήθηκε στο πέρασμα του χρόνου και επικυρώθηκε με τις προηγούμενες συμβάσεις.

Το ίδρυμα «Σταύρος Νιάρχος» προσφέρει πολλαπλά στην ελληνική κοινωνία. Η πληθώρα δωρεών, επιχορηγήσεων και υποτροφιών που παρέχει κάθε χρόνο βοηθούν ευαίσθητες ομάδες συμπολιτών μας στους τομείς της υγείας, της εκπαίδευσης, του πολιτισμού. Η παρούσα δωρεά καθίσταται σημαντικότερη αν αναλογιστούμε ότι αφορά στον τομέα της ψυχικής υγείας των παιδιών.

Η Κυβέρνηση έχει στραμμένο το βλέμμα προς το μέλλον, προς τα παιδιά μας, τη συνέχειά μας και φροντίζει να προλαμβάνει και να αντιμετωπίζει τους κινδύνους που απειλούν την ψυχική τους υγεία. Η σημερινή ρύθμιση συνίσταται στην ενίσχυση των δομών υγείας μέσω της ενθάρρυνσης ιδιωτικών πρωτοβουλιών οι οποίες από κοινού με τις κρατικές δράσεις μπορούν να αποβούν ωφέλιμες.

Καλώ, λοιπόν, όλα τα κόμματα να τη στηρίξουν γιατί αναβαθμίζει τις παρεχόμενες υπηρεσίες και θωρακίζει τη δημόσια υγεία. Σε αυτά τα ζητήματα οι πολίτες απαιτούν από όλους μας σύμπνοια και απτά αποτελέσματα. Θέλω πραγματικά να ευχαριστήσω και εγώ με τη σειρά μου το ίδρυμα «Σταύρος Νιάρχος» γι’ αυτή την τεράστια συγκινητική προσφορά του στον τόπο.

Να πω, κύριε Γιαννούλη, ότι έχετε απόλυτο δίκιο σε αυτά που είπατε και ζητήσατε για τους λογιστές μας που πρέπει να πάρουν μία παράταση γιατί μέσα στο καλοκαίρι τα πράγματα είναι πάρα πολύ σοβαρά, πολύ σοβαρά για όλους μας και για τα προβλήματα που συμβαίνουν στην παιδεία.

Ευχαριστώ όλους και καλή συνέχεια.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ξεκινάμε με τις δευτερολογίες. Τον λόγο έχει ο κ. Σπυρίδων Μπιμπίλας από την Πλεύση Ελευθερίας, για τη δευτερολογία του.

**ΣΠΥΡΙΔΩΝ ΜΠΙΜΠΙΛΑΣ:** Στη δευτερολογία μου θα ήθελα να τονίσω ότι εγώ σαν νέος στη Βουλή -όχι νέος στην ηλικία- ότι λυπάμαι που ο κύριος Υπουργός δεν απάντησε τελικά στην κ. Ζωή Κωνσταντοπούλου που δικαίως τον ρωτούσε με επιμονή για κάποιες δηλώσεις που είχε κάνει σχετικά με τις γυναικοκτονίες. Εμείς που το παρακολουθούμε όλο αυτό, δεν το θεωρούμε ευγενικό. Επίσης, εμένα ειδικά που είμαι καλλιτέχνης μου φαίνεται σαν κακό θέατρο κάποιος να σε ρωτάει και εσύ να μην απαντάς καθόλου.

Αν και νομίζω ότι με την ομιλία μου κάλυψα τις θέσεις της Πλεύσης Ελευθερίας σε σχέση με την κύρωση της επερχόμενης δωρεάς από το ίδρυμα «Νιάρχος», δεν μπορούμε να αρνηθούμε ότι οι δωρεές σαν αυτές του ιδρύματος «Νιάρχος» κάνουν καλό στο κοινωνικό σύνολο, αλλά το ζητούμενο είναι γιατί ένα τόσο καλά οργανωμένο κράτος, όπως εμείς θέλουμε να λέμε ότι είμαστε, δεν μπορεί να αντιμετωπίσει τις ανάγκες του και περιμένει την αρωγή των λεγόμενων ευεργετών - δωρητών, αν και οι πολίτες πληρώνουν δυσβάσταχτα ποσά για να έχουν δημόσια υγεία;

Τώρα σε σχέση με το νομοσχέδιο που θα κατατεθεί στη διαβούλευση, αυτό το νομοσχέδιο που το κρατούσε στα συρτάρια η Κυβέρνηση από τον Ιανουάριο, κατά την άποψή μας βάζει ταφόπλακα στις δημόσιες υπηρεσίες ψυχικής υγείας. Η επιδίωξη της Κυβέρνησης είναι να αιφνιδιάσει και να προωθήσει αναίμακτα σχέδια σε βάρος των δημόσιων δομών ψυχικής υγείας και απεξάρτησης. Ελπίζουμε να πέσει στο κενό.

Η μεγαλειώδης σύσκεψη που πραγματοποιήθηκε στις 10 Ιουλίου με πρωτοβουλία του Ενιαίου Συλλόγου Εργαζομένων στο Δαφνί, με συμμετοχή πάνω από εκατόν πενήντα ομοσπονδιών, σωματείων και μαζικών φορέων από όλη τη χώρα, έστειλε ένα ξεκάθαρο μήνυμα αγώνα και αντεπίθεσης για να μην περάσει αυτό το νομοσχέδιο.

Πιο συγκεκριμένα το νομοσχέδιο αυτό προωθεί την κατάργηση των δύο ψυχιατρικών νοσοκομείων Αθήνας και Θεσσαλονίκης, την κατάργηση των δημόσιων δωρεάν «στεγνών» θεραπευτικών προγραμμάτων απεξάρτησης, την ενίσχυση της πολιτικής μείωσης της βλάβης σε βάρος της απεξάρτησης και διάφορα άλλα για τα οποία εμείς είμαστε εντελώς αντίθετοι και θα τα αναλύσουμε την επόμενη εβδομάδα. Απεναντίας θα μεγαλώσει τα αδιέξοδα των ψυχιατρικών ασθενών και των εξαρτημένων, των οικογενειών τους, που επωμίζονται τεράστια οικονομικά και ψυχικά φορτία.

Αυτά είναι τα αποτελέσματα μιας εγκληματικής πολιτικής της αντιδραστικής ψυχιατρικής μεταρρύθμισης που υλοποιούν διαχρονικά όλες οι Κυβερνήσεις εξειδικεύοντας τις κατευθύνσεις της ενωμένης Ευρώπης και έρχεται να ολοκληρώσει η Κυβέρνηση της Νέας Δημοκρατίας. Μοναδικοί ωφελημένοι θα είναι για μια ακόμα φορά οι ΜΚΟ και οι κάθε είδους φιλάνθρωποι που δεν είναι φιλάνθρωποι πολλές φορές γιατί το αισθάνονται, αλλά γιατί τους χρειάζεται να φαίνεται ότι είναι φιλάνθρωποι και διάφοροι επιτήδειοι που ξεκοκκαλίζουν χρόνια τώρα ευρωπαϊκά και κρατικά κονδύλια. Οι ανάγκες του λαού, των ψυχικά ασθενών, των χρηστών και των οικογενειών τους θυσιάζονται για μια ακόμη φορά στον βωμό του κέρδους. Παρακαλούμε αυτό το νομοσχέδιο να μην κατατεθεί.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Λαμπρούλης):** Επόμενος εισηγητής ο κ. Οζγκιούρ Φερχάτ από την Νέα Αριστερά.

**ΟΖΓΚΙΟΥΡ ΦΕΡΧΑΤ:** Ευχαριστώ, κύριε Πρόεδρε.

Λίγα λόγια θα πω κι εγώ στη δευτερολογία μου. Όπως ανέφερα και στην αρχική μου τοποθέτηση επικροτούμε τη δωρεά του ιδρύματος «Σταύρος Νιάρχος» εφόσον χρησιμοποιείται για την ενίσχυση και την αναβάθμιση του δημόσιου τομέα υγείας. Είμαστε επιφυλακτικοί ως προς το μνημόνιο συνεργασίας για το σχεδιασμό και την υλοποίηση ενός νέου επιστημονικού προγράμματος για την ενίσχυση του τομέα της ψυχικής υγείας παιδιών και εφήβων, διότι αντιλαμβανόμαστε ότι εκχωρείτε την ψυχική υγεία σε ιδιώτες. Όπως καταγγέλλουν συνδικαλιστικοί φορείς, την τελευταία πενταετία από τη μία παρατηρούνται εκλεκτικές αναθέσεις δράσεων σε ΜΚΟ και από την άλλη μηδαμινή ενίσχυση ή αποκλεισμός από το ΕΣΠΑ των δημόσιων ψυχιατρικών υπηρεσιών που σηκώνουν το κύριο βάρος της ψυχιατρικής φροντίδας.

Πιστεύουμε ότι τον πρώτο λόγο στις υπηρεσίες και δράσεις για την ψυχική υγεία των πολιτών, πόσω μάλλον των παιδιών και των εφήβων, πρέπει να έχει το Υπουργείο Υγείας και το κράτος. Πιστεύουμε ότι απαιτείται στελέχωση και ενίσχυση των δημόσιων δομών ψυχικής υγείας. Πιστεύουμε ότι είναι επιβεβλημένη η εκπόνηση εθνικού σχεδιασμού και συντονισμού για την ψυχική υγεία, με ανθρωποκεντρική παρέμβαση, που θα εξασφαλίζει καθολική πρόσβαση του πληθυσμού και θα μειώνει τις ανισότητες.

Σε αυτή την κατεύθυνση θα καταβάλλουμε όλες μας τις δυνάμεις μαζί με τους προοδευτικούς πολίτες της χώρας και ειλικρινά ελπίζουμε να μη φέρετε για ψήφιση λίγο πριν κλείσει η Βουλή το νομοσχέδιο της ψυχιατρικής μεταρρύθμισης το οποίο είναι ήδη καταδικαστέο στη διαβούλευση από επιστημονικούς φορείς και έχει ξεσηκώσει θύελλα αντιδράσεων από τους ενδιαφερόμενους φορείς, τις συνδικαλιστικές οργανώσεις, τους εργαζόμενους, τους θεραπευόμενους και τη συντριπτική πλειοψηφία της κοινωνίας.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Τον λόγο έχει ο κ. Τσίμαρης Ιωάννης από το ΠΑΣΟΚ. Στη συνέχεια τον λόγο θα πάρει η κ. Κωνσταντοπούλου.

**ΙΩΑΝΝΗΣ ΤΣΙΜΑΡΗΣ:** Δευτερολογώ για να σχολιάσω κάτι που ακούστηκε στην Αίθουσα και κατά τα λεγόμενα του Υπουργού κάποιες άστοχες δηλώσεις προηγουμένως στην επιτροπή που είχαμε για τα κίνητρα που θέλει να θεσπίσει το Υπουργείο για τη στελέχωση των μονάδων στα νησιά.

Όσον αφορά την ΜΕΘ Άρτας δεν είναι όλα καλώς καμωμένα. Η ΜΕΘ της Άρτας έπρεπε να έχει ανοίξει στις 10 του μηνός, στις 10 Ιουλίου. Υπάρχει μια αλληλογραφία μεταξύ του κ. Καρβέλη, διοικητή της 6ης ΥΠΕ και της διοίκησης για θέματα μη σύννομης λειτουργίας ή ότι δεν έχουν τηρηθεί όλες οι σωστές διαδικασίες. Έχω κάνει ερώτηση γι’ αυτό και περιμένω απάντηση.

Όσον αφορά στον Υπουργό θεωρώ ατυχή τη δήλωση ότι οι γιατροί επειδή έχουν σπουδάσει στο δημόσιο σύστημα εκπαίδευσης, στα δημόσια πανεπιστήμια, οφείλουν για αυτό το λόγο ακριβώς να βάλουν πλάτη. Αυτό δημιουργεί λάθος συνειρμούς όσον αφορά τα ιδιωτικά πανεπιστήμια που έρχονται να ιδρυθούν.

Το δεύτερο είναι ότι στην προσπάθεια να βρείτε γιατρούς να στελεχώσουν τις μονάδες υγείας οι οποίες έχουν πρόβλημα, καλό είναι να μη βάζουμε κοινωνικούς αυτοματισμούς, όπως γίνεται στην Κω που λέμε ότι όλοι σχεδόν οι κοινωνικοί φορείς ήταν απέναντι στον ιατρικό σύλλογο. Πρόκειται για μικρές κοινωνίες όπου ξέρουν ο καθένας ακριβώς τι έχει κάνει σ’ αυτό το θέμα το οποίο κρατάει αρκετά χρόνια, πάνω από τέσσερα χρόνια.

Θεωρώ ότι δεν πρέπει να βάζουμε κοινωνικούς αυτοματισμούς. Έχουμε ξαναπεί ότι το πρόβλημά μας είναι τα κίνητρα. Και επειδή ο Υπουργός είπε ότι το κάνουν κυρίως οι βόρειες χώρες, θα σας δώσω το παράδειγμα των Βαλκανίων. Η Ρουμανία είναι μια χώρα η οποία έχει διπλάσιο πληθυσμό από εμάς, ίδιο ΑΕΠ και έχει πραγματικά αυξήσει δύο φορές πάνω τους μισθούς των γιατρών με αποτέλεσμα να έχει ανάσχεση φυγής προσωπικού.

Αυτό θέλω να πω και να δηλώσω ότι για ό,τι χρειαστεί, έχουμε ξαναπεί ότι θα στηρίξουμε την Κυβέρνηση προς σωστές κατευθύνσεις. Σε θέματα τέτοια όμως θα είμαστε απέναντι.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Πρόεδρε, η κ. Καραμπατσώλη ζήτησε τον λόγο για ένα λεπτό. Είχα ανακοινώσει ότι θα μιλήσετε εσείς, αλλά να ολοκληρωθούν οι δευτερολογίες και να συνεχίσουμε μ’ εσάς.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, βεβαίως.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Καραμπατσώλη, έχετε τον λόγο.

**ΚΩΝΣΤΑΝΤΙΝΑ ΚΑΡΑΜΠΑΤΣΩΛΗ:** Σας ευχαριστώ πολύ.

Πήρα τον λόγο γιατί πραγματικά δεν περίμενα ότι σε ένα τέτοιο ζήτημα το οποίο, όχι απλά το διευκρινίσαμε, αλλά το εξηγήσαμε, δώσαμε κάθε δυνατή επεξήγηση και αποδείχθηκε ότι είναι μόνο προς το κοινό καλό, δυστυχώς, μετά θλίψεως, διαπιστώνω ότι τελικά υπερτερεί ο μικροκομματισμός.

Μιλάμε για ένα αγαθό, την ψυχική υγεία των παιδιών και των εφήβων, για ένα αγαθό υψίστης σημασίας και όλοι εδώ μέσα διατυμπανίζουμε ότι, όντως, είναι για το καλό των παιδιών, των νέων μας και για το μέλλον της Ελλάδας. Και ενώ ήδη όλα έχουν κριθεί, όλα έχουν αποτυπωθεί και έχουν απαντηθεί με ευκρίνεια, στο διά ταύτα ερχόμαστε να πούμε «όχι».

Αυτό το «όχι», αν μη τι άλλο, καταδεικνύει τι; Καταδεικνύει το ότι εν τέλει δεν θέλουμε να βοηθήσουμε προς το καλύτερο, προς την καλύτερη νέα Ελλάδα που έρχεται ή είναι το «όχι» ενάντια στο ότι την πολιτική αυτή την ασκεί η Κυβέρνηση της Νέας Δημοκρατίας; Πρέπει να είμαστε όλοι υπόλογοι με τις πράξεις μας και με τα λόγια μας απέναντι στον κόσμο που μας εμπιστεύεται, αλλά και στη νέα Ελλάδα που θέλουμε. Και αυτή τη στιγμή αυτό που πρωτεύει είναι ο ψυχισμός των νέων, το αύριό μας, στο οποίο η Νέα Δημοκρατία εστιάζει και το οποίο στηρίζει.

Θεωρώ λοιπόν ότι, έστω και τώρα την τελευταία στιγμή, θα έπρεπε όλοι να κοιτάξουμε το κοινό καλό των παιδιών μας και να υπερψηφίσουμε το συγκεκριμένο νομοσχέδιο. Αν μη τι άλλο, είναι ένα νομοσχέδιο που μόνο οφέλη μπορεί να δώσει. Το αποτυπώσαμε, το εξηγήσαμε. Δεν αφήσαμε κάποια ερωτηματικά στον αέρα. Οτιδήποτε άλλο, θεωρώ και επιβεβαιώνω ότι μιλάει για μικροπολιτική.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώθηκαν οι δευτερολογίες.

Θα δώσουμε τον λόγο τώρα στην Πρόεδρο της Κοινοβουλευτικής Ομάδας της Πλεύσης Ελευθερίας, την κ. Ζωή Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ, κύριε Πρόεδρε.

Κύριε Υφυπουργέ, δεν μου έχετε απαντήσει, μολονότι έκανα δύο παρεμβάσεις, σε σχέση με τις δηλώσεις σας για τις γυναικοκτονίες. Απαξιώσατε να απαντήσετε, απαξιώσατε να ανακαλέσετε τις δηλώσεις αυτές, αρνηθήκατε να δώσετε λόγο στο Κοινοβούλιο, απαξιώντας με τρόπο εξαιρετικά προσβλητικό. Και παρίσταστε εδώ, έχοντας τοποθετηθεί επί τρία λεπτά συνολικά στη συνεδρίαση, αρνούμενος να απαντήσετε δύο φορές σε μένα ως Πολιτική Αρχηγό. Φαντάζομαι ότι θα απαντήσετε ότι για βιολογικούς λόγους είμαι υποδεέστερη Πολιτική Αρχηγός από τους άνδρες Αρχηγούς Κοινοβουλευτικής Ομάδας και για βιολογικούς λόγους δεν μου απαντάτε. Αυτή είναι η μόνη εξήγηση για την ακραία απαξιωτική στάση σας και για την άρνησή σας να ανακαλέσετε τα αδιανόητα που είπατε.

Αναρωτιέμαι που είναι ο κύριος Υπουργός, ο κ. Γεωργιάδης. Φανταζόμουν ότι θα ήταν διαρκώς μέσα στην Ολομέλεια, διότι έμαθα ότι νωρίτερα, παριστάμενος στην επιτροπή των περιφερειών για να ενημερώσει για πρωτοβουλίες για τις δομές της περιφέρειας, δεν μπορούσε ούτε και να περιμένει να ακούσει Βουλευτές, δεν ήθελε να ανεχθεί να ακούσει τον εισηγητή μας, τον εισηγητή της Πλεύσης Ελευθερίας, τον κ. Διαμαντή Καραναστάση που θα μιλούσε για δύο λεπτά.

Δεν ήθελε να περιμένει ούτε για δύο λεπτά και «κοπανιόταν» κατά τρόπο «κακού θεάτρου», όπως θα έλεγε ο Σπύρος Μπιμπίλας πριν από λίγο. «Κοπανιότανε» γιατί δεν μπορούσε να περιμένει να ακούσει τον Βουλευτή και ήθελε να έρθει στην Ολομέλεια, αλλά στην Αίθουσα αυτή εμφανίστηκε μόνον για να κονταροχτυπηθεί με το ταίρι του, τον κ. Πολάκη. Μόνο γι’ αυτόν τον λόγο και μόνο σε αυτό το σύντομο διάστημα εμφανίστηκε ο κ. Άδωνις Γεωργιάδης και απήλθε.

Άρα τελικά η πρεμούρα και η έλλειψη ανοχής και αυτή η εντελώς αντικοινοβουλευτική συμπεριφορά Υπουργού που χειρονομεί και δεν περιμένει και δεν μπορεί και εξανίσταται -μόνο που δεν έβρισε- ήταν μόνο και μόνο για να αντιπαρατεθεί με τον κ. Πολάκη; Και τελικώς μάς λέτε ότι ενοχληθήκατε από την, πράγματι, σεξιστική και απρεπέστατη συμπεριφορά του κ. Πολάκη; Όχι. Η πραγματικότητα δεν είναι ότι ενοχληθήκατε.

Η πραγματικότητα είναι ότι αυτή τη συμπεριφορά επικυρώνετε και προτιμάτε. Στον κ. Πολάκη του bullying, του «βούλωσ’ το», του «μη μιλάς πάνω από εμένα», έρχεται ο Υπουργός εξανιστάμενος και απαξιώνοντας τους Βουλευτές σε άλλη επιτροπή και στην Αρχηγό της Κοινοβουλευτικής Ομάδας της Πλεύσης Ελευθερίας και ο Υφυπουργός που παρίσταται απαξιοί να απαντήσει.

Αυτή είναι η συμπεριφορά σας. Αυτή είναι η σκληρή πραγματικότητα σε σχέση με το γεγονός ότι δεν έχετε καμμία πρόθεση να δώσετε το παράδειγμα και το υπόδειγμα της ευπρεπούς κοινοβουλευτικής συμπεριφοράς, το παράδειγμα και το υπόδειγμα του σεβασμού στην υπόσταση και στην ισότητα όλων των ανθρώπων.

Είναι πια ξεκάθαρο, άλλωστε, μετά την κατακρήμνιση των ποσοστών της Νέας Δημοκρατίας στις ευρωεκλογές ότι προσπαθείτε με κάθε τρόπο να απευθυνθείτε σε εκείνους που χαίρονται να ακούν ρατσιστικό λόγο, σεξιστικό λόγο, ομοφοβικό λόγο, τρανσφοβικό λόγο και ανυπόστατες, αντιεπιστημονικές, επικίνδυνες ερμηνείες ευγονικής προσέγγισης, όπως αυτές που κάνατε για το έγκλημα της γυναικοκτονίας.

Η γυναικοκτονία, κύριε Βαρτζόπουλε, είναι έγκλημα. Είναι έγκλημα με έμφυλη διάσταση. Είναι η πιο ακραία αξιόποινη μορφή έμφυλης βίας και για εμένα ως γυναίκα είναι αδιανόητο να είναι Υπουργός της Κυβέρνησης και μάλιστα Υφυπουργός Υγείας που έρχεται στη Βουλή για να υποστηρίξει συμβάσεις με το Ίδρυμα «Σταύρος Νιάρχος», ένα πρόσωπο που αμφισβητεί την εγκληματική διάσταση αυτής της εκδήλωσης, ένα πρόσωπο που δίνει βιολογικές και γενετικές ερμηνείες στο κακούργημα, ένα πρόσωπο που και όταν τίθεται προ των ευθυνών του στη Βουλή, εδώ δηλαδή που λειτουργεί η δημοκρατία, απαξιοί να απαντήσει.

Περιμένω, κυρία εισηγήτρια της Νέας Δημοκρατίας, από τον κ. Μητσοτάκη να με καλέσει και να μου ζητήσει συγγνώμη για τον κ. Βαρτζόπουλο και για αυτά που έχει πει για τις γυναικοκτονίες και για το γεγονός ότι δεν το έχει ανακαλέσει και για την αδιανόητη εντός της Ολομέλειας συμπεριφορά του να απαξιοί να απαντήσει -δύο φορές, μάλιστα- ενώ του ζήτησα να απαντήσει. Είχε όλον τον χρόνο να το κάνει και λυπάμαι πάρα πολύ που δεν το έκανε.

Τώρα να έρθω στα θέματα του νομοσχεδίου. Έχω πολλά να πω.

Λέτε θα έρθει ο Υπουργός;

**ΔΗΜΗΤΡΙΟΣ ΒΑΡΤΖΟΠΟΥΛΟΣ (Υφυπουργός Υγείας):** Δεν γνωρίζω.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν γνωρίζετε. Γιατί έμαθα ότι θα ερχόταν στις 17.00΄ για να σας αντικαταστήσει. Μάλλον έχει κάτι άλλο να κάνει, αν και με εντυπωσιάζει που δεν έρχεται σε μία συνεδρίαση που αφορά το Ίδρυμα «Σταύρος Νιάρχος», μιας και φαίνεται ότι κινητοποιήθηκε τρομερά η Κυβέρνηση για να υπογράψουν αρκετοί Υπουργοί. Για να δω πόσοι είναι.

Είναι μία από τις συμβάσεις αυτές που είναι ειδικευμένος να υπογράφει ο κ. Χατζηδάκης, στο πόδι και με χειρόγραφες σημειώσεις. Μια αντίστοιχη υπέγραψε προπαραμονή των Φώτων με την «AEGEAN» για να χαρίσει η Κυβέρνηση στην «AEGEAN» κάποιες δεκάδες εκατομμύρια ευρώ.

Τώρα, λοιπόν, πόσοι Υπουργοί; Ο Υπουργός Οικονομικών κ. Χατζηδάκης. Χειρόγραφα το συμπληρώνουν και το Υπουργείο. Δεν το ήξερε μάλλον το Ίδρυμα «Σταύρος Νιάρχος» πώς λέγεται το Υπουργείο. Οι Υπουργοί, λοιπόν, για να μην κακοκαρδίσουν το ίδρυμα, να τους πουν «ξαναναδακτυλογραφήστε το», το συμπληρώνουν με το χεράκι τους. Είναι ο Υπουργός Εθνικής Οικονομίας και Οικονομικών χειρόγραφα και χειρόγραφα ο Υφυπουργός Εθνικής Οικονομίας και Οικονομικών κ. Θεοχάρης. Χατζηδάκης και Θεοχάρης. Τον Θεοχάρη δεν τον έχουμε πια Υφυπουργό, αλλά την υπογραφή του την έβαλε και τη χειρόγραφη προσθήκη του τίτλου του. Έχουμε τον Υπουργό Υγείας Άδωνι Γεωργιάδη, τον Υφυπουργό Υγείας κ. Μάριο Θεμιστοκλέους και τον Υφυπουργό Υγείας κ. Δημήτρη Βαρτζόπουλο. Δηλαδή, δύο Υπουργοί και τρεις Υφυπουργοί σπεύδουν να υπογράψουν όλοι μαζί μια σύμβαση με το Ίδρυμα «Σταύρος Νιάρχος» το οποίο εδρεύει στις Βερμούδες.

Το γνωρίζετε αυτό. Το γνωρίζετε; Το καθεστώς των Βερμούδων το γνωρίζετε; Φαντάζομαι θα σας ενημερώσουν. Το Ίδρυμα «Σταύρος Νιάρχος» που εδρεύει στις Βερμούδες εκπροσωπείται από τον κ. Γεώργιο Αγουρίδη και την κ. Χριστίνα Λαμπροπούλου. Και το εκ τρίτου συμβαλλόμενο Νοσοκομείο Παίδων «Η Αγία Σοφία» εκπροσωπείται από τον Διοικητή αυτού Εμμανουήλ Παπασάββα. Δηλαδή, το ίδρυμα στέλνει δύο άτομα με πληρεξούσιο, το νοσοκομείο στέλνει ένα άτομο, τον διοικητή του και η Κυβέρνηση πηγαίνει με πέντε άτομα. Σπουδαία συνθήκη!

Μα, ειλικρινά, όλη η διοίκηση του Υπουργείου και του Υπουργείου Οικονομικών αυτή την προτεραιότητα έβαλε, να υπογράψει μία από τις πολλαπλές τροποποιήσεις μιας σύμβασης του 2018 με ανώτατο αντικείμενο 500.000 ευρώ; Μας είπατε ότι είναι εκπαιδευτικό πρόγραμμα. Δεν είναι εκπαιδευτικό. Δεν το έχετε διαβάσει αυτό που κυρώνει η Βουλή, κύριε Βαρτζόπουλε; Κυρώνει την κατασκευή ενός χώρου όπου θα στεγαστεί το επιστημονικό πρόγραμμα πενταετίας. Δηλαδή, απασχολείται σήμερα η Βουλή για αυτό.

Εσείς -ίσως έρθει ο κ. Γεωργιάδης, καθώς του δίνω τον χρόνο να εμφανιστεί στη Βουλή για το νομοσχέδιό του- ίσως ξέρετε και θα μας εξηγήσετε για ποιον λόγο αυτές οι διαδικασίες δημοσίων σχέσεων με διάφορα ιδρύματα αδιαφανούς διοίκησης -διότι τα ιδρύματα που εδρεύουν στις Βερμούδες δεν είναι προσπελάσιμα για τον έλεγχό τους στο ελληνικό κράτος- για τέτοιες συμβάσεις έρχονται στη Βουλή να τις κυρώσει; Γιατί πρέπει να κυρώσει η Βουλή την υπογραφή του κ. Γεωργιάδη, τη δική σας, του κ. Θεμιστοκλέους, του κ. Θεοχάρη και του κ. Χατζηδάκη;

Και γιατί την ώρα που η δημόσια υγεία είναι σε αυτή την τραγική κατάσταση, την ντροπιαστική κατάσταση, εσείς ασχολείστε με δημόσιες σχέσεις με ιδρύματα; Πριν από λίγες μέρες ήρθε στη Βουλή κύρωση σύμβασης με την οικογένεια Λάτση, μεταξύ του Υπουργείου Πολιτισμού και συμφωνήθηκε να μπει και το όνομα του Ιωάννη Λάτση στο Αρχαιολογικό Μουσείο, για μία οικογένεια για την οποία έχει υπάρξει δίωξη και δικαστήριο για δοσιλογισμό, για συνεργασία δηλαδή με τους κατακτητές Γερμανούς. Και ανεξαρτήτως του αν η έκβαση ήταν αυτή που ήταν, υπάρχει και η ιστορική καταγραφή και η ιστορική μνήμη.

Γιατί έρχεται η Βουλή εδώ να κυρώνει, να επικυρώνει τέτοιες συμβάσεις που το μόνο που αποτυπώνουν και αναδίδουν είναι μια δουλική, ανάρμοστη κυβερνητική συμπεριφορά οσφυοκαμπτών ενώπιον του χρήματος; Την ώρα που θα έπρεπε ο προϋπολογισμός του Υπουργείου Υγείας να είναι σοβαρά ενισχυμένος, εσείς ασχολείστε με το να φέρετε στη Βουλή τη σύμβαση για ανώτατο ποσό 500.000 ευρώ και να έρχονται οι Βουλευτές σας από του Βήματος της Βουλής να εκφράζουν την ευγνωμοσύνη τους στο Ίδρυμα «Σταύρος Νιάρχος».

Μα, δεν καταλαβαίνετε πόσο εκτίθεστε; Δεν καταλαβαίνετε ότι το μήνυμα που εκπέμπετε είναι ότι κάτι περιμένετε ή ότι κάτι λαμβάνετε για αυτή τη συμπεριφορά;

Κυρία Σκόνδρα, λέω κάτι σοβαρό.

**ΑΣΗΜΙΝΑ ΣΚΟΝΔΡΑ:** Με συγχωρείτε, δεν σας διέκοψα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, απασχολείτε, όμως, τον μοναδικό Υφυπουργό που απαξιοί για τις γυναίκες. Μην του δίνετε εσείς περισσότερη αξία.

**ΑΣΗΜΙΝΑ ΣΚΟΝΔΡΑ:** Όλα όσα λέτε σοβαρά είναι.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Να είστε καλά.

Η Πλεύση Ελευθερίας έδωσε, ξέρετε, το παράδειγμα. Τον Μάρτιο του 2020, με το που επιβλήθηκε το lockdown και οι περιορισμοί, με το που ξέσπασε η πανδημία, ήταν η εποχή που για πρώτη φορά η Πλεύση Ελευθερίας έλαβε μια μικρή κρατική χρηματοδότηση 75.000 ευρώ.

Τον Μάρτιο του 2020 ως κόμμα εξωκοινοβουλευτικό, που δεν μπήκαμε στη Βουλή, αλλά είχαμε ένα ποσοστό μικρό τότε, που πια έχει υπερδιπλασιαστεί, θελήσαμε να δώσουμε το παράδειγμα δωρίζοντας, με το ένα τέταρτο της χρηματοδότησης που παίρνει η Πλεύση Ελευθερίας, εξοπλισμό στο Εθνικό Σύστημα Υγείας, δωρίζοντας τρεις κλίνες ΜΕΘ-ΜΑΦ στο Νοσοκομείο «Παμμακάριστος», δύο λουτρά υπερήχων, δύο κλιβάνους, έναν καρδιογράφο υπερσύγχρονο στο Κέντρο Υγείας Καλυβίων, κάνοντας δωρεά στο Ταμείο Αλληλοβοήθειας του Σωματείου Ελλήνων Ηθοποιών, κάνοντας δωρεά στο Κοινωνικό Μητροπολιτικό Ιατρείο Ελληνικού, κάνοντας δωρεά σε έναν τοπικό σύλλογο στο χωριό Εμμανουήλ Παππά στις Σέρρες έναν απινιδωτή. Όλα αυτά με το ένα τέταρτο της χρηματοδότησης της Πλεύσης Ελευθερίας τότε. Θελήσαμε να δώσουμε ένα παράδειγμα και ένα έναυσμα.

Είναι τρομερό πώς εσείς, που κυβερνάτε όλα αυτά τα χρόνια, έχετε καταφέρει να διασπαθίσετε και να κατασπαταλήσετε καθόλου ευκαταφρόνητα ποσά, αλλά και δεν καταφέρνετε να εξοικονομήσετε και να διαθέσετε εκείνα τα οποία οφείλετε και αναμένεται να κάνετε για τη δημόσια υγεία.

Στο Γενικό Νοσοκομείο Νίκαιας που ήμουνα την προηγούμενη Τετάρτη γιατροί και νοσηλευτές δεν έχουν πάρει άδεια από το 2021. Οι ασθενείς με βαριά νοσήματα νοσηλεύονται ο ένας πάνω στον άλλον κατά κυριολεξία σε κουτιά, boxes, που δεν επιτρέπουν να περάσει ο νοσηλευτής ή ο γιατρός και δεν επιτρέπουν να παραμείνει ο συγγενής, σε ασφυκτική απόσταση μεταξύ τους, ανύπαρκτη και σε συνθήκες που δοκιμάζουν την αξιοπρέπεια και την αντοχή του κάθε ανθρώπου και την ψυχική του υγεία, κύριε Βαρτζόπουλε.

Το νοσοκομείο είναι σε κατάσταση κατάρρευσης. Είναι ένα λαϊκό νοσοκομείο των φτωχών ανθρώπων, τους οποίους έχετε παραπεταμένους, όπως και τους γιατρούς και τους νοσηλευτές και όλο το προσωπικό.

Όμως έχετε κάνει φοβερές business με μια εταιρεία η οποία –άκουσον, άκουσον και ακούστε και εσείς οι Βουλευτές- έχει αναλάβει, επειδή υπάρχουν μόνο δύο ακτινολόγοι, της έχει ανατεθεί να κάνει διάγνωση των ακτινολογικών εξετάσεων του αξονικού τομογράφου και του μαγνητικού τομογράφου εξ αποστάσεως, παρακαλώ. Γιατροί οι οποίοι δεν πατάνε στο νοσοκομείο, με τους οποίους δεν έχουν επαφή οι θεράποντες ιατροί των ασθενών, εξ αποστάσεως και με βάση το δικό τους πρόγραμμα κάνουν διαγνώσεις για την εταιρεία και η εταιρεία τις στέλνει στο νοσοκομείο.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Και μας λέτε τώρα για 500.000 ευρώ, που ξέρουμε ότι θα πάνε σε μελέτες επί μελετών, σε κατασκευαστές επί κατασκευαστών, κατά την πάρα πολύ γνωστή πρακτική με την οποία θησαυρίζουν κάποιοι επιτήδειοι συγκεκριμένων ειδικοτήτων, αλλά η ψυχική υγεία όπως και η δημόσια υγεία παραμένουν σε εξαιρετικά υποβαθμισμένη κατάσταση. Σε συνθήκες ανθρωπιστικής κρίσης λειτουργεί το σύστημα υγείας χάρη στην αυταπάρνηση του προσωπικού, το οποίο ο Πρωθυπουργός το απαξιώνει και λέει ότι θα τους «κανονίσει» κιόλας, θα τους επιτάξει.

Τα νοσοκομεία στην Κρήτη, που είναι η πατρίδα του Πρωθυπουργού, άλλα λειτουργούν από θαύμα και άλλα κλείνουν τις κλινικές τους, διότι δεν υπάρχει προσωπικό. Σε ψυχιατρικές κλινικές ενηλίκων εισάγονται για νοσηλεία ανήλικοι. Ξέρετε αυτό τι σημαίνει; Να μας πείτε αν κάνετε δευτερολογία ή μήπως θα παραιτηθείτε, για να απαξιώσετε και να μην απαντήσετε.

Για πείτε μας, κύριε Βαρτζόπουλε, το να εισάγονται ανήλικοι σε κλινικές ενηλίκων, ψυχιατρικές, είναι πρέπον επιστημονικά, κατά την επιστήμη σας είναι; Είναι επιτρεπτό να λειτουργεί η πνευμονολογική κλινική στα Γιάννενα με ανεμιστήρες; Είναι επιτρεπτό να μην υπάρχουν τα αυτονόητα, τα εντελώς στοιχειώδη στα νοσοκομεία της χώρας, να γίνεται συνεφημέρευση των χειρουργείων σε Ιεράπετρα και Άγιο Νικόλαο;

Είναι επιτρεπτό αυτό που αντίκρισα στα Φάρσαλα στο Κέντρο Υγείας; Μου είπαν οι άνθρωποι: «Είστε η πρώτη και μόνη Αρχηγός που έχει έρθει εδώ». Τους υποσχέθηκα ότι θα ξαναέρθω, αλλά και ότι θα σας υποχρεώσω να απαντήσετε. Είναι επιτρεπτό να υπάρχουν σταθμοί ΕΚΑΒ χωρίς προσωπικό; Είναι επιτρεπτό να μπαίνουν με αυταπάρνηση οι νοσηλεύτριες, το νοσηλευτικό προσωπικό ως πλήρωμα του ΕΚΑΒ για να σωθεί ο κόσμος; Είναι επιτρεπτό αυτό το οποίο συμβαίνει σε όλη τη χώρα, ότι δεν υπάρχει συνθήκη διακομιδής; Έκλεισε επ’ αόριστον η ΜΕΘ του Νοσοκομείου Άρτας; Είναι αυτό συνθήκη δημόσιας υγείας σε ένα ευρωπαϊκό κράτος το έτος 2024;

Θα έλεγα πολλά ακόμα και θα πω όταν εμφανιστεί ο κ. Γεωργιάδης. Αντιλαμβάνομαι ότι επέλεξε -ίσως σοφά- να μην εμφανιστεί. Παρ’ όλα αυτά, θα έρθει; Να καθυστερήσω; Μακάρι, για να τον δούμε. Και αφού θα έρθει, θα περιμένω να αναλάβει και την ευθύνη του, γιατί είναι ζήτημα ευθύνης και θα περιμένω φυσικά να περιμένει να ακούσει και την απάντηση, όχι να έρθει για να μιλήσει τελευταίος και να μην μπορούμε να του απαντήσουμε.

Θα περιμένω, λοιπόν, να αναλάβει και την ευθύνη του για το γεγονός ότι ο ίδιος, ως αρμόδιος Υπουργός Εργασίας, νομοθέτησε την εξαήμερη εργασία. Τα διάβασα χτες, το άρθρο 25 και 26 του δικού του νόμου. Ας αναλάβει την ευθύνη του και ας μην παίζει και ο ίδιος και ο κ. Μητσοτάκης και ο κ. Μαρινάκης με τις εντυπώσεις, λέγοντας ότι «δεν νομοθετήσαμε τέτοιο πράγμα». Νομοθετήσατε τέτοιο πράγμα! Ας αναλάβει την ευθύνη του.

Τέλος, νομίζω του έδωσα αρκετό χρόνο, κύριε Πρόεδρε, ελπίζω να έρθει, αλλιώς θα του κερδίσει λίγο χρόνο και ο κ. Βαρτζόπουλος και θα πρέπει βέβαια να απαντήσει και σε εμένα για τις γυναικοκτονίες. Ελπίζω να εξηγήσει και γιατί ανακοινώνει ότι σκοπεύει να φέρει το νομοσχέδιο για την ψυχική υγεία τώρα μέσα στο καλοκαίρι, ενώ πρόκειται για ένα νομοσχέδιο το οποίο έχει ξεσηκώσει θύελλα αντιδράσεων, ενώ πρόκειται για ένα νομοσχέδιο που θα υπονομεύσει -δεν θα υποβαθμίσει απλώς- την ψυχική υγεία και τις δομές απεξάρτησης, ενώ πρόκειται για ένα νομοσχέδιο που, κατά τις δικές του παραδοχές και ομολογίες, για να εφαρμοστεί χρειάζονται πάμπολλες υπουργικές αποφάσεις και δεν θα μπορεί να εφαρμοστεί πριν τις αρχές του ’25, άρα δεν υπάρχει βιασύνη. Γιατί, λοιπόν, επιδιώκει μέσα στο καλοκαίρι στα κρυφά την προώθηση ενός τέτοιου νομοσχεδίου;

Κύριε Γεωργιάδη, ελπίζω να ακούτε και να έρθετε να απαντήσετε. Ελπίζω να αναλάβετε τις ευθύνες σας. Η Πλεύση Ελευθερίας είναι και θα είναι εδώ και θα επιμένει να σας καλεί σε λογοδοσία και θα επιμένει να υπερασπίζεται εκείνους που δεν έχουν φωνή, εκείνους που δοκιμάζετε την ύπαρξή τους και τα δικαιώματά τους, εκείνους που έχουν το δικαίωμα, όπως έχει κάθε ασθενής, στη νοσηλεία, εκείνους που έχουν το δικαίωμα να παρέχουν τις ιατρικές και νοσηλευτικές υπηρεσίες τους σε συνθήκες αξιοπρέπειας, όλες εκείνες και εκείνους που είναι πολίτες αυτής της χώρας, που είναι άνθρωποι για τους οποίους η Πλεύση Ελευθερίας είναι εδώ.

Κύριε Γεωργιάδη, δεν έχετε παράπονο, κράτησα τον χρόνο μέχρι να έρθετε, γιατί αξιώνω να μου απαντήσετε και αξιώνω να αναλάβετε τις ευθύνες σας. Καλώς ήρθατε, λοιπόν, στην Ολομέλεια. Θα σας ενημερώσουν ότι τα τελευταία περίπου πέντε λεπτά σας περιμένω.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ήμουν στη μηχανή, είχα κράνος. Δεν άκουγα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ήσασταν στη μηχανή και δεν ακούγατε, αλλά πληροφορήθηκα ότι χτυπιόσασταν, γιατί δεν θέλατε να μιλήσει ο Βουλευτής μας στην επιτροπή, γιατί θα ερχόσασταν εδώ. Και τελικά ήρθατε εδώ μόνο για να απαντήσετε στον κ. Πολάκη.

Σας περιμένω για να απαντήσετε σε όλα αυτά τα οποία έθεσα, σε όλα αυτά τα οποία τίθενται, σε όλα αυτά για τα οποία είστε υποχρεωμένος να απαντάτε και εμείς θα σας φέρνουμε εδώ για να απαντάτε.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την Πρόεδρο της Πλεύσης Ελευθερίας, την κ. Κωνσταντοπούλου.

Κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Αν κατάλαβα καλά τι έχετε ρωτήσει, ευχαρίστως να απαντήσω ό,τι προλαβαίνω.

Κατ’ αρχάς στο αίτημά σας να αποπεμφθεί ο κ. Βαρτζόπουλος, αυτό πρόλαβα να το ακούσω.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Στον Πρωθυπουργό απευθύνεται το ερώτημα.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, εάν έχετε την καλοσύνη, μη διακόπτετε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Στο αίτημά σας να αποπεμφθεί ο κ. Βαρτζόπουλος, οφείλω να σας μεταφέρω την άποψη του κυρίου Πρωθυπουργού, όπως μου έχει λεχθεί, ότι δεν θα αποπεμφθεί ο κ. Βαρτζόπουλος, οπότε σταματήστε να το ζητάτε σε κάθε σας ομιλία.

Δεν είναι σεξιστής ο κ. Βαρτζόπουλος. Είναι ένας έγκριτος επιστήμονας της χώρας, χαίρει σεβασμού από ολόκληρη την επιστημονική κοινότητα και άρα κάπου αυτό το bullying που συνηθίζετε να κάνετε, πρέπει να σταματήσει. Το είπατε μία, το είπατε δύο, το είπατε τρεις, ωραία. Τι να κάνουμε τώρα; Όταν γίνετε Πρωθυπουργός της χώρας, θα ορίζετε εσείς το Υπουργικό σας Συμβούλιο.

Προς το παρόν ο ελληνικός λαός έχει επιλέξει τον Κυριάκο Μητσοτάκη, θα του επιτρέψετε να ασκήσει το συνταγματικό του δικαίωμα να ορίζει αυτός το Υπουργικό του Συμβούλιο. Μπορεί να μη σας αρέσουμε, καμμία αντίρρηση, δεν λέω ότι μπορούμε να αρέσουμε σε όλους, αλλά προς το παρόν εμάς επέλεξε ο ελληνικός λαός. Ο κ. Μητσοτάκης αποφασίζει το Υπουργικό Συμβούλιο. Άρα, μην το λέτε σε κάθε ομιλία. Είναι λίγο, ξέρετε, «το είπες μια, το είπες δύο, μετά αρχίζει να γίνεται λίγο κωμικό».

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Για τις γυναικοκτονίες, κύριε Γεωργιάδη.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, σας παρακαλώ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Μία μία οι δουλειές.

Η Κυβέρνησή μας για τη βία κατά των γυναικών κάνει πραγματικά πολύ μεγάλη προσπάθεια. Έχει παρουσιάσει τόσο ο κ. Χρυσοχοΐδης μία σειρά δράσεων της Ελληνικής Αστυνομίας υποστηρικτικές προς τις γυναίκες που υφίστανται βία και πιστεύω ότι η Κυβέρνηση έχει δείξει έμπρακτα το πολύ μεγάλο της ενδιαφέρον πάνω σε αυτό το θέμα που δεν το υποτιμώ καθόλου.

Εσείς αυτό το κάνετε λίγο σόου, να πείτε γυναικοκτονία, για να δείξετε ότι είστε περισσότερο ευαίσθητη από εμάς σε αυτό το θέμα. Σας διαβεβαιώνω πως κάνετε λάθος.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σόου οι γυναικοκτονίες;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Για εμάς είναι απολύτως σοβαρό θέμα η βία κατά των γυναικών. Η Κυβέρνηση ασχολείται σοβαρά με την αντιμετώπισή της.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** …γυναικοκτονίες.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, θα αφήσετε να ολοκληρώσει την ομιλία του;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Προφανώς, είναι ένα ζήτημα πάρα πολύ σοβαρό, γι’ αυτό και ασχολούμαστε πάρα πολύ σοβαρά. Δεν έχω καμμία διάθεση να μαλώσω μαζί σας για κάτι τόσο σοβαρό όσο είναι αυτό.

Υπάρχουν πάρα πολλές γυναίκες που υποφέρουν. Έχουν γίνει γραμμές βοήθειας, έχουν γίνει ειδικά αστυνομικά τμήματα, έχουν γίνει γραμμές ψυχολογικής υποστήριξης, έχει γίνει παροχή νομικής βοήθειας, έχουν γίνει πάρα πολλά, για να μπορέσουν οι γυναίκες να φύγουν από αυτή τη ζώνη του φόβου έναντι των ανθρώπων που τους ασκούν βία. Επαναλαμβάνω, για εμάς είναι εξαιρετικά σοβαρό ζήτημα.

Τρίτον, εάν κατάλαβα καλά, θέσατε ένα ζήτημα με την εξαήμερη εργασία, ότι καταργήσαμε το πενθήμερο, το οκτάωρο κ.λπ.. Η συζήτηση αυτή είχε γίνει κατά τη συζήτηση του σχετικού νομοσχεδίου πέρυσι τον Σεπτέμβριο. Ο νόμος είναι δικός μου, είναι νόμος που εισηγήθηκα στο Κοινοβούλιο τον Σεπτέμβριο πέρυσι και θυμίζω ότι εκείνη την ημέρα είχε κηρυχθεί γενική απεργία από την ΑΔΕΔΥ και από διάφορα σωματεία και είχε μια συμμετοχή της τάξεως του 0,1%.

Οι εργαζόμενοι δεν ακολουθούν τις δικές σας ελαφριές απόψεις, διότι ξέρουν ήδη περί τίνος πρόκειται. Εάν, πράγματι, είχαμε καταργήσει το πενθήμερο και το οκτάωρο, αδυνατώ να πιστέψω ότι θα κάναμε κάτι τέτοιο και η χώρα θα είχε αυτή την εικόνα ηρεμίας που έχει σήμερα. Προφανώς, θα γινόταν επανάσταση και καλώς θα γινόταν. Δεν έχει γίνει καμμία επανάσταση και καμμία φασαρία, διότι δεν έχει καταργηθεί ούτε το πενθήμερο ούτε το οκτάωρο.

Έχει δε ενδιαφέρον ότι όλοι αυτοί που μιλάνε για το εξαήμερο, δεν έχουν να παρουσιάσουν ένα σωματείο εργαζομένων επιχείρησης που, πράγματι, εμπίπτει στο εξαήμερο. Γιατί το εξαήμερο ως δυνατότητα θεσπίστηκε. Θεσπίστηκε, όμως, με συγκεκριμένους όρους και προϋποθέσεις για συγκεκριμένες εταιρείες. Ποιες εταιρείες; Της συνεχούς λειτουργίας εταιρείες, που δουλεύουν δηλαδή τριακόσιες εξήντα πέντε ημέρες τον χρόνο, επτά ημέρες την εβδομάδα -αναφερόμαστε σε συγκεκριμένες βιομηχανίες- και σε έκτακτες περιπτώσεις σε επιχειρήσεις που λειτουργούν έξι ημέρες την εβδομάδα και δεν είναι συνεχούς λειτουργίας, εφόσον προηγουμένως ενημερώσουν την Επιθεώρηση Εργασίας για το έκτακτο γεγονός που έχουν να αντιμετωπίσουν. Αυτό κάνει αυτή η ρύθμιση. Δεν καταργεί το πενθήμερο, αλλά δίνει τη δυνατότητα εργασίας με εξαιρετικά αυξημένες αμοιβές.

Ο λόγος που δεν έχει γίνει καμμία διαμαρτυρία και καμμία απεργία σε κανένα εργοστάσιο που κάνει χρήση αυτής της διάταξης ποιος είναι; Γιατί οι ίδιοι οι εργάτες αυτών των εργοστασίων θέλουν αυτή τη διάταξη. Γι’ αυτό δεν διαμαρτύρονται. Γιατί θέλουν αυτή τη διάταξη; Γιατί αυξάνουν πολύ τις αμοιβές τους.

Εσείς μπορεί να είστε μια πλούσια γυναίκα και να μη σας νοιάζει πώς θα κερδίσετε 400 ή 500 ή 600 ή 1000 ευρώ παραπάνω τον μήνα. Για αυτούς, όμως, τους ανθρώπους αυτά τα χρήματα είναι σημαντικά. Τα θέλουν, γι’ αυτό και σε καμμία -επαναλαμβάνω, ούτε μία- επιχείρηση που έχει εφαρμοστεί αυτό το μέτρο δεν έχει υπάρξει απεργία ή στάση εργασίας ή φασαρία των εργατών.

Λέτε εσείς από το Βήμα της Βουλής που είστε και από τη δικηγορική ιδιότητα που έχετε να ξέρετε καλύτερα τα συμφέροντα των ιδίων των ανθρώπων που υφίστανται τη συνέπεια αυτής της διάταξης;

Αυτή η διάταξη, λοιπόν, είναι ισορροπημένη. Αφορά σε ένα ελάχιστο κλάσμα επιχειρήσεων και εργαζομένων. Οι ίδιοι οι εργαζόμενοι τη θέλουν. Είναι με τη συναίνεσή τους. Και όπως είχα προβλέψει, όταν ψηφιζόταν ο νόμος, ο μόνος τσακωμός που θα γίνει είναι για το ποιος θα πάει να δουλέψει Σάββατο και Κυριακή, για να πάρει τα επιπλέον χρήματα και αυτό πραγματικά γίνεται.

Άρα μιλάμε διαρκώς υποτίθεται επ’ ονόματι των εργαζομένων, χωρίς κανένας εργαζόμενος να σας το έχει ζητήσει. Ε, αφήστε τους εργαζόμενους να ξέρουν μόνοι τους!

Για να ξέρουν απλώς η Βουλή και ο ελληνικός λαός, τελικά βγήκαν τα στατιστικά στοιχεία, χθες, από το Υπουργείο Εργασίας. Αν θυμάμαι καλά, έχει εφαρμοστεί σε περίπου εξήντα μία χιλιάδες εργαζόμενους, σε ένα κλάσμα της τάξεως του 2% του εργατικού δυναμικού της χώρας, ένα ελάχιστο πραγματικά κλάσμα. Άρα, συνεχώς ανακυκλώνετε τη ίδια φασαρία χωρίς κανέναν απολύτως λόγο και μάλιστα, θα ήταν οξύμωρο να έχει συμβεί κάτι τέτοιο.

Τέλος, σε ό,τι αφορά τον κ. Καραναστάση, είχα έναν διάλογο μαζί του το πρωί στη συζήτηση για τους γιατρούς, στην επιτροπή περιφερειών. Καλή ήταν η συζήτηση με τον κ. Καραναστάση. Δεν θυμάμαι να έχω καμμία αντιδικία μαζί του. Ίσα-ίσα ήταν συμπαθέστατος και αξιοπρεπέστατος. Απλώς κατέθεσε το υπόμνημά του γραπτώς. Το λαμβάνουμε υπ’ όψιν. Είναι συμπαθής ο κ. Καραναστάσης. Δεν ξέρω τι σας ενόχλησε στον κ. Καραναστάση.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εμάς δεν μας ενόχλησε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Δεν μου έκανε καμμιά διαμαρτυρία ο ίδιος. Δεν ξέρω. Τι είπατε;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Λέω ότι «κοπανιόσασταν» για να φύγετε, γιατί βιαζόσασταν να έρθετε εδώ και τελικά δεν…

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Δεν «κοπανιόμασταν» καθόλου. Το πρόγραμμα της Βουλής, κυρία Κωνσταντοπούλου, σήμερα…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** …(Δεν ακούστηκε)

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Πρέπει, επιτέλους, να πάψετε να είστε τόσο κακοπροαίρετη και δεικτική. Ειλικρινά σας το λέω, ο χαρακτήρας σας δεν είναι όπως πρέπει. Γίνεστε αφόρητα αντιπαθητική, χωρίς λόγο, ενώ μπορείτε να είστε συμπαθητική.

Ξαναλέω: Σήμερα -εδώ είναι το Προεδρείο να σας το πει- το Προεδρείο άλλαξε την ώρα της συνεδρίασης τέσσερις φορές. Στην αρχή ήταν να ξεκινήσει η συνεδρίαση στις 12.00΄ και μετέφερε την έναρξη στις 13.00΄. Το 13.00΄ το έκανε 12.30΄. Το 12.30΄ το ξαναέκανε 13.00΄. Έχω στο κινητό μου τέσσερα διαφορετικά μηνύματα από το Προεδρείο για αλλαγή ώρας της Ολομέλειας. Δεν ευθύνομαι εγώ για αυτό. Στην αρχή κινούμαστε με το 12.00΄, μετά είπαν ότι θα πάμε στις 13.00΄, μετά κινηθήκαμε στο 12.30΄.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Στις 13.00΄ ήταν η ώρα της συνεδρίασης.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Μετά έγινε 12.30΄. Υπάρχει επίσημο e-mail που το αναφέρει. Αν θέλετε, να σας το καταθέσω και αυτό στα Πρακτικά, ευχαρίστως.

Ξαναλέω, λοιπόν: Δεν χρειάζεται να αντιδικούμε διαρκώς για απλά πράγματα. Ο κ. Καραναστάσης το πρωί δεν εξέφρασε κανένα παράπονο. Κάναμε μια πολύ ωραία συζήτηση, μάλιστα και για μια ταινία που θα συμμετέχει στην παραγωγή και είπε ότι θα «σκίσει», που πήγαν σε ένα δημόσιο κτήριο της δεκαετίας του 1960 κ.λπ.. Πολύ ωραία τα είπαμε. Έδωσα απαντήσεις και σε εκείνον και σε άλλους συναδέλφους. Μίλησαν όλοι οι συνάδελφοι, όλοι οι φορείς. Δεν ξέρω πού τα βρίσκετε αυτά που λέτε. Τελικά, τελειώσαμε πριν τις 13.00΄. Αν θυμάμαι καλά 12.20΄ με 12.45΄ και με κάποιους Βουλευτές και με την κ. Παγώνη πήγαμε μετά στο εντευκτήριο μέχρι την έναρξη της συνεδρίασης. Όλα όσα λέτε είναι από τη φαντασία σας, όπως, για να είμαι ειλικρινής, τα περισσότερα από όσα λέτε.

Διότι, κυρία Κωνσταντοπούλου -για να κλείσω εδώ- στην πραγματικότητα, έχουμε καταλάβει όλοι περί τίνος πρόκειται. Είστε κάπως σαν τον Δον Κιχώτη. Βλέπετε συνεχώς τέρατα, που στην πραγματικότητα είναι ανεμόμυλοι που θέλετε να τους χτυπήσετε και να τους κατεδαφίσετε χωρίς κανένα λόγο. Ηρεμήστε λίγο. Διακοπές έρχονται, ξεκουραστείτε και λίγο. Όλα καλά θα πάνε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** … (Δεν ακούστηκε)

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, ο Υπουργός κλείνει τη συνεδρίαση. Δεν έχετε τον λόγο, παρακαλώ. Λυπάμαι.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Βουλή είναι εδώ. Είχα πει θα σας απαντάμε, αλλά αυτά που λέτε, παρακαλώ πολύ, να είναι συγκεκριμένα.

Επαναλαμβάνω για να κλείσω, πως καμμία αντιδικία δεν υπήρξε με τον κ. Καραναστάση. Αυτά τα «χτυπιόσασταν για να φύγετε» κ.λπ., παρακαλώ πολύ να τα αποσύρετε. Το βίντεο είναι στη διάθεσή σας. Δεν χτυπιόταν κανένας. Ηρεμότατος ήμουν. Δεν λέω ότι είμαι παράδειγμα Γκάντι, θέλω να είμαι ειλικρινής -για να κάνω μία αυτοκριτική-, αλλά σήμερα έτυχε να είμαι πάρα πολύ ήρεμος. Άρα ήρεμα, καλόπιστα και όλα θα πάνε καλά, κυρία Κωνσταντοπούλου.

Για να μιμηθώ λίγο και την προεκλογική κ. Κωνσταντοπούλου καρδούλες. Και λίγες καρδούλες.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** …(Δεν ακούστηκε)

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υφυπουργέ, θα πάρετε τον λόγο, για να κλείσετε τη συνεδρίαση; Όχι, δεν θέλετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, ζητώ τον λόγο επί προσωπικού.

**ΠΡΟΕΔΡΕΥΩΝ (Βασίλειος Βιλιάρδος):** Επί προσωπικού είπατε. Παρακαλώ, πείτε μου πρώτα που βλέπετε το προσωπικό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κατ’ αρχάς, μη μου υπαγορεύετε τι θα πω. Γνωρίζω τον Κανονισμό.

Κύριε Γεωργιάδη, τα θέματα για τα οποία μίλησα για αρκετή ώρα, περιμένοντας για να έρθετε, ήταν αρκετά σοβαρά. Εσείς θελήσατε να τα γελοιοποιήσετε. Για να τα γελοιοποιήσετε, θελήσατε και να επιτεθείτε σε εμένα κατά την ειωθώσα πρακτική σας, η οποία αυτοτελώς αποδεικνύει ότι τον σεξισμό, το μπούλινγκ, την κακοποιητική συμπεριφορά την έχετε ως δεύτερη φύση.

Εγώ δεν θα μπω στο DNA σας, όπως λέει ο κ. Βαρτζόπουλος, για τους γυναικοκτόνους. Έθεσα στον κ. Βαρτζόπουλο το ζήτημα των δηλώσεων που έκανε για τις γυναικοκτονίες. Δεν είναι καθόλου αστείο, για να το γελοιοποιείτε και δεν είναι καθόλου αμελητέο, για να προσπαθείτε να το αντιμεταθέσετε.

Έχουμε οκτώ γυναίκες δολοφονημένες από συντρόφους και πρώην συντρόφους το 2024. Είναι ιλιγγιώδης ο αριθμός των γυναικοκτονιών. Είναι, πραγματικά, προκλητική η άρνηση του Υφυπουργού να πάρει πίσω τις δηλώσεις του, ότι οι γυναικοκτονίες οφείλονται σε βιολογικά αίτια, ότι είναι έτσι φτιαγμένοι οι άντρες για να δολοφονούν και έτσι φτιαγμένες οι γυναίκες για να δολοφονούνται.

Δεύτερον, το ότι έχετε θεσμοθετήσει την εξαήμερη εργασία, ευτυχώς το συνομολογήσατε, διότι ο Πρωθυπουργός το αρνείται. Το ότι αυτό μας έχει κάνει σε παγκόσμιο επίπεδο μια υπόλογη χώρα, που υπαναχωρεί από τις εγγυήσεις των εργασιακών δικαιωμάτων είναι γεγονός.

Το ότι έρχεστε σήμερα εδώ και επιχαίρετε και μας λέτε ότι εσείς ξέρετε καλύτερα και οι εργαζόμενοι οι οποίοι αναγκάζονται να εργάζονται έκτη μέρα, είτε διότι δεν τους άφηνε την επιλογή ο εργοδότης είτε διότι είναι τόσο χαμηλές οι αποδοχές τους που έχουν την ανάγκη της συμπλήρωσης του εισοδήματος για να ανταποκριθούν στην ακρίβεια που εσείς δεν αντιμετωπίζετε, είναι οι πανευτυχείς εργαζόμενοι που εμείς μιλάμε αυθαίρετα εξ ονόματός τους.

Και αυτό το επιχείρημα είναι απόπειρα γελοιοποίησης πρώτον, της διεθνούς έκθεσης της χώρας για αυτή τη νομοθέτηση και δεύτερον, των προβλημάτων που αντιμετωπίζει ο κόσμος.

Τρίτον, ήσασταν σε μία επιτροπή, στην οποία υποτίθεται ότι θα παρουσιάζατε πρωτοβουλίες για τις δομές υγείας στην περιφέρεια και σε αυτή την επιτροπή είναι καταγεγραμμένο και στην κάμερα αποτυπωμένο ότι δεν είχατε την ανοχή να περιμένετε να ακούσετε τον εισηγητή μας που μίλησε δύο λεπτά και «κοπανιόσασταν» εσείς κατά κυριολεξία -όχι εσείς και κάποιος άλλος, εσείς!- χειρονομούσατε και ζητούσατε να μιλήσετε κατεπειγόντως, γιατί δεν ανέχεστε να ακούτε και θέλετε μόνο να μιλάτε. Και τώρα σας αφηγούνται οι συνεργάτες σας τι είπαμε εν απουσία σας. Και όλοι σας η πρεμούρα ήταν να έρθετε εδώ να κονταροχτυπηθείτε με τον Πολάκη, που κατά τα άλλα τον καταγγέλλει η Κοινοβουλευτική σας Ομάδα για πράγματι σεξιστική και κακοποιητική συμπεριφορά. Αυτά, λοιπόν, κύριε Γεωργιάδη, σας είπα.

Όπως, επίσης, σας είπα ότι δεν μπορεί να «χτυπάτε» προσοχές και να κλίνετε τη μέση στα ιδρύματα που εδρεύουν στις Βερμούδες, στα ιδρύματα «Σταύρος Νιάρχος» για 500.000 ευρώ και να πηγαίνετε πέντε Υπουργοί να υπογράψετε και να φέρνετε τη Βουλή εδώ να επικυρώνει τις υπογραφές σας, που χειρόγραφα έχετε αλλάξει το Υπουργείο, γιατί δεν ήξερε το «Σταύρος Νιάρχος» πώς λέγεται, ποιο είναι το όνομα του Υπουργείου.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, παρακαλώ, ολοκληρώστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τελειώνω, κύριε Πρόεδρε.

Σας λέω, λοιπόν, ότι έχετε εγκαταλείψει τη δημόσια υγεία σε συνθήκες ανθρωπιστικής κρίσης, σε συνθήκες με γιατρούς και νοσηλευτές που δεν έχουν πάρει άδεια από το 2021 στο Νοσοκομείο Νίκαιας, που ήμουν πριν από επτά ημέρες, με ασθενείς που στοιβάζονται σε προσβλητικές για την αξιοπρέπεια κάθε ανθρώπου συνθήκες, με ψυχιατρικές κλινικές που δεν έχουν προσωπικό, με ανήλικα παιδιά που νοσηλεύονται και εισάγονται σε κλινικές ενηλίκων, με Πνευμονολογική Κλινική που λειτουργεί με ανεμιστήρες, σε μία αδιανόητη κατάσταση για την οποία πρέπει να απολογηθείτε και όχι να κάνετε προσωπικές επιθέσεις, ούτε εξυπνακισμούς.

Η, δε, αγάπη για τους ανθρώπους και η καρδούλα δεν είναι αντικείμενο γελοιοποίησης, κύριε Γεωργιάδη. Αυτή είναι που κινεί κάποιους από εμάς που δεν τρέχουμε πέντε-πέντε να υπογράφουμε με τα ιδρύματα, αλλά είμαστε εδώ στη Βουλή να υπερασπιζόμαστε τους ανθρώπους και τα δικαιώματά τους.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την Πρόεδρο.

Θέλετε να απαντήσετε, κύριε Υπουργέ και να κλείσουμε;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Δεν θα απαντήσω σε όλα, γιατί όλα τα άλλα τα έχω απαντήσει. Μόνο σε ένα θα απαντήσω που δεν πρέπει να μείνει έτσι.

Κυρία Κωνσταντοπούλου, μπορεί μεταξύ μας να αντιδικούμε όσο θέλετε, να μη συμπαθιόμαστε, να κατηγορούμε ο ένας τον άλλον, να έχουμε καλές ή κακές στιγμές. Τα έχει αυτά το Κοινοβούλιο. Θέλω, όμως, πολύ σοβαρά ως αρμόδιος Υπουργός Υγείας να σας πω ότι όλα τα μέλη του ελληνικού Κοινοβουλίου και σύμπας ο ελληνικός λαός πρέπει να χρωστάμε τεράστια ευγνωμοσύνη στο Ίδρυμα «Σταύρος Νιάρχος» και στον Πρόεδρο, τον κ. Ανδρέα Δρακόπουλο που προχθές έγινε και η τελετή αναγόρευσής του σε επίτιμο καθηγητή του ΕΚΠΑ.

Για όσους δεν το έχετε συνειδητοποιήσει το ίδρυμα αυτό εκτελεί δωρεές στο Εθνικό Σύστημα Υγείας συνολικής αξίας άνω του 1 δισεκατομμυρίου ευρώ. Ξαναλέω το νούμερο: Πάνω από 1.000.000.000 ευρώ είναι οι συνολικές δωρεές και χορηγίες του Ιδρύματος «Σταύρος Νιάρχος» με την ηγεσία του Ανδρέα Δρακοπούλου στο Εθνικό Σύστημα Υγείας τα τελευταία χρόνια.

Για να πάρετε μια γεύση: Αεροπλάνα και ελικόπτερα που κάνουν συνεχώς αεροδιακομιδές είναι δωρεά του Ιδρύματος «Σταύρος Νιάρχος» και σώζουν κάθε μέρα ζωές. Ασθενοφόρα είναι δωρεά του Ιδρύματος «Σταύρος Νιάρχος» και σώζουν κάθε μέρα ζωές. Εκατόν εβδομήντα κρεβάτια εντατικής θεραπείας είναι δωρεά του Ιδρύματος «Σταύρος Νιάρχος»» και σώζουν ζωές. Εκπαιδευτικά προγράμματα για να μπορούν να γίνονται οι γιατροί και οι νοσηλευτές καλύτεροι εκτελούνται σε συνεργασία με τα μεγαλύτερα πανεπιστήμια της γης, όπως το Memorial, με χορηγία του Ιδρύματος «Σταύρος Νιάρχος». Προγράμματα αντιμετώπισης των ενδονοσοκομειακών λοιμώξεων, που είναι η μεγαλύτερη μάστιγα που σκοτώνει χιλιάδες ανθρώπους στα νοσοκομεία μας, αντιμετωπίζονται με χορηγία του Ιδρύματος «Σταύρος Νιάρχος».

Και τώρα χτίζονται τα τρία μεγαλύτερα νοσοκομεία, όχι της Ελλάδος, αλλά της ανατολικής Ευρώπης, στην Κομοτηνή, στη Σπάρτη και το μεγάλο Παιδιατρικό Νοσοκομείο της Θεσσαλονίκης, το πρώτο παιδιατρικό νοσοκομείο εκτός Αθηνών, χάρη στη δωρεά του Ιδρύματος «Σταύρος Νιάρχος».

Είναι δυνατόν, στα σοβαρά, να έχεις σε ένα ίδρυμα του οποίου η περιουσία είναι στο εξωτερικό -τα χρήματα αυτού του ιδρύματος δεν παράγονται στην Ελλάδα. Τα χρήματα παράγονται από τις παγκόσμιες επενδύσεις που άφησε ο αείμνηστος Σταύρος Νιάρχος- και που επιλέγει η ηγεσία του ιδρύματος, ο κ. Ανδρέας Δρακόπουλος συγκεκριμένα, να παίρνει αυτά τα χρήματα που μαζεύονται εκτός Ελλάδος και να τα χαρίσει στον ελληνικό λαό μέσω των δωρεών του και να σώζει κάθε μέρα χιλιάδες ζωές και να έρχεστε εδώ με συνωμοσιολογίες να λέτε: «Έχει έδρα τις Βερμούδες»; Αυτό σας πείραξε στο Ίδρυμα «Σταύρος Νιάρχος»; Και αυτά τα λέμε στα σοβαρά;

Κυρία Κωνσταντοπούλου, σας το ξανάπα. Εσείς μπορεί να γεννηθήκατε πλουσία. Είχατε έναν καλό και άξιο πατέρα, να τον καμαρώνετε και να τον χαίρεστε, σας μεγάλωσε σε ιδιωτικά σχολεία. Είχατε λεφτά. Περνάτε μια ωραία ζωή. Μπράβο σας που είστε και καλή δικηγόρος και παίρνετε και υψηλές αμοιβές.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν ντρέπεστε λίγο;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Δεν ντρέπομαι καθόλου!

Υπάρχουν, όμως, άνθρωποι που δεν έχουν τη δική σας οικονομική δυνατότητα και η ζωή αυτών των ανθρώπων έχει σωθεί από δωρεές του Ιδρύματος «Σταύρος Νιάρχος» και σώζεται κάθε μέρα. Και έρχεστε εδώ σε αυτούς τους ανθρώπους, τους μεγαλύτερους δωρητές της σύγχρονης Ελλάδος και κάνετε τέτοια επίθεση και δεν ντρέπεστε καθόλου; Δεν έχετε ίχνος φιλότιμο μέσα σας για ανθρώπους που σώζουν κάθε μέρα ζωές στην Ελλάδα, λες κι είχαν και καμμία υποχρέωση σε εσάς ή σε εμένα ή σε οποιονδήποτε άλλο;

Άρα, λοιπόν, κυρία Κωνσταντοπούλου, εμένα κατηγορήστε με όσο θέλετε, αλλά εθνικούς ευεργέτες που δίνουν τόσα πολλά χρήματα για να σώζονται ζωές κάθε μέρα χωρίς να έχουν καμμία υποχρέωση, παρακαλώ πολύ, αφήστε τους έξω από αυτή τη διαμάχη.

Επαναλαμβάνω, δεν ήταν όλοι στη ζωή τους τόσο τυχεροί όπως και εγώ κι εσείς, να βάλω και τον εαυτό μου. Υπάρχουν άνθρωποι λιγότερο τυχεροί από εμάς και έχουμε ανάγκη αυτών των δωρεών. Και δεν είναι όλα πλάκα ή σόου στη Βουλή!

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Κηρύσσεται περαιωμένη η συζήτηση επί της αρχής και των άρθρων του σχεδίου νόμου του Υπουργείου Υγείας: «Κύρωση της από 28.3.2024 Επιμέρους Σύμβασης Δωρεάς - Έργο ΧΙΙ, Παράρτημα 14 της από 6.9.2018 κύριας Σύμβασης Δωρεάς μεταξύ του Ιδρύματος «Κοινωφελές Ίδρυμα Σταύρος Σ. Νιάρχος» και του Ελληνικού Δημοσίου για την ενίσχυση και αναβάθμιση των υποδομών στον τομέα της υγείας».

Προχωρούμε στην ψήφιση επί της αρχής, των άρθρων και του συνόλου και η ψήφισή τους θα γίνει χωριστά.

Θέλω να επισημάνω ότι η ψηφοφορία περιλαμβάνει την αρχή του νομοσχεδίου, ένα άρθρο, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Βασίλειος Βιλιάρδος):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση της από 28.3.2024 Επιμέρους Σύμβασης Δωρεάς - Έργο ΧΙΙ, Παράρτημα 14 της από 6.9.2018 κύριας Σύμβασης Δωρεάς μεταξύ του Ιδρύματος «Κοινωφελές Ίδρυμα Σταύρος Σ. Νιάρχος»» και του Ελληνικού Δημοσίου για την ενίσχυση και αναβάθμιση των υποδομών στον τομέα της υγείας |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΝΑΙ |
| Άρθρο πρώτο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΝΑΙ |
| Ακροτελεύτιο άρθρο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΝΑΙ |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΝΑΙ |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Βασίλειος Βιλιάρδος):** Συνεπώς το σχέδιο νόμου του Υπουργείου Υγείας: «Κύρωση της από 28.3.2024 Επιμέρους Σύμβασης Δωρεάς - Έργο ΧΙΙ, Παράρτημα 14 της από 6.9.2018 κύριας Σύμβασης Δωρεάς μεταξύ του Ιδρύματος «Κοινωφελές Ίδρυμα Σταύρος Σ. Νιάρχος» και του Ελληνικού Δημοσίου για την ενίσχυση και αναβάθμιση των υποδομών στον τομέα της υγείας» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου, σελ. 342.α.)

**ΠΡΟΕΔΡΕΥΩΝ (Βασίλειος Βιλιάρδος):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Το Σώμα παρέσχε τη ζητηθείσαεξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Με τη συναίνεση του Σώματος και ώρα 18.13΄ λύεται η συνεδρίαση για τη Δευτέρα 22 Ιουλίου 2024 και ώρα 15.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**